(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΚΓ΄

Τρίτη, 26 Μαρτίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ειδική Ημερήσια Διάταξη:

Συζήτηση επί της προτάσεως δυσπιστίας κατά της Κυβέρνησης που υπέβαλαν οι Πρόεδροι των Κοινοβουλευτικών Ομάδων ΠΑΣΟΚ-Κίνημα Αλλαγής κ. Νικόλαος Ανδρουλάκης, ΣΥΡΙΖΑ-Προοδευτική Συμμαχία κ. Σωκράτης Φάμελλος, Νέα Αριστερά κ. Αλέξης Χαρίτσης, Πλεύση Ελευθερίας κ. Ζωή Κωνσταντοπούλου και οι Βουλευτές των Κοινοβουλευτικών τους Ομάδων, σύμφωνα με τα άρθρα 84 του Συντάγματος και 142 του Κανονισμού της Βουλής και που, προφανώς, ο αριθμός των υπογραφόντων εξακόντισε τον ελάχιστο αριθμό που απαιτούσε ο Κανονισμός, σελ.
2. Επί διαδικαστικού θέματος, σελ.
3. Επί προσωπικού θέματος, σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΟΝΤΕΣ

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΠΛΑΚΙΩΤΑΚΗΣ Ι., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:
 ΑΓΑΠΗΔΑΚΗ Ε. , σελ.
 ΑΘΑΝΑΣΙΟΥ Μ. , σελ.
 ΑΝΔΡΙΑΝΟΣ Ι. , σελ.
 ΑΠΟΣΤΟΛΑΚΗ Ε. , σελ.
 ΑΠΟΣΤΟΛΑΚΗΣ Γ. , σελ.
 ΒΛΑΧΑΚΟΣ Ν. , σελ.
 ΒΟΡΙΔΗΣ Μ. (Μάκης Βορίδης) , σελ.
 ΒΡΕΤΤΟΣ Ν. , σελ.
 ΓΕΡΟΥΛΑΝΟΣ Π. , σελ.
 ΓΙΑΝΝΟΥΛΗΣ Χ. , σελ.
 ΗΛΙΟΠΟΥΛΟΣ Α. , σελ.
 ΚΑΖΑΜΙΑΣ Α. , σελ.
 ΚΑΙΡΙΔΗΣ Δ. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΤΡΙΝΗΣ Μ. , σελ.
 ΚΑΤΣΙΒΑΡΔΑΣ Χ. , σελ.
 ΚΑΤΣΩΤΗΣ Χ. , σελ.
 ΚΟΚΚΑΛΗΣ Β. , σελ.
 ΚΟΝΤΗΣ Ι. , σελ.
 ΚΡΗΤΙΚΟΣ Ν. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΖΑΡΙΔΗΣ Μ. , σελ.
 ΛΙΝΟΥ Α. , σελ.
 ΜΠΑΡΑΛΙΑΚΟΣ Ξ. , σελ.
 ΜΠΑΡΤΖΩΚΑΣ Α. , σελ.
 ΝΙΚΗΤΙΑΔΗΣ Γ. , σελ.
 ΠΑΠΑΪΩΑΝΝΟΥ Α. , σελ.
 ΠΑΠΠΑΣ Ν. , σελ.
 ΠΑΦΙΛΗΣ Α. , σελ.
 ΠΕΡΚΑ Θ. , σελ.
 ΠΕΤΣΑΣ Σ. , σελ.
 ΠΛΕΥΡΗΣ Α. , σελ.
 ΡΑΠΤΗ Ζ. , σελ.
 ΣΑΡΑΚΗΣ Π. , σελ.
 ΣΑΡΑΚΙΩΤΗΣ Ι. , σελ.
 ΣΤΑΪΚΟΥΡΑΣ Χ. , σελ.
 ΣΤΥΛΙΟΣ Γ. , σελ.
 ΤΖΑΚΡΗ Θ. , σελ.
 ΤΣΑΒΔΑΡΙΔΗΣ Λ. , σελ.
 ΤΣΑΚΑΛΩΤΟΣ Ε. , σελ.
 ΥΨΗΛΑΝΤΗΣ Β. , σελ.
 ΧΑΛΚΙΑΣ Α. , σελ.
 ΧΗΤΑΣ Κ. , σελ.

Β. Επί διαδικαστικού θέματος:
 ΑΓΑΠΗΔΑΚΗ Ε. ( , σελ.
 ΑΠΟΣΤΟΛΑΚΗ Ε. , σελ.
 ΒΟΡΙΔΗΣ Μ. (Μάκης Βορίδης) , σελ.
 ΓΕΩΡΓΑΝΤΑΣ Γ. , σελ.
 ΓΙΑΝΝΟΥΛΗΣ Χ. , σελ.
 ΗΛΙΟΠΟΥΛΟΣ Α. , σελ.
 ΚΑΖΑΜΙΑΣ Α. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΜΠΟΥΡΑΣ Α. , σελ.
 ΠΑΠΑΚΩΣΤΑ - ΠΑΛΙΟΥΡΑ Α. , σελ.
 ΠΛΕΥΡΗΣ Α. , σελ.
 ΤΑΣΟΥΛΑΣ Κ. , σελ.
 ΤΣΑΒΔΑΡΙΔΗΣ Λ. , σελ.
 ΥΨΗΛΑΝΤΗΣ Β. , σελ.

Γ. Επί προσωπικού θέματος:
 ΥΨΗΛΑΝΤΗΣ Β. , σελ.

Δ. ΠΑΡΕΜΒΑΣΕΙΣ:
 ΜΠΑΚΟΓΙΑΝΝΗ Θ. , σελ.
 ΠΟΛΑΚΗΣ Π. , σελ.
 ΤΣΙΑΡΑΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΚΓ΄

Τρίτη 26 Μαρτίου 2024 (απόγευμα)

Αθήνα, σήμερα στις 26 Μαρτίου 2024, ημέρα Τρίτη και ώρα 19.09΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΚΩΝΣΤΑΝΤΙΝΟΥ ΤΑΣΟΥΛΑ.**

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, αρχίζει η συνεδρίαση.

Όπως σας προεξόφλησα, αμέσως μετά την κατάθεση της προτάσεως εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση επί της προτάσεως δυσπιστίας κατά της Κυβέρνησης, που υπέβαλαν οι Πρόεδροι των Κοινοβουλευτικών Ομάδων «ΠΑΣΟΚ - ΚΙΝΗΜΑ ΑΛΛΑΓΗΣ» κ. Νικόλαος Ανδρουλάκης, «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Σωκράτης Φάμελλος, «ΝΕΑ ΑΡΙΣΤΕΡΑ» κ. Αλέξης Χαρίτσης, «ΠΛΕΥΣΗ ΕΛΕΥΘΕΡΙΑΣ» κ. Ζωή Κωνσταντοπούλου και οι Βουλευτές των Κοινοβουλευτικών τους Ομάδων, σύμφωνα με τα άρθρα 84 του Συντάγματος και 142 του Κανονισμού της Βουλής και που, προφανώς, ο αριθμός των υπογραφόντων υπερακόντισε τον ελάχιστο αριθμό που απαιτούσε ο Κανονισμός.

Η συζήτηση θα διεξαχθεί, σύμφωνα με τα άρθρα 84 του Συντάγματος και 142 του Κανονισμού της Βουλής, σε συνδυασμό με ανάλογη εφαρμογή των άρθρων 91 παράγραφοι 5, 96 και 97 του Κανονισμού. Τα άρθρα 96 και 97 του Κανονισμού αφορούν στην εφαρμογή της κατ’ αρχήν συζητήσεως επί νομοσχεδίων. Εκεί παραπέμπει ο Κανονισμός.

Ειδικότερα, ως προς την οργάνωση της συζήτησης θα πρότεινα η ακολουθούμενη διαδικασία να είναι η εξής: Η συζήτηση θα αρχίσει με την ομιλία των δύο συναδέλφων που υπογράφουν ανάμεσα στους άλλους την πρόταση δυσπιστίας, με χρόνο ομιλίας δεκαπέντε λεπτά για τον καθένα. Κατά τη διάρκεια των ομιλιών θα εγγραφούν οι συνάδελφοι Βουλευτές με το ηλεκτρονικό σύστημα, όπως κάνουμε σε αντίστοιχες περιπτώσεις. Δηλαδή, μέχρι να τελειώσει ο δεύτερος εκ των εισηγητών θα πρέπει να γίνουν οι εγγραφές όσων επιθυμούν να μιλήσουν.

Οι αγορεύσεις θα οργανωθούν σε κύκλους ομιλητών, όπως γίνεται. Ο κάθε κύκλος θα απαρτίζεται από δεκαπέντε Βουλευτές και ο χρόνος θα είναι επτά λεπτά, χωρίς δικαίωμα δευτερολογίας.

Όταν κλείσει το σύστημα ηλεκτρονικής εγγραφής, η αρμόδια υπηρεσία θα καταρτίσει έναν ενιαίο κατάλογο, στον οποίο θα εναλλάσσονται οι Βουλευτές της Συμπολίτευσης με τους Βουλευτές της Αντιπολίτευσης, για να τηρηθεί η κατ’ αναλογία της κοινοβουλευτικής δύναμης των κομμάτων εκπροσώπηση. Δηλαδή, πώς θα μοιραστεί στο δεκαπενταμελές σχήμα του κύκλου η αναλογία; Είναι έξι Βουλευτές από την Κοινοβουλευτική Ομάδα της Νέας Δημοκρατίας, δύο Βουλευτές από την Κοινοβουλευτική Ομάδα του Συνασπισμού Ριζοσπαστικής Αριστεράς - Προοδευτική Συμμαχία και ένας Βουλευτής από κάθε μία από τις υπόλοιπες επτά Κοινοβουλευτικές Ομάδες. Εάν επιθυμεί κάποιος από τους Ανεξάρτητους Βουλευτές να λάβει τον λόγο, θα ενταχθεί σε αυτούς τους κύκλους ως δέκατος έκτος ομιλητής.

Προφανώς, στη συζήτηση μπορούν να μετέχουν, εφόσον το επιθυμούν, οι Πρόεδροι των Κοινοβουλευτικών Ομάδων, όπως ορίζεται από το άρθρο 97 του Κανονισμού της Βουλής.

Η αγόρευση του Πρωθυπουργού και Προέδρου της Κοινοβουλευτικής Ομάδος της Νέας Δημοκρατίας κ. Μητσοτάκη, δύναται να διαρκέσει μέχρι είκοσι λεπτά και μέχρι δεκαπέντε λεπτά για τους Προέδρους των υπόλοιπων οκτώ Κοινοβουλευτικών Ομάδων. Θα σας πω μετά πότε προβλέπεται να μιλήσουν και με ποια σειρά οι Αρχηγοί των κομμάτων, όχι στις καθημερινές τους παρεμβάσεις, που θα είναι και αυτές έως ένα όριο, αλλά στην τελική ομιλία.

Οι Υπουργοί, οι Αναπληρωτές Υπουργοί και οι Υφυπουργοί μπορούν να λάβουν τον λόγο για δέκα λεπτά.

Οι Κοινοβουλευτικοί Εκπρόσωποι δικαιούνται να πρωτολογήσουν για δώδεκα λεπτά, να δευτερολογήσουν για έξι και να τριτολογήσουν για τρία, πάμε δηλαδή διαρκώς στο μισό.

Εάν προηγηθεί ομιλία Προέδρου Κοινοβουλευτικής Ομάδος, ο Κοινοβουλευτικός Εκπρόσωπος θα περιοριστεί στον χρόνο της δευτερολογίας και της τριτολογίας, δηλαδή θα περιοριστεί στα έξι και τα τρία λεπτά αντιστοίχως. Ο λόγος είναι προφανής. Οι Κοινοβουλευτικοί Εκπρόσωποι μιλούν για λογαριασμό των Αρχηγών, άρα εάν προηγηθεί ο Αρχηγός, δεν μπορεί να μιλήσει δύο φορές για το ίδιο θέμα.

Σε όλες τις συνεδριάσεις μπορούν να παρεμβαίνουν με ομιλίες οι Υπουργοί και οι Κοινοβουλευτικοί Εκπρόσωποι ενδιαμέσως των αγορεύσεων των ομιλητών του καταλόγου. Υπογραμμίζω, όμως, ότι σε όλες τις συνεδριάσεις, όπως κάνουμε κατά κοινοβουλευτική πρακτική, ο αριθμός των παρεμβάσεων δεν είναι απεριόριστος. Γι’ αυτό όταν αποφασίσαμε να συστήσουμε αυτή τη συζήτηση που ξεκινάει τώρα, σας ανέφερα την πρόσφατη κοινοβουλευτική πρακτική του Ιανουαρίου 2023 στην πρόταση δυσπιστίας που υπέβαλε ο κ. Τσίπρας κατά της τότε κυβερνήσεως. Θα ακολουθηθεί αυτή η πρακτική. Κανένας λοιπόν ομιλητής, κανένας εξ όσων δικαιούνται να μιλήσουν, δεν θα έχει δικαίωμα να μιλήσει περισσότερες από τρεις φορές ανά ημέρα συνεδριάσεως.

Η τήρηση του χρόνου ομιλίας από όλους, Βουλευτές, Υπουργούς, Κοινοβουλευτικούς Εκπροσώπους, με εξαίρεση τη σχετική ανοχή για την κυρίως ομιλία των αρχηγών των Κοινοβουλευτικών Ομάδων, που θα υπάρξει μια ανοχή, αποτελεί απαραίτητη προϋπόθεση για να μιλήσουν όσο το δυνατόν περισσότεροι από τους εγγεγραμμένους Βουλευτές. Παράλληλα, για να το επιτύχουμε, οι συνεδριάσεις και των τριών ημερών θα διαρκέσουν όσο γίνεται περισσότερο, όπως θα σας περιγράψω στη συνέχεια.

Σήμερα η συζήτηση θα ολοκληρωθεί όσο το δυνατόν πιο αργά, για να μιλήσει ο μεγαλύτερος αριθμός συναδέλφων. Και όταν λέμε αργά, εννοούμε στις 3.00΄ μετά τα μεσάνυχτα.

Αύριο η συζήτηση θα ξεκινήσει στις 9.00΄ και επίσης θα είναι πολύωρη, μέχρι τις πρωινές ώρες.

Την Πέμπτη 28 Μαρτίου, τελευταία ημέρα της συζήτησης της πρότασης, θα ξεκινήσουμε πάλι στις 9.00΄. Προτείνω την ημέρα εκείνη να συγκεντρωθούν οι κυρίως ομιλίες των Κοινοβουλευτικών Εκπροσώπων σε έναν κύκλο και να ακολουθήσουν οι ομιλίες των αρχηγών των Κοινοβουλευτικών Ομάδων κατά το υπόδειγμα του προϋπολογισμού, όπως το είχαμε πριν από ενάμιση μήνα -γι’ αυτό ανέφερα και τον προϋπολογισμό-, με αντίστροφη σειρά, ώστε να ακολουθήσει η λήψη απόφασης με ονομαστική ψηφοφορία, που θα διεξαχθεί με το ηλεκτρονικό σύστημα, σύμφωνα με το άρθρο 142 παράγραφοι 4 και 5, σε συνδυασμό με τις διατάξεις των άρθρων 141 παράγραφοι 3, 72 και 72Α του Κανονισμού.

Η προβλεπόμενη ονομαστική ψηφοφορία θα επιδιώξουμε να διεξαχθεί ανάμεσα στην 8η και την 9η βραδινή της τρίτης ημέρας.

Επίσης, οι Βουλευτές δύνανται να ψηφίσουν με επιστολές που θα αποσταλούν στο Προεδρείο, σύμφωνα με το άρθρο 70Α του Κανονισμού, όπως ισχύει, οι οποίες και θα συνυπολογιστούν στην καταμέτρηση. Η σχετική απόφαση επί της προτάσεως λαμβάνεται με την απόλυτη πλειοψηφία του όλου αριθμού των Βουλευτών, δηλαδή με εκατόν πενήντα συν μία ψήφους, όπως ορίζουν το Σύνταγμα και ο Κανονισμός.

Συνοψίζοντας, επαναλαμβάνω ότι στο πλαίσιο της απόπειρας εξάντλησης του καταλόγου -προβλέπεται να εγγραφεί σχεδόν το σύνολο των συναδέλφων- η σημερινή συνεδρίαση θα ολοκληρωθεί μετά τα μεσάνυχτα, γύρω στις 3.00΄. Η δεύτερη συνεδρίαση θα αρχίσει στις 9.00΄, με την ίδια περαίωση και η τρίτη, την Πέμπτη στις 9.00΄ και θα ολοκληρωθεί με την επιδίωξη ψηφοφορίας την ώρα που σας είπα, οπότε και θα κλείσουμε με την ονομαστική ψηφοφορία.

Τυχόν αλλαγές -προσέξτε το αυτό οι γενικοί γραμματείς- στη σειρά των εγγεγραμμένων ομιλητών θα πρέπει να γίνονται σε εξαιρετικές περιπτώσεις, με έγγραφο του γραμματέα της Κοινοβουλευτικής Ομάδας στην οποία ανήκουν οι Βουλευτές, το οποίο έγγραφο θα απευθύνεται στο Προεδρείο και με την απαραίτητη προϋπόθεση της αμοιβαίας αλλαγής.

Αυτή είναι η πρόταση. Επαναλαμβάνουμε ό,τι τηρήσαμε και στην πρόταση δυσπιστίας του Ιανουαρίου 2023 μαζί με κάποια στοιχεία από τη συζήτηση επί του προϋπολογισμού.

Συμφωνεί το Σώμα με αυτή την πρόταση;

**ΟΛΟΙ ΟΙ ΒΟΥΛΕΥΤΕΣ**: Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Το Σώμα συμφωνεί. Η Βουλή συνεφώνησε, περιέργως, ομοφώνως.

Και όπως προανέφερα, θα τηρηθούν αυστηρά οι προβλεπόμενοι χρόνοι όλων, Βουλευτών, Υπουργών και Κοινοβουλευτικών Εκπροσώπων. Το λέμε, γιατί δεν βοηθούν οι συνάδελφοι μέχρι τώρα. Πρέπει να βοηθήσουν και οι εισηγητές, που θα ξεκινήσουν με το δεκαπεντάλεπτο και οι συνάδελφοι με τα επτάλεπτα. Γιατί όποιος ξεπερνάει τον χρόνο του είναι σαν να εμποδίζει τον επόμενο να μιλήσει.

Κατόπιν του ορισμού του τρόπου οργάνωσης της τριήμερης αυτής σοβαρής κοινοβουλευτικής διαδικασίας, καλώ τη Βουλευτή κ. Μιλένα Αποστολάκη στο Βήμα, η οποία έχει τον λόγο για δεκαπέντε λεπτά.

Παρακαλώ, με την έναρξη της ομιλίας της κ. Αποστολάκη, να ανοίξει το σύστημα ηλεκτρονικής εγγραφής.

**ΜΙΛΕΝΑ ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, στις 28 Φεβρουαρίου του 2023 συμβαίνει στη χώρα μας η μεγαλύτερη σιδηροδρομική τραγωδία. Δύο τρένα συγκρούονται στα Τέμπη μετωπικά λόγω της ταυτόχρονης κίνησής τους στη γραμμή καθόδου. Πενήντα επτά συνάνθρωποί μας χάνονται άδικα. Πολλοί από αυτούς είναι νέα παιδιά, είναι φοιτητές. Εκατοντάδες τραυματίζονται. Ακόμα και σήμερα μερικοί δεν έχουν συνέλθει. Και φυσικά, το μετατραυματικό αποτύπωμα έχει σημαδέψει τη ζωή τους ανεξίτηλα, για πάντα. Η χώρα βυθίζεται στο πένθος. Λύγισαν οι πάντες από το συλλογικό πένθος, που είναι βαρύ, αλλά που φυσικά δεν έχει καμμία σχέση με το πένθος των οικογενειών, ένα πένθος που ισοδυναμεί με θάνατο.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής, κ. **ΑΘΑΝΑΣΙΟΣ ΜΠΟΥΡΑΣ**)

Η χώρα μέσα σε αυτό το πένθος παράλληλα κατακλύζεται και από επίμονα «γιατί». Γιατί η Ελλάδα του εικοστού πρώτου αιώνα είναι τόσο ανοχύρωτη; Γιατί η ευρωπαϊκή Ελλάδα του εικοστού πρώτου αιώνα, που είναι αποδέκτης εκατομμυρίων ευρώ από ευρωπαϊκούς πόρους, έχει τέτοιες ελλείψεις σε βασικά συστήματα ασφαλείας; Γιατί στην Ελλάδα του πολυδύναμου εκσυγχρονισμού του κ. Μητσοτάκη -επί πρωθυπουργίας του κ. Μητσοτάκη-, ο οποίος, σύμφωνα με τα λόγια του, θέλει να παρουσιάζεται ως συνεχιστής του Ελευθέριου Βενιζέλου, του Κωνσταντίνου Καραμανλή, αλλά και του Κώστα Σημίτη, ένας πενηνταεννιάχρονος αχθοφόρος είναι δυνατόν να μετατάσσεται σε σταθμάρχη, προκειμένου να λαμβάνει τις αυξημένες αποδοχές του σταθμάρχη, και με ολιγόμηνη εκπαίδευση, χωρίς επιτήρηση, να του ανατίθεται μια τόσο σοβαρή και υπεύθυνη υπηρεσία; Πολύ βαριά ερωτηματικά και αναπάντητα σε έναν βαθμό, ακόμα και μέχρι σήμερα!

Την επομένη της τραγωδίας ο Πρωθυπουργός έρχεται με μία δήλωσή του να σοκάρει το Πανελλήνιο. Είναι μια δήλωση από την οποία, όχι μόνο απουσιάζει η συντριβή, αλλά κυριαρχεί η απόπειρα αποτίναξης της αντικειμενικής πολιτικής του ευθύνης. Ακολουθεί η επιβράβευση της αυτονόητης παραίτησης του Υπουργού του. Και ολοκληρώνεται με την έκδοση από τον ίδιο εν είδει πραγματογνώμονα ενός πορίσματος για τα πραγματικά αίτια του δυστυχήματος.

Σας τη διαβάζω αυτολεξεί, γιατί είναι ένα μνημείο ανευθυνότητας, έλλειψης ενσυναίσθησης και γενναιότητας και βέβαια σηματοδοτεί αυτή η δήλωση του Πρωθυπουργού την έναρξη της οργανωμένης και συστηματικής επιχείρησης συγκάλυψης του εγκλήματος των Τεμπών.

Λέει ο κ. Μητσοτάκης: «Ο Υπουργός Υποδομών και Μεταφορών Κώστας Καραμανλής, αναλαμβάνοντας την αντικειμενική πολιτική ευθύνη, υπέβαλε αμέσως την παραίτησή του. Το ίδιο και οι επικεφαλής του ΟΣΕ και της «ΕΡΓΟΣΕ». Η στάση του τον τιμά…» -λέει ο Πρωθυπουργός- «…καθώς όλα δείχνουν πως το δράμα οφείλεται δυστυχώς κυρίως σε τραγικό ανθρώπινο λάθος».

Η ελληνική κοινωνία, κυρίες και κύριοι συνάδελφοι, παγώνει απ’ αυτή τη δήλωση. Τα αντανακλαστικά όμως των συμβούλων επικοινωνίας ενεργοποιούνται και λίγα εικοσιτετράωρα μετά ο Πρωθυπουργός ανασκευάζει. Κυριολεκτικά, ανακαλεί.

Λέει ο Πρωθυπουργός λίγα εικοσιτετράωρα μετά: «Στην Ελλάδα του 2023 δεν γίνεται δύο τρένα να κινούνται αντίθετα στην ίδια γραμμή και να μην το έχει αντιληφθεί κανείς. Δεν μπορούμε, δεν θέλουμε και δεν πρέπει να κρυφτούμε πίσω από το ανθρώπινο λάθος». Έτσι λέει ο Πρωθυπουργός.

Είναι προφανές, όμως, κυρίες και κύριοι συνάδελφοι, ότι όλα τα παραπάνω λέγονται κατ’ επίφασιν, προκειμένου να απορροφηθεί η οργή που γέννησε η αρχική δήλωση. Είναι προφανές ότι λέγονται με όρους επικοινωνιακής διαχείρισης. Είναι προφανές από τους κυβερνητικούς χειρισμούς που ακολούθησαν ότι τίποτα από αυτά δεν συμμερίζεται ο Πρωθυπουργός, ο οποίος, αντιθέτως με όσα δήλωνε, μέχρι τέλους κρύβεται πίσω από το ανθρώπινο λάθος. Το ανθρώπινο λάθος, κυρίες και κύριοι συνάδελφοι, αποτελεί το θεμέλιο της οργανωμένης συγκάλυψης που θα υπηρετηθεί μέχρι τέλους από το Προεδρείο και τα μέλη της εξεταστικής επιτροπής της Νέας Δημοκρατίας που ενεργούν με άνωθεν εντολές.

Ένα μήνα αργότερα, στις 6 Απριλίου του 2023, με απόφαση του Πρωθυπουργού, ο κ. Καραμανλής συμπεριλαμβάνεται στα ψηφοδέλτια της Νέας Δημοκρατίας. Στις 20 Απριλίου του 2023 δίνεται στη δημοσιότητα το πόρισμα της Επιτροπής Εμπειρογνωμόνων που η Κυβέρνηση διορίζει. Είναι η γνωστή Επιτροπή Γεραπετρίτη, την οποία αποτελούν ο πρώην Πρόεδρος του Νομικού Συμβουλίου του Κράτους κ. Χαλκιάς, και δύο καθηγητές του Δημοκρίτειου και του Αριστοτέλειου, ο κ. Προφυλλίδης και ο κ. Πυργίδης. Σύμφωνα με το πόρισμα: «Το δυστύχημα ήταν συνέπεια της συνδρομής πολλών παραγόντων που αφορούν το επίπεδο λειτουργίας, το ανθρώπινο δυναμικό, τον τεχνολογικό εξοπλισμό και το διοικητικό πεδίο». Θα επανέλθω στο πόρισμα και στα μέλη της Επιτροπής Εμπειρογνωμόνων, γιατί πρέπει να τα θυμίζουμε ειδικά στους συναδέλφους της Νέας Δημοκρατίας που ήταν αυτήκοες μάρτυρες των καταθέσεων των μελών της Επιτροπής Γεραπετρίτη.

Τον Ιούλιο του 2023 η Ευρωπαϊκή Εισαγγελία, η οποία ερευνά τις συνθήκες μη ολοκλήρωσης της σύμβασης 717 ανάμεσα στην «ΕΡΓΟΣΕ» και την Κοινοπραξία, διαβιβάζει το πόρισμά της στις ελληνικές αρχές, καθώς κατά τη διάρκεια της έρευνάς της, πέραν των στελεχών της «ΤΡΑΙΝΟΣΕ» και της Διαχειριστικής Αρχής, έρχεται αντιμέτωπη με πράξεις και παραλείψεις μελών κυβέρνησης, των κυρίων Σπίρτζη και Καραμανλή. Στο πόρισμα αυτό, μεταξύ άλλων, αναφέρει: «Το χειρότερο είναι ότι το 2022 με τον τρόπο που διαχειρίζεται τα έργα η «ΕΡΓΟΣΕ», τα τρένα κυκλοφορούν χωρίς κανένα σύστημα ασφαλείας».

Θέλω, κύριε Πρόεδρε, λίγο στους συναδέλφους σας… Ξέρω ότι πιστεύουν ότι φταίει το ανθρώπινο λάθος, αλλά πρέπει να με ακούσουν.

**ΠΡΟΕΔΡΕΥΩΝ (Αθανάσιος Μπούρας):** Σας ακούν.

**ΜΙΛΕΝΑ ΑΠΟΣΤΟΛΑΚΗ:** Δεν με ακούν.

**ΠΡΟΕΔΡΕΥΩΝ (Αθανάσιος Μπούρας):** Πώς το διαπιστώνετε αυτό;

**ΜΙΛΕΝΑ ΑΠΟΣΤΟΛΑΚΗ:** Το διαπιστώνω.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, ησυχία.

**ΜΙΛΕΝΑ ΑΠΟΣΤΟΛΑΚΗ:** «Το χειρότερο, λοιπόν…» -λέει η Ευρωπαϊκή Εισαγγελία- «…ότι με τον τρόπο που διαχειρίζεται τα έργα η «ΕΡΓΟΣΕ» τα τρένα κυκλοφορούν χωρίς κανένα σύστημα ασφαλείας. Έχουμε ήδη θρηνήσει τρεις νεκρούς από το δυστύχημα του Αδένδρου. Πρόσφατα με τη χιονόπτωση η σύγκρουση στη Δαύλεια με τον τραυματισμό έντεκα ακόμη. Εάν η σύμβαση 717 είχε ολοκληρώσει το φυσικό της αντικείμενο από το 2016, όπως συμβατικά όφειλε, και λειτουργούσε η σηματοδότηση και με βάση αυτή το σύστημα ETCS, τίποτα από τα ανωτέρω δυσάρεστα δεν θα είχαν συμβεί».

Στις 8 Νοεμβρίου 2023 o κ. Γεωργιάδης, ένας επιφανής συνεργάτης του Πρωθυπουργού, δηλώνει: «Αντί να ασχολούνται με αυτά που ενδιαφέρουν πραγματικά τους Έλληνες, ασχολούνται με πράγματα που δεν αφορούν κανέναν παρά μόνο τον μικρόκοσμό τους». Λέει ο κ. Γεωργιάδης: «Δηλαδή σήμερα στην Ελλάδα πόσοι πιστεύετε από τους εκατό συμπολίτες μας, άμα τους ρωτήσουμε, ενδιαφέρονται για την εξεταστική ή την προκαταρκτική επιτροπή για τα Τέμπη;». Φαίνεται ότι ο κυνισμός επιλέγεται ως «η καλύτερη άμυνα είναι η επίθεση» και έτσι αυτή η δήλωση δεν ανασκευάζεται ποτέ.

Ήταν γνωστό ότι το ΠΑΣΟΚ θα πρότεινε τη σύσταση προκαταρκτικής επιτροπής. Κατά τη συζήτηση στην Ολομέλεια άλλος επιφανής συνεργάτης του Πρωθυπουργού, ο παριστάμενος Υπουργός κ. Βορίδης -που ενώ μιλά πάντοτε με στόμφο Ρωμαίου νομομαθή, φαίνεται να αγνοεί τη διάκριση των εξουσιών που το Σύνταγμα την επιβάλλει και επιβάλλει όχι μόνο να τη γνωρίζουμε, αλλά επιβάλλει να τη σεβόμαστε- δηλώνει σε σχέση με την πρόταση προανακριτικής επιτροπής του ΠΑΣΟΚ: «Θα γίνει συζήτηση στην Ολομέλεια, αλλά σας το λέω από τώρα για να το ξεκαθαρίσουμε. Εμείς θα την απορρίψουμε, γιατί δεν συντρέχουν ποινικές ευθύνες», αποφαίνεται ο Υπουργός.

Σχετικά με τη δικογραφία της Ευρωπαίας εισαγγελέως που έχει έρθει στη Βουλή, λέει ακόμα: «Αφορά τα ευρωπαϊκά δημοσιονομικά και αφορά τη διαχείριση χρημάτων της Ευρώπης. Εμείς όμως, φαντάζομαι, ότι μας ενδιαφέρει η συζήτηση των αιτιών του τραγικού δυστυχήματος. Θέλουμε να επικεντρώσουμε εκεί την προσοχή μας και όχι στα δημοσιονομικά». Έτσι, η Κυβέρνηση με αυτό το τόσο «στέρεο» σκεπτικό απορρίπτει την πρόταση του ΠΑΣΟΚ, δέχεται όμως την πρόταση του Κομμουνιστικού Κόμματος Ελλάδας για σύσταση εξεταστικής επιτροπής.

Η εξεταστική επιτροπή αρχίζει τις εργασίες της τον Νοέμβριο του 2023 και για όσους υπήρξαμε μέλη αυτής της εξεταστικής επιτροπής είναι προφανές ότι από τις πρώτες μέρες των εργασιών γίνεται σαφές ότι το Προεδρείο και τα μέλη της κυβερνητικής πλειοψηφίας που συγκροτούν την επιτροπή έχουν μία και σαφή στόχευση: την οικοδόμηση του αφηγήματος του ανθρώπινου λάθους ως το αποκλειστικό αίτιο για το έγκλημα των Τεμπών, την αποδόμηση της προφανούς αιτιώδους συνάφειας ανάμεσα στη μη ολοκλήρωση της σύμβασης 717 και την τραγωδία στα Τέμπη. Αυτό το εγχείρημα επιχειρείται με συγκεκριμένα βήματα. Το πιο σημαντικό από όλα είναι ο αποκλεισμός κρίσιμων μαρτύρων, τους οποίους όλα τα κόμματα της Αντιπολίτευσης προτείνουν.

Στις 12 Δεκεμβρίου 2024 ασκείται ποινική δίωξη από την Ευρωπαϊκή Εισαγγελία εναντίον είκοσι τριών υπευθύνων για την 717, στελεχών της «ΕΡΓΟΣΕ» και της Διαχειριστικής Αρχής. Στις 26 Ιανουαρίου το έγκυρο «POLITICO», το οποίο πολλές φορές η Κυβέρνηση επικαλείται όταν υπάρχουν θετικά σχόλια για τη χώρα μας, αναφέρεται δημόσια στην απόπειρα συγκάλυψης. Καταλογίζει απόπειρα συγκάλυψης στην ελληνική Κυβέρνηση σε ό,τι αφορά τη διαχείριση του αιτήματος της Ευρωπαίας εισαγγελέως.

Στις 31 Ιανουαρίου έρχεται στην Επιτροπή για τα Τέμπη ο Πρόεδρος της Επιτροπής Εμπειρογνωμόνων κ. Ιωάννης Χαλκιάς, πρώην Πρόεδρος του Νομικού Συμβουλίου του Κράτους. Κατά την εξέτασή του δηλώνει ότι «η μετάταξη του σταθμάρχη ήταν προδήλως παράνομη και η εκπαίδευσή του ήταν ελλιπέστατη». Και συμπληρώνει ότι «αν υπήρχαν τεχνολογικά μέσα και σήμανση, η σύγκρουση θα είχε αποφευχθεί». Την προηγουμένη, όμως, ο κ. Προφυλλίδης, που ο τομέας του δεν είναι η νομική, αλλά είναι καθηγητής σιδηροδρομικής, λέει στην εξεταστική: «Και μόνο το ETCS εάν λειτουργούσε, θα μπορούσε να αποτρέψει την τραγωδία».

Στις 6 Φεβρουαρίου του 2024 ασκείται ποινική δίωξη σε βάρος του πρώην Περιφερειάρχη Θεσσαλίας Κώστα Αγοραστού. Είναι ένα πρόσωπο το οποίο θα έπρεπε να έχει κληθεί αμέσως στην εξεταστική επιτροπή, γιατί εν τω μεταξύ υπάρχει το ζήτημα της επέμβασης -αυτό που πλέον συνηθίσαμε να λέμε όλοι μπάζωμα- στον τόπο του εγκλήματος. Η κλήτευση, όμως, του κ. Αγοραστού καθυστερεί. Στις 6 Φεβρουαρίου έχει πλέον καταστεί κατηγορούμενος ο κ. Αγοραστός.

Στις 7 Φεβρουαρίου 2024 το Ευρωκοινοβούλιο με ψήφους τριακοσίων τριάντα μελών του, ανάμεσα στους οποίους και επτά μέλη του Ευρωπαϊκού Λαϊκού Κόμματος. καταδικάζει την Ελλάδα σε ό,τι αφορά το κράτος δικαίου και έχει ιδιαίτερη αναφορά στα Τέμπη. Οι Ευρωβουλευτές μιλούν για έλλειψη πολιτικής αμεροληψίας στην κοινοβουλευτική έρευνα για το δυστύχημα. Ανησυχούν για την άρνηση της φιλοκυβερνητικής κοινοβουλευτικής πλειοψηφίας να διεξάγει έρευνα σε ό,τι αφορά δύο πρώην Υπουργός Μεταφορών, όπως ζητήθηκε από την Ευρωπαϊκή Εισαγγελία. «Εν όψει όλων αυτών, η επιτροπή θα πρέπει να κάνει πλήρη χρήση των διαθέσιμων εργαλείων για την αντιμετώπιση των παραβιάσεων των αξιών της Ευρωπαϊκής Ένωσης στην Ελλάδα, συμπεριλαμβανομένης της αξιολόγησης της χρήσης των κονδυλίων της Ευρωπαϊκής Ένωσης βάσει του κανονισμού για τις κοινές διατάξεις σύμφωνα με τον Χάρτη των Θεμελιωδών Δικαιωμάτων, όπως και σε σχέση με τη μη εφαρμογή αποφάσεων από τα ευρωπαϊκά δικαστήρια, σύμφωνα με τον κανονισμό προϋποθέσεων για το κράτος δικαίου».

Οι Ευρωβουλευτές αναφέρονται στις παραβιάσεις του απορρήτου με λογισμικά υποκλοπής σε καταχρηστικές μηνύσεις, αναφέρονται στο στενό πρωθυπουργικό περιβάλλον, αναφέρονται στο Predator Gate, την εργαλειοποίηση των φερόμενων απειλών για την εθνική ασφάλεια για να παρακολουθούνται πολιτικοί αντίπαλοι και δη Αρχηγός κόμματος την περίοδο που διεκδικούσε την αρχηγία του κόμματός του, συμπεριλαμβανομένων των αρχηγών των Ενόπλων Δυνάμεων.

Το ψήφισμα εκφράζει ανησυχίες για τη μεταφορά της έρευνας για το σκάνδαλο των υποκλοπών σε άλλους εισαγγελείς από ότι οι αρχικοί, όπως και για τις πολιτικές πιέσεις και τους εκφοβισμούς σε αξιωματούχους ανεξάρτητων αρχών. Στις 15 Φεβρουαρίου καλείται επιτέλους ο κ. Αγοραστός στην εξεταστική επιτροπή, αλλά επικαλείται ως κατηγορούμενος το δικαίωμα της σιωπής και έτσι στις επίμονες ερωτήσεις για το ποιος έδωσε την εντολή για το μπάζωμα αρνείται να απαντήσει.

Η κυβερνητική πλειοψηφία στην εξεταστική επιτροπή, παρά το γεγονός ότι οχλείται επιμόνως να καλέσει τον κ. Τριαντόπουλο, αρνείται γνωρίζοντας ότι σε σχέση με το επίμαχο θέμα δεν υπάρχει ούτε ένας μάρτυρας που έχει κληθεί. Ο κ. Τριαντόπουλος τις ημέρες της τραγωδίας, στις 7 Μαρτίου συγκεκριμένα, δίνει συνέντευξη στο τοπικό κανάλι «TRT» και πραγματικά εκεί, αν τον ακούσει κανείς, υπερηφανεύεται ως ο διοργανωτής της άψογης αποκατάστασης του χώρου. «Έχει ολοκληρωθεί», λέει ο κ. Τριαντόπουλος, «διαμορφώθηκε ο χώρος».

**ΠΡΟΕΔΡΕΥΩΝ (Αθανάσιος Μπούρας):** Παρακαλώ ολοκληρώστε…

**ΜΙΛΕΝΑ ΑΠΟΣΤΟΛΑΚΗ:** Θέλω λίγο ακόμη χρόνο, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** …γιατί πρέπει να τηρηθούν από όλους οι χρόνοι, όπως είπε και ο Πρόεδρος στην αρχή που άνοιξε τη συζήτηση.

**ΜΙΧΑΗΛ ΚΑΤΡΙΝΗΣ:** Μα, είναι εισηγήτρια.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν είναι έτσι, κύριε Κατρίνη. Μην κάνετε τον συνήγορο. Πρέπει να τηρήσουμε όλοι τους χρόνους. Παρακαλώ ολοκληρώστε.

**ΜΙΛΕΝΑ ΑΠΟΣΤΟΛΑΚΗ:** Ο οργανωτής, λοιπόν, αυτής της περίφημης, όπως είπε με σεβασμό στον πόνο των γονέων, επιχείρησης δεν καλείται ποτέ. Όμως, προσέξτε. Ο άνθρωπος που επαίρεται για την άψογη διοργάνωση και την άψογη διαχείριση της κατάστασης την 1η Μαρτίου του 2024 στο πλαίσιο κοινοβουλευτικού ελέγχου λέει verbatim: «Δεν έδωσα εγώ καμμιά εντολή για το μπάζωμα».

Στις 11 Μαρτίου του 2024 κατηγορητήριο της Ευρωπαϊκής Εισαγγελίας για το 717 διαβιβάζεται στον Εφέτη Ειδικό Ανακριτή της Λάρισας κ. Μπακαΐμη. Η συσχέτιση των δύο δικογραφιών είναι προφανής η αιτιώδης συνάφεια ανάμεσα στη μη ολοκλήρωση της 717 και το έγκλημα των Τεμπών είναι ακόμα προφανέστερη.

Στις 14 Μαρτίου του 2024 η Ευρωπαία Εισαγγελέας Λάουρα Κοβέσι προέβη σε δηλώσεις για τα Τέμπη καταγγέλλοντας πως: «Μας μπλοκάρουν από το να βρούμε την αλήθεια, μας μπλοκάρουν από το να εφαρμόσουμε δικαιοσύνη». Η Ευρωπαία εισαγγελέας επαναλαμβάνει έχοντας γνώση της δικογραφίας πως αν είχε εφαρμοστεί η σηματοδότηση και η τηλεδιοίκηση, το πολύνεκρο δυστύχημα θα είχε αποφευχθεί.

Στην προσπάθεια συγκάλυψης της αλήθειας για την τραγωδία των Τεμπών ήρθαν τις τελευταίες μέρες, κυρίες και κύριοι συνάδελφοι, να προστεθούν νέα δεδομένα που αποδεικνύουν αλλοίωση των συνομιλιών του μοιραίου σταθμάρχη με μηχανοδηγούς στη Λάρισα το βράδυ της τραγωδίας, ώστε να μεγεθυνθεί το, κατά το αφήγημα της Κυβέρνησης, ανθρώπινο λάθος ως αποκλειστικό αίτιο της σύγκρουσης και να υποβαθμιστούν οι υφιστάμενες κυβερνητικές ευθύνες αναφορικά με την κατάσταση του σιδηροδρομικού δικτύου.

Σύμφωνα με έγγραφο των εγκληματολογικών εργαστηρίων της Ελληνικής Αστυνομίας, προκύπτει ότι λίγες μόνο ώρες μετά τη σύγκρουση κάποιοι αφαίρεσαν παράνομα τις συνομιλίες του σταθμάρχη από τον ΟΣΕ και κατόπιν κοπτοραπτικής τις έδωσαν αλλοιωμένες στη δημοσιότητα την 1η Μαρτίου, ώστε να φαίνεται πως ο σταθμάρχης είχε υποδείξει λανθασμένη πορεία στο μοιραίο τρένο για να ενισχυθεί το προαποφασισμένο και ήδη διατυπωμένο αφήγημα που ήθελε την τραγωδία να οφείλεται αποκλειστικά σε ανθρώπινο λάθος. Προαποφασισμένο. Θυμίζω ότι πρώτος ο Πρωθυπουργός την επομένη του δυστυχήματος το ανέφερε.

Σημειώνεται ότι, όπως επιβεβαίωσε η Ελληνική Αστυνομία, το καταγεγραμμένο ηχητικό υλικό παραδόθηκε στην έδρα της Αστυνομίας από υπάλληλο του ΟΣΕ στις 3 Μαρτίου του 2023.

Αυτές οι νέες συγκλονιστικές αποκαλύψεις έρχονται να προστεθούν στο τρίπτυχο συγκάλυψη-διαφθορά-ατιμωρησία, στο οποίο η Κυβέρνηση του κ. Μητσοτάκη είναι αλήθεια ότι διακρίνεται με επιτυχία.

Και σαν να μην έφταναν όλα αυτά, έχουμε τη μετατροπή του Υπουργείου Εσωτερικών σε έναν παρακρατικό εκλογικό μηχανισμό που διαρρέει προσωπικά δεδομένα επιλεκτικά σε υποψήφιους Ευρωβουλευτές ακυρώνοντας με τον πιο χυδαίο τρόπο την επιχειρούμενη δήθεν μεταρρύθμιση της επιστολικής ψήφου.

**ΠΡΟΕΔΡΕΥΩΝ (Αθανάσιος Μπούρας):** Νομίζω ότι πρέπει να κλείσετε, κυρία Αποστολάκη.

**ΜΙΛΕΝΑ ΑΠΟΣΤΟΛΑΚΗ:** Κλείνω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Η ανοχή υπήρξε πάρα πολύ μεγάλη. Κλείστε σας παρακαλώ θερμά.

**ΜΙΛΕΝΑ ΑΠΟΣΤΟΛΑΚΗ:** Η σχέση της παράταξης της Νέας Δημοκρατίας, αλλά και της Κυβέρνησης με τα επιχειρηματικά συμφέροντα είναι παραδοσιακές και στέρεες. Η προσπάθειά σας να παραστήσετε ότι είστε θύματα επιχειρηματικών συμφερόντων ηχεί ως ένα ανέκδοτο όχι μόνο στην Αίθουσα, αλλά και σε όλο το έθνος που μας παρακολουθεί.

Η προστασία που προσφέρετε μεθοδικά στον πρώην Υπουργό κ. Καραμανλή έχει ήδη προκαλέσει ρήγματα στην κυβερνητική πλειοψηφία τόσο ορατά πλέον και με ονοματεπώνυμο, ώστε ό,τι και να αποφασίσετε για να εκτονώσετε την υπόθεση θα είναι πολύ λιγοστό και πολύ αργοπορημένο.

Κυρίες και κύριοι συνάδελφοι, -και κλείνω- η λειτουργία του κράτους δικαίου είναι ο εγγυητής των ανθρωπίνων δικαιωμάτων, είναι η προϋπόθεση για την ομαλή λειτουργία του πολιτεύματος, είναι η θεσμική οχύρωση απέναντι στην αυθαιρεσία της εκάστοτε πλειοψηφίας. Το κράτος δικαίου είναι ο πυρήνας του ευρωπαϊκού κεκτημένου και η συνθήκη εκείνη έξω από την οποία δεν μπορεί να υπάρξει καμμία δημοκρατική νομιμοποίηση. Το παραβιάζετε κατά συρροή και κατ’ εξακολούθηση.

Η εικόνα του Πρωθυπουργού ως φιλελεύθερου ηγέτη δεν θα φιλοτεχνηθεί από την πρωτοβουλία του για τον γάμο των ομόφυλων ζευγαριών. Η εικόνα του φιλελεύθερου ηγέτη έχει τρωθεί ανεπανόρθωτα από τις υποκλοπές, από τη συγκάλυψη του εγκλήματος των Τεμπών, από το σκάνδαλο της διαρροής των προσωπικών δεδομένων, από τις επιθέσεις στις ανεξάρτητες αρχές. Είστε απομονωμένοι και εκτεθειμένοι. Έχετε ηθικά απωλέσει κάθε πολιτική νομιμοποίηση και απομένει η ηχηρή πολιτική σας καταδίκη στην επόμενη εκλογική αναμέτρηση.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία κ. Νικόλαος Παππάς για δεκαπέντε λεπτά.

Σε λίγο θα σας ανακοινώσω τον αριθμό των εγγεγραμμένων συναδέλφων και όπως είπε και ο Πρόεδρος στην αρχή, καθένας που καταχράται τον χρόνο ζημιώνει τον συνάδελφό του. Και επειδή το βουλευτήριο είναι για όλους τους Βουλευτές, πρέπει όλοι να σεβόμαστε τον χρόνο.

Ορίστε, κύριε Παππά, έχετε τον λόγο για δεκαπέντε λεπτά.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Κυρίες και κύριοι της Κυβέρνησης, μπορείτε να καθυστερήσετε για πάρα πολύ λίγο…

(Θόρυβος στην Αίθουσα)

Επιτρέπεται; Λέω ότι η μεριά της Πλειοψηφίας και της Κυβέρνησης μπορεί να καθυστερήσει για πάρα πολύ λίγο τη σύγκρουσή της με την αλήθεια, την αμείλικτη αλήθεια και για αυτό ΣΥΡΙΖΑ - Προοδευτική Συμμαχία ζήτησε την παραίτηση της Κυβέρνησης και τη δρομολόγηση εθνικών εκλογών, διότι οι παραβιάσεις του κράτους δικαίου σε αριθμό και σε κλίμακα δεν έχουν προηγούμενο.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Βλέπω χαμόγελα και έχω ακούσει και Βουλευτές της Νέας Δημοκρατίας να λένε, Ναύαρχε, ότι οι προτάσεις δυσπιστίας συσπειρώνουν την Κυβέρνηση. Έτσι δεν λέτε; Αυτό ξέρετε πότε συμβαίνει;

(Θόρυβος στην Αίθουσα)

Παρακαλώ, κύριε Πρόεδρε, αν έχετε την καλοσύνη, την οχλοβοή. Αξιώνωόσο σεβασμό μπορείτε να δείξετε και στον εαυτό σας. Δεν θέλω κάτι παραπάνω.

**ΚΩΝΣΤΑΝΤΙΝΟΣ ΤΣΙΑΡΑΣ:** Εσείς, όμως, μην προκαλείτε.

**ΝΙΚΟΛΑΟΣ ΠΑΠΠΑΣ:** Αυτό, λοιπόν, θα συνέβαινε, εάν η κοινή γνώμη δεν είχε καταλήξει σε ένα αμετάκλητο συμπέρασμα, ότι στα Τέμπη πάτε να κάνετε συγκάλυψη και για τρεις μέρες θα μπείτε εδώ στη βάσανο να απαντάτε στην Αντιπολίτευση και να απαντάτε στον ελληνικό λαό.

Εδώ, λοιπόν, θα κληθείτε να δώσετε απαντήσεις και θα μας κάνει την τιμή φαντάζομαι ο κ. Μητσοτάκης οπωσδήποτε, ελπίζουμε και ο κ. Καραμανλής να έρθει στην Ολομέλεια και να πει ποια είναι η θέση του.

Καλείστε, λοιπόν, να δώσετε απαντήσεις.

Για τις υποκλοπές δεν ξέρω ποιος είναι αρμόδιος, ενδεχομένως κάποιος που δεν ήταν στόχος παρακολούθησης της ΕΥΠ και του «Predator», κύριε Βορίδη, κάποιος που δεν έχει την άποψη ότι εάν τίθεται λόγος εθνικού συμφέροντος, αυτός κάμπτει την ανάγκη προστασίας του απορρήτου των επικοινωνιών του.

Πού άνθισε, λοιπόν, το άνθος των υποκλοπών και των παρακολουθήσεων; Άνθισε μέσα στο Μαξίμου. Ο κ. Μητσοτάκης λοιπόν πήρε την ΕΥΠ υπό τον έλεγχό του. Ο κ. Μητσοτάκης καλοδέχτηκε το «Predator» πρωί. Ο κ. Μητσοτάκης οργάνωσε και την εξαγωγή του «Predator» σε άλλες χώρες και βεβαίως επέλεξε να παρακολουθεί πολιτικούς αντιπάλους, δημοσιογράφους, αλλά κυρίως τα στελέχη της δικής του Κυβέρνησης, τα οποία απ’ ό,τι καταλάβαμε δεν ενοχλούνται και πάρα πολύ από αυτή τη διαπίστωση και από αυτά τα τεκμήρια.

Οι μισοί λοιπόν από το Υπουργικό Συμβούλιο έχουν μόνο ονοματεπώνυμο και οι άλλοι μισοί έχουν και ονοματεπώνυμο και κωδικό παρακολούθησης. Αυτή είναι η πικρή αλήθεια. Αυτή είναι η πικρή αλήθεια και είναι πικρή αλήθεια για τη δημοκρατία μας, πικρή αλήθεια και για το πολιτικό ανάστημα όσων έχουν δεχτεί να είναι παρακολουθούμενοι σε ένα κόμμα που έχει παρακολουθητές.

Σας ενόχλησε πάρα πολύ –είναι σαφές- το ράπισμα του Ευρωκοινοβουλίου για δύο λόγους. Διότι για μία δεκαετία προσπαθούσατε να πείσετε τον ελληνικό λαό ότι είστε η παράταξη που μπορεί να εγγυηθεί την παραμονή της χώρας στην Ευρώπη και στο πνεύμα της δυτικής φιλελεύθερης δημοκρατίας. Και έρχεται ο πιο δημοκρατικός θεσμός της Ευρώπης και διατυπώνει έναν κόλαφο για την Κυβέρνηση Μητσοτάκη και χτυπάει μια δυνατή καμπάνα για τους δημοκρατικούς θεσμούς στη χώρα μας.

Σας ενόχλησε και κάτι άλλο, ότι το ψήφισμα αυτό ήταν διακομματικό και συσπείρωσε ένα τόξο δυνάμεων –προσέξτε- το οποίο το βλέπετε να συσπειρώνεται εναντίον σας σε αυτή την πρόταση δυσπιστίας και στο ελληνικό Κοινοβούλιο. Και αυτό είναι ένα πολιτικό μήνυμα, το οποίο είμαι βέβαιος ότι το αξιολογείτε με περίσκεψη, κυρίες και κύριοι της Νέας Δημοκρατίας.

Σας καλεί το Ευρωκοινοβούλιο λοιπόν να αφήσετε τις ανεξάρτητες αρχές να κάνουν τη δουλειά τους. Σας καλεί το Ευρωκοινοβούλιο να πάρετε την αρμοδιότητα της ΕΥΠ από τον κ. Μητσοτάκη. Σας καλεί το Ευρωκοινοβούλιο να καλέσετε τη EUROPOL να συμμετέχει στις έρευνες για το κατασκοπευτικό λογισμικό.

Πρέπει να δώσετε απαντήσεις αυτές τις μέρες, να δώσετε απαντήσεις και για τη διαρροή των προσωπικών δεδομένων. Πρόκειται, επίσης, για μία υπόθεση που ακουμπά τον ίδιο τον Πρόεδρο της Νέας Δημοκρατίας. Διότι έχουμε παραδοχή του γραμματέα τότε του κόμματός του ότι έφυγαν τα στοιχεία από το Υπουργείο Εσωτερικών και πήγαν στον αρμόδιο κομματάρχη σας.

Και σαν να μην έφταναν όλα αυτά, μάθαμε σήμερα το απόγευμα ότι η κ. Ασημακοπούλου, την οποία απομακρύνατε, χρησιμοποιούσε την ίδια βάση δεδομένων για να αποστείλει τη συγγνώμη της για την ενόχληση στους ανθρώπους, των οποίων το email παρανόμως χρησιμοποίησε. Μάλιστα. Ένα δείγμα αριστείας παραπάνω.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αλλά μη νομίζετε ότι καθαρίσατε με την παραίτηση της κ. Ασημακοπούλου και δύο γραμματέων. Εδώ θα κληθείτε να δώσετε απαντήσεις και γι’ αυτό το ζήτημα και εγγυήσεις, κύριε Βορίδη και θα έρθω και παρακάτω.

Πώς πήγε το στικάκι λοιπόν από τη μια μεριά στην άλλη; Πόσα στικάκια έχουν διακινηθεί; Προς ποια κατεύθυνση; Υπάρχει καμμιά άλλη εταιρεία η οποία κατέχει αυτά τα δεδομένα; Καμιά εταιρεία η οποία δρα στην Ελλάδα μετά τη δράση της στα Βαλκάνια, η οποία με αθέμιτο τρόπο χρησιμοποιεί μεγάλες βάσεις δεδομένων για να επηρεάσει κακόβουλα το εκλογικό σώμα, όπως αποκαλύφθηκε από την εφημερίδα «DOCUMENTO» την Κυριακή που μας πέρασε;

Μπορούμε να πάρουμε απαντήσεις σε αυτά; Μπορούμε να έχουμε εγγυήσεις ότι τίποτα τέτοιο δεν συμβαίνει στην Ελλάδα, όπως συνέβη σε άλλες χώρες των Βαλκανίων;

Και βεβαίως, προσέξτε. σε αυτές τις ημέρες θα κληθείτε να δώσετε απαντήσεις και για τα Τέμπη. Δεν υπάρχουν υπεκφυγές. Και, κύριε Βορίδη, θα σας έλεγα να μην χρησιμοποιείτε το επιχείρημα –γιατί είδα ότι το χρησιμοποιήσατε απέναντι στον Πρόεδρο του ΠΑΣΟΚ κ. Ανδρουλάκη- ότι δεν υπήρχε τίποτα καινούργιο. Προσέξτε γιατί είναι πολύ πυκνός ο χρόνος και κάθε ώρα που περνάει ενδέχεται να έχουμε νέες αποκαλύψεις. Έχουν ανοίξει τα στόματα…

**ΘΕΟΔΩΡΑ (ΝΤΟΡΑ) ΜΠΑΚΟΓΙΑΝΝΗ:** Τρέμε Βορίδη.

**ΝΙΚΟΛΑΟΣ ΠΑΠΠΑΣ:** Έρχομαι, παρακάτω, κυρία Μπακογιάννη. Μη γρηγορείτε. Λίγο υπομονή. Λίγο υπομονή. Δεν γίνεται εδώ να μην απαντήσετε, διότι ή θα διαψεύσετε την αστυνομία ή θα αυτοδιαψευστείτε. Δεν γίνεται.

Εσείς, λοιπόν, είχατε έναν στόχο –και αυτό είναι ένα σχόλιο σχετικά με την κεντρική σας πολιτική στρατηγική-, την ιδιωτικοποίηση της υποδομής του σιδηροδρόμου. Έτσι δεν είναι; Λίγες μέρες πριν το δυστύχημα μέσα στο Φλεβάρη του ΄23 είχε διακηρύξει ο κ. Καραμανλής, ο κρυπτόμενος, ότι σχεδιάζει η Κυβέρνησή σας τρία ΣΔΙΤ για τη συντήρηση της υποδομής βόρεια Ελλάδα, κεντρική Ελλάδα, νότια Ελλάδα. Ποιο θα ήταν το κεντρικό επιχείρημα για να δικαιολογηθεί αυτή η επιλογή, η οποία δεν έχει λειτουργήσει πουθενά; Ότι ο σιδηρόδρομος είναι στα κακά χάλια και πρέπει να βρούμε έναν επενδυτή να τον ανατάξει.

Σας καταγγέλλουμε λοιπόν ευθέως για συνειδητή εγκατάλειψη του σιδηροδρόμου και δεν το λέμε τώρα. Η δική μας η παράταξη τα τρία-τέσσερα τελευταία χρόνια, αν μη τι άλλο, με ενενήντα ερωτήσεις, με παρεμβάσεις στη Βουλή, με δημόσιες τοποθετήσεις έκρουε τον κώδωνα του κινδύνου για τα ζητήματα του σιδηροδρόμου.

Τον εγκαταλείψατε λοιπόν και όταν έγινε το δυστύχημα βάλατε μπροστά μια διπλή στρατηγική: μπάζωμα, ξεμπάζωμα και μονταζιέρα. Μπάζωμα, ξεμπάζωμα και μονταζιέρα. Και θέλω για άλλη μια φορά να πω στον Κώστα Αγοραστό να πει όλη την αλήθεια, να μη μείνει στο γεγονός. Διότι εμείς τι πιστεύουμε; Την κ. Καρυστιανού που είπε ότι της είπε στο αυτί ότι ο Τριαντόπουλος έδωσε την εντολή για τη μετακίνηση του υλικού. Καταλαβαίνετε τι είχε γίνει εκεί; Τριακόσια κυβικά υλικού μετακινήθηκαν λίγες ώρες μετά το δυστύχημα.

Βρέθηκα προσωπικά στον χώρο της τραγωδίας, στον χώρο του εγκλήματος, στον χώρο του δυστυχήματος, πριν ξημερώσει, 4 παρά 20 τα ξημερώματα. Και η επιχείρηση είχε ξεκινήσει. Διότι σας ανέφερε και πριν η κ. Αποστολάκη τις ασυνέχειες μεταξύ του αφηγήματος του κ. Τερεζάκη –του πολύ κ. Τερεζάκη- ο οποίος ήταν υπεύθυνος ασφαλείας στον ΟΣΕ και επειδή τα πήγε καλά φαίνεται, τον αναβαθμίσατε σε διευθύνοντα. Μπράβο! Και ήρθε στην εξεταστική και είπε ότι πήγε ο ίδιος και έκανε την εξαγωγή των ηχητικών από το κέντρο του ΟΣΕ. Μάλιστα. Και έρχεται η ανακοίνωση της αστυνομίας, η οποία ανακοίνωση της αστυνομίας λέει ότι τα παραλάβαμε στις 3 του μήνα, τρεις μέρες μετά.

Τα τινά, λοιπόν, είναι τα εξής: Ή ο Τερεζάκης λέει ψέματα διότι είπε ότι πήγε με την αστυνομία –και τα έχει πει στην εξεταστική, έτσι, δεν τα έχει πει σε κανένα φίλο του στον δρόμο- ή λέει ψέματα η αστυνομία. Θα περιμένουμε και τον κ. Χρυσοχοΐδη.

Και η αστυνομία λέει και κάτι άλλο, ότι της παραδόθηκαν αρχεία στα οποία καταγράφεται η ώρα δημιουργίας, εξαγωγής και επεξεργασίας. Προσέξτε, χρησιμοποιεί και τον όρο «επεξεργασία». Δεν ξέρω τι σημαίνει αυτό. Θα περιμέναμε αυτά τα αρχεία απλώς να δημιουργούνται και να εξάγονται. Φαίνεται λοιπόν ότι υπάρχει μία ασυνέχεια εκεί.

Και πάμε τώρα στο πιο ενδιαφέρον γιατί είδα και κάποια χαμόγελα. Ο κ. Μητσοτάκης μία και μισή το μεσημέρι της επομένης κάνει την περίφημη δήλωση περί ανθρώπινου λάθους. Μάλιστα. Είχε πρόσβαση στα ηχητικά ο ίδιος; Είχε πρόσβαση στα ηχητικά; Δεν φαντάζομαι. Είχε μιλήσει με τον κ. Τερεζάκη; Θα περιμένουμε με ενδιαφέρον να μάθουμε αν είχε συμβεί αυτό. Είχε μιλήσει με την αστυνομία; Μα και να είχε μιλήσει, η αστυνομία δεν είχε τίποτα στα χέρια της.

Και γεννάται λοιπόν το ερώτημα: Πώς κατέληξε στο συμπέρασμα ο κ. Μητσοτάκης ότι είναι ανθρώπινο λάθος; Αφού ούτε η αστυνομία δεν έχει τα τεκμήρια στα χέρια της!

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΑΘΑΝΑΣΙΟΣ ΠΛΕΥΡΗΣ:** Δεν ήταν ανθρώπινο λάθος;

**ΝΙΚΟΛΑΟΣ ΠΑΠΠΑΣ:** Μία και μισή την επομένη, λοιπόν, κύριε Πλεύρη, επειδή διακόπτετε.

Θα μας πει λοιπόν ο κ. Μητσοτάκης ποιες ήταν οι πηγές της ενημέρωσής του και να κόψετε και τις διακοπές και τα αστειάκια. Έχουμε πενήντα επτά νεκρούς! Έλεος πια!

Και βγήκε την επόμενη μέρα το πρωί χωρίς να έχει γνώση, για να πει «ανθρώπινο λάθος» και φαίνεται έναν χρόνο μετά ότι έχει γίνει κοπτοραπτική και δεν ντρέπεστε! Και δεν έχει ακουστεί μία συγγνώμη για την κοπτοραπτική! Ποιος τον ενημέρωσε, λοιπόν;

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Το Μάτι το ξεχνάς!

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, σας παρακαλώ!

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Είστε απαράδεκτοι και μικροί!

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε!

Συνεχίστε, κύριε Παππά.

**ΝΙΚΟΛΑΟΣ ΠΑΠΠΑΣ:** Σας ευχαριστώ πολύ.

Είναι σαφές, λοιπόν, ότι κύριοι της κυβερνητικής πλειοψηφίας έχουν ένα μεγάλο κενό.

Κύριε Βορίδη, δεν υποχρεούστε να ξέρετε αυτή τη στιγμή, ειλικρινά σας το λέω, αλλά θα περιμένουμε, όταν ο κ. Μητσοτάκης ανέβει σε αυτό το Βήμα επιτέλους να εξηγηθεί, να μας πει χαρτί και καλαμάρι ποιον συνάντησε και τι του είπαν από την ώρα που ενημερώθηκε για το δυστύχημα μέχρι την ώρα που πήγε και είπε ότι είναι ανθρώπινο λάθος. Δεν δικαιούμεθα να ξέρουμε πώς κατέληξε ο επικεφαλής της Κυβέρνησης -αλίμονό μας!- στο συμπέρασμα του ανθρωπίνου λάθους; Δικαιούμεθα και αξιώνουμε, λοιπόν, εδώ μία απάντηση, διότι η ανακοίνωση της Αστυνομίας σάς εξέθεσε.

Και κάνατε και κάτι άλλο: Φωνάζαμε εκεί πέρα, ειρωνευόσασταν και τότε. Ο κ. Βίνης και ο κ. Πατέρας, οι Διευθύνοντες Σύμβουλοι, ανακοινώθηκε ότι παραιτούνται…

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Μπορώ να διακόψω για ένα λεπτό;

**ΝΙΚΟΛΑΟΣ ΠΑΠΠΑΣ:** Παρακαλώ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ο σταθμάρχης για ποιον λόγο κρατείται, αν δεν υπάρχει ανθρώπινο λάθος;

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε! Παρακαλώ!

**ΝΙΚΟΛΑΟΣ ΠΑΠΠΑΣ:** Θα σας εξηγήσω παρακάτω. Γιατί είπαμε εμείς ότι δεν υπάρχει ανθρώπινο λάθος;

(Θόρυβος από την πτέρυγα της Νέας Δημοκρατίας)

Εσείς λέτε ότι είναι αποκλειστικά ανθρώπινο λάθος και να σας πούμε τι άλλο λέτε; Ηρεμήστε, δεν το σώνετε! Και ξέρετε γιατί δεν το σώνετε; Να σας πω και κάτι άλλο: Διότι πήγε ο Γεραπετρίτης, αφού παραιτήθηκε ο Καραμανλής…

**ΚΩΝΣΤΑΝΤΙΝΟΣ ΜΠΑΡΚΑΣ:** Ασυλία είναι η απάντηση…

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ - ΠΑΛΙΟΥΡΑ:** Προκαλεί ο κ. Παππάς!

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, σας παρακαλώ!

Εσείς, κύριε Παππά, μην απαντάτε, στο κείμενό σας! Μην απαντάτε, προκαλείτε διάλογο. Στο κείμενό σας συνεχίστε!

Παράκληση θερμή, όχι διακοπές από κανέναν! Μην διακόπτετε!

**ΝΙΚΟΛΑΟΣ ΠΑΠΠΑΣ:** Εκτός κειμένου, δεν πειράζει…

Ο κ. Γεραπετρίτης, λοιπόν, έρχεται και το καλύτερο, μισό λεπτό…

Ο σταθμάρχης, λοιπόν, ο οποίος ήταν απολύτως ακατάλληλος και παραβιάσατε τον νόμο για να τον διορίσετε τον άνθρωπο έχει την ευθύνη. Αποδείχθηκε, όμως, ότι ο Καραμανλής θα μπορούσε να έχει κάνει τρία πράγματα ή ένα από τα τρία πράγματα μάλλον για να αποσοβήσει το δυστύχημα. Ποια ήταν αυτά; Ή να λειτουργεί το Δευτεροβάθμιο Κέντρο Ελέγχου στην Καρόλου στον ΟΣΕ στα κεντρικά, ή να μην έχει διορίσει τον ακατάλληλο σταθμάρχη, ή να έχει φτιάξει την Τηλεδιοίκηση της Λάρισας. Τα θυμάστε τα σόου του κ. Παπαδόπουλου; Δεν είχε φτιαχτεί η Τηλεδιοίκηση της Λάρισας και έρχεται ο κ. Γεραπετρίτης μετά -και μπράβο του- και με λίγα λεφτά σε τρεις, τέσσερις μήνες φτιάχνει την Τηλεδιοίκηση της Λάρισας.

**ΣΩΚΡΑΤΗΣ ΦΑΜΕΛΛΟΣ (Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία):** Ο Καραμανλής δεν μπορούσε!

**ΝΙΚΟΛΑΟΣ ΠΑΠΠΑΣ:** Ο Καραμανλής δεν μπορούσε τέσσερα χρόνια, του Γεραπετρίτη του πήρε τέσσερις μήνες

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και ξέρετε ποια είναι η ειρωνεία; Ότι αυτή η δουλειά έγινε με λιγότερα λεφτά από όσα χρειάστηκαν για να γίνει το ξεμπάζωμα των αποδεικτικών στοιχείων και αυτό είναι ύψιστη ύβρις και ύψιστη ντροπή. Αυτή είναι η ντροπή σας, ότι χρειάστηκαν λιγότερα λεφτά για να φτιαχτεί η Τηλεδιοίκηση της Λάρισας, που τέσσερα χρόνια, από τα τέλη Ιουλίου του 2019 από τη φωτιά και μετά, δεν είχε αποκατασταθεί, η υποδομή δηλαδή που θα έδινε στον σταθμάρχη τον ακατάλληλο τη δυνατότητα να βλέπει και το σημείο της σύγκρουσης των τρένων. Πόσο κακοπαιγμένο θέατρο ήταν αυτό πια μετά τέλος, τέλος!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ τρία λεπτά ακόμα, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Τα έχετε.

**ΝΙΚΟΛΑΟΣ ΠΑΠΠΑΣ:** Η προσπάθειά σας, λοιπόν, να διαχύσετε τις ευθύνες είναι προφανής, αλλά, όπως έχουμε πει και αλλού, μοιάζει σαν να γίνεται ένα αυτοκινητιστικό, να είμαστε όλοι αυτόπτες μάρτυρες, να υπάρχει θύμα και ο δικηγόρος του οδηγού του αυτοκινήτου που σκότωσε κάποιον να λέει: «Πριν από το δυστύχημα θα συζητήσουμε για την οδική ασφάλεια στην Ελλάδα».

Δεν αφήσατε τη συζήτηση στην εξεταστική επιτροπή να γίνει με τους κατάλληλους μάρτυρες. Την κλείσατε άρον-άρον. Αυτό το θέμα το ανέδειξε το Ευρωκοινοβούλιο και βεβαίως, μαζί με αυτά ανέδειξε και ότι η δημοκρατία μας είναι σε σκληρή δοκιμασία, ότι οι ανεξάρτητες αρχές δεν αφήνονται να κάνουν τη δουλειά τους, ότι η δικαιοσύνη δέχεται απαράδεκτες πιέσεις και ότι η Νέα Δημοκρατία, βεβαίως, κατέστειλε τη δυνατότητα εξεύρεσης της αλήθειας.

Η συγκάλυψη, λοιπόν, κύριοι της Νέας Δημοκρατίας, έχει γίνει η πρώτη σας φύση και στα θέματα των υποκλοπών και στα θέματα της παράνομης εξαγωγής δεδομένων των εκλογέων και βεβαίως, στο θέμα της υπόθεσης του εγκλήματος του δυστυχήματος των Τεμπών.

Πρέπει να επιτρέψετε, λοιπόν, στη δημοκρατία να ανασάνει. Διότι εκτός από την υπερσυγκέντρωση της οικονομικής δραστηριότητας φαίνεται ότι στο σχέδιό σας είναι και η υπερσυγκέντρωση της πολιτικής εξουσίας. Όμως, έχετε πέσει σε βράχο. Και ξέρετε γιατί; Διότι έτσι όπως -με πολλή έπαρση- έλεγε το γνωστό σας στέλεχος ότι «ποιος ασχολείται με τα Τέμπη;», διαπιστώσατε οδυνηρά ότι μαζεύτηκαν ένα εκατομμύριο τριακόσιες χιλιάδες υπογραφές που αξιώνουν την αλήθεια. Και με αυτό δεν μπορείτε να αναμετρηθείτε. Δεν μπορείτε να αντιτείνετε ταπεινά κίνητρα, όπως κάνετε απέναντι στην Αντιπολίτευση. Δεν μπορείτε να πείτε σε αυτούς τους ανθρώπους ότι κακώς αναζητούν τους όρους του κράτους δικαίου να λειτουργήσουν και σε αυτή την περίπτωση, για να μπορούν να κοιμούνται τα βράδια, επειδή χάσανε δικούς τους ανθρώπους.

Εκλογές, λοιπόν, είναι η λύση και εκλογές με παρατηρητές. Βεβαίως, με παρατηρητές. Υπάρχει κάποια αξίωση να γίνουν χωρίς παρατηρητές; Δεν μπορώ να το διανοηθώ και να το φανταστώ. Οι οποίοι παρατηρητές βεβαίως και θα ενημερωθούν εκ των προτέρων ότι έχει γίνει εξαγωγή στοιχείων των εκλογέων και χρήση από ένα συγκεκριμένο κόμμα, το οποίο ήταν στην Κυβέρνηση.

Εκλογές, λοιπόν, διότι είστε σε μια κατάσταση που βρίσκεται σε αντίθεση με αυτό που έλεγε ο ιδρυτής σας το «έξω πάμε καλά», όταν προσπαθούσε να βάλει την Ελλάδα στην Ευρωπαϊκή Ένωση, αλλά είχε προδιαγραφεί η ήττα της Νέας Δημοκρατίας τότε με το «έξω πάμε καλά». Εσείς δεν πάτε καλά ούτε έξω ούτε μέσα. Διότι και το Ευρωκοινοβούλιο έχει εγείρει πάρα πολύ σημαντικές ενστάσεις για τον τρόπο που λειτουργείτε και η Κομισιόν έχει πει ότι θα στείλει τεχνικά κλιμάκια για να δει τι έγινε με την εκτέλεση της σύμβασης 717 και η Ευρωπαία Εισαγγελέας λέει ότι δεν την αφήνουν να κάνει τη δουλειά της και βεβαίως, εντός της χώρας 90% του κόσμου πιστεύει ότι στα Τέμπη λειτουργείτε για συγκάλυψη.

Μας ρωτήσατε, κύριοι, αν θέτουμε θέμα ακεραιότητας των εκλογών. Έχετε παρεξηγήσει τα πράγματα νομίζω. Εμείς ρωτάμε, εσείς απαντάτε. Ρωτάμε, λοιπόν: Εγγυάστε ότι δεν θα διαρρεύσουν ή δεν έχουν ήδη διαρρεύσει τα προσωπικά δεδομένα των εκλογέων; Ρωτάμε. Εγγυάστε ότι δεν γίνεται κακόβουλη εκμετάλλευση μεγάλων βάσεων δεδομένων από εταιρείες τύπου «Cambridge Analytica»; Τα εγγυάστε; Εγγυάστε ότι δεν παρακολουθούνται αυτή τη στιγμή πολιτικοί, δημοσιογράφοι, στελέχη της διοίκησης; Αυτά είναι τα ερωτήματα. Δεν κατάλαβα τι ερώτημα απευθύνετε στην Αντιπολίτευση. Είστε στη διοίκηση και είστε και εκτεθειμένοι. Άρα, δεν είμαστε εμείς, αυτοί που πρέπει να απαντήσουν. Είχε πει και κάτι άλλο ο ιδρυτής σας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δύο λεπτά και τελειώνω. Επιτρέπεται; Δύο λεπτά μόνο.

Όταν είχε δολοφονηθεί, λοιπόν, ο Λαμπράκης, ο ιδρυτής της παράταξής σας τότε είχε πει το περίφημο «ποιος κυβερνά αυτόν τον τόπο;». Και αισθάνομαι ότι κάτι τέτοιο πάει να ακουστεί κι αυτό το τριήμερο. Κάποιος άλλος πάντα φταίει. Απαντάμε, λοιπόν, εσείς κυβερνάτε αυτή τη στιγμή αυτόν τον τόπο. Εσείς τον κυβερνούσατε όταν γίνονταν οι υποκλοπές. Εσείς όταν τσακίστηκε το κράτος δικαίου, εσείς όταν παρακολουθούνταν το μισό πολιτικό σύστημα και η ηγεσία των Ενόπλων Δυνάμεων, εσείς όταν διέρρεαν τα προσωπικά δεδομένα δεκάδων χιλιάδων πολιτών, εσείς όταν έγινε το έγκλημα των Τεμπών. Εσείς κυβερνούσατε, εσείς πρέπει να παραιτηθείτε για να ανασάνει η δημοκρατία, για να μιλήσει ο λαός.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Έχει ζητήσει τον λόγο για την πρώτη της παρέμβαση, όπως το δικαιούται, η Πρόεδρος της Πλεύσης Ελευθερίας κ. Ζωή Κωνσταντοπούλου για πέντε λεπτά.

Παράκληση θερμή, έχουν εγγραφεί πάνω από εκατόν πενήντα συνάδελφοι. Εάν βάλετε τους Κοινοβουλευτικούς Εκπροσώπους, τους Αρχηγούς των Κομμάτων, τους Υπουργούς, τους Υφυπουργούς, καταλαβαίνετε επειδή η Βουλή είναι για τους Βουλευτές να μιλάνε, παράκληση θερμή να τηρούμε τους χρόνους.

Ορίστε κυρία Πρόεδρε, έχετε το λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ξεκινώ με την αυτονόητη διευκρίνηση ότι η Βουλή δεν είναι για τους Βουλευτές να μιλάνε, η Βουλή είναι για τους πολίτες. Υπάρχουμε εδώ με την εντολή των συμπολιτών μας για να τους υπηρετούμε, για να τους εκπροσωπούμε και για να φέρνουμε τη φωνή τους μέσα στη Βουλή. Η Πλεύση Ελευθερίας υπογράφει και στηρίζει την πρόταση μομφής κατά της Κυβέρνησης, ζητώντας δικαιοσύνη, λογοδοσία, τέλος της ατιμωρησίας.

Ζητάμε αυτό που βροντοφωνάζουν οι οικογένειες των θυμάτων των πενήντα επτά νεκρών, τα θύματα τραυματίες -οι συνάνθρωποί μας, που άλλοι μπορούν να μιλήσουν και άλλοι όχι- από το έγκλημα αυτό για το οποίο η Κυβέρνησή σας έχει ευθύνη.

**ΠΡΟΕΔΡΕΥΩΝ (Αθανάσιος Μπούρας):** Μια μικρή διακοπή, παρακαλώ.

Να κλείσει το σύστημα της ηλεκτρονικής εγγραφής των ομιλητών.

Συνεχίστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν είμαι εδώ για να μιλήσω κομματικά. Είμαι εδώ για να μιλήσω με βάση το αίσθημα δικαίου των πολιτών, με βάση την απαίτηση της δημοκρατίας. Η Κυβέρνηση και πρώτος ο κύριος Πρωθυπουργός, κύριε Βορίδη, να έρθει εδώ να δώσει λόγο, να απολογηθεί, να δώσει όλα τα στοιχεία που ο ίδιος γνωρίζει και βέβαια, να συναινέσει στο να ξεκινήσει η δικαστική διαδικασία σε βάρος της Κυβέρνησης για το έγκλημα των Τεμπών.

Παρακολουθώντας το ύφος σας, κύριε Βορίδη και πριν και τώρα, που βλέπω ότι διασκεδάζετε με τον κ. Δημοσχάκη αυτή τη φορά…

**ΠΡΟΕΔΡΕΥΩΝ (Αθανάσιος Μπούρας):** Κύριε Δημοσχάκη, σας παρακαλώ θερμά.

**ΑΘΑΝΑΣΙΟΣ ΠΛΕΥΡΗΣ:** Από πού προκύπτει ότι δεν μπορεί να μιλάει ο Υπουργός όταν μιλάει κάποιος;

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, κύριε Πλεύρη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα παρακαλούσα να μη διακοπώ άλλο. Ο κ. Βορίδης διατηρεί, φυσικά, το δικαίωμά του να χαμογελά την ώρα που μανάδες, πατεράδες, παιδιά, αδέλφια και γονείς θρηνούν τους ανθρώπους τους. Και ο καθένας, φυσικά, έχει το δικαίωμα να τον κρίνει για τη στάση του.

Εμείς γι’ αυτό σας κρίνουμε. Και κρίνουμε τον κ. Μητσοτάκη και για τη σημερινή του απουσία και για την προκλητική του δήλωση πριν από λίγες ημέρες από τις Βρυξέλλες, ότι κανείς δεν περίμενε από αυτή την εξεταστική που έγινε στη Βουλή, να βγει τίποτε. Και για το γεγονός ότι στέλνει τη δικηγόρο του και αντ’ αυτού εσάς και πάλι και δεν εμφανίζεται εδώ στη Βουλή, την ώρα που βοά ο τόπος για παρεμβάσεις στη δικαιοσύνη, παρεμβάσεις στα αποδεικτικά στοιχεία που αφορούν στο έγκλημα των Τεμπών, παρεμβάσεις σε σχέση με το συνολικό υλικό, παραποίηση αποδεικτικού υλικού και μια οργιώδη ενεργοποίηση της Κυβέρνησης του ίδιου του κυρίου Πρωθυπουργού και του Μεγάρου Μαξίμου, προκειμένου να «κουκουλωθεί» η υπόθεση.

Δεν μπορώ να αφήσω ασχολίαστο ούτε το κλίμα που επικρατεί, ήδη, εδώ μέσα ούτε το κλίμα που διοχετεύθηκε στα μέσα ενημέρωσης από Βουλευτές σας και Υπουργούς σας, από την κ. Βούλτεψη που είπε ότι είναι μπαγιάτικο θέμα τα Τέμπη, έως τον κύριο πρώην Βουλευτή σας των Τρικάλων, που είπε ότι δεν θα πάρουμε μαντήλια να κλάψουμε για τα θύματα των Τεμπών. Δεν μπορώ να το αφήσω ασχολίαστο, γιατί είναι δηλωτικό μιας αμετανόητης στάσης.

Η Πλεύση Ελευθερίας υπογράφει και υπογράψαμε -όλη μαζί η Κοινοβουλευτική Ομάδα- την πρόταση μομφής, πιστεύοντας ότι οι πολίτες αυτής της χώρας, τα θύματα του εγκλήματος, οι συγγενείς των θυμάτων δικαιούνται να ελπίζουν -και εμείς γι’ αυτό θα φροντίσουμε- ότι σε αυτή τη χώρα θα λειτουργήσει επιτέλους η δικαιοσύνη, ότι θα σταματήσετε να την στραγγαλίζετε με τις παρεμβάσεις σας, ότι θα σταματήσετε να κανοναρχείτε τα μέσα ενημέρωσης με τις ταϊσμένες πληροφορίες, όπως αποδείχθηκε, μάλιστα, και πλαστογραφημένες, ότι θα λειτουργήσει ανεξάρτητα και χωρίς να την μπλοκάρετε καταψηφίζοντας, όπως κάνατε στις 24 Νοεμβρίου του 2023, τη σύσταση επιτροπής προκαταρκτικής εξέτασης, δηλαδή προανακριτικής επιτροπής για τα Τέμπη.

Ξέρετε, είναι φοβερό για εμάς να διαπιστώνουμε, και για τους πολίτες, ότι πιστεύετε και ελπίζετε πως θα κάνετε στην υπόθεση των Τεμπών αυτά που έχετε μάθει να κάνετε στις εξεταστικές επιτροπές για οικονομικά εγκλήματα, αυτό για το οποίο κόμπασε ο Πρωθυπουργός ότι κανείς δεν περίμενε να βγει κάτι από την εξεταστική επιτροπή. Και ταυτόχρονα διερωτάτο ο κύριος Πρωθυπουργός από τις Βρυξέλλες πού είναι η συγκάλυψη. Του έδωσα κάποιες απαντήσεις και θα τις δώσω κωδικοποιημένα και εδώ.

Η συγκάλυψη βρίσκεται στην ενεργοποίηση του ίδιου του Πρωθυπουργού από το πρώτο λεπτό μετά από τη σύγκρουση των τρένων, παρεμβαίνοντας και παρεμβαίνοντας και στο υλικό που διοχετεύτηκε στα μέσα ενημέρωσης. Ο ίδιος έχει συνομολογήσει σε συνέντευξή του ότι από την πρώτη στιγμή πληροφορήθηκε το δυστύχημα και έμεινε άγρυπνος όλο το βράδυ επικοινωνώντας και προσπαθώντας να διαχειριστεί την κατάσταση. Έχει ο ίδιος πρωτογενή πληροφόρηση, πρωτογενή ανάμιξη και είναι ο ίδιος που ζήτησε προσωπικά συγγνώμη για το έγκλημα των Τεμπών, για να φτάσουμε σήμερα να λέει πού είναι το έγκλημα και πού είναι η συγκάλυψη.

Η συγκάλυψη βρίσκεται στις περίεργες διαδρομές της δικογραφίας, η οποία άλλαξε τρία χέρια, την τρίτη φορά με παρέμβαση του ίδιου του Πρωθυπουργού στον κ. Ντογιάκο, τον διορισμένο εισαγγελέα του Αρείου Πάγου από την Κυβέρνησή σας, με τον γιο του κ. Ντογιάκου επιστημονικό ή άλλο συνεργάτη του κ. Καραμανλή, δηλαδή του ελεγχόμενου Υπουργού.

Η συγκάλυψη βρίσκεται στο μπάζωμα, στην αλλοίωση του τόπου του εγκλήματος από τις πρώτες ημέρες με πρωθυπουργική εντολή, με ανάμιξη του περιφερειάρχη της Νέας Δημοκρατίας, του κ. Αγοραστού, και του Υφυπουργού παρά τω Πρωθυπουργώ, του κ. Τριαντόπουλου.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κυρία Κωνσταντοπούλου. Έχετε κάνει 50% υπέρβαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, δεν έχω κάνει υπέρβαση. Έγιναν διακοπές. Είναι ενοχλητικά αυτά που λέω.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ θερμά, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θέλω δύο λεπτά για να ολοκληρώσω, ευχαριστώ. Δεν θα μπω σε αυτή την τριβή μαζί σας. Νομίζω ότι το γεγονός ότι με διακόπτετε την ώρα που εξηγώ στον κ. Μητσοτάκη, που διερωτήθηκε ποια είναι η συγκάλυψη, τα λέει όλα. Δώστε μου, λοιπόν, αυτά τα δύο λεπτά για να ολοκληρώσω.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν θα σας δώσω. Σας παρακαλώ θερμά να ολοκληρώσετε. Εξάλλου έχετε και άλλες παρεμβάσεις και έχετε και ομιλία εν τοιαύτη περιπτώσει. Διότι περιμένουν, ακόμη δεν αρχίσαμε τη διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, νομίζω ότι είναι εξαιρετικά ασυνήθιστο.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ θερμά, κλείστε σε ένα λεπτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Βορίδη, θα πάρω και στη συνέχεια τον λόγο για να πω τα εξής, γιατί βλέπω ότι υπάρχει ηθελημένη προσπάθεια να μη μιλήσουμε, γιατί ξέρετε ότι για μας δεν έχετε τίποτα να πείτε. Τους άλλους μπορεί να τους κατηγορείτε με σενάρια, για εμάς δεν έχετε τίποτα να πείτε παρά μόνο αυτό που είπατε ήδη, ότι υπερασπίζομαι τις οικογένειες των θυμάτων.

Ως υπερασπίστρια, λοιπόν, των οικογενειών των θυμάτων αφιλοκερδώς, σας απαντώ ότι ο κ. Μητσοτάκης καλείται να έρθει εδώ όχι από εμένα, όχι από τα κόμματα της Αντιπολίτευσης, όχι από τα κόμματα της Βουλής. Καλείται από τους πολίτες, καλείται από το ενάμιση, σχεδόν, εκατομμύριο πολιτών που υπέγραψαν το ψήφισμα για άρση της βουλευτικής και της υπουργικής ασυλίας, καλείται από τις μανάδες και τους πατεράδες και τους συγγενείς των θυμάτων, καλείται από το ίδιο το αίσθημα δικαίου που διακατέχει όλους τους πολίτες που εξεγέρθηκαν αμέσως μετά τα Τέμπη, καλείται και από πρωθυπουργικό καθήκον, το οποίο παραβιάζει βαρύτατα όταν κρύβεται, ενώ τον προσκαλούμε σε απολογία.

Η Πλεύση Ελευθερίας σε αυτή τη συζήτηση θα σας ζητήσει εξηγήσεις για τις παρεμβάσεις σας στη δικαιοσύνη. Ζητάμε –παρακαλώ, σημειώστε το- στην Αναθεώρηση του Συντάγματος να αναθεωρηθεί ο διορισμός της ηγεσίας της δικαιοσύνης από την Κυβέρνηση. Σας ζητάμε να δηλώσετε όλα τα κυβερνητικά πρόσωπα και μέλη της Κοινοβουλευτικής Ομάδας της Νέας Δημοκρατίας -εμείς το δηλώνουμε από πλευράς Πλεύσης Ελευθερίας- ότι αποποιούμαστε κάθε προστασίας, ασυλίας κοινοβουλευτικής και συνταγματικής. Δηλώστε το, σταματήστε να μπλοκάρετε τις έρευνες. Λέτε «θα μιλήσει η δικαιοσύνη», αλλά εσείς μπλοκάρετε τη δικαιοσύνη.

Σας καλούμε να προτείνετε εσείς -έχετε τον αριθμό των Βουλευτών- τη σύσταση προανακριτικής επιτροπής για τον κ. Μητσοτάκη, για τον κ. Καραμανλή και για όποιον άλλον εμπλεκόμενο.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας καλούμε να λογοδοτήσετε και κυρίως καλούμε τον κ. Μητσοτάκη, τον Πρωθυπουργό, να αναλάβει την προσωπική του ευθύνη.

Κυρίες και κύριοι, κλείνω με το εξής.

**ΠΡΟΕΔΡΕΥΩΝ (Αθανάσιος Μπούρας):** Έχετε πει ότι θα κλείσετε πριν από πολύ ώρα. Κλείσατε, σας παρακαλώ θερμά. Στα έντεκα λεπτά πήγατε από πέντε. Δηλαδή πόση άλλη ανοχή; Είναι η πρώτη παρέμβαση κιόλας. Σας παρακαλώ θερμά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, νομίζω ότι εκφεύγει της, αν θέλετε, πρέπουσας συμπεριφοράς αυτό που κάνετε.

Με μία φράση, εγώ παρακαλώ και εσάς και τους συναδέλφους σας της Νέας Δημοκρατίας να καταλάβουν ότι αυτό που γίνεται τώρα δεν είναι άλλη μια άσκηση κοινοβουλευτική. Για αυτή σας τη στάση, για το ύφος, για τις παρεμβάσεις, για όλα αυτά που κάνετε, μένετε στην ιστορία. Τις απαντήσεις τις ζητούν οι νεκροί και οι ζωντανοί και εμείς δεν θα σταματήσουμε να μιλάμε για αυτούς.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο ζήτησε για μία παρέμβαση ο Υπουργός Επικρατείας κ. Βορίδης.

Κύριε Βορίδη, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ, κύριε Πρόεδρε. Θα προσπαθήσω να τηρήσω τον χρόνο με μία μικρή ανοχή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με την ίδια που έδειξε και σε εμένα.

**ΠΡΟΕΔΡΕΥΩΝ (Αθανάσιος Μπούρας):** Δώδεκα λεπτά μιλήσατε, κυρία Κωνσταντοπούλου. Είναι ακόμη γραμμένος ο χρόνος στο ρολόι.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Εάν είχατε την ευγενή καλοσύνη να μου δείξετε την ίδια ανοχή με την κ. Κωνσταντοπούλου, θα είμαι πολύ ευχαριστημένος.

Λοιπόν, να ξεκινήσω λέγοντας το εξής: Κατ’ αρχάς είδα εισηγητή σε μία πρόταση δυσπιστίας, που αφορά στο κράτος δικαίου και ανάμεσα σε άλλα και στο θέμα της χειραγώγησης των μέσων ενημέρωσης, τον κ. Παππά!

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΠΑΠΠΑΣ:** Και έλεγα «δεν θα το πει»;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δηλαδή, από όλους επιλέξατε τον κ. Παππά. Κρίμα που δεν έχει εκλεγεί και ο κ. Παπαγγελόπουλος να είναι η δεύτερή σας επιλογή, για να είναι συμπληρωμένο το σετ του κράτους δικαίου.

(Χειροκροτήματα από την πτέρυγα της Νέας Δημοκρατίας)

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Αυτό είναι το εύκολο. Πάμε στα δύσκολα.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Θα δούμε ποια είναι τα εύκολα και ποια είναι τα δύσκολα, αγαπητέ συνάδελφε, αλλά από ένα κόμμα το οποίο έχει δύο Υπουργούς καταδικασμένους για ζητήματα λειτουργίας του κράτους δικαίου και που ο Αρχηγός του έχει ομολογήσει την απόπειρα στησίματος δικαστηρίων και δημιουργίας ενόχων, θα περίμενε κάποιος χαμηλότερους τόνους για το κράτος δικαίου. Γιατί όλοι έχουμε μία ιστορία και μία διαδρομή.

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΠΑΠΠΑΣ:** Μη μας το λέτε!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δεν σας ζήτησα ποτέ να μου χαρίσετε τη δική μου, έτσι δεν είναι; Ούτε και θυμάμαι να μου την έχετε χαρίσει, για να είμαστε συνεννοημένοι. Άρα, λοιπόν, έτσι αυστηροί όπως είστε μαζί μου –μπράβο, καλά κάνετε, συγχαρητήρια- να είστε και λίγο με τους εαυτούς σας, ναι;

Ερχόμαστε, όμως, στο σημερινό. Το σημερινό, κυρίες και κύριοι συνάδελφοι, τι είναι; Είναι μία πρόταση δυσπιστίας.

Θα νόμιζε κάποιος ότι είναι πρόταση δυσπιστίας κατά της Κυβερνήσεως. Λάθος! Είναι πρόταση δυσπιστίας κατά της κοινοβουλευτικής Πλειοψηφίας. Είναι πρόταση δυσπιστίας κατά του Κοινοβουλίου. Δεν σας άρεσαν οι αποφάσεις του Κοινοβουλίου έτσι όπως αυτές ελήφθησαν στα ζητήματα της προκαταρκτικής ή της εξεταστικής επιτροπής και μέμφεστε τώρα την κοινοβουλευτική Πλειοψηφία, γιατί δεν σας άρεσαν οι απόψεις της.

Αυτό ως πρόταση δυσπιστίας με την Κυβέρνηση τι ακριβώς σχέση έχει; Είχαμε διαφωνία για τα ζητήματα αυτά στην εξεταστική επιτροπή. Βεβαίως. Ανεπτύχθη. Είχαμε διαφωνία για τα ζητήματα αυτά στην προκαταρκτική επιτροπή. Ανεπτύχθη. Εσείς τώρα κάνετε πρόταση δυσπιστίας κατά της Κυβερνήσεως για τα ζητήματα αυτά.

Προσωπικώς, κύριε Παππά, κυρία Αποστολάκη ένιωσα ντεζαβού. Λες και ήμουν μια εβδομάδα πριν και άκουγα ξανά επανάληψη της συζητήσεως επί του πορίσματος της εξεταστικής επιτροπής. Ακριβώς το ίδιο!

(Χειροκροτήματα από την πτέρυγα της Νέας Δημοκρατίας)

Η ίδια φρασεολογία, τα ίδια επιχειρήματα ακριβώς. Επανάληψις!

**ΜΙΛΕΝΑ ΑΠΟΣΤΟΛΑΚΗ:** «Ποιος ασχολείται με τα Τέμπη;».

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δεν σας είπα καθόλου αυτό. Θερμή παράκληση.

**ΜΙΛΕΝΑ ΑΠΟΣΤΟΛΑΚΗ:** Το είπαν άλλοι.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δεν σας είπα καθόλου αυτό. Σας είπα ότι αντιθέτως υπεβλήθη αίτηση για τη σύσταση εξεταστικής επιτροπής, έγινε συζήτηση στο Κοινοβούλιο και έγινε δεκτή. Υπεβλήθη η πρότασή σας για τη σύσταση προκαταρκτικής επιτροπής, έγινε συζήτηση στο Κοινοβούλιο και απερρίφθη. Με δική μας πρωτοβουλία μετά από το πέρας των εργασιών της εξεταστικής έγινε συζήτηση επί του πορίσματος της εξεταστικής. Σας είπα και σας λέω ότι αυτό σήμερα είναι μία πρόταση δυσπιστίας που δεν έχει κυβερνητικά πεπραγμένα. Θέλετε να πέσει η Κυβέρνηση, γιατί δεν σας αρέσει η γνώμη της κοινοβουλευτικής Πλειοψηφίας. Γι’ αυτό ζητάτε να πέσει η Κυβέρνηση.

Έρχομαι, όμως, στα βασικά. Θα συνοψίσω όσο πιο γρήγορα μπορώ. Κατ’ αρχάς, ήθελα να σας ρωτήσω. Ήρθατε εδώ με απορίες, με απορίες για το τι έκανε ο Πρωθυπουργός σε σχέση με αυτό το δημοσίευμα και τις περίφημες αποκαλύψεις που απετέλεσαν και το πρόσθετο στοιχείο, για να έρθουμε σήμερα σε συζήτηση. Να το ξαναπώ λίγο αυτό, διότι, όπως αντιλαμβάνεστε, όλα αυτά που συζητάμε σήμερα είναι θέματα -θέλω να θυμίσω στο Σώμα- που έχουν απασχολήσει κατ’ επανάληψη: Τις υποκλοπές τις έχουμε συζητήσει στο Σώμα πολλές φορές, όχι μία, κατ’ επανάληψη. Τα ζητήματα, όπως είπα, επί των Τεμπών έχουν απασχολήσει το Σώμα κατ’ επανάληψη. Για τα ζητήματα του ψηφίσματος του Ευρωπαϊκού Κοινοβουλίου έχετε κάνει ερωτήσεις, έχετε κάνει επερωτήσεις. Έχουν απασχολήσει. Τι συνέβη σήμερα, για την ακρίβεια την Κυριακή που έκανε τη δήλωση ο κ. Ανδρουλάκης; Του ξανάρθαν στο μυαλό όλα αυτά και ξαφνικά είπε: «τώρα είναι η ώρα της πρότασης δυσπιστίας»; Διότι το μόνο πρόσθετο -και κατά την άποψή σας, του ΠΑΣΟΚ- συγκλονιστικό στοιχείο είναι η δημοσίευση ενός άρθρου στο «ΒΗΜΑ», όπου το άρθρο αυτό επαναλαμβάνει ζητήματα λελυμένα εδώ και έναν χρόνο, λελυμένα και απαντηθέντα εδώ και έναν χρόνο.

Και ακούστε, κύριε Μπάρκα, επειδή εσείς με την ευφυΐα που σας χαρακτηρίζει θα αντιληφθείτε όλα αυτά. Προσέξτε. Ποιο είναι το συγκλονιστικό; Ότι εδώ έγινε μοντάζ –αυτό είναι το δημοσίευμα της εφημέριδας «ΤΟ ΒΗΜΑ»- σε μία συζήτηση, για να αναδειχθεί, λέει, το ανθρώπινο λάθος. Να ρωτήσω κάτι. Το ξαναρωτώ. Το είπα στον κ. Παππά, αλλά με ενδιαφέρει η γνώμη σας ειλικρινώς. Η άποψή σας είναι ότι δεν έχει υπάρξει ανθρώπινο σφάλμα στα Τέμπη; Κακώς τον κρατάμε τον άνθρωπο; Είναι προφυλακισμένος ο σταθμάρχης.

**ΝΙΚΟΛΑΟΣ ΠΑΠΠΑΣ:** Εσείς τον κρατάτε;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Κακώς κρατείται;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ντροπή σας!

(Θόρυβος στην Αίθουσα)

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε. Σας παρακαλώ θερμά.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Είναι διαφορετικό να λέτε ότι συνέτρεξε ανθρώπινο σφάλμα, αλλά να εξετάσουμε κι άλλα και διαφορετικό να ισχυρίζεστε ότι δεν συνέτρεξε ανθρώπινο σφάλμα.

**ΝΙΚΟΛΑΟΣ ΠΑΠΠΑΣ:** Ποιος το είπε αυτό;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Περιμένετε. Να πω γιατί, κύριε Παππά. Μην εξανίστασθε. Διότι, αν συμφωνούμε όλοι στο ότι πάντως έχει συντρέξει ανθρώπινο σφάλμα και να δούμε τα περαιτέρω ζητήματα, τότε ποιο είναι το συγκλονιστικό της μονταζιέρας, που λέτε ότι έγινε, για να αναδειχθεί το ανθρώπινο σφάλμα; Δηλαδή, έγινε μοντάζ, για να έρθουμε στο αποτέλεσμα που όλοι συμφωνούμε ότι υπάρχει, δηλαδή ότι ναι, υπάρχει και ανθρώπινο σφάλμα!

**ΝΙΚΟΛΑΟΣ ΠΑΠΠΑΣ:** Για να μην υπάρχει και κάποιων άλλων.

(Θόρυβος στην Αίθουσα)

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε. Όταν πάρετε τον λόγο, θα πείτε τα επιχειρήματά σας.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Άρα, λοιπόν, ο παραλογισμός όλων αυτών των σωρευτικών επιχειρημάτων γιατί; Γιατί πάνω σε αυτό ξεκινάει: «Να μας πει ο Πρωθυπουργός τι εντολή έδωσε για το συγκεκριμένο θέμα.» Από πού προκύπτει η εμπλοκή του Πρωθυπουργού ή οποιουδήποτε άλλου; Από το πουθενά.

**ΝΙΚΟΛΑΟΣ ΠΑΠΠΑΣ:** Όχι, από τη δήλωσή του.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Από κανένα στοιχείο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Από τα στοιχεία που υπάρχουν.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Από τη λήψη του ζητουμένου. Από την ανάγκη -και εδώ σήμερα φαίνεται και το πραγματικό σας κίνητρο- να δημιουργήσετε συνθήκες πολιτικής εκμετάλλευσης μιας ανθρώπινης τραγωδίας. Και σήμερα είναι η κορωνίδα και η επίρρωση αυτού του πολιτικού σκοπού! Σήμερα έγινε αυτό και σήμερα φαίνεται η μεθόδευσή σας.

(Χειροκροτήματα από την πτέρυγα της Νέας Δημοκρατίας)

Ψέματα, χαλκεύσεις, συκοφαντίες, άσχετες συνδέσεις, υποψίες, υπαινιγμοί, αυτό είναι η πολιτική σας μέχρι σήμερα σε κρίσιμα ζητήματα, σε ζητήματα στα οποία, ακριβώς επειδή υπάρχει σωρευμένος ανθρώπινος πόνος, θα έπρεπε όλοι να τα προσεγγίζουμε με πολύ μεγάλο σεβασμό, με σεβασμό σε αυτούς τους ανθρώπους που υποφέρουν, γιατί έχουν χάσει τους δικούς τους, χωρίς από την άλλη μεριά να δημιουργούμε φαντάσματα εκεί που πραγματικά δεν υπάρχουν. Γιατί; Γιατί θέλετε να το εκμεταλλευτείτε πολιτικά. Με απόλυτη αδιαφορία...

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το φάντασμα του Πρωθυπουργού…

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, μη διακόπτετε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ακούστε, κυρία μου, εσείς είστε ο ορισμός της συκοφαντίας, του συστηματικού ψεύδους, της κατασπίλωσης.

(Χειροκροτήματα από την πτέρυγα της Νέας Δημοκρατίας)

Σας έχει ανεχτεί αυτή η Αίθουσα πάρα πολύ και η κοινοβουλευτική Πλειοψηφία πάρα πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σοβαρά;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Εσείς προστατεύεστε από τις διατάξεις του Κοινοβουλίου για τις συκοφαντίες τις οποίες λέτε, όχι εμείς.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ. Μη διακόπτετε, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω ζητήσει τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Καλά κάνατε και τον ζητήσατε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο θα τον πάρετε, όταν θα τον δικαιούστε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Άρα, λοιπόν, ερχόμαστε σε όλα αυτά τα ζητήματα. Τι ακούσαμε; Τι έχουμε ακούσει σε αυτή την Αίθουσα; Έγινε -με συγχωρείτε- μπάζωμα, για να μην ανακαλυφθεί η πεντηκοστή έβδομη σορός, ενώ είχαν ανακαλυφθεί οι πενήντα έξι! Τι ακούμε εδώ μέσα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ντροπή σας!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δεν το έχετε πει εσείς. Το έχει πει άλλος. Γιατί απαντάτε εσείς; Εσείς γιατί «τσιμπήσατε»; Δεν το λέω για εσάς.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Άρα, λοιπόν, προσέξτε. Έχουμε ακούσει απίθανες τερατολογίες. Το αφήνω, γιατί –ξαναλέω- αυτά τα έχουμε πραγματικά συζητήσει κατ’ επανάληψη.

Κύριε Παππά, εσείς σηκωθήκατε και είπατε ότι θέλετε να έρθει ο Πρωθυπουργός, για να απαντήσει σε ερωτήματα. Σωστά; Την πρόταση δυσπιστίας την κάνετε, για να λύσετε τις απορίες σας; Σοβαρά τώρα;

**ΝΙΚΟΛΑΟΣ ΠΑΠΠΑΣ:** Σοβαρά μιλάμε;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Αντί, δηλαδή, να κάνετε κοινοβουλευτικό έλεγχο, θέλετε να πέσει η Κυβέρνηση, γιατί θέλετε διευκρινίσεις από τον Πρωθυπουργό; Έχουμε καταλύσει κάθε έννοια κοινοβουλευτικού μέσου, κάθε έννοια ελέγχου.

Προσέξτε. Και μιλάτε τώρα, επαναλαμβάνω, εσείς για το ψήφισμα του Ευρωπαϊκού Κοινοβουλίου σε μια Κυβέρνηση η οποία έχει τον εσωτερικό έλεγχο τον οποίο εσείς είχατε απολύτως εγκαταλείψει. Έχει εκπαιδεύσει συστηματικά εσωτερικούς ελεγκτές με σκληρές εξετάσεις για να κάνουν τη δουλειά τους. Έχει υιοθετήσει σχέδιο ετήσιας δράσης εσωτερικών ελέγχων για να μπορούμε να παρακολουθούμε τι κάνουν οι εσωτερικοί ελεγκτές. Έχει νομοθετήσει κι εφαρμόσει τον Σύμβουλο Ακεραιότητας. Έχει νομοθετήσει τη νομοθεσία για το λόμπι. Έχει φτιάξει την Εθνική Αρχή Διαφάνειας. Έχει φτιάξει ένα ολόκληρο πλέγμα θεσμών για την ενίσχυση της ακεραιότητας. Το Υπουργικό Συμβούλιο έχει νομική υποχρέωση κάθε έτος να εκδίδει το Εθνικό Σχέδιο Ακεραιότητας το οποίο παρακολουθείται από τη γραμματεία συντονισμού ακριβώς για να υπάρξει συμμόρφωση σε όλες αυτές τις επιλογές. Κι έρχεστε τώρα και μας λέτε ότι εσείς, που επί των ημερών σας η χώρα κατρακύλησε δεκατρείς μονάδες στον δείκτη διαφθοράς, μας κάνετε μάθημα για τα ζητήματα του κράτους δικαίου. Πάει πολύ. Είναι υπερβολικό.

Δεν έχετε τέτοιου είδους νομιμοποίηση να ασκείτε τέτοιου είδους έλεγχο. Και μάλιστα με τι; Με ένα ψήφισμα του Ευρωπαϊκού Κοινοβουλίου το οποίο παρουσιάζει την Ελλάδα σαν να είναι περίπου μία χώρα που οι δημοσιογράφοι υφίστανται διωγμούς. Η Κυβέρνηση αυτή που κάθε μέρα έχει δέκα πρωτοσέλιδα εκ των οποίων τα δύο είναι βαρύτατα υβριστικά και συκοφαντικά και κανείς δεν παθαίνει τίποτε, είναι η χώρα της ανελευθερίας του Τύπου κατά την άποψη των φίλων σας και της ομάδας που ουσιαστικά ενορχήστρωσε αυτό το ψήφισμα του Ευρωπαϊκού Κοινοβουλίου. Ποιοι το ψήφισαν; Το ψήφισαν οι σοσιαλιστές, το ψήφισαν οι αριστεροί, το ψήφισαν οι οικολόγοι. Δηλαδή, το ψήφισαν όλοι εκείνοι οι οποίοι τι θέλουν; Ακούστε. Ο στόχος δεν είναι η Ελλάδα. Δευτερογενής στόχος είναι η Ελλάδα. Ετερογονία του σκοπού. Θα πληγεί η Ελλάδα γιατί πρέπει να πληγεί εν όψει ευρωεκλογών ο πιο επιτυχημένος Πρωθυπουργός κεντροδεξιάς Κυβέρνησης σε όλη την Ευρωπαϊκή Ένωση. Γιατί πρέπει να πληγεί μια ολόκληρη αντίληψη διακυβέρνησης.

(Χειροκροτήματα από την πτέρυγα της Νέας Δημοκρατίας)

Για να επιτύχετε αυτόν τον ταπεινό κομματικό στόχο πήγατε και γράφατε στο ψήφισμα να διακοπεί η διακυβέρνηση της χώρας. Και πήγαν και ψήφισαν οι Ευρωβουλευτές σας, Έλληνες -το τονίζω- Βουλευτές στο Ευρωπαϊκό Κοινοβούλιο, υπέρ της διακοπής της χρηματοδότησης της χώρας. Αυτό είναι το καλό έργο που κάνετε στο Ευρωπαϊκό Κοινοβούλιο και το οποίο θέλετε να επικροτήσει τώρα ελληνικός λαός.

Επειδή, λοιπόν, ειπώθηκαν πολλά και επειδή στην πραγματικότητα τείνετε να ξεχάσετε και τα βασικά που έχουν κάνει, θέλω να σας ρωτήσω. Έχετε θυμηθεί την τεράστια ευθύνη μας για την ποινική αρμοδιότητα της Βουλής, στο άρθρο 86. Σωστά; Έχετε την καλοσύνη να μας θυμίσετε, κύριε Παππά, τι ακριβώς εισηγηθήκατε όταν είχατε την ευθύνη της συνταγματικής Αναθεώρησης για το άρθρο 86; Θυμάστε; Να σας θυμίσω; Μήπως εισηγηθήκατε την κατάργησή του; Μήπως εισηγήθηκε το ΠΑΣΟΚ την κατάργησή του; Μήπως είχαμε πρόταση της κατάργησης του άρθρου 86 για την ποινική αρμοδιότητα της Βουλής για τους Υπουργούς; Θυμάστε τι λέγατε; Μία διευκρινιστική δήλωση, μια ερμηνευτική δήλωση, για το ζήτημα της έννοιας της ασκήσεως των καθηκόντων. Παρεμπιπτόντως αχρείαστη είναι όταν ερμηνεύεται ορθά από το Σώμα της Βουλής. Αλλά προσέξτε. Αυτό ζητήσατε. Τώρα ξαφνικά αλλάξατε θέση;

Για το θέμα της βουλευτικής ασυλίας έχετε την ευγενή καλοσύνη να θυμηθείτε τι προτείνατε; Προτείνατε την κατάργησή της; Γιατί δεν προτείνατε τίποτα. Ποια είναι η κυβερνητική Πλειοψηφία που πρότεινε στη Βουλή και δέχθηκε την εξάλειψη της βραχύβιας αποσβεστικής προθεσμίας για τα αδικήματα των Υπουργών; Η Νέα Δημοκρατία. Και κουνάτε εσείς το δάχτυλο γι’ αυτό; Κουνάτε το δάχτυλο γι’ αυτό; Εμείς κάναμε την Αναθεώρηση.

(Χειροκροτήματα από την πτέρυγα της Νέας Δημοκρατίας)

**ΓΕΩΡΓΙΟΣ ΨΥΧΟΓΙΟΣ:** Λάθος είναι αυτό. Δεν ισχύει.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Άρα, λοιπόν, ακούστε. Εγώ σας λέω απλά πράγματα για να καταλάβουμε τη σημασία της Αναθεώρησης. Μπορεί οι πολίτες να μην το καταλαβαίνουν στο σύνολό του. Παλιά, μετά από την νέα εκλογή που μεσολαβούσε σε δύο συνόδους εξαλειφόταν το αξιόποινο των Υπουργών. Τώρα το αξιόποινο πηγαίνει στην κοινή παραγραφή. Δεκαπέντε χρόνια; Δεκαπέντε χρόνια. Τι σημαίνει αυτό; Μεσολαβούν περισσότερα Κοινοβούλια. Μεσολαβούν περισσότερες πλειοψηφίες. Και μπορεί η πλειοψηφία που θεωρεί ότι έχει γίνει κάτι σημαντικό, στην επόμενη Βουλή -που μάλιστα θα το θέσει κιόλας φαντάζομαι ως ένα ζήτημα να αποφασίσει ο λαός- να πει «εμείς θέλουμε να εκλέγουμε, να γίνουμε Κυβέρνηση γιατί θέλουμε να κινήσουμε αυτή την ποινική διαδικασία». Να η τεράστια μεταβολή που έχει επέλθει. Και αυτή έγινε χάρη στη Νέα Δημοκρατία. Όχι χάρη σε εσάς. Ή ξεχνάτε ποιος έδωσε τη δυνατότητα σε μειοψηφίες να κάνουν εξεταστική στη Βουλή; Η Νέα Δημοκρατία με τη συνταγματική Αναθεώρηση έδωσε αυτή τη δυνατότητα. Και μιλάτε τώρα και παρουσιάζετε τον Πρωθυπουργό περίπου έναν οιονεί δικτάτορα την ώρα που έχουν ενισχυθεί όλοι οι κρατικοδικαιϊκοί θεσμοί επί Νέας Δημοκρατίας και επί Κυβερνήσεως μας;

(Χειροκροτήματα από την πτέρυγα της Νέας Δημοκρατίας)

Αυτή η πρόταση δυσπιστίας, κυρίες και κύριοι συνάδελφοι, είναι απόδειξη ότι για μία ακόμα φορά με απολύτως ανεύθυνο τρόπο, το σύνολο της αριστερής Αντιπολιτεύσεως, εκείνο που θέλει να κάνει είναι να εκμεταλλευτεί τον ανθρώπινο πόνο. Την ανθρώπινη ευαισθησία δεν σας τη χαρίζουμε. Και αυτό θα φανεί σύντομα στο αποτέλεσμα της Πλειοψηφίας με το οποίο η Κοινοβουλευτική μας Ομάδα θα επικυρώσει την εμπιστοσύνη που έχει στην Κυβέρνησή μας και στον Πρωθυπουργό μας.

(Χειροκροτήματα από την πτέρυγα της Νέας Δημοκρατίας)

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, θα ήθελα τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, έχω ζητήσει τον λόγο.

**ΠΡΟΕΔΡΕΥΩΝ (Αθανάσιος Μπούρας):** Τον λόγο για ποιο θέμα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για παρέμβαση.

**ΠΡΟΕΔΡΕΥΩΝ (Αθανάσιος Μπούρας):** Δεν μπορείτε να πάρετε τώρα τον λόγο. Μόλις κάνατε παρέμβαση. Καινούργια;

Ο κ. Κατρίνης δεν πρέπει να πάρει τον λόγο που είναι Κοινοβουλευτικός Εκπρόσωπος;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είπα εγώ να μην πάρει;

**ΠΡΟΕΔΡΕΥΩΝ (Αθανάσιος Μπούρας):** Εντάξει.

Κύριε Κατρίνη, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Προηγείται ο Κοινοβουλευτικός Εκπρόσωπος από τον Αρχηγό; Ντροπή.

**ΜΙΧΑΗΛ ΚΑΤΡΙΝΗΣ:** Κύριε Βορίδη, όσο κι αν φωνάζετε -γιατί έτσι φωνάζατε και πριν από μία εβδομάδα και είδατε τα αποτελέσματα- την αλήθεια δεν μπορείτε να την κρύψετε. Είπατε και ρωτήσατε αν εμείς κατηγορούμε την Κυβέρνηση ή την κοινοβουλευτική Πλειοψηφία. Απαντήστε μου. Η κοινοβουλευτική Πλειοψηφία έδωσε εντολή να μπαζωθεί η περιοχή στα Τέμπη ή κυβερνητικός παράγοντας;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ποιος;

**ΜΙΧΑΗΛ ΚΑΤΡΙΝΗΣ:** Η κοινοβουλευτική Πλειοψηφία έστειλε κάποιον να πάρει τα αρχεία, να τα παραποιήσει και να διανείμει στα μέσα ενημέρωσης ή η Κυβέρνηση; Η κοινοβουλευτική Πλειοψηφία διέρρευσε τα mail ή στέλεχος της Κυβέρνησης το οποίο παραιτήσατε κιόλας; Ή μήπως η κοινοβουλευτική Πλειοψηφία έδωσε την εντολή για να υπάρχει αυτό το παρασύστημα των υποκλοπών;

Κύριε Βορίδη, μέσα στο παραλήρημά σας αποκαλύψατε αυτό το οποίο πιστεύετε. Όπως κάνατε μια στρατηγική για να φέρετε το ανθρώπινο λάθος στην συνείδηση των πολιτών ως την απόλυτη αιτία, με την ίδια λογική είπατε, πριν από λίγα λεπτά, ότι «τον βάλαμε μέσα». Ποιοι βάλατε μέσα τον σταθμάρχη, κύριε Βορίδη; Ποιοι τον κρατάνε μέσα; Είπατε «τον κρατάμε μέσα». Άρα, εσείς σε ένα σχεδιασμό που μόλις αποκαλύψατε παρεμβαίνετε στη δικαιοσύνη.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, ησυχία.

**ΜΙΧΑΗΛ ΚΑΤΡΙΝΗΣ:** Πάμε τώρα στο καλύτερο, κύριε Βορίδη. Όταν μιλούσαν οι εισηγητές υπογράφοντες την πρόταση δυσπιστίας, προσέξτε, κύριε Πρόεδρε, ποιοι ήταν στα έδρανα εκπροσωπώντας την Κυβέρνηση. Ήταν ο κ. Φραγκογιάννης εποπτεύων Υπουργός του κ. Σμυρλή ως Υπουργός Εξωτερικών, αρμόδιος για θέματα οικονομικής διπλωματίας, ο οποίος υπέγραψε την άδεια εξαγωγής του «Predator». Αυτόν έστειλε η Κυβέρνηση. Ήταν και ο κ. Βορίδης ο οποίος σύμφωνα με τη δική σας γραμμή υπεράσπισης της κ. Κεραμέως, τον δικό σας γενικό γραμματέα και μηχανισμό αφήσατε στις εκλογές γιατί εσείς λέτε ότι η υπηρεσιακή Κυβέρνηση ήταν υπεύθυνη για τη διαρροή των mail.

Και πείτε μου, ποιος ήταν ο Υπουργός που άφησε τον κ. Σταυριανουδάκη και όλον αυτόν τον μηχανισμό στην υπηρεσιακή κυβέρνηση και διέρρευσαν τα mail; Άρα, η Κυβέρνηση έστειλε τους λύκους να φυλάνε τα πρόβατα σε θέματα θεσμικής τάξεως.

Και δεν δικαιούστε ούτε να υψώνετε τους τόνους ούτε να κουνάτε το δάχτυλο ούτε να στρεψοδικείτε. Εδώ, τρεις ημέρες θα απολογηθείτε γιατί καλύπτετε με προκλητικό τρόπο τις ευθύνες στελεχών σας, γιατί με προκλητικό τρόπο έχετε καταλύσει κάθε έννοια αρχής σεβασμού στο κράτος δικαίου και γιατί με όλα αυτά που έχετε κάνει και βεβαίως, με την κακή νομοθέτηση -το έχουμε συζητήσει, πάλι, επί ημερών σας- η Ελλάδα μοιάζει όλο και λιγότερο με μια σύγχρονη ευρωπαϊκή χώρα που σέβεται τους κανόνες του κράτους δικαίου.

Όσο και αν θέλετε όσο και αν φωνάζετε, κύριε Βορίδη, αυτή τη στιγμή υπάρχει μια πλειοψηφία που δεν σας ακούει και ζητάει ένα πράγμα, το οποίο εσείς αρνείστε επίμονα και προκλητικά, συγκαλύπτοντας τους ενόχους: Δικαιοσύνη και απόδοση ευθυνών εδώ και τώρα.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Η κ. Κωνσταντοπούλου, η Πρόεδρος της Πλεύσης Ελευθερίας, έχει τον λόγο για τη δεύτερη -για σήμερα- παρέμβασή της για τρία λεπτά.

Ορίστε, κυρία Κωνσταντοπούλου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Κύριε Βορίδη, τελικώς, τι μας λέτε ακριβώς; Ότι είναι υπεύθυνος μόνο ο σταθμάρχης; Είναι αυτή η θέση σας; Γιατί στις επτακόσιες είκοσι τρεις σελίδες που έφερε η δική σας Κοινοβουλευτική Ομάδα περιέχονται επιχειρήματα ανθρωπίνων λαθών μόνον του σταθμάρχη και των νεκρών μηχανοδηγών. Επίσης, τι μας λέτε ακριβώς; Μας λέτε ότι ο κ. Καραμανλής παραιτήθηκε για τα μάτια του κόσμου; Ήταν μια σικέ παρέμβαση για να τον ξεπλύνετε; Τι μας λέτε ακριβώς; Ότι ο κ. Μητσοτάκης έλεγε περίλυπος ότι ζητά προσωπικά μια μεγάλη συγγνώμη, αλλά δεν το εννοούσε; Γιατί ο κ. Μητσοτάκης όλες τις πρώτες ημέρες μετά από το έγκλημα, επανέφερε τις συγγνώμες του και έδινε διαβεβαιώσεις για αυτά τα οποία ο ίδιος υπογράμμιζε ότι γνωρίζει.

Κύριε Βορίδη, ακούστε με, σας παρακαλώ και ας μην μπορείτε να συγκρατήσετε όλη αυτήν την οργή και την εμπάθεια που βγάλατε από του Βήματος. Ακούστε με, σας παρακαλώ. Προκύπτει ότι την 1η Μαρτίου δόθηκαν στη δημοσιότητα, από το Μέγαρο Μαξίμου και από τον κύριο Πρωθυπουργό προσωπικά, με εμπλοκή του προσωπική, συγκεκριμένοι διάλογοι οι οποίοι είχαν συγκολληθεί για να δημιουργηθεί συγκεκριμένη εντύπωση…

Χαίρομαι πολύ που μιλάτε και ανταλλάσσετε με την κ. Μπακογιάννη, αυτή τη στιγμή, αυτά που έχετε να πείτε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Μη μας κάνετε παρατηρήσεις.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας απευθύνομαι, όμως και σας απευθύνομαι για πενήντα επτά νεκρούς ανθρώπους, το οποίο δεν μπορείτε ούτε να το κρύψετε ούτε να το κουκουλώσετε.

Ο κύριος Πρωθυπουργός στις 9 Μαρτίου, μιλώντας στο Υπουργικό Συμβούλιο, κύριε Βορίδη, στο οποίο και εσείς συμμετέχετε, είπε: «Προσωπικά, ακούγοντας τους διαλόγους, τους επίμαχους διαλόγους, το βράδυ του δυστυχήματος αισθάνθηκα αυτό που πιστεύω ότι αισθανθήκατε κι εσείς και αισθάνθηκαν όλες οι Ελληνίδες και όλοι οι Έλληνες: Οργή και ντροπή».

Στις 9 Μαρτίου, εννέα ημέρες μετά από το έγκλημα των Τεμπών, που επιμένετε να το αποκαλείτε «ατύχημα», «δυστύχημα» και «καταστροφή», γιατί δεν θέλετε να το πείτε «έγκλημα», ενώ γίνονται ανακρίσεις για κακουργήματα -επειδή έχετε ευθύνη δεν θέλετε να το πείτε «έγκλημα», ομολογείτε την ευθύνη σας όταν αρνείστε να το πείτε «έγκλημα»- ο κ. Μητσοτάκης έδινε διαβεβαιώσεις στο Υπουργικό Συμβούλιο και στο πανελλήνιο ότι έχει ακούσει τους διαλόγους το βράδυ του εγκλήματος, του καθ’ υμάς «δυστυχήματος», «ατυχήματος» και «καταστροφής» και αυτοί οι διάλογοι είναι που του προκάλεσαν συναισθήματα οργής και ντροπής. Οφείλετε να δώσετε μία απάντηση.

Ο κ. Μητσοτάκης, απαντώντας στον κ. Θεοδωράκη, στη συνέντευξη αυτή την οργανωμένη που έδωσε λίγο πριν ξεχυθείτε σε προεκλογικές εκστρατείες, είπε: «Τι περιείχε το εμπορικό τρένο;» τον ρωτάει ο κ. Θεοδωράκης, «Δηλαδή, η μεγάλη φωτιά είχε σχέση με την ουσία, με τα υλικά, που μετέφερε;» και ο κ. Μητσοτάκης απαντά: «Καμμία. Το γνωρίζουμε αυτό πια με βεβαιότητα. Γνωρίζουμε ακριβώς τι μετέφερε το εμπορικό τρένο. Δεν υπήρχε τίποτα εύφλεκτο».

Από πού τα γνώριζε αυτά ο κ. Μητσοτάκης; Με ποιους είχε επικοινωνήσει και γνώριζε με βεβαιότητα; Ποια εξήγηση δίδεται για το γεγονός ότι ο οδηγός της εμπορικής αμαξοστοιχίας ήταν προσωπικός γνωστός του Πρωθυπουργού και εθελοντής στο γραφείο του, όπως έχετε εσείς οι ίδιοι δώσει στη δημοσιότητα, όταν στην κηδεία του νεκρού μηχανοδηγού της εμπορικής αμαξοστοιχίας βρέθηκε ο κ. Μητσοτάκης, ο κ. Σταϊκούρας και ο κ. Οικονόμου; Ο κ. Μητσοτάκης τότε έλεγε, «δεν θα είναι η Ελλάδα η χώρα του μπλάνκο». Και είναι, όχι απλώς η χώρα του μπλάνκο, είναι η χώρα του μπαζώματος, για το οποίο δεν μας είπατε ποιος ενέκρινε τις εκατοντάδες χιλιάδες ευρώ που εγκρίθηκαν για το μπάζωμα. Και για ποιο λόγο έγινε, εάν δεν υπήρχαν εύφλεκτες ουσίες και γνωρίζατε πολύ καλά ότι δεν υπάρχει κανένας λόγος να γίνει παρέμβαση στον τόπο του εγκλήματος;

Απαντήστε, όχι σε μας -και σε εμένα προσωπικά, όχι με ύβρεις και κουνώντας το δάχτυλο, γιατί δεν έχετε κανένα επιχείρημα- απαντήστε στις οικογένειες, απαντήστε στους πολίτες, απαντήστε στα νέα παιδιά που παίρνουν ακόμη και σήμερα αυτό το τρένο και δεν τους έχετε διασφαλίσει ότι δεν θα γίνει σύγκρουση.

Απαντήστε μας πώς αλλάξατε γνώμη και εκεί που ο κ. Μητσοτάκης ζητούσε συγγνώμη για όλες τις προηγούμενες κυβερνήσεις και τη δική σας, τώρα λέτε ότι συνέτρεξαν ανθρώπινα λάθη πέντε λεπτά πριν από τη σύγκρουση και αυτά ήταν τα μοναδικά; Εξηγήστε μας τι συνέβη σε όλους αυτούς τους μήνες, που ο κ. Μητσοτάκης είχε υποσχεθεί -αυτά είχε πει στις 5 Μαρτίου στο μήνυμά του- «θα προτείνω σε όλα τα κόμματα να δεσμευθούμε από τώρα ότι στην επόμενη Βουλή θα συσταθεί ειδική επιτροπή, που θα διερευνήσει την πονεμένη ιστορία των ελληνικών σιδηροδρόμων όλη την τελευταία εικοσαετία, όσα δεν έγιναν τόσα χρόνια και πρέπει να κάνουμε τώρα και γρήγορα». Τι συνέβη; Τότε, όταν τα έλεγε, είχε υπόψη του ότι οι εξεταστικές δεν βγάζουν τίποτε και κορόιδευε τον κόσμο; Πείτε το ευθέως.

Και τέλος, κύριε Βορίδη, κοιτάξτε. Όταν δολοφονήθηκε ο Αλέξανδρος Γρηγορόπουλος, μία μονταζιέρα έδειξε το βίντεο της δολοφονίας με υπόκρουση από δήθεν επεισόδια. Η πλαστογραφία στη συνέχεια ομολογήθηκε, κρίθηκε από το μικτό ορκωτό δικαστήριο και ζητήθηκε συγγνώμη από τον διευθυντή του καναλιού που έκανε πρώτο το μοντάζ. Όμως, με την ίδια στρατηγική τότε όλα τα μέσα ενημέρωσης προέβαλαν το σενάριο των επεισοδίων.

Οι μονταζιέρες, τα διοχετευμένα βίντεο και ηχητικά και η προσπάθεια ελέγχου της κοινής γνώμης είναι γνωστή σε εσάς και στις κυβερνήσείς σας πρακτική. Η σπίλωση του θύματος, η αντιστροφή της πραγματικότητας, η προσπάθεια σπίλωσης και λοιδορίας, ακόμη και αυτής της μάνας, της Μαρίας Καρυστιανού, που έχει πάρει στην πλάτη της όλη την Ελλάδα και όλα τα παιδιά της Ελλάδας και η φωνή της έχει ακουστεί στα πέρατα του κόσμου, έχει συγκινήσει τους πάντες εκτός από εσάς και κάποια μέσα υπό την καθοδήγησή σας, που κάνουν ότι δεν βλέπουν και δεν ακούν.

**ΠΡΟΕΔΡΕΥΩΝ (Αθανάσιος Μπούρας):** Κυρία Κωνσταντοπούλου, κοιτάξτε λίγο το ρολόι. Κοιτάξτε το λιγάκι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε. Είναι αντιληπτό πότε γίνονται οι παρεμβάσεις.

Κύριε Βορίδη, πρώτον, σας το είπα και την άλλη φορά, είστε εδώ συνήγορος υπεράσπισης του κατηγορουμένου κ. Μητσοτάκη και του κατηγορουμένου κ. Καραμανλή. Πείτε στους κατηγορουμένους εντολείς σας και τον κυριότερο από αυτούς, στον Πρωθυπουργό, πείτε στον κύριο κατηγορούμενο Πρωθυπουργό ότι εμείς τον καλούμε να έρθει να απολογηθεί, γιατί εκτός από υποχρέωσή του έχει και το σχετικό δικαίωμα να έρθει στη Βουλή και να δώσει απαντήσεις και στοιχεία.

Δεν μπορεί να αποσοβήσει αυτό το έγκλημα, με αυτά τα θύματα, με τα γνωστά σε εσάς τρικ.

Θα σας πω και κάτι τελευταίο.

**ΠΡΟΕΔΡΕΥΩΝ (Αθανάσιος Μπούρας):** Τριπλασιάσατε τον χρόνο. Τα τρία λεπτά τα κάνατε εννέα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κλείνω, κύριε Πρόεδρε. Λοιδορείστε εμένα!

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ θερμά. Τον λόγο τώρα έχει, διότι εγώ διευθύνω…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λοιδορείστε εμένα!

**ΠΡΟΕΔΡΕΥΩΝ (Αθανάσιος Μπούρας):** Δέχομαι και από τους συναδέλφους μου από κάτω διαμαρτυρία. Κλείστε.

**ΛΑΖΑΡΟΣ ΤΣΑΒΔΑΡΙΔΗΣ:** Να ξεκινήσει η διαδικασία, κύριε Πρόεδρε. Δεν μπορεί να μιλάει μόνη της η κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Βορίδη…

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Κοινοβουλευτικός Εκπρόσωπος της Νέας Αριστεράς, ο κ. Τσακαλώτος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να ολοκληρώσω, παρακαλώ.

**ΠΡΟΕΔΡΕΥΩΝ (Αθανάσιος Μπούρας):** Το έχετε πει πέντε φορές το «ολοκληρώνω».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Βορίδη…

(Θόρυβος – διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ θερμά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Βορίδη, σε αυτή τη συνθήκη ειδικής προστασίας που σας εξασφαλίζει το κόμμα σας, δεν θα βρεθείτε μέσα στην κοινωνία. Αυτό να θυμάστε.

**ΠΡΟΕΔΡΕΥΩΝ (Αθανάσιος Μπούρας):** Κύριε Τσακαλώτο, συγγνώμη να εξηγήσω.

Οι Κοινοβουλευτικοί Εκπρόσωποι και οι Πρόεδροι των Κοινοβουλευτικών Ομάδων, όπως διάβασε ο Πρόεδρος στην αρχή της συνεδρίασης, έχουν δικαίωμα τριών παρεμβάσεων κάθε μέρα. Σήμερα είμαστε στην πρώτη μέρα. Οι παρεμβάσεις των μεν Προέδρων είναι πέντε λεπτά η πρώτη, τρία και τρία οι επόμενες. Οι παρεμβάσεις των Κοινοβουλευτικών Εκπροσώπων είναι τρία λεπτά κάθε φορά. Εάν, όμως, δεν σεβαστούμε τον χρόνο όλοι, τότε οι Βουλευτές δεν έχουν λόγο εδώ πέρα να κάθονται.

Γι’ αυτό σας παρακαλώ θερμά. Συγγνώμη, δηλαδή, γιατί κι εμείς έχουμε νεύρα κι εμείς έχουμε υπομονή κι εμείς έχουμε και χαρακτήρα στο τέλος τέλος και θέλω να σεβόμαστε ο ένας τον άλλον.

Ορίστε, κύριε Τσακαλώτε, έχετε τον λόγο ως Κοινοβουλευτικός Εκπρόσωπος της Νέας Αριστεράς για την πρώτη σας παρέμβαση.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Θα προσπαθήσω, πραγματικά, για τους λόγους που είπατε να κρατήσω το τρίλεπτο.

Κύριε Βορίδη, αν κατάλαβα καλά, δίνετε μεγάλο βάρος στον σταθμάρχη και θεωρείτε ότι ήταν βασικό επιχείρημα για να αντιμετωπίσετε την Αντιπολίτευση ότι όλοι δεχόμαστε ότι έχει κάποια ευθύνη. Δώσατε πολύ μεγάλο βάρος σε αυτό. Προφανώς, δεν λέτε ότι είναι ένοχος γιατί είσαστε νομικός και μάλλον πρέπει να περιμένουμε να δούμε τι θα αποφασίσει το δικαστήριο.

Η μικρή ερώτησή μου είναι: Θεωρείτε ότι ήταν σωστή η τοποθέτηση του σταθμάρχη; Δεν απαντήσατε σε αυτό. Ήταν εντελώς δεν ξέρω αν είναι παράνομο ή ανήθικο ότι μετά ήρθε η απόφαση που λέει ότι τελικά μπορεί ο σταθμάρχης αυτός ο συγκεκριμένος να πάρει αυτή τη θέση. Δεν άκουσα να απαντήσετε. Δεν είναι όμως εκεί το βασικό. Το βασικό είναι αυτό που λέτε για τον σταθμάρχη και την ενοχή του ο κύριος Πρωθυπουργός το αποφάσισε σε είκοσι τέσσερις ώρες ότι φταίει ως σταθμάρχης. Κάνω λάθος; Πάνω σε ποια στοιχεία το αποφάσισε; Δεν είναι ερώτηση αυτό που μπορεί να πει στο Κοινοβούλιο πάνω σε ποια στοιχεία;

Δεύτερο. Μετά από μια εβδομάδα αποφάσισε ο κύριος Πρωθυπουργός να εκφράσει τον τρόμο του, την αηδία του, όπως όλοι οι Έλληνες, μας είπε, που άκουσαν το βίντεο. Έτσι δεν μας είπε ο Πρωθυπουργός; Μας είπε ότι είναι τρομαγμένος από αυτό που ακούει μαζί με όλον τον ελληνικό λαό. Ποιο βίντεο είχε δει και είχε αποφασίσει; Ούτε σε αυτό απαντήσατε.

Μήπως, κύριε Βορίδη, θεωρείτε ότι πρέπει να είμαστε πιο ελαστικοί και να μην τα φέρνουμε τα πράγματα στα άκρα επειδή έχετε τον προηγούμενο έντιμο βίο; Εδώ κάνατε εξεταστική για τη λίστα Πέτσα και δεν είχατε την καλοσύνη να καλέσετε τον κ. Πέτσα. Εδώ κάνατε εξεταστική για τις παρακολουθήσεις και δεν καλέσατε τον κ. Γρηγοριάδη. Εδώ κάνατε εξεταστική για τα Τέμπη και δεν καλέσετε τον άνθρωπο ο οποίος είχε ενημερώσει για τον κίνδυνο.

Κι ένα τελευταίο, κύριε Βορίδη. Για οχτώ μήνες ακούμε συνεχώς σε όποιο επιχείρημα βάζει η Αντιπολίτευση το 41%. Το 41% απαντάει σε όλα τα ερωτήματα. Κι εσείς ο ίδιος -και θα το βρω- λέτε 41%. Δεν το λέτε πια τώρα. Δεν το λέτε το 41% γιατί 70% των Ελλήνων και των Ελληνίδων θεωρεί ότι κάτι πολύ στραβά πάει σε αυτή τη χώρα. Κι αυτό που πάει πολύ στραβά είναι ότι έχουμε μια Κυβέρνηση που θέλει να συγκαλύψει, μια Κυβέρνηση που δεν έμαθε το βασικό μάθημα του Watergate. Αν έχεις κάνει την κουτσουκέλα -που δεν είναι κουτσουκέλα, είναι κάτι πολύ σοβαρό- ομολόγησέ το γιατί θα το πληρώσεις διπλά, τριπλά, τετραπλά για τη δικαιολογία. Γιατί αυτά που πληρώνετε τώρα δεν είναι αυτά που δεν κάνατε. Γιατί αν είχατε πάει στον ελληνικό λαό του είχατε πει γίνανε λάθη, αυτά τα λάθη, τώρα δεν θα είχατε 70% του κόσμου εναντίον σας. Γιατί αυτό που έχουμε όπως και στο Watergate είναι cover up, συγκάλυψη. Αυτό πληρώνετε και θα το πληρώσετε για πολύ καιρό ακόμα.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Να διορθώσω λίγο την αρχική μου πρόβλεψη. Έχουν εγγραφεί εκατόν εβδομήντα πέντε συνάδελφοι Βουλευτές. Προέβλεψαν για εκατόν πενήντα. Έπεσα έξω. Απλά λάβετε το υπ’ όψιν.

Τον για την πρώτη του παρέμβαση έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Αθανάσιος Παφίλης για τρία λεπτά.

**ΑΘΑΝΑΣΙΟΣ ΠΑΦΙΛΗΣ:** Κύριε Βορίδη και κύριοι της Κυβέρνησης, ματαιοπονείτε. Η προσπάθεια για συγκάλυψη βγάζει μάτι κι έχει περάσει και στο σύνολο της κοινωνίας όχι μόνο σε εμάς. Από την αρχή του εγκλήματος των Τεμπών μέχρι και σήμερα συνεχίζετε και οχυρώνεστε πίσω από το ανθρώπινο λάθος. Αυτά μας είπατε τόσην ώρα. Μπορεί να υπάρχει ανθρώπινο λάθος; Βεβαίως. Όμως, ακόμα και όταν υπάρχει, αν υπήρχαν τα συστήματα ασφαλείας δεν θα γινόταν αυτό το έγκλημα. Το αμφισβητείτε αυτό; Ποιος φταίει που δεν υπήρχαν τα συστήματα ασφαλείας; Εσείς δεν φταίτε σε τίποτα;

Εμείς λέμε ότι φταίει η εγκληματική σας πολιτική και η πολιτική των άλλων κομμάτων που στη μονταζιέρα ακουμπάνε και σε διάφορα πράγματα, που ακολουθήθηκε κατά γράμμα, με βάση και την ολέθρια, κυριολεκτικά, εγκληματική πολιτική της Ευρωπαϊκής Ένωσης την οποία προσπαθείτε κι εσείς και οι υπόλοιποι να την να βγάλετε λάδι. Ποια είναι αυτή η πολιτική; Θα την πω απλά, όπως λέει το σύνθημα. «Τα κέρδη τους ή οι ζωές μας». Αυτό φώναξαν εκατομμύρια Έλληνες. Αυτό φωνάζουν και σήμερα. Αυτό ακριβώς ακολουθήθηκε και στην πολιτική των σιδηροδρόμων και ακολουθείται και θα τα πούμε και αναλυτικά μετά.

Είναι μόνο στους σιδηρόδρομους αυτή η εγκληματική πολιτική; Είναι σε όλα. Στον βωμό του κέρδους εξαπολύετε επίθεση σε όλα τα λαϊκά στρώματα. Σε όλα. Εμπορευματοποιείται και ιδιωτικοποιείται η υγεία και οι λαϊκές ανάγκες συνολικά, η παιδεία κ.λπ.. Όλα μαζί είναι μία πολιτική και όχι κάτι το ξεχωριστό.

Εμείς τη μομφή την κάνουμε κάθε μέρα, όχι από τώρα, από την πρώτη στιγμή και από παλιότερα, προσπαθώντας να οργανώσουμε τους λαϊκούς αγώνες των εργατών, των αγροτών, των φοιτητών και αυτό γίνεται και μεγαλώνει. Πήρατε πολλά μαθήματα κι εσείς και άλλοι. Αυτή, λοιπόν, είναι η πρόταση μομφής η δικιά μας. Θα την ψηφίσουμε αυτή που κατατέθηκε; Ναι, με το δικό μας σκεπτικό. Είναι αυτό που, επιγραμματικά λέω τώρα, είναι για όλους τους τομείς και όχι αποσπασματικά για ένα κορυφαίο πραγματικά γεγονός, το έγκλημα των Τεμπών. Γι’ αυτό, λοιπόν, σας κατηγορούμε.

Και θα επισημάνουμε -δεν μπορώ να μην το πω- ότι το να ψηφίζεις το 70% των νόμων της Νέας Δημοκρατίας και μετά να ζητάς να πέσει η Κυβέρνηση, εντάξει έχεις το δικαίωμα αλλά είναι ένα ερώτημα. Όπως παραδείγματος χάριν το ΠΑΣΟΚ, τους μισούς νόμους ο ΣΥΡΙΖΑ και ο προηγούμενος και ο καινούργιος, η Νέα Αριστερά δηλαδή, γιατί ήταν στην κυβέρνηση τότε, και τώρα να κάνεις τον αδιάφορο.

Δύο νομοσχέδια είναι τώρα -ένα πριν και ένα τώρα- που τα ψηφίζουν όλοι μαζί και είναι οδηγίες της Ευρωπαϊκής Ένωσης, οι οποίες είναι αντιλαϊκές βαθιά. Δεν θέλω να τα αναλύσω. Τα είπε ο εισηγητής μας πριν.

Και τέλος, κύριε Βορίδη και οι υπόλοιποι, δεν αφήνετε τον συνδικαλισμό λέω εγώ; Μας δουλεύετε εδώ μέσα; Δουλεύετε τον ελληνικό λαό; Εμείς προτείναμε στο Σύνταγμα να καταργηθεί η διάταξη περί ευθύνης των Υπουργών. Να σηκωθεί ένα κόμμα από αυτά που ήταν να μας πει ότι το στήριξε. Κανένας, ούτε και εσείς που λέτε «γιατί ο ΣΥΡΙΖΑ δεν το έφερε». Το φέραμε εμείς. Γιατί δεν το στηρίξατε; Δεν το στηρίξατε. Το στηρίξατε στην Αναθεώρηση του Συντάγματος; Όχι. Δεν το στηρίξατε. Τώρα το στηρίζετε;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Όχι.

**ΑΘΑΝΑΣΙΟΣ ΠΛΕΥΡΗΣ:** Δεν συμφωνούμε.

**ΑΘΑΝΑΣΙΟΣ ΠΑΦΙΛΗΣ:** Δεν συμφωνείτε. Α, μπράβο, πείτε το ντε. Μην κάνετε συνδικαλισμό, «γιατί εσείς», «γιατί οι άλλοι». Τα ίδια και οι υπόλοιποι.

**ΑΘΑΝΑΣΙΟΣ ΠΛΕΥΡΗΣ:** Όχι, σας το είπαμε.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, να ολοκληρώσει ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Και ο ΣΥΡΙΖΑ και τα άλλα κόμματα που ήταν, κανένας δεν δέχτηκε αυτήν την πρόταση που καταθέσαμε, όπως κανένας δεν δέχτηκε την πρόταση να μη διορίζεται η δικαιοσύνη από την εκάστοτε κυβέρνηση αλλά να υπάρξει ένα ευρύτερο σώμα κ.λπ.. Ποιος συμφώνησε; Συμφωνήσατε, κύριε Παππά, και τώρα φωνάζετε; Το ΠΑΣΟΚ συμφώνησε; Η Νέα Δημοκρατία συμφώνησε, όσοι ήταν τότε τελικά; Κανένας δεν συμφώνησε.

Επειδή προβλέπουμε να συνεχιστεί -όπως είπε κάποιος, δεν λέω- η κοκορομαχία -για να υπάρχει κοκορομαχία πρέπει να υπάρχουν πολλά κοκόρια, δεν μπορεί να υπάρχει ένα, αλλιώς θα κάνει αυτοκτονία, ή θα κάνει θεατρική παράσταση-, εμείς θα θέσουμε πάλι επί της ουσίας ποιες είναι οι πραγματικές ευθύνες και στο πόρισμά μας έχουμε πάρα πολύ συγκεκριμένα πράγματα και το παραδώσαμε και στον Άρειο Πάγο.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Παφίλη.

Τον λόγο τώρα έχει για τη δική του παρέμβαση, για τρία λεπτά, ο Κοινοβουλευτικός Εκπρόσωπος της Ελληνικής Λύσης, ο κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, ευχαριστώ πολύ.

Ήθελα να πω σαν μια πρώτη τοποθέτηση, ότι είστε όλοι πολύ προβλέψιμοι. Αυτό ακριβώς περιμέναμε να γίνει σήμερα. Ακριβώς αυτό. Είστε πάρα πολύ προβλέψιμοι. Οφείλω, όμως, κύριε Πρόεδρε να πω, απευθυνόμενος στην Κυβέρνηση και στα υπόλοιπα πολιτικά κόμματα, το εξής: Εμείς ήμασταν αυτοί που πριν από έναν χρόνο, ακριβώς, όλα όσα συζητούνται και σήμερα τα είχαμε αποκαλύψει και να μην πω τι χαρακτηρισμούς μας αποδίδατε τότε στην παράταξή μας και στον Πρόεδρό της.

Ήμασταν οι πρώτοι που μιλήσαμε για μπάζωμα και μας λέγατε «ψεκασμένους». Ήμασταν οι πρώτοι που μιλήσαμε για έκρηξη λόγω εύφλεκτου υλικού και μας λέγατε διάφορα, «υπερβολικούς», «λαϊκιστές» κ.λπ.. Ήμασταν οι πρώτοι που καταθέσαμε ερώτηση, στις 3 Μαρτίου, τι κουβαλούσε η αμαξοστοιχία και γιατί έγινε η έκρηξη. Οι πρώτοι ήμασταν εμείς, η Ελληνική Λύση. Ήμασταν οι πρώτοι, κύριε Πρόεδρε, που καταθέσαμε αίτηση σύστασης εξεταστικής επιτροπής η οποία δεν βγήκε ποτέ από τα συρτάρια του Προεδρείου της Βουλής για να έρθει προς συζήτηση. Οι πρώτοι! Για να δούμε εδώ, να μετρηθούμε όλοι το τι έχει κάνει ο καθένας. Όλα αυτά για τα οποία μιλάτε σήμερα και τα υπερασπίζεστε, ήμασταν οι πρώτοι. Τότε ποιούσατε όλοι τη νήσσαν. Κανείς, κανένα κόμμα δεν στήριξε την πρόταση της εξεταστικής επιτροπής. Κανένα!

Κύριε Βορίδη, βάλτε στη φανέλα της Νέας Δημοκρατίας «μέγας χορηγός, Νίκος Ανδρουλάκης», τέτοια δώρα που σας κάνει προεκλογικά και ο ΣΥΡΙΖΑ και το ΠΑΣΟΚ. Για όνομα του Θεού, δηλαδή!

Έρχεται ο κ. Ανδρουλάκης, λοιπόν, τώρα -ο άνθρωπος ο οποίος καταθέτει καθημερινά τα διαπιστευτήριά του στο σύστημα- με την πρόταση μομφής να αποδείξει ότι είναι 100% συστημικός. Νέα Δημοκρατία, λοιπόν, ΣΥΡΙΖΑ και ΠΑΣΟΚ θέλουν να πρωταγωνιστήσουν για άλλη μια φορά σε μια δικιά τους παράσταση με αφορμή αυτήν την πρόταση δυσπιστίας. Με αυτόν τον τρόπο, όμως, τι πετυχαίνουν; Εκτός της συσπείρωσης των δήθεν αντιφρονούντων Βουλευτών η Κυβέρνηση κερδίζει και έξι μήνες. Το καταλαβαίνετε αυτό; Άλλους έξι μήνες ανενόχλητης παραμονής στην εξουσία και συμπληρώνεται με τις κυβερνητικές καταγγελίες για σκοτεινό σχέδιο οικονομικών συμφερόντων. Τα έχετε βρει σε όλα. Πραγματικά τέτοιο δώρο που τους κάνετε!

Γιατί εάν θέλατε, πραγματικά, να πέσει η Κυβέρνηση, κύριε Παππά, που με κοιτάτε, πριν από ενάμιση μήνα σας πρότεινε ο Πρόεδρος μας, σε εσάς, στο ΠΑΣΟΚ. Εμείς δεν αποκλείουμε κόμματα. Για εμάς δεν υπάρχουν κόμματα -και ντροπή του κ. Ανδρουλάκη και του ΠΑΣΟΚ- του συνταγματικού τόξου. Οι υπόλοιποι τι είμαστε; Δεν κατάλαβα. Ντροπή του Προέδρου του ΠΑΣΟΚ να κάνει λόγο για κόμματα συνταγματικού τόξου. Όταν, λοιπόν, σας καλέσαμε να καταθέσετε πρόταση μομφής με αφορμή τον γάμο των ομοφυλόφιλων που θα έπεφτε η Κυβέρνηση, τότε κάνατε τη νήσσαν και πάλι. Και έρχεστε τώρα που γνωρίζετε ότι δεν πρόκειται να γίνει τίποτε, για να κάνετε το κομμάτι σας, το πολιτικό σας κομμάτι, το κομματικό κομμάτι, ένα σωσίβιο για τον κ. Ανδρουλάκη που βυθίζεται πολιτικά και εσείς επίσης του ΣΥΡΙΖΑ που είστε στα ίδια νερά με τον κ. Ανδρουλάκη.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΙΩΑΝΝΗΣ ΠΛΑΚΙΩΤΑΚΗΣ**)

Ο κόσμος βλέπει. Αν είχατε την πολιτική ανδρεία να ρίξετε την Κυβέρνηση, να ακολουθούσατε την πρότασή μας για πρόταση μομφής με τον γάμο των ομοφυλόφιλων. Πενήντα ένας Βουλευτές είτε κρύφτηκαν και καφέ είτε καταψήφισαν. Εκεί θα στριμώχναμε την Κυβέρνηση όχι σήμερα. Όλα τα υπόλοιπα που κάνατε είναι για το θεαθήναι και τα υπόλοιπα θα τα πούμε τις επόμενες ημέρες. Γιατί είστε όλοι συνυπεύθυνοι και είστε όλοι συμπαίκτες στο ίδιο θέατρο του παραλόγου.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Χήτα.

Τον λόγο έχει για τη δική του παρέμβαση ο Κοινοβουλευτικός Εκπρόσωπος των Σπαρτιατών, ο κ. Ιωάννης Κόντης.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, ερχόμαστε σήμερα να ψηφίσουμε ένα νομοσχέδιο οικονομικό και μαθαίνουμε, μας πιάνει εξαπίνης η πρόταση του ΠΑΣΟΚ, ότι κατατίθεται αυτή η πρόταση μομφής. Ανατρέχοντας -γιατί έλειπα στη Θεσσαλονίκη- στις εφημερίδες, βλέπουμε ότι η πρόταση έγινε προς τα κόμματα του δημοκρατικού τόξου. Και ανακαλύπτουμε ότι στη Βουλή, λοιπόν, υπάρχει το δημοκρατικό τόξο και οι υπόλοιποι που είναι εκλεγμένοι ανήκουν σε ένα άλλο τόξο το οποίο δεν ξέρουμε ακριβώς πώς περιγράφεται.

Σε τέτοιες περιπτώσεις είθισται οι Πρόεδροι των κομμάτων που υποβάλλουν αυτές τις προτάσεις να επικοινωνούν με όλους τους Προέδρους των κομμάτων, είτε συμφωνούν είτε διαφωνούν. Η απόρριψη ενός κόμματος ή δύο ή τριών -από ό,τι γνωρίζω- από αυτή τη διαδικασία είναι -αν μη τι άλλο- προσβλητική για τη διαδικασία του Κοινοβουλίου σε όλους που θέλουν να λένε ότι το σέβονται.

Εμείς έχουμε δείξει εδώ με την παρουσία μας ότι σεβόμαστε και τους κανόνες του και τους θεσμούς και τους συναδέλφους και όλους. Κανονικά, λοιπόν, τι θα έπρεπε να κάνουμε; Να απέχουμε από τη διαδικασία αυτή; Να φύγουμε και να μη συζητήσουμε καθόλου; Αντίθετα, θα συμμετάσχουμε και θα περιμένουμε μέσα από αυτές τις τρεις ημέρες να καταλάβουμε που αποσκοπεί η πρόταση μομφής η οποία εκ των προτέρων είναι γνωστό ότι δεν πρόκειται να αποφέρει πουθενά, σε τίποτε, με κανένα αποτέλεσμα.

Το να καταδείξουμε την αντίθεσή μας στις πρακτικές της Κυβέρνησης, το καταδεικνύουμε κάθε μέρα. Έχουμε καταψηφίσει τα περισσότερα νομοσχέδια. Δεν έχουμε συνταχθεί πουθενά, με κανένα, πόσω μάλλον εμείς οι οποίοι γνωρίζετε ότι είμαστε σε μια ιδιαίτερη κατάσταση και στόχευση. Παρ’ όλα αυτά περιμένουμε να είναι δημοκρατική η στάση όλων και να μην αποκλείει ούτε κόμματα ούτε ανθρώπους μέσα από αυτόν τον θεσμό σε τόσο σημαντικές διαδικασίες. Γιατί, λοιπόν, έγινε έτσι αυτό το σημερινό, αυτή η πρόταση; Δεν μας εξήγησε κανείς.

Είδαμε τρία κόμματα -ή τέσσερα- να έχουν -εν αγνοία μας- υπογράψει μια πρόταση. Θα μπορούσαμε να πούμε ή συμφωνούμε ή διαφωνούμε. Δεν μας κάλεσε κανείς. Γι’ αυτό θέλουμε να είμαστε άκρως προσεκτικοί σε ό,τι ειπωθεί αυτές τις τρεις ημέρες και να δούμε τελικά που αποσκοπεί. Είναι μια κίνηση απελπισίας κάποιων κομμάτων τα οποία γνωρίζουν ότι πέφτουν στις δημοσκοπικές έρευνες; Είναι μια κίνηση που άθελά της θα προσφέρει συσπείρωση στη Νέα Δημοκρατία; Γιατί αυτό θα γίνει. Μια συμπαγής Νέα Δημοκρατία με εκατόν πενήντα οκτώ ψήφους θα έρθει και θα βγει πιο δυνατή ακόμα.

Και δεν είναι μόνο το εξάμηνο που θα της επιφέρει αυτό, είναι γενικότερα η εντύπωση που θα περάσει. Λοιπόν, εμείς αισθανόμαστε άσχημα. Το εκφράζω εκ μέρους του κόμματος μου. Συζητήσαμε πολύ με όλους τους Βουλευτές και όπως βλέπετε είμαστε εδώ παρόντες για να ακούσουμε τελικά όλες αυτές τις ημέρες στη διαδικασία τι πρόκειται να συμβεί και γιατί εμείς μείναμε απ’ έξω.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο Κοινοβουλευτικός Εκπρόσωπος από την Νίκη, ο κ. Νικόλαος Βρεττός.

**ΝΙΚΟΛΑΟΣ ΒΡΕΤΤΟΣ:** Κύριε Πρόεδρε, εμείς στη Νίκη προφανώς δεν αισθανόμαστε άσχημα που δεν μας εντάσσουν οι συνάδελφοι στο λεγόμενο «δημοκρατικό τόξο». Αν το «δημοκρατικό τόξο» είναι αυτό που έχει φέρει σε αυτήν την κατάντια τη χώρα μας, τότε σας το χαρίζουμε και όλοι μαζί από κοινού να συναποφασίσετε, όπως συναποφασίσατε στην επιτροπή των Τεμπών, να καταγγείλετε από κοινού τον διευθύνοντα σύμβουλο της ΤΡΑΙΝΟΣΕ. Γιατί τότε ανακαλύψατε ξαφνικά ότι ήταν μαφιόζος ο πρόεδρός του. Όλα αυτά τα κόμματα εξουσίας έφεραν τη χώρα μας σε αυτή την κατάντια. Εμείς δεν μπορούμε να ενταχθούμε σε κανένα τόξο, γιατί ακριβώς αυτά τα τόξα έχουν εκτοξευθεί στον ίδιο τον ελληνικό λαό.

Επομένως εμείς αυτή την πρόταση έτσι και αλλιώς δεν την πιστεύουμε, γιατί είναι ένα δεκανίκι, πραγματικά, απέναντι στην Κυβέρνηση, ένα δεκανίκι που θα της δώσει ευκαιρία. Τόσο καιρό όταν ο κόσμος αδυνατούσε να αντεπεξέλθει στις υποχρεώσεις του, έβγαινε η Κυβέρνηση και έλεγε «εμείς έχουμε τις δημοσκοπήσεις». Τώρα που οι δημοσκοπήσεις έχουν καταρρεύσει, βρήκαν μια σανίδα σωτηρίας ότι τώρα θα έχουν τη νομιμοποίηση. Διότι και οι εκατόν πενήντα οκτώ Βουλευτές της Νέας Δημοκρατίας θα ψηφίσουν ότι στηρίζουν την Κυβέρνηση. Αλίμονο αν δεν το πούνε. Είναι καταδικασμένοι να επωμιστούν και οι εκατόν πενήντα οκτώ όλη αυτή την αντάρα που έχουν δημιουργήσει στον ελληνικό λαό και τον έχουν καταντήσει να μην αισθάνεται περήφανος.

Όμως υπάρχει μια διαδικασία που οφείλουμε να την τονίσουμε. Και αυτή η διαδικασία δεν είναι καμμία άλλη από τις δυνάμεις οι οποίες πρέπει να έρθουν κοντά στη Νίκη, να συσπειρωθούν για να αποδείξουν τελικά ότι υπάρχει ελπίδα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Θα δώσουμε τώρα τον λόγο στον Υπουργό Επικρατείας, κ. Βορίδη, για πέντε λεπτά.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ πολύ, κύριε Πρόεδρε.

Κοιτάξτε, κύριε Τσακαλώτε, δεν είναι ότι δεν έχουμε απαντήσεις σε όλα αυτά. Επαναλαμβάνω όλα αυτά τα οποία τίθενται σήμερα ως δήθεν ερωτήματα, έχουν απαντηθεί στο πόρισμα των επτακοσίων δεκαπέντε σελίδων σε δύο διαδοχικές συνεδριάσεις, όλα τα ερωτήματα αυτά. Απλώς τι γίνεται; Δεν σας αρέσουν οι απαντήσεις. Οι απαντήσεις δεν είναι βολικές. Είναι διαφορετικό να λέτε ότι δεν σας απάντησα και διαφορετικό να υπάρχουν για κάθε ένα από αυτά απαντήσεις που εσείς δεν θέλετε να ακούσετε. Και να πρέπει τώρα να τις επαναλαμβάνουμε ξανά και ξανά και ξανά και ξανά ως δήθεν ερωτήματα.

Οι υποθέσεις για την εμπλοκή του Πρωθυπουργού. Αν σας ρωτήσω, εσείς που κάνετε αυτά τα ερωτήματα, μπορείτε να μας πείτε ποιο στοιχείο έχετε; Δεν έχει προσκομιστεί κανένα στοιχείο αλλά φταίει ο Μητσοτάκης. Γιατί φταίει ο Μητσοτάκης; Γιατί πρέπει να γίνει πολιτική εκμετάλλευση την οποία επιδιώκετε. Αλλιώς δεν μπορεί να γίνει. Μα ποιος είπε κάτι τέτοιο; Μα, κανένας. Μα, κανένας. Όμως, φταίει και κρύβεται. Πρώτα απ’ όλα ο Πρωθυπουργός θα είναι εδώ και θα απαντήσει γι’ αυτά και για όσα ακόμα θέλετε προφανώς την ώρα της ομιλίας…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πότε, θα έλθει, κύριε Βορίδη; Στο τέλος;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Κοιτάξτε, κυρία Κωνσταντοπούλου, εγώ αντιλαμβάνομαι ότι ο αγαπημένος σας ρόλος θα ήταν ο ρόλος λαϊκού κατηγόρου σε λαϊκό δικαστήριο. Επειδή αυτή η εποχή έχει παρέλθει και τώρα είστε Αρχηγός κοινοβουλευτικού κόμματος, συμπεριφερθείτε αναλόγως. Δεν είστε κήνσορας των πάντων, δεν έχετε δικαίωμα να υποτιμάτε τους πάντες και πάντως σίγουρα δεν έχετε δικαίωμα να μιλάτε με τον τρόπο που μιλάτε για συναδέλφους Βουλευτές πρωτίστως και κυρίως για τον Πρωθυπουργό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πότε θα έλθει ο Πρωθυπουργός;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Πρόεδρε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Αν ανοίξετε τον Κανονισμό, θα ενημερωθείτε για το πότε προβλέπεται να ομιλούν οι Πολιτικοί Αρχηγοί.

Θέλω όμως να πω κάτι άλλο, διότι, πράγματι, οι συνάδελφοι από την Ελληνική Λύση, από τη Νίκη αλλά και από τους Σπαρτιάτες έθεσαν ένα ερώτημα. Ήρθαμε σήμερα εδώ με μία πρόταση δυσπιστίας. Για ποιον λόγο; Αυτό το ερώτημα έθεσαν. Αυτό, λοιπόν, το ερώτημα, κύριε Κατρίνη, πρέπει εσείς να το απαντήσετε. Γιατί το λέω; Εγώ σας πιστώνω κάτι. Καλός πόντος σήμερα. Το ότι καταφέρατε να βάλετε την Αξιωματική Αντιπολίτευση από κάτω να υπογράφει στην πρόταση δυσπιστίας σας το δίνω.

(Χειροκροτήματα από την πτέρυγα της Νέας Δημοκρατίας)

Αυτός σας το δίνω. Πράγματι, καταλαβαίνω την πολιτική αξία της κινήσεως, ενταγμένη σε μία νευρικότητα ενδεχομένως με τις δημοσκοπήσεις, που από εκεί που ήσασταν δεύτεροι, σας πήγαν τρίτους. Ως κίνηση σάς τη δίνω. Πολλώ μάλλον που ο Αρχηγός της Αξιωματικής Αντιπολίτευσης, όπως είπα, χαρακτήρισε τη «διαδικασία άνευ αντικειμένου», «χωρίς κανένα πολιτικό αποτέλεσμα», «κοκορομαχίες» και αφού τα είπε όλα αυτά -τα λέω και για πίσω, σας απαντώ- ήρθε και έβαλε υπογραφή. Ωραία.

Όμως το ερώτημά μου μένει και δεν μου απαντάτε. Όλα αυτά τα έχουμε συζητήσει πάρα πολλές φορές στην Αίθουσα για τα οποία έχει γίνει κοινοβουλευτικός έλεγχος και έχετε πάρει απαντήσεις. Μπορεί να μη σας ικανοποιούν διότι είναι διαφορετική άποψη η δική μας. Δεν σας αρέσει να κάνετε κριτική. Απαντήσεις όμως έχετε πάρει. Συζητήσεις έχουν γίνει, το έχουμε εξαντλήσει σε απόλυτο βαθμό όλο αυτό το θέμα όχι άπαξ.

Και παρακαλώ μην αδικείτε την άποψη μας. Η άποψη της Νέας Δημοκρατίας ποτέ δεν υπήρξε -ούτε στο πόρισμά της- ότι υπάρχει μόνο ανθρώπινο σφάλμα. Δεν το έχουμε πει ποτέ αυτό. Τι έχουμε πει; Έχουμε πει και έχουμε αναδείξει σειρά συστημικών, διαχρονικών σφαλμάτων και παθογενειών του σιδηροδρόμου. Άλλο και τελείως διάφορο το ζήτημα των ποινικών ευθυνών. Εσείς τώρα επίτηδες, σκοπίμως και δολίως συγχέετε αυτό που λέμε.

Εμείς λέμε: ανθρώπινο σφάλμα και συστημικά προβλήματα και άρα να τι πρέπει να φτιάξουμε και φτιάχνουμε, και θα σας μιλήσει ο αρμόδιος Υπουργός γι’ αυτά. Εσείς είστε εκείνοι που λέτε «Όχι, αυτά δεν μας ενδιαφέρουν. Εμάς μας ενδιαφέρει η ποινική ευθύνη του Υπουργού. Τίποτε άλλο». Εσείς τα λέτε αυτά. Άρα, λοιπόν, να εστιάσουμε τη διαφωνία μας. Δεν είναι σε αυτό που λέτε είναι σε κάτι άλλο.

Εγώ όμως έρχομαι ξανά στο ερώτημα που έκανα και στον Αρχηγό σας και ήλπιζα κάπως να το απαντήσετε σήμερα. Αυτό που μας έφερε άρον άρον σήμερα εδώ σε αυτήν την πρόταση δυσπιστίας, για όλα αυτά που έχουμε συζητήσει πενήντα φορές, ήταν το άρθρο από το «ΒΗΜΑ»; Ήταν αυτή η μεγάλη ειδοποιός διαφορά, αυτό το καινούργιο συγκλονιστικό στοιχείο το οποίο δήθεν δεν υπήρχε και μας έφερε σήμερα εδώ ή ήταν ότι αποφασίσατε να ενεργήσετε ακριβώς πια εκπροσωπώντας άλλου τύπου συμφέροντα μη πολιτικά, και το χειρότερο ακόμα να σύρετε από πίσω και όλη την αριστερή Αντιπολίτευση στην εξυπηρέτηση αυτών των συμφερόντων; Αυτό να μου εξηγήσετε, γιατί εγώ από την αλληλουχία γεγονότων δεν μπορώ να δω κάποια άλλη διαφοροποίηση. Οι υποκλοπές έχουν γίνει και έχουν συζητηθεί δύο χρόνια.

**ΑΘΑΝΑΣΙΟΣ ΠΛΕΥΡΗΣ:** Και δεν είναι μέσα.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Και δεν είναι καν μέσα. Τα ζητήματα του Ευρωκοινοβουλίου, του ψηφίσματος, είναι τρεις μήνες πριν. Τα ζητήματα των Τεμπών τα έχουμε συζητήσει κατ’ επανάληψη. Γιατί ήρθαμε σήμερα εδώ; Τι συνέβη και ξαφνικά σηκώθηκε ο κ. Ανδρουλάκης και είπε: «σήμερα να κάνουμε μια πρόταση δυσπιστίας», αν όχι η προνομιακή σχέση που έχει αναπτύξει με το συγκεκριμένο συγκρότημα; Αυτό είναι στο οποίο είστε έκθετοι, αυτό είναι που κάνει ύποπτη την πολιτική σας πια κινητροδότηση και στόχευση.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η κ. Κωνσταντοπούλου για την τρίτη και τελευταία της παρέμβαση, όπως ομοφώνως αποφασίσαμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, επιτρέψτε μου να πω ότι είναι ορατό -το λέω απλώς και μόνο για τους πολίτες για να ξέρουν- ότι κάθε φορά που ζητάω να μιλήσω, υπάρχει ο επιτετραμμένος του Προέδρου της Βουλής ο οποίος σηκώνεται ανησυχώντας και έρχεται προς τον Αντιπρόεδρο να πει: «Μην την αφήσεις να μιλήσει πολύ».

Επειδή εμείς το βλέπουμε και ξέρουμε, κύριε Μπαγιώκο, και επειδή η διαδικασία εδώ δεν μπορεί να μπει στην προκρούστειο κλίνη της συγκάλυψης που την ξέρετε πάρα πολύ καλά, το λέω για να ξέρουν οι πολίτες ακριβώς τι συμβαίνει. Ακόμη και για το να μη μιλήσουμε και για τις διακοπές τις εσκεμμένες που γίνανε πριν και για τις παρεμβάσεις τις εσκεμμένες που γίνανε πριν και για να μην ειπωθούν και να μην ακουστούν αυτά που πρέπει, υπάρχει εκεί εκπρόσωπος του Προέδρου της Βουλής, ο κ. Μπαγιώκος, ο οποίος μετακινείται κάθε φορά όταν ζητάω εγώ τον λόγο για να διασφαλίσει ότι δεν θα φέρω σε πάρα πολύ δύσκολη θέση την Κυβέρνηση και τον κ. Βορίδη, που αυτήν τη στιγμή έχει ξεκαρδιστεί στα γέλια σα να συζητάμε για κάτι πραγματικά εύθυμο.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Με εσάς γελάω, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Βορίδη, δεν συζητάμε κάτι εύθυμο.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Με εσάς γελάω, όχι με τη διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επειδή είπατε ότι θα ήταν αγαπημένος μου ρόλος να είμαι λαϊκός κατήγορος σε λαϊκό δικαστήριο, σας το ξανάπα. Όταν λέτε τέτοια πράγματα, δείχνετε ότι αισθάνεστε κατηγορούμενος και ότι αισθάνεται κατηγορούμενη και ολόκληρη η Κυβέρνηση. Δεν είμαι λαϊκός κατήγορος, αλλά σας κατηγορεί ο λαός και η κοινωνία και όλοι οι πολίτες. Δεν είμαι λαϊκός κατήγορος. Είμαι, όμως και είναι τιμή μου μεγάλη που είμαι συνήγορος τριών οικογενειών θυμάτων, δικών σας θυμάτων, παιδιών και ανθρώπων που σκοτώσατε με τις πράξεις και τις παραλείψεις σας, για τα οποία δεν έχετε απολογηθεί.

Ο κύριος Πρωθυπουργός οφείλει να έρθει εδώ. Αυτό σας ρώτησα πριν να απαντήσετε και μου είπατε ότι είμαι λαϊκός κατήγορος. Πότε θα έρθει; Η απάντησή σας είναι ότι θα έρθει στο τέλος, για να μην μπορεί κανείς να μιλήσει μετά από την ομιλία του;

Και αυτό ενέργεια συγκάλυψης είναι. Και όλη αυτή η στημένη διαδικασία εκ μέρους σας ενέργεια συγκάλυψης είναι. Ενέργεια συγκάλυψης ήταν και το μπάζωμα του τόπου του εγκλήματος με ενεργό ανάμειξη του κ. Μητσοτάκη και του κ. Αγοραστού, για την οποία πρέπει να δώσει απαντήσεις. Ενέργεια συγκάλυψης ήταν και το μοντάζ το οποίο διοχετεύτηκε από την πρώτη στιγμή στα μέσα ενημέρωσης για να επηρεάσει την κοινή γνώμη. Ενέργεια συγκάλυψης ήταν και η εντολή σε όλους σας επί μήνες να μην αναφέρετε τη λέξη Τέμπη μέσα σε αυτήν την Αίθουσα, να μην ακούγεται η λέξη Τέμπη, γιατί πιστεύατε ότι διά της σιωπής και διά της παρασιώπησης, οι νεκροί θα ξεχαστούν. Τα παιδιά αυτά που έχασαν τη ζωή τους, τους την αφαιρέσατε, νομίζατε ότι θα ξεχαστούν.

**ΙΩΑΝΝΗΣ ΠΑΠΠΑΣ (Υφυπουργός Ναυτιλίας και Νησιωτικής Πολιτικής):** Ντροπή! Τι λέτε; Τι είναι αυτά που λέτε;

(Θόρυβος - διαμαρτυρίες από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ότι θα σταματήσουν να ζητούν δικαιοσύνη οι γονείς τους, τα αδέρφια τους, οι συγγενείς τους, τα παιδιά τους, οι σύντροφοί τους.

Κύριε Βορίδη, τα Τέμπη δεν είναι οικονομικό μόνο αδίκημα. Είναι αδίκημα - κακούργημα, με ανθρώπινα θύματα. Όταν έρχεστε εδώ και λέτε πού είναι οι ενέργειες συγκάλυψης την ώρα που είστε υπόλογοι για τόσες πολλές ή όταν έρχεστε και λέτε ότι αποφάσισε η Βουλή, δεν αποφάσισε καμμία Βουλή. Αποφάσισε η παράταξή σας, η Κυβέρνησή σας, η Νέα Δημοκρατία μόνη της για τον εαυτό της. Αυτού του είδους τα φιρμάνια αυτοαθώωσης, ούτε η Ιερά Εξέταση δεν τα είχε σκεφτεί. Να αποφασίζουν, δηλαδή, οι ελεγχόμενοι ότι αθωώνουν τον εαυτό τους και όταν τους κατηγορούν τα θύματα, οι οικογένειες και ολόκληρη η ελληνική κοινωνία στην οποία κάποιοι εξακολουθούμε να βρισκόμαστε και να περπατάμε στο δρόμο, τότε είπατε ότι είναι οικονομικοί παράγοντες που επηρεάζουν ή πολιτική εκμετάλλευση.

Ακούστε. Ό,τι και να κάνετε, ό,τι και να πείτε και όσο κι αν το διασκεδάσετε εδώ μέσα, γιατί μας το δείχνετε με μεγάλη ζέση το πόσο διασκεδάζετε, το έγκλημα των Τεμπών ούτε θα ξεχαστεί ούτε θα συγκαλυφθεί ούτε πρόκειται να παρασιωπηθούν οι ευθύνες. Η ευθύνη του κ. Μητσοτάκη, ούτε θα παραγραφεί ούτε πρόκειται να εξαϋλωθεί με αυτά τα τεχνάσματα. Και αν τελικά επιλέξει, θα έπρεπε να εκτιμήσει ότι έχει μία ευκαιρία πρώτης τάξεως να έρθει να δώσει λόγο στη Βουλή, κάτι το οποίο αποφεύγει, όπως ο διάολος το λιβάνι. Το αποφεύγει, όπως ο ένοχος αποφεύγει να δώσει εξηγήσεις.

Αν, λοιπόν, πιστεύετε ότι εμείς θα καθίσουμε ήσυχα και θα περιμένουμε την τελευταία ώρα της τελευταίας ημέρας για να εμφανιστεί ο Πρωθυπουργός και να τον χειροκροτήσετε όρθιοι, αυτό να ξέρετε ότι θα είναι πάρα πολύ μεγάλη προσβολή στα θύματα και στις οικογένειες. Αυτή η εικόνα που ετοιμάζεστε να στήσετε -και σας προτρέπω να μην την στήσετε- να χειροκροτάτε όρθιοι τον Πρωθυπουργό που θα έρθει στο τέλος για τη συγκάλυψη, να ξέρετε ότι είναι μια εικόνα ύβρεως στην κοινωνία και στα θύματα, που δεν πρόκειται να ξεχαστεί και που δεν πρόκειται η ιστορία να την διαγράψει από τις πιο μαύρες σελίδες της.

Κατά τα άλλα, εγώ σας καλώ για άλλη μία φορά να σταματήσετε να παίζετε εδώ μέσα παιχνίδια εντυπώσεων και παιχνίδια κατατρομοκράτησης και κατασίγασης όποιου αντιδρά, να σταματήσετε να προσπαθείτε να ελέγξετε τη διαδικασία για να μην ακουστούν αυτά που λέμε. Είναι τρομακτικό ότι την πρώτη μέρα συνεδρίασης της εξεταστικής επιτροπής η ΕΡΤ δεν έδειξε τίποτα στο κεντρικό δελτίο, αλλά έδειξε τη σύγκρουση των δύο φτερών δύο αεροπλάνων. Είναι τρομακτικό για τη συγκάλυψη την οποία μεθοδεύετε και η οποία έχει σχέση με τα δικά σας συμφέροντα και μάλιστα με πολύ ταπεινά αίτια που ισχύουν και συντρέχουν στο πρόσωπό σας, κύριε Βορίδη, και στο πρόσωπο του ίδιου του Πρωθυπουργού.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ζητήσει η κ. Τζάκρη, η Κοινοβουλευτικός Εκπρόσωπος του ΣΥΡΙΖΑ, για την ομιλία της.

Ορίστε, κυρία συνάδελφε, έχετε τον λόγο.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, η σημερινή πρόταση δυσπιστίας απέναντι στην Κυβέρνηση της Νέας Δημοκρατίας που κατέθεσε η Αντιπολίτευση, είναι μια κραυγή αγωνίας όλης της κοινωνίας μπροστά στην πρωτοφανή πολιτική παρακμής συνολικά του νεοφεουδαρχικού συστήματος που έχει εγκαταστήσει στη χώρα η Νέα Δημοκρατία και προσωπικά ο Πρωθυπουργός, ο Κυριάκος Μητσοτάκης, και μπροστά στον ατελείωτο κατήφορο που οδηγείται πλέον όλη η χώρα σε όλα τα επίπεδα κοινωνικό, θεσμικό και εθνικό.

Η πρόταση δυσπιστίας, την οποία συνυπογράφουμε, έχει να κάνει με την κορυφαία κυβερνητική εγκληματική αδιαφορία σε θέματα ασφάλειας στον ελληνικό σιδηρόδρομο που οδήγησε τελικά στο έγκλημα των Τεμπών την ώρα μάλιστα που ο αρμόδιος Υπουργός εγκαλούσε και προκαλούσε και διαβεβαίωνε ότι δεν τίθεται καν θέμα ασφαλείας στο σιδηρόδρομο. Αυτός, λοιπόν, ο πολιτικός άνδρας είχε την ανιστόρητη και μη ηθικά πολιτική στάση να είναι και πάλι υποψήφιος, μη αναλαμβάνοντας ουσιαστικά όχι την ποινική αλλά ούτε καν την πολιτική ευθύνη που τον βαραίνει, καταφεύγοντας στην πολιτική θαλπωρή που του προσέφερε το όνομα και το τζάκι το οποίο τον έβγαλε.

Παντελή, όμως, έλλειψη ηθικής τόσο σε ανθρώπινο όσο και σε πολιτικό επίπεδο έδειξε και διαρκώς δείχνει ο ενορχηστρωτής Πρωθυπουργός, Κυριάκος Μητσοτάκης, πολιτικός γάμος και κληρονόμος και ο ίδιος από αυτούς που θεωρούν τη χώρα πως τους ανήκει δικαιωματικά ελέω κληρονομικού δικαίου, γιατί την ώρα του πάνδημου θρήνου, την ώρα του εθνικού πένθους, την ώρα του προσωπικού πόνου η επιτελική κρατική μηχανή Μητσοτάκη χωρίς αιδώ και αίσθημα συμπόνιας με πολιτική ψυχρότητα σχεδίασε και υλοποίησε άμεσα ένα πρωτοφανές για τα χρονικά του τόπου μας έγκλημα πολλαπλής συγκάλυψης του εγκλήματος και της βεβήλωσης των νεκρών, γιατί με εντολή σε ανώτατο επίπεδο συσκότισαν πλήρως την έρευνα, κατέστρεψαν τα στοιχεία που υπήρχαν στον τόπο του εγκλήματος, μπάζωσαν κάθε στοιχείο που θα αναδείκνυε την αλήθεια και κανείς δεν αναλαμβάνει την ευθύνη γι’ αυτό.

Το γεγονός αυτό αποτελεί μείζονα υποχώρηση του κράτους δικαίου. Αποτελεί καθεστωτική αντίληψη εκ μέρους της Κυβέρνησης της Νέας Δημοκρατίας και αυτοτελές έγκλημα που πλέον ρητά εμπλέκει την κυβερνητική μηχανή στο υψηλότατο επίπεδο που καλείται να δώσει πειστικές εξηγήσεις και στη Βουλή και στον ελληνικό λαό.

Δεν αρκεστήκατε, όμως, κύριε Βορίδη, μόνο στην καταστροφή και στην απομάκρυνση κρίσιμων αποδεικτικών στοιχείων από τον τόπο του εγκλήματος. Ως κοινοί ποινικοί εγκληματίες που παραχαράσσουν τα αυθεντικά στοιχεία και τα αλλοιώνουν προκειμένου να συσκοτίσουν τα εγκλήματα και να απαλλάξουν από την ευθύνη τους εγκληματίες αλλάξατε τους διαλόγους σαν τους παραχαράκτες που φτιάχνουν ψεύτικες επιταγές για να ενισχύσετε το επιχείρημά του προσωπικού λάθους που σας επέδειξε εξ αρχής ο ακριβοπληρωμένος άγνωστος κ. Γκρίνμπεργκ και εκφώνησε από την αρχή ο Πρωθυπουργός.

Η αλλοίωση, λοιπόν, και παραχάραξη των διαλόγων που εξυπηρέτησε κατ’ εξοχήν το αφήγημα του ανθρώπινου λάθους, αποτελεί αυτοτελές ποινικό έγκλημα, στο οποίο εμπλέκονται τόσο σε πολιτικό επίπεδο οι ιθύνοντες νόες -δηλαδή, ο Πρωθυπουργός και οι πολιτικοί που μετέφεραν τις πολιτικές του αποφάσεις- όσο και σε επίπεδο εκτέλεσης του εγκλήματος οι φυσικοί αυτουργοί.

Η Κυβέρνησή σας προσπαθεί να επιβιώσει με πρωτοφανή αλλοίωση στοιχείων και κατασκευή ψεμάτων του κοινού Ποινικού Δικαίου. Η κατάσταση αυτή που έχετε οδηγήσει τη χώρα, κύριε Βορίδη, δεν μπορεί άλλο να γίνει ανεκτή σε κανένα επίπεδο. Και αυτό σας το φωνάζουν πλέον όλες οι κοινωνικές ομάδες. Είστε μια Κυβέρνηση ψευτών, παραχαρακτών, νεογκεμπελίσκων, που έχετε αντικαταστήσει την πολιτική με την ψυχρή, ανελέητη και καλοπληρωμένη προπαγάνδα των πολιτικών μυθευμάτων και των ψεμάτων σας.

Αντί να αντιμετωπίσετε τα πραγματικά προβλήματα που πνίγουν τον κόσμο, χρησιμοποιείτε την ψηφιακή προπαγάνδα μόνο για να διαμορφώσετε τις απόψεις της κοινής γνώμης. Δεν αφήνετε, στο πλαίσιο του θεμελιώδους σεβασμού της δημοκρατίας, τους πολίτες να αποφασίσουν με βάση τα στοιχεία. Δημιουργείτε παντού ψεύτικα και παραχαραγμένα στοιχεία τα οποία, ακολούθως μέσα από τα πληρωμένα μέσα σας και το πλέγμα χειραγώγησης της κοινής γνώμης, διοχετεύετε με καταιγιστικούς επικοινωνιακούς ρυθμούς στους πολίτες. Έχετε δημιουργήσει στον δημόσιο χώρο μια δυστοπική και πνιγηρή συνθήκη από την οποία όλες και όλοι πλέον προσπαθούν να ξεφύγουν.

Είστε μια Κυβέρνηση ανεύθυνων που με περισσή δειλία προσπαθείτε να κρατήσετε γερά την παχυλή και πολλαπλά διαπλεκόμενη εξουσίας σας. Προσπαθείτε να υποστυλώσετε το οικοδόμημά σας που όμως τρίζει γιατί έχει θεμελιωθεί με τα παλιά υλικά άλλων σκοτεινών εποχών, όπως οι παρακολουθήσεις πολιτικών, στρατιωτικών και δικαστών. Έχετε αλλάξει απλώς τα παραδοσιακά μέσα των χαφιέδων που χρησιμοποιούσαν οι πολιτικοί σας πρόγονοι με σύγχρονα ψηφιακά. Δημιουργήσατε τον ψηφιακό χαφιεδισμό, γιατί δεν γνωρίζετε να κάνετε πολιτική στο επίπεδο της κοινωνίας.

Τρίζει το οικοδόμημά σας, γιατί βασίζεται στη χυδαία συναλλαγή, αυτήν που δεν καθαρίζει τη λάσπη αλλά απλώς προσπαθεί να την κρύψει. Δεν έχει τέλος αυτός ο κατήφορος της κατάλυσης του κράτους. Πώς να εξηγήσεις ότι όλοι οι παρακολουθούμενοι -πλην ολίγων εξαιρέσεων- δεν κατέφυγαν στη δικαιοσύνη;

Σας βαραίνουν, όμως, και άλλα σκάνδαλα και συγκαλύψεις, εκτός από το πανευρωπαϊκό σκάνδαλο των παρακολουθήσεων, που διασύρει τη χώρα μας σε όλη την Ευρώπη με δική σας ευθύνη καθώς θίγει βασικά δικαιώματα πάνω στα οποία εδράζεται η δημοκρατία μας για την οποία πάλι αρνηθήκατε την πραγματική έρευνα με το πραξικόπημα που κάνατε στις ανεξάρτητες αρχές, στην προσπάθειά σας να τις καταστήσετε εξαρτημένες.

Σας βαραίνει και το εκτεταμένο σκάνδαλο της καθεστωτικής σας έπαρσης. Ένα σκάνδαλο που πάλι πάτε να συγκαλύψετε, αυτό της διαρροής των προσωπικών δεδομένων των Αποδήμων Ελλήνων. Πάλι έχουμε απαξίωση των δημοκρατικών θεσμών, πάλι ψηφιακή δυστοπία υποκλοπών δεδομένων, πάλι εμπλεκόμενο το κόμμα της Νέας Δημοκρατίας σε διεθνούς κλίμακας σκάνδαλο, καθώς μηνύεστε σωρηδόν σε πολλές χώρες όπου λειτουργεί το κράτος δικαίου. Ακόμη και στη χώρα μας, όμως, τσουνάμι είναι οι αγωγές των Ελλήνων πολιτών που προσφεύγουν στο Διοικητικό Πρωτοδικείο Αθηνών με αγωγές και ζητούν χρηματική ικανοποίηση λόγω ηθικής βλάβης.

Είναι προφανές, κυρίες και κύριοι συνάδελφοι της Νέας Δημοκρατίας, ότι επιτρέψατε την αντιδημοκρατική και ποινικά κολάσιμη διαρροή προσωπικών δεδομένων των αποδήμων για να δώσετε πλεονέκτημα στους δικούς σας υποψηφίους.

Πόσος «πολιτικαντισμός», όμως, πια, κύριε Βορίδη; Πόση ωμή απαξίωση των θεσμών και έλλειψη σεβασμού προς τους συμπολίτες μας τα δεδομένα των οποίων μετατρέψετε σε εμπόρευμα;

Πόσοι ακριβώς εμπλέκονται σε αυτό το σκάνδαλο, κύριε Μητσοτάκη; Σε πόσους άλλους υποψηφίους σας έχετε διαρρεύσει τα προσωπικά δεδομένα των αποδήμων; Γιατί μόνο οι αφελείς πιστεύουν ότι αυτά τα έχει μόνο η κ. Ασημακοπούλου, που απλώς, -στην κούρσα του ανταγωνισμού των υποψηφίων, λειτουργώντας όχι εντελώς απερίσκεπτα αλλά με το περισσό πολιτικό θράσος της καθεστωτικής ατιμωρησίας με την οποία έχετε εκπαιδεύσει τα στελέχη σας- έσπευσε να τα χρησιμοποιήσει πρώτη και καλύτερη.

Σε οποιαδήποτε άλλη υπεύθυνη χώρα με κανόνες δικαίου σε λειτουργία, η αρμόδια Υπουργός θα είχε παραιτηθεί από μόνη της. Η κ. Κεραμέως, όμως, κατανοεί την πολιτική ευθύνη με όρους μεγαλοαστικής τάξης όπου η ιστορία την έταξε για μεγάλα και σπουδαία πολιτικά επιτεύγματα. Όμως από όποιες θέσεις διέρχεται η κ. Κεραμέως, αυτό που έχει επιτύχει μέχρι τώρα είναι η διαρροή προσωπικών δεδομένων. Είχαμε των μαθητών στο Υπουργείο Παιδείας, έχουμε των αποδήμων στο Υπουργείο Εσωτερικών και δεν ξέρουμε τι άλλο μπορεί να ακολουθήσει.

Γιατί η παραίτηση στελέχους μη εκλεγμένου αλλά διορισμένου, όπως ο αποδιοπομπαίος γενικός γραμματέας, δεν συνιστά ανάληψη της πολιτικής ευθύνης. Είναι σαν να πληρώνει ο κλητήρας μιας εταιρείας την κλοπή σημαντικών εγγράφων. Το Υπουργείο Εσωτερικών, όμως, έχει πολιτικό προϊστάμενο που έχει την κατά νόμο ευθύνη για τη φύλαξη των προσωπικών δεδομένων των πολιτών.

Σε κάθε περίπτωση, η κ. Κεραμέως απέτυχε στη διαφύλαξη των στοιχείων και υπονόμευσε ως εκ τούτου την ίδια τη διαδικασία της επιστολικής ψήφου. Η Υπουργός, η κ. Κεραμέως, αντιλαμβάνεται, όμως, το Υπουργείο Εσωτερικών ως παράρτημα της Νέας Δημοκρατίας.

Εγείρεται, λοιπόν, το μείζον ερώτημα: Πώς μπορούμε να είμαστε σίγουροι ότι δεν έχουν διαρρεύσει και άλλοι κατάλογοι με προσωπικά δεδομένα που πρέπει να προστατεύει το Υπουργείο Εσωτερικών; Δεν μπορεί για ένα τέτοιο σκάνδαλο να μην παραιτείται κανένας πολιτικός. Πάλι φταίει ένας υπάλληλος όπως και για το έγκλημα των Τεμπών.

Το σαθρό οικοδόμημά σας, όμως, κύριε Μητσοτάκη, τρίζει γιατί έχει θεμελιωθεί στις υποκλοπές από το κόμμα σας και στην υφαρπαγή από την Κυβέρνησή σας του μόχθου των εργαζομένων, ενός μόχθου που αφού τον αρπάζετε καθημερινά και ανερυθρίαστα με τις ληστρικές πολιτικές σας, τον μεταφέρετε στους οικονομικούς εντολείς σας αυτούς που σας συγκρατούν στην εξουσία για να τους προσφέρετε ακόμα μεγαλύτερα κέρδη, ακόμη περισσότερη απαξίωση του παραγωγικού, για τους πολλούς και τις πολλές, κοινωνικού κράτους.

Κύριε Μητσοτάκη, μετατρέψατε σε εμπόρευμα την υγεία, μετατρέψατε σε εμπόρευμα την παιδεία, ξεπουλάτε οτιδήποτε δημόσιο έχετε χτίσει ένα αποκρουστικό και δυστοπικό σύγχρονο μητσοτακικό φέουδο, από το οποίο ακόμη και εσείς θέλετε να αποδράσετε όπως φημολογείται και όπως διαψεύδετε. Γιατί αυτό που ζούμε δεν είναι το φιλελεύθερο κράτος που πάλι παραχαράσσετε και παριστάνετε ότι υπηρετείται. Είναι μια «μητσοτακκή» φεουδαρχία, πολύ μακριά από το ευρωπαϊκό κεκτημένο του κράτους δικαίου, της λειτουργίας των θεσμών και της ρητής διάκρισης των εξουσιών.

Δεν «μένετε Ευρώπη», κυρίες και κύριοι της Νέας Δημοκρατίας, αλλά φεύγετε από την Ευρώπη. Σε όλους τους ευρωπαϊκούς μέσους όρους οδηγείτε τη χώρα στις τελευταίες θέσεις.

Πίσω, όμως, από το προσωπείο που επιμελώς φιλοτεχνείτε στα κοινωνικά μέσα, κρύβεται ό,τι πιο συντηρητικό και αναχρονιστικό πρέπει να τινάξει από πάνω της η ελληνική κοινωνία για να αλλάξει σελίδα ο τόπος μας.

Κύριε Μητσοτάκη, είστε ο εκπρόσωπος των ολιγαρχών που απομυζάτε τον μόχθο του απλού κόσμου και μεταφέρετε μέσω της ακρίβειας στις εκατό οικογένειες για τις οποίες εργάζεστε με σχέδιο. Δουλεύετε για τις τράπεζες των 3,5 δισεκατομμυρίων ευρώ κερδών τον χρόνο, κερδών από τα θηριώδη επιτόκια. Δουλεύετε για τις εταιρείες ενέργειας, για τα διυλιστήρια, για τις μεγάλες αλυσίδες. Σε αυτούς μεταφέρετε τον μόχθο του ελληνικού λαού όπως βεβαίως και στους εθνικούς εργολάβους και κατασκευαστές.

Κανόνες πραγματικοί δεν υπάρχουν πουθενά μόνο απευθείας αναθέσεις και ακόμη πιο απευθείας φωτογραφικοί διαγωνισμοί για τους υμετέρους. Για τους πολλούς υπάρχουν ανυπέρβλητα κριτήρια. Όλες οι πολύ μικρές και μικρές επιχειρήσεις είναι εκτός χρηματοδοτήσεων από το Ταμείο Ανάπτυξης. Μόνο οι εκλεκτοί φίλοι σας είναι εκτός αυτού.

Είστε η Κυβέρνηση των μυστικών συνομιλιών στα εθνικά θέματα. Είστε η Κυβέρνηση που σε ανώτατο επίπεδο υποκλίνεστε επικίνδυνα στον αναθεωρητικό γείτονα, ενώ παραλείπετε να έρθετε στη Βουλή στη συζήτηση του πορίσματος της Εξεταστικής Επιτροπής για τα Τέμπη, απαξιώνοντας πλήρως τους πενήντα επτά νεκρούς που έπρεπε πρωτίστως να τιμάτε. Επιλέγετε αντ’ αυτού να πηγαίνετε σε τελετές παραλαβής σύγχρονων ελικόπτερων για την Πολεμική Αεροπορία που θα μπορούσαν να γίνουν μια μέρα αργότερα, ξεχνώντας βεβαίως να πείτε ότι αυτά παραγγέλθηκαν από την κυβέρνηση ΣΥΡΙΖΑ.

Κύριε Βορίδη, όσο κι αν σας πονάει, το ψήφισμα της ολομέλειας του Ευρωπαϊκού Κοινοβουλίου της 7ης Φεβρουαρίου του 2024 είναι ένας κόλαφος για την Κυβέρνησή σας, με χαρακτηρισμούς που μέχρι τώρα συνηθίζονται μόνο για τις ανελεύθερες δημοκρατίες. Είναι ένα ψήφισμα που υπερψηφίστηκε από τέσσερις πολιτικές ομάδες συμπεριλαμβανομένης και αυτής του Μακρόν.

Και μην ξεχνάτε ότι στη θέση για την ελευθερία του Τύπου η Ελλάδα είναι τελευταία στην Ευρωπαϊκή Ένωση, κάτω από την Ουγγαρία, στον δείκτη διαφθοράς προτελευταία στην Ευρωπαϊκή Ένωση στον δείκτη δημοκρατίας από ανεξάρτητους οργανισμούς στη θέση είκοσι δύο και είκοσι τέσσερα αντίστοιχα, δηλαδή στις τελευταίες θέσεις σε όλη την Ευρώπη.

Πόση ακόμη διάλυση μπορεί να αντέξει η ελληνική κοινωνία, κύριε Βορίδη, και μέχρι πότε από τις ανελεύθερες επιλογές σας;

Κυρίες και κύριοι Βουλευτές, η πρόταση δυσπιστίας, δεδομένων των κοινοβουλευτικών συσχετισμών, περισσότερο αντιπροσωπεύει μια συλλογική συμβολική αποτύπωση του δημοσίου αισθήματος και γι’ αυτόν τον λόγο και υπογράψαμε και τη στηρίζουμε. Γιατί όταν μια Κυβέρνηση προκαλεί διαρκώς και βρίσκεται σε δυσαρμονία με το πραγματικό εκλογικό σώμα, πρέπει να της αποδίδεται η αρμόζουσα απαξία.

Η λύση, όμως, όπως ορθά και ξεκάθαρα διατύπωσε ο Πρόεδρος του ΣΥΡΙΖΑ είναι η άμεση προσφυγή στις κάλπες, για να μπορέσει ο θεατής να έχει δημοκρατικά και να μπορέσει η ελληνική κοινωνία να αναπνεύσει από την αντικοινωνική και αντιθεσμική διακυβέρνηση την οποία ασκεί ο ίδιος προσωπικά. Ακόμη και όσοι επικαλούνται το επιχείρημα ότι έχει νωπή λαϊκή εντολή, γνωρίζουν ότι αυτή η εντολή υπεξαιρέθηκε με έναν καταιγισμό ψεμάτων και συνειδητής παραποίησης της πραγματικότητας. Σε λιγότερο από έναν χρόνο αποκαλύφθηκαν όσα συγκάλυπτε και είναι τόσο επικίνδυνος για τη δημοκρατία μας, γιατί δεν είναι ο εξωτερικός αλλά είναι ο εσωτερικός εχθρός της.

Υπερψηφίζουμε την πρόταση δυσπιστίας και επιμένουμε για την ταχύτερη δυνατή προσφυγή μας σε εκλογές.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Τζάκρη.

Τον λόγο έχει ζητήσει ο κ. Κατρίνης, Κοινοβουλευτικός Εκπρόσωπος του ΠΑΣΟΚ, για μια σύντομη παρέμβαση.

**ΜΙΧΑΗΛ ΚΑΤΡΙΝΗΣ:** Πολύ σύντομα, κύριε Πρόεδρε.

Δεν ξέρω αν είναι εδώ ο κ. Βορίδης ή εάν βλέπει τα πέναλτι. Είναι και κρίσιμος ο αγώνας της εθνικής. Θέλω όμως να του απαντήσω. Να ξεκινήσω λέγοντας ότι κατανοώ την ευαισθησία του να ξεκινήσει την τοποθέτησή του, εκφράζοντας τη συμπαράστασή του στα κόμματα τα οποία εμείς επιλέξαμε να μη συνυπογράψουν την πρόταση δυσπιστίας. Διότι ναι, η πρόσκλησή μας δεν απευθυνόταν σε αυτά τα κόμματα. Και καταλαβαίνω ότι ο κ. Βορίδης ξεκίνησε έτσι την τοποθέτησή του γιατί στο δικό του πολιτικό τόξο, τους Σπαρτιάτες, την Ελληνική Λύση και τη Νίκη πιθανότατα να τους αισθάνεται πολύ κοντά και γι’ αυτό κιόλας ξεκίνησε την τοποθέτησή του με αυτή την αγωνία.

Θέλω όμως -και κρίμα που δεν είναι εδώ να το ακούσει ο κύριος Υπουργός που υπερασπίζεται την Κυβέρνηση- να σχολιάσω κάποια από τα λεχθέντα του. Είπε ο κ. Βορίδης για το θέμα των Τεμπών, επί λέξει, «αυτά που έχουμε συζητήσει πενήντα φορές». Και θα ήθελα να τον ρωτήσω αν ήταν εδώ, κουραστήκατε κύριε Βορίδη και για το θέμα των Τεμπών να συζητάτε; Διότι φαίνεται ότι δεν κουράστηκε κανένας εκτός από εσάς.

Όμως, είναι ακριβώς, κύριε Πρόεδρε, η ίδια αντίληψη που εκφράστηκε λίγους μήνες πριν από τον ομογάλακτό του τον κ. Γεωργιάδη, ο οποίος έλεγε ότι δεν ασχολείται κανένας με την εξεταστική για τα Τέμπη, αλλά ο κ. Γεωργιάδης δεν διαγράφηκε, όπως διαγράφηκε ο κ. Ταμήλος σήμερα που έκανε μια παρόμοια δήλωση, γιατί πιθανόν ο κ. Γεωργιάδης τυγχάνει μιας πρωτοφανούς ασυλίας από τον κ. Μητσοτάκη ή από εξωθεσμικούς παράγοντες και δεν είχε την ίδια αντιμετώπιση με τον κ. Ταμήλο σήμερα.

Είπε ο κ. Βορίδης και αναρωτήθηκε γιατί -λέει- το ΠΑΣΟΚ, το ενδιαφέρει η ποινική ευθύνη Υπουργού. Λέω ακριβώς τα λεχθέντα του. Δεν ενδιαφέρει την Κυβέρνηση πιθανή ποινική ευθύνη Υπουργού για την τραγωδία των Τεμπών; Εμάς δε, μας ενδιαφέρουν πιθανές ποινικές ευθύνες και γι’ αυτό θέλουμε να χυθεί άπλετο φως σε αυτή την υπόθεση, αλλά εσάς δεν σας ενδιαφέρει και το αποκαλύψατε. Και μάλιστα είπε ο κ. Βορίδης ότι και με τις υποκλοπές -λέει- δεν έγινε τίποτα. Τι βιάζεται να προκαταλάβει μήπως τη διερεύνηση από τη δικαιοσύνη; Ξέρει κάτι και δεν μας το έχει πει; Θέλει μήπως να το μοιραστεί μαζί μας, που λέει ότι δεν έγινε τίποτα με την υπόθεση των υποκλοπών;

Και τελειώνοντας. Επειδή ο κ. Βορίδης με ευκολία θέλει να περάσει τη λάσπη -σε αυτά είναι πρώτοι όλοι οι Υπουργοί προπαγάνδας της Νέας Δημοκρατίας που όλως τυχαίως προέρχονται από την ίδια πολιτική μήτρα- μίλησε για οικονομικά συμφέροντα, γιατί εμείς ακούσαμε το δημοσίευμα της έγκριτης εφημερίδας που μιλάει για παραποίηση ηχητικού ντοκουμέντου.

Τον παραπέμπω, λοιπόν -και τελειώνω με αυτό- στο tweet του επί δέκα χρόνια διευθυντή της εφημερίδας αυτής, κ. Καρακούση, που λέει: «Προκαλούν τους πάντες τα κυβερνητικά στελέχη. Αχάριστοι και αμετροεπείς, χωρίς αίσθηση του μέτρου». Προσέξτε, το καλύτερο: «Επί πέντε χρόνια απόλαυσαν πρωτοφανή υποστήριξη και προβολή και στην πρώτη κριτική εξεγέρθηκαν.».

Αυτό λοιπόν δίνει από μόνο του την απάντηση στη λασπολογία του κ. Βορίδη και των υπόλοιπων κυβερνητικών στελεχών.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κατρίνη.

Τον λόγο έχει ζητήσει ο κ. Βρεττός, Κοινοβουλευτικός Εκπρόσωπος της Νίκης για τη δεύτερη παρέμβασή του.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Προς αποκατάσταση ζητώ τον λόγο της αληθείας, μιας και τα κόμματα και τα αποκόμματα της εξουσίας ασχολούνται και με εμάς.

Εμείς δεν είχαμε καμμία φιλοδοξία να χαρακτηρίσουμε τα άλλα κόμματα και κυρίως καμμία φιλοδοξία να παρουσιάσουμε τον εαυτό μας ως κίνημα, κάτι τελείως διαφορετικό από αυτό που αποφάσισε ο ελληνικός λαός. Και ο ελληνικός λαός αποφάσισε να μας φέρει στη Βουλή, πιστεύοντας ότι δεν ανήκουμε ούτε δεξιά ούτε αριστερά. Αναφέρομαι στους συνειρμούς που ακούστηκαν και από τον κ. Βορίδη και στο πλαίσιο ότι μας ενέταξε σε μια ομάδα μαζί με την Ελληνική Λύση και τους Σπαρτιάτες. Εμείς με τα πρόσωπα δεν έχουμε καμμία διαφορά, αλλά με τις πολιτικές και των δύο αυτών κομμάτων, τεράστια διαφορά.

Άλλωστε, η Ελληνική Λύση είναι συνεργάτης της Κυβέρνησης κι ως δεκανίκι της Κυβέρνησης, συνέδραμε ώστε το ΕΣΡ παράνομα να υπάρχει ως συμβούλιο. Τους δε Σπαρτιάτες, η ίδια η Κυβέρνηση τους άγει και τους φέρνει σε δικαστικές διαδικασίες.

Όσον αφορά τώρα τον εκπρόσωπο του ΠΑΣΟΚ, αν και δεν είναι θέση μας ποτέ να ασχολούμαστε εμείς με αυτόν που δεν ασκεί διοίκηση, γιατί δεν έχει και κανένα νόημα, εμείς απλώς να σημειώσουμε ότι δεν ζητήσαμε κι αν μας το ζητούσατε δεν θα εντασσόμαστε σε αυτή την πρόταση κατάθεσης δυσπιστίας, γιατί το είπαμε και στην πρώτη μας παρέμβαση ότι δεν πιστεύουμε ότι αυτό ωφελεί το λαό. Αυτό που θα ωφελούσε τον λαό ήταν η αναντιστοιχία που δείχνουν οι δημοσκοπήσεις να κατέβουν στον λαό και να πάρουν νέα νομιμοποίηση. Και αυτό γίνεται μόνο με εκλογές.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε θα συνεχίσουμε τώρα με τον πρώτο κύκλο του καταλόγου των ομιλητών.

Τον λόγο έχει ο κ. Αθανάσιος Πλεύρης από τη Νέα Δημοκρατία.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι Βουλευτές, αποδείχτηκαν δυστυχώς οι προθέσεις του κάθε κόμματος, όσον αφορά στη διαλεύκανση του δυστυχήματος των Τεμπών που προφανώς έχει και εγκληματικές ευθύνες, οι οποίες αναζητούνται από τη δικαιοσύνη. Δυστυχώς, αποδείξατε, κυρίες και κύριοι συνάδελφοι του ΠΑΣΟΚ, του ΣΥΡΙΖΑ και των λοιπών κομμάτων που υπογράφετε την πρόταση, ότι αυτό το οποίο σας ενδιαφέρει είναι μόνο το μικροκομματικό όφελος.

Και μπορεί, κύριε Κατρίνη, κυρία Τζάκρη, κυρία Πρόεδρε και κύριε Ηλιόπουλε, που είστε εδώ πέρα να υπογράφετε εσείς την πρόταση, όμως η πρόταση στην πραγματικότητα έχει συνταχθεί από την Ελληνική Λύση, γιατί αυτά τα οποία αναφέρονται μέσα στην πρόταση είναι αυτά που υποστήριζε ο Κυριάκος Βελόπουλος, οπότε δυστυχώς φαίνεται ότι προκειμένου να έχετε ένα μικροκομματικό όφελος, προσχωρείτε τελείως σε θέσεις οι οποίες έχουν απαντηθεί.

Και πάμε λοιπόν, να ξεκαθαρίσουμε και να δούμε την ουσία, πάνω σε τι κάνετε πρόταση μομφής, πάνω σε τι κάνετε πρόταση δυσπιστίας; Κάνετε για ευθύνες της δικαιοσύνης; Αν έχουν διερευνήσει ή πώς έχουν διερευνήσει την υπόθεση; Κάνετε σε βάρος των δεκαέξι Βουλευτών που συμμετείχαν στην εξεταστική επιτροπή, το πόρισμα των οποίων στηρίζεται από τους εκατόν πενήντα οκτώ Βουλευτές της Νέας Δημοκρατίας; Κάνετε κατά της Κοινοβουλευτικής Ομάδας της Νέας Δημοκρατίας; Εναντίον ποιου κάνετε πρόταση μομφής; Γιατί στην πρόταση μομφής αναφέρεστε σε τυχόν συμπεριφορές που δεν συνδέονται με την Κυβέρνηση, αλλά συνδέονται με τη λειτουργία είτε της δικαιοσύνης είτε του Κοινοβουλίου.

Ακόμα όμως αν θεωρηθεί ότι συνδέονται και με πράξεις της Κυβέρνησης, ποιας Κυβέρνησης; Κυβέρνησης που έχουν μεσολαβήσει στο μεταξύ εκλογές. Ζητάτε πρόταση μομφής σε μια Κυβέρνηση για τυχόν πράξεις που εσείς λέτε ότι έχουν γίνει τον Μάρτιο του 2023 που μεσολάβησαν εκλογές.

Θα είναι η πρώτη πρόταση μομφής που θα μπει στην ιστορία, διότι δεν συνδέεται με κυβερνητική πολιτική. Δεν έχουμε ξαναδεί τέτοια πρόταση μομφής και δυσπιστίας. Στην πραγματικότητα, θέλετε να επαναλάβετε μια συζήτηση η οποία έγινε πριν μια εβδομάδα αναφορικά με την εξεταστική επιτροπή.

Κι ερχόμαστε εδώ πέρα και λέμε, πρώτα από όλα το κομμάτι της ποινικής διερεύνησης. Η ποινική διερεύνηση ανήκει στη δικαιοσύνη και γίνεται από τη δικαιοσύνη. Τι λέτε τώρα; Ότι εμείς δήθεν, επειδή δεν ενεργοποιούμε το νόμο περί ευθύνης Υπουργών, γιατί θεωρούμε ότι δεν υπάρχουν οι περιστάσεις που απαιτούνται για να συσταθεί προκαταρκτική επιτροπή, είναι αυτός λόγος μομφής. Μομφή εναντίον ποιου; Αφού την πρωτοβουλία για το άρθρο 86 την έχει η Βουλή. Δεν την έχει η Κυβέρνηση. Η Βουλή εδώ μέσα έχει. Κάνετε πρόταση μομφής για αρμοδιότητα που έχει η Βουλή.

Όμως, πάμε να δούμε τη συνθήκη, βάσει της οποίας ζητάτε αυτή την πρόταση. Πρώτα απ’ όλα επιτέλους το λέτε. Γιατί εδώ πέρα εγώ αισθάνομαι ότι τα κόμματα που υπογράφετε την πρόταση μομφής είστε συνήγοροι υπεράσπισης όχι των θυμάτων, αλλά του σταθμάρχη. Διότι αυτή τη στιγμή έχετε βγάλει πλήρως τις ευθύνες του ανθρώπου, που έβαλε δύο τρένα και συγκρούστηκαν μεταξύ τους, προκειμένου να έχετε πολιτικό όφελος. Κι εδώ είναι ο βασικός διαχωρισμός ποινικών και πολιτικών ευθυνών.

Συμπεριφέρεστε ως συνήγοροι υπεράσπισης του σταθμάρχη, διότι δεν σας ενδιαφέρει η διαλεύκανση της υπόθεσης. Σας ενδιαφέρει αποκλειστικά και μόνο να κερδίσετε όφελος.

**ΠΑΥΛΟΣ ΠΟΛΑΚΗΣ:** Πλεύρη, ξέρεις τι λες τώρα; Έχεις καταλάβει τι λες;

**ΑΘΑΝΑΣΙΟΣ ΠΛΕΥΡΗΣ:** Χαίρομαι, κύριε Πολάκη, που είστε μέσα στην Αίθουσα, γιατί μέσα στην Αίθουσα βρίσκονται οι πραγματικοί Αρχηγοί του ΣΥΡΙΖΑ, ο Παύλος Πολάκης και ο Νίκος Παππάς. Αυτοί εκπροσωπούν σήμερα τον ΣΥΡΙΖΑ. Καταλαβαίνω ότι ο αρχηγός σας τέτοια ώρα έχει σιωπητήριο και δεν μπορεί να παρακολουθεί τη συνεδρίαση, αλλά εσείς εκφράζετε τον ΣΥΡΙΖΑ αυτή τη στιγμή.

Πάμε παρακάτω. Σε αυτό λοιπόν το τοξικό πλαίσιο έρχεστε να μιλήσετε. Και τι δεν λέτε, βέβαια; Δεν λέτε αυτά που συζητήθηκαν πριν μία εβδομάδα. Δεν λέτε για τις έξι παρατάσεις της 717 που δώσατε εσείς, η Κυβέρνηση του ΣΥΡΙΖΑ, που εσείς ήσασταν αυτοί οι οποίοι ευθυνόσασταν για τις καθυστερήσεις όλης αυτής της σύμβασης και τη μη ολοκλήρωση. Και εμείς ερχόμαστε και το λέμε στο πόρισμά μας ότι η παράταση η οποία δόθηκε ήταν η κρίσιμη παράταση, προκειμένου να μπορέσει να ολοκληρωθεί η 717.

Σε κάθε όμως περίπτωση αυτό είναι το αντικείμενο που εξετάσαμε στην εξεταστική επιτροπή, το εξετάζει, όπως λέτε εσείς, η Ευρωπαία εισαγγελέας με άσκηση διώξεων, το εξετάζει η ανάκριση στη Λάρισα. Προς τι λοιπόν η πρόταση μομφής σε κάτι που αυτή τη στιγμή βρίσκεται στη δικαιοσύνη και εξετάζεται;

Και επειδή πολλά λέμε για κράτος δικαίου, εδώ θα το ξεκαθαρίσουμε. Ο ΣΥΡΙΖΑ πλέον έχει ποινικό μητρώο. Και το ποινικό μητρώο έχει αποτυπωθεί με δυο καταδικαστικές αποφάσεις του Ειδικού Δικαστηρίου που έγινε μετά από πόρισμα προανακριτικών επιτροπών για παραβιάσεις του κράτους δικαίου, για παρεμβάσεις στη δικαιοσύνη από τον αρμόδιο Υπουργό και για παρεμβάσεις στα μέσα μαζικής ενημέρωσης από τον αρμόδιο Υπουργό. Όταν λοιπόν εσείς επικαλείστε πολιτικά ψηφίσματα ή εκθέσεις που γίνονται από αυτούς οι οποίοι είναι σε εσάς φίλα προσκείμενοι εμείς επικαλούμαστε τις ποινικές αμετάκλητες καταδικαστικές αποφάσεις Υπουργών σας για παραβίαση του κράτους δικαίου.

Είναι πολύ λυπηρό που αυτή τη στιγμή γίνεται ένα αντι-Νέα Δημοκρατία μέτωπο από φωνές που μεταξύ τους σφάζονται όπου σταθούν με αποκλειστικό και μοναδικό όφελος, κυρίες και κύριοι συνάδελφοι, πώς θα αποκομίσουν πολιτικά οφέλη εν όψει ευρωεκλογών.

Η Νέα Δημοκρατία το έχει ξεκαθαρίσει, έχουμε μία ποινική διερεύνηση υπόθεσης και παράλληλα γίνεται μία εργασία για τη διαλεύκανση των συνθηκών ευρύτερα. Στο πόρισμά μας, που ενδεχομένως πολλοί από εσάς δεν το έχετε διαβάσει, έχουμε μπει σε σαφείς ευθύνες που συνδυάζονται και με τη δική μας διακυβέρνηση. Τις περιγράφουμε μία προς μία αυτές τις ευθύνες. Εσείς είστε αυτοί που βλέπετε ευθύνες ποινικές αποκλειστικά και μόνο στον Υπουργό Μεταφορών. Αυτό λέτε.

Ενώ εμείς ερχόμαστε και λέμε υπάρχουν οι ποινικές ευθύνες που αποδίδονται και ελέγχονται από τη δικαιοσύνη. Υπάρχουν διαχρονικές ευθύνες. Και ερχόμαστε εδώ και λέμε ναι, οι καθυστερήσεις που κάνατε το 2015-2019 καλύφθηκαν εν μέρει από την Κυβέρνηση της Νέας Δημοκρατίας.

Κυρίες και κύριοι συνάδελφοι, τις επόμενες μέρες θα συζητήσουμε αυτό όμως το οποίο πρέπει να ξέρουμε, και αυτό είναι πια που σας χαρακτηρίζει και σας βάζει τη στάμπα, είναι ότι για μικροκομματικό αποκλειστικά όφελος προσπαθείτε δυστυχώς να εργαλειοποιήσετε πόνο ανθρώπων, πόνο συγγενών, πόνο θυμάτων.

Και ναι, κυρία Κωνσταντοπούλου, δεν τους εκπροσωπείτε εσείς. Και εμείς εδώ εκπροσωπούμε αυτούς τους ανθρώπους και τους εκπροσωπεί και όλη η Βουλή. Το να θες να διαλευκάνεις την υπόθεση και να βρεις την αλήθεια δεν σημαίνει ότι θα κάνουμε ό,τι είναι δυνατόν, προκειμένου εσείς να κατασκευάζετε ενόχους όπου δεν υπάρχουν.

Προφανέστατα καταψηφίζουμε την πρόταση μομφής, καλοδεχούμενη. Σας προκαλούμε να εξαντλήσετε όποιο μέσο θέλετε, διότι εδώ θα είναι συντεταγμένη η Κοινοβουλευτική Ομάδα της Νέας Δημοκρατίας και ο ελληνικός λαός που τη στηρίζει, για να σας δίνει τις απαντήσεις.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ζητώ τον λόγο επί προσωπικού.

**ΠΡΟΕΔΡΕΥΩΝ (Ιωάννης Πλακιωτάκης):** Κυρία Πρόεδρε, δεν έχετε τον λόγο, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αναφέρθηκε σε εμένα.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κυρία Πρόεδρε, δεν υπάρχει προσωπικό.

Τον λόγο έχει ο κ. Κόκκαλης.

Παρακαλώ, κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σπεύσατε, κύριε Κόκκαλη.

**ΒΑΣΙΛΕΙΟΣ ΚΟΚΚΑΛΗΣ:** Δεν δίνω εγώ την άδεια.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Κυρίες και κύριοι συνάδελφοι, γίνεται κουβέντα για ευθύνες πολιτικών, για ευθύνες του σταθμάρχη. Βέβαια ενώ σας αρέσουν οι δημοσκοπήσεις, αγνοείτε το γεγονός ότι το 70% των πολιτών θεωρεί ότι υπάρχει συγκάλυψη.

Είναι γεγονός, κύριε Υπουργέ και κύριοι και κυρίες της κυβερνητικής πλειοψηφίας, ότι η πρόταση δυσπιστίας δεν σας φοβίζει. Σας φοβίζουν όμως τα γεγονότα. Γιατί τα γεγονότα δεν μπορείτε να τα προβλέψετε και δεν μπορείτε να κάνετε κάτι για αυτά.

Μας παρακολουθεί ο κόσμος, κύριε υπουργέ, κύριε Πλεύρη. Λέμε για ευθύνες. Να το πούμε όσο γίνεται πιο απλά; Να συμφωνήσουμε όλοι να ερευνηθεί ο Καραμανλής και οι υπόλοιποι από τη δικαιοσύνη; Διότι, αν το συμφωνήσουμε, νομίζω δεν υπάρχει κάποιος λόγος η δικαιοσύνη να πει το αντίθετο. Εάν το συμφωνήσουμε, δεν υπάρχει λόγος να κάνουμε εδώ μια στείρα αντιπαράθεση «οι ποινικές ευθύνες» οι συγκεκριμένες ή άλλες.

Είναι ξεκάθαρο ότι προσπαθείτε -αυτό το κάνατε πάντα- να απαξιώσετε και αυτή την πρόταση δυσπιστίας. Έχετε πει τουλάχιστον είκοσι φορές τη φράση ότι «αυτά έχουν εξαντληθεί», τουλάχιστον είκοσι φορές. Μας κάνετε και χάρη δηλαδή που έρχεστε και απαντάτε.

Αναφέρατε ότι δεν μας αρέσουν οι απαντήσεις που δίνετε. Αλήθεια, έχει απαντηθεί μέχρι και σήμερα και ειδικά από τον Πρωθυπουργό γιατί δεν έχουν θεσπιστεί εθνικοί κανόνες ασφαλείας, ενώ είχαν νομοθετηθεί από το 2019; Έχει απαντηθεί από τον κ. Μητσοτάκη γιατί ο κ. Καραμανλής κατήργησε το όριο ηλικίας στους σταθμάρχες; Γιατί την απόφαση του ΟΣΕ ενώ έπρεπε, όφειλε, σύμφωνα με τον κ. Χαλκιά, να την πετάξει στα σκουπίδια, αυτός την νομιμοποίησε;

Έχει απαντηθεί μέχρι και σήμερα γιατί ο σιδηρόδρομος δεν είναι ασφαλής; Το παραδέχτηκε ο κ. Μητσοτάκης πριν δέκα ημέρες. Έχει απαντηθεί γιατί ο κ. Μητσοτάκης και ποια ακριβώς εντολή έδωσε στον κ. Τριαντόπουλο;

Ρωτήσατε, κύριε Βορίδη, πώς εμπλέκεται ο Μητσοτάκης. Ο κ. Τριαντόπουλος είπε επί λέξει: «Εγώ έτυχε με εντολή του Πρωθυπουργού να το διαχειριστώ, να βρεθώ στο σημείο για πέντε ημέρες». Είναι ξεκάθαρα η εντολή του Πρωθυπουργού.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Την αρωγή.

**ΒΑΣΙΛΕΙΟΣ ΚΟΚΚΑΛΗΣ:** «Την αρωγή». Τι εννοείτε αρωγή;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Τη βοήθεια… (Δεν ακούστηκε)

**ΒΑΣΙΛΕΙΟΣ ΚΟΚΚΑΛΗΣ:** Λοιπόν επειδή λέτε «αρωγή», είπε επί λέξει: «Η ολοκλήρωση των ερευνών, η ταυτοποίηση των θυμάτων, η ενημέρωση των συγγενών, η αποκατάσταση του πεδίου». Αυτό αρωγή το βαφτίζετε; Αρωγή η αποκατάσταση του πεδίου. Είναι ξεκάθαρο. Ο κ. Τριαντόπουλος είπε ότι «ήρθα κατ’ εντολή του κ. Μητσοτάκη», όπως και ο κ. Γεραπετρίτης. Απαντήθηκε μέχρι και σήμερα γιατί προστατεύετε τον κ. Τερεζάκη;

Για το πρωτοσέλιδο του «Βήματος» ειπώθηκε ότι είναι ή fake news ή μπαγιάτικα. Πράγματι, πάνω στις συνομιλίες, οι οποίες είδαν το φως της δημοσιότητας την επόμενη ημέρα, στήθηκε το βασικό κυβερνητικό αφήγημα περί ανθρώπινου λάθους.

Ξέρετε, όμως, τι είναι πιο επικίνδυνο εδώ; Γιατί λέτε ότι τα έχετε δώσει στη δικαιοσύνη. Αυτά τα οποία έχει δώσει η δικαιοσύνη είναι αντίγραφα. Πρωτότυπος φορέας δεν υπάρχει. Αντίγραφα.

**ΠΑΥΛΟΣ ΠΟΛΑΚΗΣ:** Τα έχει ο Τερεζάκης.

**ΒΑΣΙΛΕΙΟΣ ΚΟΚΚΑΛΗΣ:** Η ανακοίνωση της Αστυνομίας το Σάββατο το βράδυ το λέει ξεκάθαρα: «Από το αρχείο που τηρείται στην υπηρεσία μας προκύπτει ότι από 2-3-2023 απεστάλησαν ηλεκτρονικά αρχεία με καταγραφές συνομιλιών σε usb». Φλασάκι! Και η Αστυνομία το έστειλε στη δικαιοσύνη στις 4 Μαρτίου. Ο σκληρός δίσκος δεν ξέρει κανείς πού είναι και γι’ αυτό έχει ζητηθεί η εργαστηριακή πραγματογνωμοσύνη. Και ο πρώτος ύποπτος οργανισμός εκείνο το βράδυ ήταν ο ΟΣΕ και ο ΟΣΕ φρόντισε να έχει πρόσβαση στις συνομιλίες μηχανοδηγών και σταθμαρχών. Ο ΟΣΕ -επαναλαμβάνω- το φρόντισε. Και στον ΟΣΕ, όπως ο κ. Τερζάκης ήταν και τότε, είναι και τώρα αναβαθμισμένος. Σε απάντηση σε όσους λένε τι έχει να κρύψει η Κυβέρνηση.

Κυρίες και κύριοι συνάδελφοι, για το έγκλημα των Τεμπών έχουμε μια οργανωμένη προσπάθεια συγκάλυψης και από την αρχή αλλά και αμέσως μετά. Το επιχείρημα ότι κάνουμε πολιτική εκμετάλλευση είναι αστείο. Δηλαδή, ο κ. Μαρακάκης είναι ΣΥΡΙΖΑ; Την προηγούμενη εβδομάδα προέβη στην αποκάλυψη για τα τριάντα φορτηγά χώμα. Ο κ. Ηλιόπουλος, ο δικηγόρος, είναι ΣΥΡΙΖΑ; Προέβη στην αποκάλυψη ότι τριάντα φορτηγά χώμα πάρθηκαν από το πεδίο. Ο κ. Κοκοτσάκης, ο πραγματογνώμονας, είναι ΣΥΡΙΖΑ; Συνωμότησαν όλοι αυτοί και το πόρισμα τους το προσκόμισαν στην Αντιπολίτευση και η Αντιπολίτευση εκμεταλλεύεται πολιτικά το θέμα, για να σας πλήξει; Αυτό θέλετε να πείτε; Αυτό είναι το σόου θρασύτητας και υποκρισίας;

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Έχετε ξεπεράσει ειλικρινά κάθε όριο. Δεν μπορώ να βρω μια λέξη, για να χαρακτηρίσω το πώς ειλικρινά συμπεριφέρεστε, κύριε Υπουργέ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, έχετε φτάσει τα εννιά λεπτά.

**ΒΑΣΙΛΕΙΟΣ ΚΟΚΚΑΛΗΣ:** Θα ήθελα να συνταχθείτε με αυτό το οποίο λέει η δικαιοσύνη. Λέει η δικαιοσύνη ότι έγινε μια παράνομη πράξη, το μπάζωμα, και εσείς λέτε επιχειρησιακές ανάγκες. Εγώ ως πολίτης γιατί να πιστέψω εσάς και όχι τη δικαιοσύνη; Βλέπουμε ότι έγινε αλλοίωση των συνομιλιών. Αντί να πείτε από χτες, από προχθές «Έλα εδώ, κύριε Τερεζάκη, τι έχεις να πεις; Ακόμα στη θέση σου είσαι;», τον στηρίζετε. Αντί να το πείτε αυτό, τολμάτε και λέτε ότι εκμεταλλευόμαστε πολιτικά το έγκλημα των Τεμπών.

Να σας θυμίσω, όμως, κύριε Υπουργέ, και κάτι τελευταίο που είπατε σε σχέση με τη Σύμβαση 717. «Είναι μεγάλο άλμα», είπε ο Πρωθυπουργός, «να λέμε ότι φταίει η 717». Εσείς τι λέγατε; «Δεν μπορώ να το διανοηθώ» λέγατε. Τώρα το έχετε διανοηθεί; Ότι έχει αιτιώδη συνάφεια η 717 με το επελθόν…

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Έκανα ολόκληρη ομιλία για την έλλειψη αιτιώδους συνάφειας.

**ΒΑΣΙΛΕΙΟΣ ΚΟΚΚΑΛΗΣ:** Μάλιστα. Ο εφέτης ανακριτής έχει διαφορετική άποψη από εσάς.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κόκκαλη, έχετε ολοκληρώσει. Αν όλοι οι συνάδελφοι μιλήσουν έντεκα λεπτά, δεν θα μπορέσουν να μιλήσουν όλοι.

Ο κ. Λάζαρος Τσαβδαρίδης έχει το λόγο. Και παρακαλώ να τηρηθούν οι χρόνοι. Μία σχετική ανοχή υπάρχει πάντα, αλλά παρακαλώ, μην την ξεπερνάμε αυτή την ανοχή που πάντα υπάρχει.

Ο κ. Τσαβδαρίδης έχει τον λόγο για επτά λεπτά.

**ΛΑΖΑΡΟΣ ΤΣΑΒΔΑΡΙΔΗΣ:** Κύριοι Υπουργοί, κυρίες και κύριοι συνάδελφοι, η πρόταση δυσπιστίας προς την Κυβέρνηση, που κατέθεσε το ΠΑΣΟΚ με τη στήριξη των υπόλοιπων κομμάτων της Αντιπολίτευσης εννέα μόλις μήνες μετά την εκλογική νίκη της Νέας Δημοκρατίας αποτελεί μια ντροπή για την κοινοβουλευτική ιστορία της χώρας, όχι μόνο γιατί γραπώνεται στη χυδαία εργαλειοποίηση του τραγικού σιδηροδρομικού δυστυχήματος των Τεμπών για μικροκομματικά οφέλη κυρίως εν όψει των ευρωεκλογών, αλλά γιατί ξεδιπλώνεται με φόντο έναν χυδαίο αχταρμά από fake news, από προκλητική εκμετάλλευση της δυστυχίας και του πόνου των γονέων των νεκρών και από λαϊκά δικαστήρια που αποπειρώνται να υποκαταστήσουν τη δικαιοσύνη μοιράζοντας ποινές κατά βούληση σε κατηγορητήρια…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να υποκαταστήσουν τους δικαστές του εαυτού σας.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, σεβασμό στον κάθε ομιλητή. Να μπορεί να ολοκληρώσει τη σκέψη του. Σας παρακαλώ όλους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ιδίως της Νέας Δημοκρατίας.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε. Να μην ακουστεί ο ομιλητής; Όπως ακουστήκατε και όπως θα ακουστούν όλοι, παρακαλώ, σεβαστείτε και τον παρόντα ομιλητή.

Κύριε Τσαβδαρίδη, έχετε το λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ελάτε, κύριε Τσαβδαρίδη…

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Πρόεδρε, δεν εκπλήσσομαι.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε.

**ΛΑΖΑΡΟΣ ΤΣΑΒΔΑΡΙΔΗΣ:** Αυτό είναι το δημοκρατικό ήθος της κ. Κωνσταντοπούλου. Το επιβεβαιώνει σε κάθε ευκαιρία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευτυχώς…. (Δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Κυρία Κωνσταντοπούλου, θέλετε να χαρακτηριστείτε ταραξίας σήμερα; Παρακαλώ, αφήστε τον κ. Τσαβδαρίδη να ολοκληρώσει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι αυτός τρόπος να μιλάτε;

**ΠΡΟΕΔΡΕΥΩΝ (Γεώργιος Γεωργαντάς):** Μα, παρακαλώ. Ακούστε: Όποιος ανεβαίνει στο Βήμα είναι ιερό πρόσωπο και πρέπει να του δίνουμε τη δυνατότητα να ακουστεί, ό, τι κι αν ακουστεί από αυτόν που δεν προσβάλλει κάποιον. Πολιτικοί διάλογοι γίνονται εδώ. Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω ζητήσει από πριν τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Τσαβδαρίδης έχει το λόγο. Και θα σας δώσω το ένα λεπτό που σας στέρησα, κύριε Τσαβδαρίδη.

**ΛΑΖΑΡΟΣ ΤΣΑΒΔΑΡΙΔΗΣ:** Η πρόταση δυσπιστίας που φέρατε, κυρίες και κύριοι της Αντιπολίτευσης, είναι πρωτίστως πρόταση δυσπιστίας στην ίδια την πραγματικότητα, καθώς αποδεχθήκατε τυφλά και αυτόματα ένα δημοσίευμα της εφημερίδας «ΒΗΜΑ» για δήθεν κυβερνητική μονταζιέρα στα ηχητικά των Τεμπών, με στόχο να συγκαλυφθούν τάχα οι πραγματικές κρατικές ευθύνες, ώστε αυτές στη συνέχεια να αποδοθούν αβάσιμα δήθεν στον σταθμάρχη. Πρόκειται για δημοσίευμα, όμως, last year, όπως λέμε, το οποίο τελικά όχι μόνο δεν ήταν ούτε αποκαλυπτικό ούτε αποκλειστικό, αλλά ήταν το ίδιο ακριβώς ρεπορτάζ που ένα χρόνο πριν, δηλαδή στις 4 Μαρτίου 2023, παρουσιάστηκε σε πολλά μέσα ενημέρωσης, συμπεριλαμβανομένης και της κρατικής ΕΡΤ, και αμέσως διαψεύστηκε από την αρμόδια Διεύθυνση Εγκληματολογικών Ερευνών της Ελληνικής Αστυνομίας. Η Ελληνική Αστυνομία διαβεβαιώνει σε ανακοίνωσή της ότι έχει διαβιβάσει στις ανακριτικές αρχές ακέραιο και άθικτο το σύνολο των ηχητικών καταγραφών του ΟΣΕ από τις 2 Μαρτίου 2023 και άρα, η δικαιοσύνη έχει στα χέρια της αυτούσιο το υλικό, ώστε να διεξάγει με αποτελεσματικό τρόπο τη δική της έρευνα.

Η πρόταση δυσπιστίας που καταθέτετε είναι παράλληλα πρόταση δυσπιστίας απέναντι στην κοινή λογική. Γιατί στην αγωνία σας να φορτώσετε την ευθύνη γενικά στην Κυβέρνηση για τα πάντα φτάσατε στο σημείο να αμφισβητείτε ακόμη και την ομολογία του ίδιου του μοιραίου σταθμάρχη για το ανθρώπινο λάθος. Δηλαδή, στην ουσία αυτό που λέτε είναι ότι η Κυβέρνηση προσπαθεί να ρίξει τάχα αβάσιμα την ευθύνη στον σταθμάρχη, όταν ο ίδιος ο σταθμάρχης έχει ήδη αναλάβει από μόνος του τη δική του ευθύνη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και ο κ. Καραμανλής ανέλαβε την ευθύνη και ο κ. Μητσοτάκης ζήτησε συγγνώμη!

**ΛΑΖΑΡΟΣ ΤΣΑΒΔΑΡΙΔΗΣ:** Το άκρον άωτον, δηλαδή, κυρία Κωνσταντοπούλου, του παραλογισμού και της συνωμοσιολογίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω ζητήσει το λόγο, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, αφήστε να ολοκληρώσει. Ακούστε λίγο, να βάλουμε λίγο μια σειρά. Ο καθένας εδώ πέρα μπορεί να νομίζει ότι είναι κάτοχος της απόλυτης αλήθειας. Παρακαλώ να τη λέει με βάση τον Κανονισμό και στους χρόνους και στη σειρά των ομιλιών.

Κύριε Τσαβδαρίδη, έχετε το λόγο. Ζητώ συγνώμη ως Προεδρείο που δεν μπορείτε να κάνετε ακώλυτα την ομιλία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και στον κ. Καραμανλή να ζητήσουμε συγνώμη.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ.

Κύριε Τσαβδαρίδη, παρακαλώ συνεχίστε.

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Πρόεδρε, είναι εμφανής η αμηχανία της κ. Κωνσταντοπούλου. Ενοχλείται από τα λεγόμενά μου, γιατί χαλάνε το αφήγημά σας.

Κυρία Κωνσταντοπούλου, επιτέλους σεβαστείτε. Μην λειτουργείτε σαν εκπρόσωπος της Χρυσής Αυγής.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω ζητήσει τον λόγο, κύριε Πρόεδρε και δεν τον δίνετε.

**ΠΡΟΕΔΡΕΥΩΝ (Γεώργιος Γεωργαντάς):** Αν συνεχίσετε να διακόπτετε, δεν θα σας δοθεί ο λόγος. Να ξέρετε ότι δεν θα σας δοθεί ο λόγος. Πρέπει να ολοκληρώσει ο ομιλητής. Δεν θα σας δώσω τον λόγο. Διακόπτετε τον ομιλητή. Προφανώς το κάνετε σκόπιμα. Αλλά αφήστε να ακουστεί η άποψή του. Δεν γίνεται να ακούγεται μόνο αυτό που θέλετε εσείς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω ζητήσει τον λόγο πριν από τον ομιλητή.

**ΠΡΟΕΔΡΕΥΩΝ (Γεώργιος Γεωργαντάς):** Έχετε ολοκληρώσει τις παρεμβάσεις και την ομιλία σας. Με έχουν ενημερώσει. Σεβαστείτε τους συναδέλφους. Σεβαστείτε την προηγούμενη ιδιότητά σας ως Προέδρου της Βουλής.

Παρακαλώ, κύριε Τσαβδαρίδη, έχετε τον λόγο.

**ΛΑΖΑΡΟΣ ΤΣΑΒΔΑΡΙΔΗΣ:** Η πρόταση δυσπιστίας που καταθέτετε είναι επίσης πρόταση δυσπιστίας απέναντι στην ίδια την νωπή και σαφή εντολή...

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γελάνε. Κοίτα, γελάνε. Γελάστε, κύριε Βορίδη.

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Πρόεδρε, δεν γίνεται τώρα αυτό το πράγμα. Επιτέλους, αυτό το πολιτικό μπούλινγκ πρέπει να τελειώσει.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Φωνάξτε τον γιατρό. Έχεις προβλήματα.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, νομίζω ότι όλοι καταλαβαίνουμε ποια όρια ξεπερνιούνται. Και παρακαλώ πάρα πολύ. Το Προεδρείο έχει τους τρόπους μέσα από τον Κανονισμό να μπορέσει να επιτρέψει να γίνει η συζήτηση ακώλυτα, να μπορεί κάθε ένας Βουλευτής που ανεβαίνει στην Έδρα, όποιος κι αν είναι, ό,τι κι αν θέλει να πει, να μπορεί να ακουστεί. Είναι δυνατόν; Ακούστε λίγο. Μηδένισα τον χρόνο και τον ξεκίνησα ξανά. Ο κ. Τσαβδαρίδης θα ολοκληρώσει όπως και κάθε άλλος επόμενος Βουλευτής. Παρακαλώ πολύ!

**ΛΑΖΑΡΟΣ ΤΣΑΒΔΑΡΙΔΗΣ:** Κύριε Πρόεδρε, αυτή η συστηματική προσπάθεια της κ. Κωνσταντοπούλου να με διακόπτει συνέχεια δείχνει την μεγάλη προσπάθειά της να μην ακουστώ, γιατί καταλαβαίνω ότι όλα αυτά που λέω χαλάνε το δικό της αφήγημα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, παρακαλώ. Ακουστείτε.

**ΛΑΖΑΡΟΣ ΤΣΑΒΔΑΡΙΔΗΣ:** Σας ευχαριστώ για τη μεγαλοσύνη σας. Δηλαδή, κύριε Πρόεδρε, αυτό που θέλω να πω είναι ότι η πρόταση δυσπιστίας -και εύχομαι να μην με διακόψει ξανά η κ. Κωνσταντοπούλου- που καταθέτει η Αντιπολίτευση είναι επίσης πρόταση δυσπιστίας απέναντι στην ίδια τη νωπή και σαφή εντολή του ελληνικού λαού. Γιατί λοιδορείτε την μόλις προ λίγων μηνών κρίση του και την προσβάλλετε βάναυσα με ξεδιάντροπα ψέματα για μονταζιέρες στο δυστύχημα των Τεμπών, που μπουρδουκλώνονται με αβάσιμες κατηγορίες επηρεασμού δήθεν των αποδήμων μέσω e-mails, με ξαναζεσταμένα φαγητά, όπως οι υποκλοπές και με αποκυήματα της πιο νοσηρής φαντασίας για δήθεν νοθεία στις εκλογές. Απ’ όλα έχει ο μπαξές, δηλαδή, αρκεί να εφεύρει μια οποιαδήποτε αφορμή για να δημιουργήσετε τεχνητό χάος και να βυθίσετε ξανά τη χώρα σε τοξικότητα.

Η πρόταση δυσπιστίας είναι όμως και μια πρόταση εναντίον του εαυτού σας, των κομμάτων σας και των πολιτικών σας. Γιατί έχοντας παροιμιώδη ένδεια προτάσεων για το παρόν και το μέλλον της χώρας στήνετε αφήγημα ότι κινδυνεύουν οι ίδιοι οι θεσμοί και η δημοκρατία στη χώρα μας. Επειδή, δε, φτάσατε στο έσχατο σημείο της κατάντιας να αμφισβητείτε τις ελεύθερες και δίκαιες εκλογές, κεκτημένο δεκαετιών στη Μεταπολίτευση, θεωρείτε αυτονόητο να χαϊδεύετε τον κ. Κασσελάκη που ζητάει και διεθνείς παρατηρητές για τις εκλογές στη χώρα μας που ούτως ή άλλως πάντοτε υπήρχαν.

Ο κ. Κασσελάκης, που ενώ έχει βαθιά προφανώς γνώση για νοθεία στις εκλογές, την οποία και καταγγέλλει, περιέργως λίγες μόνο μέρες πριν πάει στο στρατό ως τουρίστας το έπαιζε ανήξερος για τον καταδικασθέντα πρώην Υπουργό του κ. Παππά, με δεκατρία -μηδέν για παράβαση καθήκοντος και ανήξερος για τα έργα και τις ημέρες του κ. Πολάκη ως δημάρχου, αλλά και μετέπειτα ως Υπουργού.

**ΠΑΥΛΟΣ ΠΟΛΑΚΗΣ:** Φταίω εγώ τώρα;

**ΛΑΖΑΡΟΣ ΤΣΑΒΔΑΡΙΔΗΣ:** Ας το πάρετε όμως χαμπάρι όλοι εσείς οι συκοφάντες τυμβωρύχοι από όλο το αντιπολιτευτικό φάσμα, η ανεξάρτητη δικαιοσύνη θα μιλήσει. Και θα μιλήσει εξαιρετικά γρήγορα χάρη και στους κυβερνητικούς χειρισμούς που διευκόλυναν το έργο της.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ξέρετε και τι θα πει;

**ΛΑΖΑΡΟΣ ΤΣΑΒΔΑΡΙΔΗΣ:** Και πλανάσθε οικτρά αν ερμηνεύετε ως αδυναμία της Κυβέρνησης τη συνειδητή σιωπή, αλλά και την ταπεινότητά μας μπροστά στη μνήμη των νεκρών και μπροστά στον πάντα δικαιολογημένο και σεβαστό θυμό των οικογενειών των θυμάτων.

Όμως ματαιοπονείτε αν θεωρείτε ότι ο ελληνικός λαός δεν αντιλαμβάνεται πως πίσω από την υποκριτική σας στάση κρύβεται η αγωνία όλων υμών να επιβιώσετε πολιτικά μεταλλασσόμενοι σε πειθήνια ουρά οργανωμένων οικονομικών και μιντιακών συμφερόντων, που ξεκίνησαν πόλεμο φθοράς της Κυβέρνησης για να την καταστήσουν όμηρο των δικών τους σχεδιασμών.

Απέναντι, λοιπόν, στη σπέκουλα της πρότασης δυσπιστίας που επιλέξατε για να χύσετε δηλητήριο στην πολιτική ζωή του τόπου και να ανακόψετε την αναπτυξιακή πορεία της χώρας, η Νέα Δημοκρατία ενωμένη και αποφασισμένη θα σας δώσει για μία ακόμη φορά την αποστομωτική απάντηση που σας αξίζει καταψηφίζοντας την πρόταση αυτή και αφήνοντάς σας στην κρίση του ελληνικού λαού τον οποίο τόσο απαξιώνετε και τόσο χυδαία και αισχρά προσπαθείτε να χειραγωγήσετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από το ΠΑΣΟΚ - Κίνημα Αλλαγής ο κ. Νικητιάδης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επί προσωπικού ζητώ τον λόγο γι’ αυτό που είπε ο κύριος…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε, έχετε εξαντλήσει τη δυνατότητα των παρεμβάσεών σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σύμφωνα με τον Κανονισμό οφείλετε να μου δώσετε τον λόγο επί προσωπικού.

**ΠΡΟΕΔΡΕΥΩΝ (Γεώργιος Γεωργαντάς):** Δεν υπάρχουν προσωπικοί λόγοι. Δεν είδα κανέναν προσωπικό λόγο. Αυτό κρίνει το Προεδρείο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επιμένω…

**ΠΡΟΕΔΡΕΥΩΝ (Γεώργιος Γεωργαντάς):** Ας επιμένετε. Το Προεδρείο κρίνει ότι δεν υπάρχει προσωπικός λόγος. Κάθε μια προσωπική αντιπαράθεση μέσα σ’ αυτή την Αίθουσα δεν αποτελεί λόγο προσωπικό. Δεν γίνονται προσωπικές συζητήσεις εδώ μέσα. Είναι δημόσιες με επιχειρήματα. Γίνεται κοινοβουλευτικός διάλογος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** (Δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ. Δεν έχετε τον λόγο. Παρακαλώ, να μη γράφεται τίποτα στα Πρακτικά.

Ο κ. Νικητιάδης έχει τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ο κ. Βορίδης, ο κύριος Υπουργός, απαντώντας στον Πρόεδρο του ΠΑΣΟΚ όταν κατέθεσε την πρόταση δυσπιστίας θεωρώ ότι ξεπέρασε τα όρια του θάρρους που τον διακρίνει. Όταν ξεπερνάς τα όρια του θάρρους, μπαίνεις στα όρια του πολιτικού θράσους. Το πολιτικό θράσος που επιδείξατε εκτιμώ ότι είναι απύθμενο. Πώς αλλιώς μπορώ να ερμηνεύσω, εξαιτίας της βίας των επιχειρημάτων σας, να μας αποδώσετε κίνητρα διαπλοκής; Ποιοι; Εσείς! Η Νέα Δημοκρατία να κατηγορεί το ΠΑΣΟΚ και ειδικότερα τον κ. Ανδρουλάκη για διαπλοκή. Πού την είδατε; Στα δελτία ειδήσεων τα τελευταία πέντε χρόνια; Παρακολουθείτε τα δελτία ειδήσεων; Το 85% του χρόνου στη Νέα Δημοκρατία και τον κ. Μητσοτάκη, δέκα λεπτά στον κ. Κασσελάκη και πέντε λεπτά στα υπόλοιπα κόμματα. Και είμαστε εμείς οι διαπλεκόμενοι;

Κάναμε μια πολύ μεγάλη εκδήλωση για την κλιματική κρίση, ένα τεράστιο θέμα που απασχολεί όλο τον κόσμο. Τα κανάλια, που εμείς υποτίθεται είμαστε διαπλεκόμενοι, το μόνο που αναδεικνύουν είναι γιατί δεν κλήθηκε να μιλήσει ο υπεύθυνος του κοινοβουλευτικού τομέα εργασίας. Και τίποτα άλλο για όσα ειπώθηκαν από το ΠΑΣΟΚ, από τον κ. Ανδρουλάκη για την κλιματική κρίση.

Ποια διαπλοκή; Έχετε κάνει δισεκατομμύρια απευθείας αναθέσεων τα τελευταία πέντε χρόνια. Δισεκατομμύρια. Ρεκόρ. Δεν έχουν ποτέ ξανά δοθεί σε αυτή τη χώρα τόσα πολλά χρήματα απευθείας αναθέσεων. Και μιλάτε για διαπλοκή σε εμάς; Πού είναι η διαφάνεια και πώς σχετίζεται η διαπλοκή με την έλλειψη διαφάνειας; Ξεπεράσατε νομίζω το πολιτικό θράσος. Τα χρήματα του Ταμείου Ανάκαμψης πού διανέμονται; Κύριοι συνάδελφοι της Νέας Δημοκρατίας, νομίζω ότι και εσάς σας απασχολεί αυτό. Ας ψάξετε να δείτε απ’ όσα χρήματα έχουν διατεθεί μέχρι σήμερα, πόσα πήρανε οι λίγοι και πόσα μοιράστηκαν στους περισσότερους.

Το δεύτερο επιχείρημά σας, κύριε Βορίδη, ήταν «γιατί πρόταση δυσπιστίας; Ειπώθηκαν όλα». Ποια ειπώθηκαν; Τουλάχιστον δέκα βασικοί μάρτυρες που εκλήθησαν από την Αντιπολίτευση δεν εξετάστηκαν από την εξεταστική επιτροπή. Ειπώθηκαν όλα; Αυτά που θα έλεγαν όλοι αυτοί οι μάρτυρες είναι τα όλα που εσείς αντιλαμβάνεστε; Η μισή ποινική δικογραφία που ήρθε είναι τα όλα, όπως εσείς τα αντιλαμβάνεστε; Πώς ειπώθηκαν όλα; Μήπως το ότι δεν τολμήσατε να προχωρήσετε σε σύσταση προανακριτικής επιτροπής, αρπάζοντας στην κυριολεξία το σωσίβιο που σας έδωσε το ΚΚΕ με την πρότασή του, καταδεικνύει ότι ειπώθηκαν όλα;

Όχι, κυρίες και κύριοι συνάδελφοι, δεν ειπώθηκαν όλα. Και ορθώς έρχεται αυτή η πρόταση δυσπιστίας. Κάνατε σημαία σας το δημοσίευμα του «Βήματος». Δεν ξέρω αν ο κ. Βορίδης άκουσε το tweet και στο οποίο αναφέρθηκε ο κ. Κατρίνης, που λέει ο εκδότης «πέντε χρόνια σας στηρίζαμε, αχάριστοι». Ποιοι; Εμείς είμαστε οι διαπλεκόμενοι ή εσείς, που αναδεικνύεστε και αχάριστοι.

(Χειροκροτήματα)

Και να πω και κάτι άλλο. Και να μην υπήρχε το δημοσίευμα του «Βήματος», που το θεωρείτε εσείς την αφορμή, όλα τα άλλα αποτελούν από μόνα τους θέματα, για τα οποία εμείς ορθώς καταθέσαμε την πρόταση δυσπιστίας, ακόμα και χωρίς αυτό το δημοσίευμα.

Απαντώντας ο κ. Βορίδης, κυρίως προς το ΣΥΡΙΖΑ, αναφέρθηκε σε όσα καταλογίζουν στο ΣΥΡΙΖΑ, στον κ. Παππά. Είτε είναι ορθά είτε δεν είναι, αυτά είναι το θέμα μας; Επειδή, ας πούμε, αν κάνω την υπόθεση αφαιρετικά ότι μπορεί και να έχετε δίκιο, γι’ αυτό δεν πρέπει να εξεταστούν οι ποινικές ευθύνες; Επειδή ο κ. Παππάς, κατά τη δική σας άποψη, έκανε ό,τι έκανε και το 13-0 και όλα αυτά; Έχουν σχέση με τις ποινικές ευθύνες όλα αυτά; Αν υπάρχουν.

Εμείς είπαμε να διερευνήσουμε. Είπα ξανά, κατά τη συζήτηση της επιτροπής, ότι δεν καταδικάσαμε κανέναν. Είπαμε απλώς να διερευνήσουμε.

Διέκρινα ένα μένος από τη μεριά του κ. Βορίδη, είχε έναν ορμητισμό. Φοβήθηκα ότι κάποια στιγμή, πέραν του να καταδικάζει όλους εμάς, θα καταδικάσει και τους γονείς και τους συγγενείς και το 87%. Συγκρατηθείτε λίγο. Λίγη εγκράτεια απαιτείται αυτές τις στιγμές.

Κύριοι συνάδελφοι της Νέας Δημοκρατίας, πολλοί από εσάς, ενδεχομένως, να ήταν εδώ όταν έγινε η συζήτηση για το πόρισμα της εξεταστικής, αλλά ήταν εδώ το 1/5. Σήμερα, στην αρχή της συζήτησης ήσασταν πενταπλάσιοι. Τι σημαίνει αυτό; Να εικάσω ότι δεν θεωρήσατε άξιο λόγου να παρευρεθείτε στη διερεύνηση των αιτίων και γι’ αυτό δεν ήσασταν εδώ και θεωρείτε άξιο λόγου ή περισσότερο άξιο λόγου την πρόταση «ευπιστίας», την οποία εσείς θα ψηφίσετε στο τέλος, σήμερα; Το εικάζω. Δεν θέλω να το πιστέψω, γιατί πιστεύω ότι ο καθένας από εσάς ατομικά διατηρεί την ευαισθησία που απαιτείται. Είμαι σίγουρος γι’ αυτό, ότι ο καθένας διατηρεί την ευαισθησία που απαιτείται.

Και επειδή αναφέρεστε, κυρίες και κύριοι συνάδελφοι, διαρκώς σε ανθρώπινο λάθος, χρειάζεται να απαντήσετε και στο εξής ερώτημα: Αν υπήρχε τηλεδιοίκηση, αν υπήρχε σηματοδότηση, έστω και με το ανθρώπινο λάθος, θα είχαμε σύγκρουση; Να απαντήσετε. Να βάλετε το χέρι στην καρδιά και να απαντήσετε σε αυτό το ερώτημα, ανεξαρτήτως του τί θα ψηφίσετε στο τέλος.

Κοιτάξτε, κυρίες και κύριοι συνάδελφοι, η πρόταση δυσπιστίας -όπως είπα και πριν- σχετίζεται με μια σειρά από ζητήματα. Δεν είναι μόνο το δημοσίευμα του «Βήματος». Είναι οι υποκλοπές, είναι η ιστορία με τη διαρροή των προσωπικών δεδομένων σε υποψήφια της Νέας Δημοκρατίας. Είναι σοβαρά ζητήματα.

Και άκουσα και το εξαιρετικό, που ενδεχομένως δεν ακούστηκε επαρκώς στην Αίθουσα, όταν έγινε αναφορά στο ψήφισμα του Ευρωκοινοβουλίου και συνάδελφοι φώναξαν από όλες τις πτέρυγες, ο κ. Βορίδης είπε αν ψήφισαν από κάποια πτέρυγα -εννοώντας την πτέρυγα του κ. Μακρόν. Υπήρχαν λόγοι γι’ αυτό. Αναρωτιέμαι ποιοι είναι οι λόγοι. Είναι η πίστη που διαρρέεται ότι ο κ. Μητσοτάκης διεκδικεί κάποιο ευρωπαϊκό αξίωμα και έχει εσωτερικούς αντιπάλους το κόμμα του Μακρόν; Θα μας εξηγήσετε τι εννοούσε ο κ. Βορίδης;

Κυρίες και κύριοι συνάδελφοι, κλείνοντας, αντιλαμβάνομαι ότι δεν θα δεχθείτε την πρόταση δυσπιστίας, όμως, όπως έχει επανειλημμένως πει και η κ. Κωνσταντοπούλου, αυτή η υπόθεση δεν κλείνει με την ολοκλήρωση του τριημέρου.

Ευχαριστώ πολύ, κύριε Πρόεδρε.

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε και για τη συνέπεια στο χρόνο.

Τον λόγο τώρα έχει ο Υπουργός Υποδομών και Μεταφορών κ. Σταϊκούρας. Παρακαλώ, κύριε Υπουργέ, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, θα ήθελα να μου δώσετε τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Έχω δώσει τον λόγο. Θα μιλήσετε μετά, κύριε συνάδελφε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Απλώς να τον δείτε. Μην κάνετε ότι δεν τον βλέπετε.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Κυρίες και κύριοι συνάδελφοι, το τραγικό δυστύχημα στα Τέμπη, στις 28 Φεβρουαρίου 2023, είναι μια εθνική τραγωδία, που έχει συγκλονίσει την πατρίδα μας και τους πολίτες της.

Με αφορμή και τη σημερινή συζήτηση, εκφράζω, για ακόμα μια φορά, εκ μέρους της πολιτικής ηγεσίας του Υπουργείου Υποδομών και Μεταφορών και του συνόλου των εργαζομένων του, την οδύνη μας για τον χαμό τόσων συνανθρώπων μας, κυρίως νέων παιδιών, τη βαθιά θλίψη προς τις οικογένειες των θυμάτων και την ειλικρινή συμπαράστασή μας στις οικογένειες των τραυματιών, αλλά και προς όλες εκείνες και εκείνους που ταξίδευαν με την επιβατική αμαξοστοιχία εκείνο το βράδυ και φέρουν αυτήν την επώδυνη εμπειρία στην ψυχή τους.

Προς όλους αυτούς τους ανθρώπους, τις οικογένειες των θυμάτων, τους διασωθέντες, καθώς και το σύνολο της ελληνικής κοινωνίας, έχουμε αναλάβει ισχυρή δέσμευση απέναντι τους με ένα διπλό καθήκον: Πρώτον, τη διερεύνηση των συστημικών προβλημάτων ασφαλείας που οδήγησαν στο δυστύχημα και δεύτερον, την ενίσχυση του επιπέδου ασφαλείας του σιδηροδρομικού δικτύου.

Προφανώς, δεν είμαι εδώ για να ωραιοποιήσω καταστάσεις ούτε να ισχυριστώ ότι έχουν λυθεί όλα τα προβλήματα, προβλήματα που έχουν σωρευτεί τις προηγούμενες δεκαετίες και για την επίλυση των οποίων απαιτείται συστηματική και πολύχρονη προσπάθεια. Υποστηρίζω, όμως, ότι κινούμαστε με ευθύνη προς τη σωστή κατεύθυνση.

Επιτρέψτε μου, λοιπόν, να σας παρουσιάσω τις ενέργειες που έχουμε υλοποιήσει τους τελευταίους μήνες, εφαρμόζοντας ένα συγκροτημένο σχέδιο για την αναβάθμιση του ελληνικού σιδηροδρόμου και την αποκατάσταση της αξιοπιστίας του.

Πρώτον, παραδόθηκε -και το καταθέτω στα Πρακτικά- τον Σεπτέμβριο του 2023 η Σύμβαση 717 για την ανάταξη της σηματοδότησης και της τηλεδιοίκησης στον άξονα Αθήνα - Θεσσαλονίκη - Προμαχώνας.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συγκεκριμένα, ολοκληρώθηκε εντός του χρονοδιαγράμματος, που είχε τεθεί από την πολιτική ηγεσία το τμήμα που υπολειπόταν από Οινόη μέχρι Τιθορέα, το αναβαθμισμένο κέντρο ελέγχου κυκλοφορίας του τμήματος σιδηροδρομικό κέντρο Αχαρνών - Τιθορέας και το νέο κέντρο ελέγχου κυκλοφορίας στη Λάρισα.

Πράγματι, το τμήμα από τον Δομοκό μέχρι τη Λάρισα, επί του οποίου τα συστήματα, λίγες ημέρες πριν, είχαν μόλις εγκατασταθεί και λειτουργούσαν, καταστράφηκαν ολοσχερώς από την κακοκαιρία «Ντάνιελ» το Σεπτέμβριο του 2023. Για την ασφαλή κυκλοφορία στο συγκεκριμένο τμήμα οι διασταυρώσεις των συρμών γίνονται στους σταθμούς Λιανοκλαδίου και Λάρισας, οι οποίοι καλύπτονται από σηματοδότηση και τηλεδιοίκηση.

Δεύτερο -και το καταθέτω στα Πρακτικά- ολοκληρώθηκε η παράδοση τον Νοέμβριο του 2023 της σύμβασης για την εγκατάσταση συστημάτων αυτόματης προστασίας συρμών, το περίφημο ETCS Level 1, επί της γραμμής.

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συγκεκριμένα, υλοποιήθηκε η εγκατάσταση εντός του χρονοδιαγράμματος που είχε τεθεί από την πολιτική ηγεσία στα τμήματα ΣΚΑ - Οινόη, Οινόη - Τιθορέα και Λάρισα - Πλατύ.

Τρίτον, υπεγράφη σύμβαση μεταξύ «ΓΑΙΑΟΣΕ» και «HITACHI RAIL» για την επαναφορά σε λειτουργία του ETCS επί συρμών. Η σύμβαση υπεγράφη στις 14 Μαρτίου 2024 και οι εργασίες ξεκίνησαν στις 19 Μαρτίου.

Τέταρτον, ολοκληρώθηκαν εντός του δευτέρου εξαμήνου του 2023 τα έργα και την ενίσχυση της ασφάλειας του σιδηροδρομικού δικτύου, όπως είναι ενδεικτικά η κατασκευή της δίδυμης γέφυρας στον γαλλικό ποταμό, η λειτουργία του συστήματος OSMOS για την παρακολούθηση σε πραγματικό χρόνο των τεσσάρων γεφυρών στο τμήμα Τιθορέα - Δομοκός, η περάτωση έργων αντιπλημμυρικής προστασίας στα σιδηροδρομικά έργα της Πελοποννήσου και της Στερεάς Ελλάδος.

Πέμπτον, ελήφθησαν μέτρα αποκατάστασης εξοπλισμού στο δίκτυο του ΟΣΕ. Μεταξύ άλλων συγκαταλέγονται η αποκατάσταση φωτισμού, πυρόσβεσης και πεδιομέτρησης του GSM-R σε όλες οι σήραγγες του σιδηροδρομικού άξονα Κόρινθος - Αθήνα - Θεσσαλονίκη - Στρυμώνας - Προμαχώνας. Η αποκατάσταση και η ενίσχυση της ραδιοεπικοινωνίας με VHF σε όλο το μήκος του παραπάνω άξονα. Η λειτουργία των συστημάτων συναγερμού και η εγκατάσταση νέου συστήματος κλειστού κυκλώματος καμερών στις σήραγγες Πλαταμώνα και Τεμπών. Η πλήρης λειτουργία των κέντρων ελέγχου κυκλοφορίας -και τα έχουμε επισκεφθεί- Κορίνθου, Σκα, Λιανοκλαδίου και Θεσσαλονίκης, καθώς και η ολοκλήρωση αυτού της Λάρισας, αλλά και η σύνταξη τευχών δημοπράτησης για το έργο GSM-R στα υπόλοιπα τμήματα του κύριου σιδηροδρομικού άξονα.

Έκτον, βρίσκονται σε φάση υλοποίησης ή ανάθεσης σειρά εργολαβιών για τη συντήρηση υποδομών. Αυτές αφορούν την επιδομή, τα συστήματα σηματοδότησης και τηλεδιοίκησης, το GSM-R, καθώς και τη φύλαξη των εγκαταστάσεων.

Έβδομον, ολοκληρώθηκε τον Δεκέμβριο του 2023 η τοποθέτηση τριακοσίων καμερών συνεχούς παρακολούθησης των συρμών. Η τοποθέτηση έγινε στις σήραγγες του Πλαταμώνα, των Τεμπών, της Όθρυος, του Καλλιδρόμου και των Αγίων Αναργύρων. Γίνεται καταγραφή σε πραγματικό χρόνο στα κέντρα ελέγχου σηράγγων.

Όγδοον, ενισχύθηκε οικονομικά ο ΟΣΕ με σκοπό την κάλυψη των λειτουργικών αναγκών και των υλικών συντήρησης. Ο οργανισμός από τον Ιούλιο του 2023 έχει υπογράψει για πρώτη φορά στην ιστορία του σύμβαση με το ελληνικό δημόσιο. Η ετήσια χρηματοδότησή του αυξήθηκε από τα 45 εκατομμύρια ευρώ στα 75 εκατομμύρια ευρώ. Η σύμβαση καθορίζει τις υποχρεώσεις και τα δικαιώματα των δύο μερών, ενώ συνοδεύεται από πενταετές επιχειρησιακό πλάνο το οποίο καθορίζει επακριβώς τους όρους της χρηματοδότησης του οργανισμού.

Ένατον, ενισχύεται το ανθρώπινο δυναμικό του ΟΣΕ. Ολοκληρώνεται εντός Μαΐου 2024 η πρόσληψη εκατόν δέκα επτά υπαλλήλων τακτικού προσωπικού διαφόρων ειδικοτήτων και έχει ήδη εγκριθεί η διαδικασία πλήρωσης εκατό επιπλέον θέσεων διαφόρων ειδικοτήτων.

Δέκατον, προχωρά η μεταρρύθμιση του σιδηροδρομικού τομέα σε συνεργασία με την Ευρωπαϊκή Επιτροπή. Έχουν ξεκινήσει οι διαδικασίες για τη δημιουργία ενός νέου, ενιαίου και σύγχρονου φορέα με πυρήνα τον ΟΣΕ. Στη νέα αυτή εταιρεία, της οποίας μέτοχος 100% θα είναι το ελληνικό δημόσιο, εντάσσονται η «ΕΡΓΟΣΕ» αλλά και το τροχαίο υλικό και οι ενεργές σιδηροδρομικές εγκαταστάσεις της «ΓΑΙΑΟΣΕ».

Ενδέκατον, προχωρά η οριστική αποκατάσταση του σιδηροδρομικού δικτύου από τις εκτεταμένες ζημιές που προέκυψαν από τον «Ντάνιελ», με προδιαγραφές σημαντικής επαύξησης της ανθεκτικότητας αυτού. Το συνολικό κόστος εκτιμάται περίπου στα 450 εκατομμύρια ευρώ και αφορά στο τμήμα Δομοκός - Λάρισα, του κύριου άξονα Αθήνα – Θεσσαλονίκη, καθώς και στους κάθετους άξονες Λάρισα - Βόλος και Παλαιοφάρσαλο - Καλαμπάκα.

Δωδέκατον, συνεχίζονται οι ενέργειες για την εξασφάλιση συγχρηματοδότησης των έργων από πόρους της Ευρωπαϊκής Ένωσης. Ενδεικτικά πέρσι εγκρίθηκε χρηματοδότηση για τα έργα της νέας διπλής σιδηροδρομικής γραμμής στο τμήμα Ροδοδάφνη - Ρίο και της νέας, ηλεκτρονικής κίνησης, διπλής σιδηροδρομικής γραμμής στο τμήμα Τιθορέα - Δομοκός.

Δέκατο τρίτον, υπεβλήθη τον Ιανουάριο του 2024 αίτημα χρηματοδότησης από το πρόγραμμα CEF 2, δηλαδή το «Συνδέοντας την Ευρώπη 2». Το αίτημα αφορά την αναβάθμιση της σιδηροδρομικής γραμμής στο τμήμα Αλεξανδρούπολη - Ορμένιο, την αναβάθμιση του τμήματος Άνω Λιόσια - Κιάτο, την ανακαίνιση των υποδομών του τμήματος Αχαρνές - Οινόη, την αναβάθμιση των υποδομών στη γραμμή Θεσσαλονίκη - Προμαχώνας, την ολοκλήρωση της νέας διπλής σιδηροδρομικής γραμμής στο τμήμα Ρίο - Πάτρα.

Δέκατο τέταρτον, συγκροτήθηκε στις 18 Σεπτεμβρίου 2023 ο Εθνικός Οργανισμός Διερεύνησης Αεροπορικών και Σιδηροδρομικών Ατυχημάτων και Ασφάλειας Μεταφορών. Βασικό μέλημα η διερεύνηση του σιδηροδρομικού δυστυχήματος των Τεμπών, η οποία είναι ανεξάρτητη από την δικαστική έρευνα και αποσκοπεί στην ανάδειξη των συστημικών προβλημάτων ασφαλείας. Πραγματοποιήθηκε από τον ΕΟΔΑΣΑΑΜ σειρά ενεργειών για τη συλλογή των αναγκαίων στοιχείων από τη δικαιοσύνη και το σύνολο των εμπλεκόμενων σιδηροδρομικών φορέων, μεταξύ των οποίων και τη ρυθμιστική αρχή. Αναπτύχθηκε συνεργασία με τον Ευρωπαϊκό Οργανισμό Σιδηροδρόμων μετά από σχετικό αίτημα στις 30 Σεπτεμβρίου 2023, με σκοπό τη συνδρομή ειδικών εμπειρογνωμόνων στη διερεύνηση του δυστυχήματος. Συγκροτήθηκε το έργο διερεύνησης του φορέα, απαρτιζόμενο από τρεις διερευνητές.

Και τέλος, δέκατο πέμπτον. Ζητήθηκε από τη ΡΑΣ, τον ΕΟΔΑΣΑΑΜ, τον ΟΣΕ και τη «HELLENIC TRAIN» η άμεση διερεύνηση συμβάντων, γιατί προφανώς υπάρχουν προβλήματα. Συγκεκριμένα, επισημάνθηκε από την πολιτική ηγεσία η αναγκαιότητα ασφαλούς κυκλοφορίας στις ισόπεδες διαβάσεις από τον ΟΣΕ, αλλά και η αναγκαιότητα συντήρησης του τροχαίου υλικού από τη «HELLENIC TRAIN». Ως αποτέλεσμα, η Ρυθμιστική Αρχή Σιδηροδρόμων με επιστολή της προς την σιδηροδρομική επιχείρηση της 21ης Μαρτίου 2024 ζητά ενημέρωση, στοιχεία και μέτρα ελαχιστοποίησης των βλαβών του τροχαίου υλικού.

Ως προς τα πρόσφατα συμβάντα, η πολιτική ηγεσία ζήτησε την άμεση υποβολή εκθέσεων για τα περιστατικά που περιήλθαν στην κατοχή μας και προφανώς αρκετά από αυτά είδαν και το φως δημοσιότητας. Επί αυτών έχουν ήδη εκδοθεί τα πρώτα πορίσματα. Με βάση αυτά, θα συνιστούσα σε όσους εξάγουν βιαστικά συμπεράσματα να είναι περισσότερο προσεκτικοί.

Ενδεικτικά, πριν από έξι ημέρες από αυτό το Βήμα ο Πρόεδρος του ΠΑΣΟΚ Κινήματος Αλλαγής και πρώτος υπογράφων της πρότασης δυσπιστίας είχε αναφέρει: Θα το καταθέσω στα Πρακτικά, αλλά το επαναλαμβάνω.

«Αντί, λοιπόν, ακόμα και μετά την τραγωδία να εκσυγχρονίσετε το σιδηροδρομικό δίκτυο…» -συγκρατήστε την λέξη- «…ώστε να αποφευχθούν μελλοντικές τραγωδίες, εσείς κάνετε μια πλαστή επίδειξη δύναμης. Είναι χαρακτηριστικό ότι ακόμα και σήμερα, έναν χρόνο μετά, γινόμαστε μάρτυρες σε περιστατικά όπου μια νέα σιδηροδρομική τραγωδία αποτρέπεται στο παραπέντε. Πόσες φορές δεν είδαμε κάτι σε πρωτοσέλιδα εφημερίδων».

(Στο σημείο αυτό ο Υπουργός Υποδομών και Μεταφορών κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνδυάζει, συνεπώς, τον εκσυγχρονισμό του σιδηροδρομικού δικτύου με αυτά που είδαν το φως της δημοσιότητας τις προηγούμενες ημέρες.

Θέλω να ενημερώσω τον κ. Ανδρουλάκη και φυσικά δημόσια την ελληνική κοινωνία ότι στα πορίσματα των ίδιων των εμπλεκόμενων φορέων -και τα οποία προφανώς έχω στην κατοχή μου- αναφέρεται ως υπεύθυνος για τα συμβάντα που έχουμε εκθέσεις ο ανθρώπινος παράγοντας.

Χαρακτηριστικά, σύμφωνα με την αναφορά της Επιτροπής Διερεύνησης της «HELLENIC TRAIN» ο μηχανοδηγός περιστατικού του περασμένου Δεκεμβρίου έσφαλε -αυτό λέει το πόρισμα-, ενώ σε άλλο περιστατικό του εφετινού Φεβρουαρίου δεν υπήρξε σωστή επικοινωνία μεταξύ σταθμάρχη και μηχανοδηγού, αν και τα συστήματα -όπως γράφει το πόρισμα- και στις δύο περιπτώσεις λειτουργούσαν. Μάλιστα στο πρώτο συμβάν μέχρι σήμερα, τρεις μήνες μετά, αναζητείτο ο τομογράφος. Επιπρόσθετα, οι συγκεκριμένες αναφορές διαπιστώνουν την αναγκαιότητα λήψης βελτιωτικών ενεργειών που αφορούν τον ανθρώπινο παράγοντα. Το κείμενο υπογράφεται από κάποιους από αυτούς που θέλετε να καλέσετε στην εξεταστική επιτροπή.

Και τι προτείνεται για αυτά τα συμβάντα; Διαβάζω ακριβώς όπως είναι το πόρισμα: «Ο ΟΣΕ σε συνεργασία με τις σιδηροδρομικές επιχειρήσεις θα πρέπει να καταστήσουν σαφές στο εμπλεκόμενο προσωπικό ότι πρέπει οι επικοινωνίες μεταξύ μηχανοδηγών και σταθμαρχών να είναι σύμφωνες με τις οδηγίες του Γενικού Κανονισμού Κίνησης και Κυκλοφορίας. Οι εντολές των σταθμαρχών πρέπει να είναι σαφείς και ξεκάθαρες, όπως και οι ανταποκρίσεις των μηχανοδηγών τις οποίες θα πρέπει να ακολουθούν οι σταθμάρχες. Δεύτερον, επιπλέον να διενεργούνται μηνιαίως τυχαίοι δειγματοληπτικοί έλεγχοι στις ηχογραφημένες συνομιλίες σε κομβικά σημεία του δικτύου για να διαπιστώνεται αν βελτιώνει την ποιότητα των συνεννοήσεων και είναι κανονιστικά προβλεπόμενη. Τρίτον, να ενημερωθούν ενυπόγραφα οι μηχανοδηγοί για την υποχρεωτική εκτέλεση των επικοινωνιών σύμφωνα με τις διατάξεις του Γενικού Κανονισμού Κίνησης και των σχετικών εγκυκλίων».

Τι διαπιστώνεται συνεπώς; Τρία σημεία έχει, δεν έχει άλλο.

**ΠΡΟΕΔΡΕΥΩΝ (Γεώργιος Γεωργαντάς):** Και παρακαλώ ολοκληρώστε, κύριε Υπουργέ.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Ολοκληρώνω. Σας ευχαριστώ πολύ, κύριε Πρόεδρε.

Εδώ, στις ίδιες αυτές εκθέσεις δεν υπάρχει καμμία σύνδεση με το σιδηροδρομικό δίκτυο από τις ίδιες τις αναφορές των εργαζομένων και των στελεχών των εταιρειών.

Κυρίες και κύριοι, με βάση αυτές τις δεκαπέντε παρεμβάσεις απευθύνω μήνυμα προς όλους τους εμπλεκόμενους στην αλυσίδα του σιδηροδρομικού έργου. Οφείλουμε να επιδεικνύουμε υψηλότερη ατομική και συλλογική ευθύνη ώστε -το τονίζω- συμπληρωματικά με τις νέες τεχνολογίες -που ήταν τα δεκατρία πρώτα σημεία που σας ανέφερα- να αναβαθμίζουμε την ασφάλεια των μεταφορών και να ενισχύουμε την ποιότητα των υπηρεσιών. Χρειάζεται συνεχής προσπάθεια για να φέρουμε τον ελληνικό σιδηρόδρομο στο επίπεδο που οραματιζόμαστε και αξίζει στους πολίτες. Αποτελεί χρέος μας προς τον ελληνικό λαό, αλλά και ελάχιστη ένδειξη σεβασμού στη μνήμη των θυμάτων και τον ισόβιο πόνο των οικογενειών τους.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Καζαμία. Ζητάτε τον λόγο;

**ΑΛΕΞΑΝΔΡΟΣ ΚΑΖΑΜΙΑΣ:** Ναι, θέλω να κάνω μια τρίλεπτη παρέμβαση.

**ΠΡΟΕΔΡΕΥΩΝ (Γεώργιος Γεωργαντάς):** Ακούστε λίγο, θα σας δώσω τη δυνατότητα να κάνετε τρίλεπτη παρέμβαση, απλά θα διευκολύνει το Προεδρείο να έχετε δηλωθεί ως Κοινοβουλευτικός Εκπρόσωπος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναιδηλωμένος ως Κοινοβουλευτικός Εκπρόσωπος. Έχει δηλωθεί.

**ΑΛΕΞΑΝΔΡΟΣ ΚΑΖΑΜΙΑΣ:** Έχω δηλωθεί, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Είστε και ως ομιλητής γραμμένος. Μπορείτε βεβαίως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, έχει δηλωθεί ως Κοινοβουλευτικός Εκπρόσωπος.

**ΠΡΟΕΔΡΕΥΩΝ (Γεώργιος Γεωργαντάς):** Η ενημέρωση του Προέδρου είναι ότι…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι λάθος η ενημέρωση. Έχει δηλωθεί.

**ΠΡΟΕΔΡΕΥΩΝ (Γεώργιος Γεωργαντάς):** Ακούστε με λίγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για όλα πρόβλημα, κύριε Πρόεδρε;

**ΠΡΟΕΔΡΕΥΩΝ (Γεώργιος Γεωργαντάς):** Εγώ τον βλέπω στον κατάλογο των ομιλητών.

Σε κάθε περίπτωση, για να μην το συνεχίζουμε αυτό, δεν υπάρχει λόγος…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πώς δεν υπάρχει; Προφανώς υπάρχει.

**ΠΡΟΕΔΡΕΥΩΝ (Γεώργιος Γεωργαντάς):** Όχι. Δικαιούται να κάνει την τρίλεπτη παρέμβασή του ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, νωρίτερα η Πρόεδρος της Κοινοβουλευτικής μας Ομάδας, η κ. Κωνσταντοπούλου, σάς ζήτησε τον λόγο επί προσωπικού δύο φορές και αρνηθήκατε και τις δύο φορές. Στον Κανονισμό της Βουλής στο άρθρο 68 υπάρχει μια ολόκληρη διαδικασία για θέματα προσωπικά και εσείς την ερμηνεύετε αυτήν τη διαδικασία με έναν απίθανο τρόπο, θεωρώντας ότι εναπόκειται σε εσάς -προτού μιλήσει οποιοσδήποτε Βουλευτής και εκθέσει τους λόγους για τους οποίους θέτει θέμα επί προσωπικού- ότι εσείς μπορείτε να αποφασίζετε αν υπάρχει ή δεν υπάρχει. Είναι εντελώς αυθαίρετη ερμηνεία. Το άρθρο είναι πολύ μεγαλύτερο και δεν περιορίζεται σε κάτι τέτοιο και το γνωρίζετε. Υπάρχουν ολόκληρες διαδικασίες αν υπάρχει αμφισβήτηση του κατά πόσο η κρίση σας είναι σωστή ή όχι. Σας ζήτησα και εγώ τον λόγο προηγουμένως και δώσατε τον λόγο στον κύριο Υπουργό.

Ακούσατε πάρα πολύ προσεκτικά νομίζω όσα είπε ο Βουλευτής της Νέας Δημοκρατίας, ο κ. Τσαβδαρίδης, στην κ. Κωνσταντοπούλου. Την είπε «συνήγορο του σταθμάρχη», «εκπρόσωπο της Χρυσής Αυγής» -και σας υπενθυμίζω πρόκειται για εγκληματική οργάνωση- και εσείς κάνετε τα στραβά μάτια. Δεν σας ενοχλεί ο αντικοινοβουλευτικός λόγος που χρησιμοποιεί ο κ. Τσαβδαρίδης. Ήσασταν στη Διάσκεψη Προέδρων στην οποία παραβρέθηκα και εγώ την περασμένη Πέμπτη πιστεύω, ή μήπως απουσιάζατε; Δεν ξέρω. Ελπίζω να διαβάσατε τα Πρακτικά. Έθεσα εκεί θέμα, διότι πάλι ο κ. Τσαβδαρίδης χρησιμοποίησε απρεπείς εκφράσεις μέσα στη Διάσκεψη Προέδρων για την κ. Κωνσταντοπούλου και δεν ήμουν εγώ αυτός που πρόλαβε να διαμαρτυρηθεί. Ήταν ο κ. Τασούλας, ο Πρόεδρος της Βουλής, που θεώρησε ότι είναι απαράδεκτα τα λόγια του και πρέπει να διαγραφούν από τα Πρακτικά. Καταλαβαίνετε με ποιον Βουλευτή έχουμε να κάνουμε; Και κάνετε πως δεν προσέχετε.

Κοιτάξτε, η προσπάθειά σας να ελέγξετε τη συζήτηση είναι εμφανής. Τη βλέπει ο ελληνικός λαός που μας παρακολουθεί και καταλαβαίνουμε ότι και εσείς και το κόμμα σας έχετε βαθιά ανησυχία. Φοβάστε και γι’ αυτό καταφεύγετε σε τέτοιες μεθόδους. Όμως, υπάρχει ένα ζήτημα εδώ: Θα επιτρέπετε να χρησιμοποιείται τέτοια αντικοινοβουλευτική γλώσσα στην Αίθουσα, δίνοντάς της το πράσινο φως εμμέσως ή θα την απαγορεύετε; Παρακαλώ να κάνετε το δεύτερο.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Χαίρομαι πάρα πολύ, κύριε Καζαμία, που αναφέρεστε στον Κανονισμό της Βουλής. Αυτός ο Κανονισμός μας διανεμήθηκε την πρώτη μέρα κατά την οποία αναλάβαμε τα καθήκοντά μας. Νομίζω έπρεπε να είναι κτήμα όλων. Νομίζω ότι όλοι όσοι είμαστε σε αυτήν την Αίθουσα ξέρουμε πολύ καλά πότε γίνεται κατάχρηση αυτού του Κανονισμού, πότε υπάρχει ανοχή από το Προεδρείο για να μπορέσει να ακουστεί η κάθε άποψη με τον σεβασμό που πρέπει στον κάθε ομιλητή.

Προσπαθώ πραγματικά κι εγώ και όλοι οι συνάδελφοί μου που ανεβαίνουν σε αυτό το Βήμα να το πράξουμε. Όμως, δεν μπορεί το Κοινοβούλιο να λειτουργεί γύρω από ένα πρόσωπο. Δεν μπορεί να γίνεται κατάχρηση των δυνατοτήτων που δίνονται. Δεν μπορεί ανά πέντε λεπτά να ζητείται λόγος επί προσωπικού και δεν μπορεί αυτό να γίνεται όταν προηγουμένως έχουμε διακοπές των ομιλητών.

Εγώ τοποθετήθηκα πριν. Είπα ότι εδώ είναι ο χώρος στον οποίο γίνεται η ανταλλαγή των επιχειρημάτων από την κάθε πλευρά και είναι σεβαστά. Όταν ξεπερνιέται αυτό το όριο και το έχω κάνει πολλές φορές και το έχω κάνει μόνος μου, έχω διακόψει τον ομιλητή και έχω ανακαλέσει και ομιλητές. Αλλά δεν θα κάνουμε λογοκρισία σε κάθε έναν που θέλει να μιλήσει και βεβαίως δεν τον διακόπτουμε όταν θέλει να ολοκληρώσει την ομιλία του.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μόνο εμάς.

**ΠΡΟΕΔΡΕΥΩΝ (Γεώργιος Γεωργαντάς):** Εγώπραγματικά έχω απόλυτη διάθεση να σεβαστώ τον κάθε ομιλητή και προσπαθώ να το κάνω. Σε κάθε περίπτωση ο Κανονισμός προβλέπει και δυνατότητες κατά του Προεδρεύοντα οι οποίες ρυθμίζονται. Μπορείτε να τις ασκήσετε, αν νομίζετε ότι πρέπει να τις ασκήσετε. Προσπαθώ με σεβασμό σε όλους τους ομιλητές να το κάνω.

Σήμερα -να ξέρετε- θέλουμε να πάμε μέχρι τον αριθμό «34». Αυτό σημαίνει ότι κάποιοι συνάδελφοί σας, κάποιοι συνάδελφοί μας, θα μιλήσουν 2.30΄ τη νύκτα. Αυτό δεν θεωρώ ότι περιποιεί τιμή στο Κοινοβούλιο. Παρακαλώ να κρατάμε όλοι τους χρόνους και την ψυχραιμία να ακουστούν όλες οι απόψεις, έτσι όπως προβλέπει ο Κανονισμός. Τίποτε περισσότερο, τίποτε λιγότερο.

Κύριε Καζαμία, θέλετε τη δεύτερη παρέμβασή σας; Παρακαλώ.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, επειδή μας δώσατε λίγο χρόνο πριν διαλέξεις για τη γνώση του Κανονισμού, σας διαβάζω το άρθρο 68 όπου λέει: «Προσωπικό ζήτημα θεωρείται η μομφή που περιέχει υβριστική εκδήλωση ατομικά εναντίον Βουλευτή ή μέλους της Κυβέρνησης, καθώς και η απόδοση σε ομιλητή διαφορετικής γνώμης από εκείνη που εξέφρασε». Σας φαίνεται η αναφορά για τους υπερασπιστές της Χρυσής Αυγής να μην εμπίπτει σε αυτό το άρθρο του Κανονισμού;

Παρακάτω υπάρχει παράγραφος, η οποία λέει ότι αν έχετε την παραμικρή αμφιβολία, μπορείτε να ρωτήσετε το Σώμα. Αυτό το πράγμα ποτέ δεν το χρησιμοποιείτε. Δικτατορικά αποφασίζετε ότι δεν τίθεται θέμα επί προσωπικού. Και βεβαίως καταλαβαίνουμε πολύ καλά τι κάνετε. Θέλετε να ελέγξετε μια συζήτηση που σας ενοχλεί και θέλετε να παριστάνετε ότι η κ. Κωνσταντοπούλου είναι το πρόβλημα, επειδή σας λέει αλήθειες που δεν σας αρέσουν.

Θα πρέπει να εφαρμόσετε τον Κανονισμό δίκαια και σωστά, αν θέλετε αυτή η συζήτηση να διεξαχθεί κανονικά. Και στις αντικοινοβουλευτικές εκφράσεις που εκφράζουν Βουλευτές της Νέας Δημοκρατίας περιμένουμε να πάρετε την ανάλογη στάση που δεν παίρνετε. Ξέρετε γιατί; Γιατί εμμέσως τους δίνετε το πράσινο φως. Θέλετε αυτό το κοινοβουλευτικό μπούλινγκ για να μπορείτε να χειραγωγήσετε τη συζήτηση εκεί που θέλετε να την πάτε. Αλλά η Πλεύση Ελευθερίας δεν θα σας αφήσει.

**ΠΡΟΕΔΡΕΥΩΝ (Γεώργιος Γεωργαντάς):** Αντιπαρέρχομαι τις προσωπικές επιθέσεις οι οποίες είναι τελείως ανυπόστατες. Νομίζω ακριβώς επειδή υπάρχει δημόσια προβολή των συνεδριάσεων, ο καθένας μπορεί να βγάλει εύκολα τα συμπεράσματά του και τα βγάζει. Δεν θέλω να μείνω σε αυτήν την αντιπαράθεση, η οποία θεωρώ ότι δεν προσφέρει τίποτα.

Έχει ζητήσει τον λόγο η κ. Τζάκρη. Ορίστε, κυρία συνάδελφε.

**ΘΕΟΔΩΡΑ ΤΖΑΚΡΗ:** Κύριε Υπουργέ, σας άκουσα προηγουμένως και παρά το γεγονός ότι αρχικά ομολογήσατε ότι η κατάσταση του ελληνικού σιδηροδρόμου δεν είναι σήμερα η καλύτερη και ότι δεν θα προκαλέσετε, κάνατε κι εσείς μια ακόμη προκλητική ομιλία.

Ξέρετε πάρα πολύ καλά και αναφερθήκατε προηγουμένως στις επικοινωνίες μεταξύ των συντελεστών του ΟΣΕ. Ακόμη και σήμερα που μιλάμε το σύστημα GSM-R, έτοιμο από το 2018, πιστοποιημένο με τρία χρόνια καθυστέρηση, δεν βρίσκεται σε λειτουργία, παρά μόνο στον προαστιακό, όπου υπάρχουν φορητές συσκευές επικοινωνίας. Μόνο να υπήρχε το GSM-R θα ήταν από τις δικλίδες ασφαλείας που θα είχε αποσοβηθεί το έγκλημα των Τεμπών.

Μας λέτε για την άριστη κατάσταση του σιδηροδρομικού δικτύου. Η τηλεδιοίκηση ξέρετε πολύ καλά ότι μετά τον «Ντάνιελ» πάνω από τον Ευαγγελισμό δεν λειτουργεί. Και επίσης, τα τρένα δεν πηγαίνουν πέρα από τη Φλώρινα και σε όλη την ανατολική Μακεδονία και Θράκη, επειδή ακριβώς δεν υπάρχουν συστήματα επικοινωνίας. Και πρόσφατα συμβάντα στον προαστιακό έδειξαν ότι αν δεν υπήρχε η τηλεδιοίκηση θα είχαμε θρηνήσει και πάλι θύματα. Και παρ’ όλα αυτά επιμένετε.

Πήρα όμως, τον λόγο να σας ρωτήσω, κύριε Υπουργέ, αν συνεχίζετε να καλύπτετε τον κ. Τερεζάκη και κάνετε τα στραβά μάτια. Αυτός δεν ενέχεται στην παραποίηση των ηχητικών και ψευδομαρτύρησε μάλιστα στην εξεταστική; Αυτός δεν βρισκόταν ακόμα και την επομένη του δυστυχήματος στη θέση του; Και επίσης δημοσίευμα της εφημερίδας «ΕΘΝΟΣ» σήμερα λέει ότι ο κ. Πατέρας βρέθηκε σήμερα στον ΟΣΕ. Τι ακριβώς πήγε να κάνει, κύριε Υπουργέ; Πήγε να συνεχίσει το θεάρεστο έργο της συγκάλυψης, που με στοιχεία πλέον ενώπιον ολόκληρου του ελληνικού λαού επιδίδεστε έναν ολόκληρο χρόνο και μάλιστα τα πρώτα λεπτά και μέσα στον πόνο και τον πανικό από την πραγματοποίηση αυτού του τραγικού, του μοναδικού αυτού συμβάντος στην ιστορία των ελληνικών σιδηροδρόμων;

Θα σας παρακαλούσα, κύριε Υπουργέ, να τοποθετηθείτε επί αυτών των θεμάτων.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Κατρίνης έχει ζητήσει τον λόγο για την τρίτη και τελευταία του παρέμβαση.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, μας αναφέρατε μια σειρά από παρεμβάσεις που κάνετε και δρομολογείτε έργα, με τα οποία φαντάζομαι ότι θα ήταν διαφορετική η εικόνα του ελληνικού σιδηροδρόμου και πιθανότατα θα είχε αποφευχθεί και η τραγωδία των Τεμπών αν ο προκάτοχός σας επί τέσσερα χρόνια είχε ιεραρχήσει και προτεραιοποιήσει και τα είχε δρομολογήσει στοιχειωδώς, κάτι το οποίο δεν είχε γίνει.

Όμως επιμένετε και εσείς στη θεωρία του ανθρώπινου παράγοντα, ενώ ξέρετε ότι την επομένη του δυστυχήματος της τραγωδίας των Τεμπών υπήρχαν προγραμματισμένα εγκαίνια για μέρος του συστήματος της τηλεδιοίκησης. Ενώ μας αναφέρετε ποια έργα θα προχωρήσουν, τα οποία θα αποτρέψουν προληπτικά ενδεχόμενα τραγικά συμβάντα, έρχεστε και μας λέτε πάλι για τον ανθρώπινο παράγοντα.

Και εκπροσωπείτε μια Κυβέρνηση, η οποία, κύριε Υπουργέ, επί μεγάλο διάστημα δεν είχε ορίσει διοίκηση στην Επιτροπή Διερεύνησης Σιδηροδρομικών και Αεροπορικών Ατυχημάτων. Ορίστηκε μόλις στα τέλη Σεπτεμβρίου του 2023, επί δικής σας θητείας, αλλά δεν υπήρχε αυτή η επιτροπή. Και μάλιστα, θέλω να σας ρωτήσω αν την έχετε στελεχώσει και επαρκώς, γιατί υπάρχουν ενδείξεις ότι ενώ ορίσατε διοίκηση, αυτή η αρχή σήμερα είναι ουσιαστικά αδύναμη να διεκπεραιώσει το έργο της. Άρα αυτή η τραγωδία δεν σας έβαλε μυαλό, τουλάχιστον να στελεχώσετε αυτές τις επιτροπές και τις υπηρεσίες, ακριβώς για να έχουμε την πλήρη διερεύνηση ανάλογων συμβάντων και αιτιών.

Και το λέω αυτό, κύριε Πρόεδρε, γιατί υπάρχει σημερινό δημοσίευμα με τον τίτλο «Τα παρ’ ολίγον Τέμπη» και μιλάει για το ατύχημα που έγινε τον Γενάρη του 2022, το οποίο μάλιστα η «HELLENIC TRAIN» το απέδωσε, λέει, στην ολισθηρότητα των γραμμών και η Ρυθμιστική Αρχή Σιδηροδρόμων εξέδωσε πόρισμα τον Μάιο του 2023. Αυτή είναι η ασφαλής Ελλάδα του κ. Καραμανλή και του κ. Μητσοτάκη, για τέσσερα χρόνια να συγκρούονται τρένα και να βγαίνει πόρισμα μετά από ενάμιση χρόνο από την Αρμόδια Ρυθμιστική Αρχή, να μην έχει συγκροτηθεί η Αρμόδια Επιτροπή Διερεύνησης Ατυχημάτων, ακριβώς για να λειτουργήσει προληπτικά για το μέλλον και εσείς όλα αυτά σήμερα, αφού λέτε ότι θα κάνουμε τα τεχνικά έργα που η προηγούμενη ηγεσία του Υπουργείου δεν έκανε, παρά τη σπουδή σας να τα εγκαινιάσετε την 1η Μαρτίου, να επιμένετε στη θεωρία του ανθρώπινου παράγοντα.

Όσο και αν προσπαθήσετε να αποδώσετε σε ανθρώπινο λάθος την τραγωδία των Τεμπών, η αδράνεια, η ολιγωρία, η ανεπάρκεια και η ανικανότητα της ηγεσίας του Υπουργείου Υποδομών και της Κυβέρνησης την τετραετία 2019-2023 θα σας βαρύνει και θα σας βαρύνει για πολύ μεγάλο διάστημα.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ζητήσει και ο κ. Βρεττός από την Κοινοβουλευτική Ομάδα της Νίκης.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Κύριε Υπουργέ, αν δεν γινόταν η πρόταση δυσπιστίας θα είχα την αίσθηση ότι αποφεύγετε να εμφανίζεστε στα δημόσια πράγματα. Και δημιουργήθηκε αυτή η αίσθηση και εντύπωση μετά το τηλεφώνημα του Υπουργού των ιταλικών σιδηροδρόμων -δεν ξέρω ποια ιδιότητα έχει- του κ. Σαλβίνι.

Θα θέλατε αντί να μας ενημερώνετε για τα δεκατρία σημεία, τα οποία ελπίζετε κάποια στιγμή ότι θα καταφέρετε να κάνετε, να αναβαθμίσετε την ασφάλεια των σιδηροδρόμων μιας και χρησιμοποιήσατε αυτή την έκφραση, να μας ενημερώσετε τι ακριβώς σας είπε; Ήταν απλώς για να σας ευχηθεί; Για ποιο λόγο; Μετά έφυγε ο Ιταλός διευθύνων σύμβουλος -τον ψάχνουμε- και άλλαξε το καθεστώς. Ξέρετε ότι αν υπάρξει ευθύνη, θα υπάρξουν τεράστιες αποζημιώσεις και θέλουμε να ξέρουμε και να μας ενημερώσετε -γιατί είστε υποχρεωμένοι- αν έχει υπάρξει τέτοιος διάλογος ή για ποιο λόγο σας κάλεσε ο Ιταλός Υπουργός, κάτι που δεν είναι συνηθισμένο. Έτσι δημοσιεύθηκε στις εφημερίδες.

Θα ήθελα επίσης, να κάνω μια σημείωση αν μου επιτρέπεται. Αναφέρατε -το έχετε ξαναπεί και προσέχετε πάντα τα λόγια σας- ότι σκοπός είναι να αναβαθμίσετε την ασφάλεια. Όμως απέναντι στους πολίτες έχετε υποχρέωση να εξασφαλίζετε την ασφαλή διαβίωσή τους και μεταφορά τους όταν μεταφέρονται με δημόσια ελεγχόμενα μέσα. Δεν είναι η ανθρώπινη ζωή μια περίπτωση αναβάθμισης. Δεν είναι ένα εργαλείο. Αυτό λέγεται εργαλειοποίηση της ανθρώπινης ζωής και του φυσικού αγαθού που είναι η ζωή.

Επομένως, αντί να παρατηρείτε σχετικά με τεχνικούς όρους ως παρατηρητής και όχι ως Υπουργός, θα θέλαμε να μας πείτε -ενώ σας έχουμε καλέσει και σε προηγούμενη συνεδρίαση και αποφύγατε να απαντήσετε- για ποιο λόγο κρατάτε τον κ. Τερεζάκη στη θέση του. Εσείς κάνετε το πλυντήριο του πλυντηρίου; Ο κ. Τερεζάκης έκανε δηλώσεις δημόσια και στις επιτροπές και είναι καταγεγραμμένο. Και τώρα πλέον δεν μπορείτε να κρυφτείτε. Και είμαστε ικανοποιημένοι που την πρότασή μας για να πάει η κατάθεσή του στους αρμόδιους ανακριτές για ψευδορκία την ψήφισε όλη η Αντιπολίτευση.

Εσείς κάνατε κάποια δήλωση επ’ αυτού; Επιμένετε και σήμερα κατά τη συζήτηση να τον έχετε στην ίδια θέση; Έχετε κάποια υποχρέωση; Ποιοι είναι οι λόγοι για τους οποίους ένας δημόσιος λειτουργός κάθεται και λέει ψέματα σωρηδόν; Αυτό είναι το κράτος δικαίου; Αυτή είναι η ηθική υπόσταση την οποία εκπροσωπεί η Κυβέρνηση και εσείς προσωπικά ή αυτή είναι η αλήθεια η οποία ήταν το σύνθημα στις προηγούμενες εκλογές;

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώνουμε αυτόν τον κύκλο των παρεμβάσεων με την τοποθέτηση του Υπουργού.

Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΤΑΪΚΟΥΡΑΣ (Υπουργός Υποδομών και Μεταφορών):** Ευχαριστώ πολύ, κύριε Πρόεδρε.

Πρώτα απ’ όλα, κύριε συνάδελφε, ξεκινάω ανάποδα. Έχω τοποθετηθεί πάρα πολλές φορές δημόσια και δεν έχω μάθει να κρύβομαι. Άλλωστε, τρεις φορές έχω αναλάβει θέση ευθύνης και τις τρεις φορές στα δύσκολα και το 2012-2015 σε μνημόνια και το 2019-2023 με COVID και τώρα σε ένα πολύ δύσκολο Υπουργείο. Τελευταία φορά που τοποθετήθηκα δημόσια ήταν την προηγούμενη Παρασκευή. Θα μπορούσατε να ακούσετε.

Δεύτερον, πάντα θα μιλάω για τη βελτίωση της ασφάλειας των μεταφορών και αυτός είναι ο στόχος σε όλη την Ευρώπη. Ναι, συζήτησα με τον συνάδελφο Υπουργό Μεταφορών και Υποδομών της Ιταλίας, όπως συζητώ συχνά για τα θέματα της ενίσχυσης της ασφάλειας και του σιδηροδρομικού δικτύου και με την Ευρωπαία Επίτροπο. Έχω έναν ολόκληρο φάκελο εδώ από σχετικές επιστολές. Να ξέρετε, όμως, ότι η συνεργασία με κάποιες χώρες δεν επικεντρώνεται σε ένα μόνο αντικείμενο. Μπορεί να υπάρχουν και προμήθειες λεωφορείων φυσικού αερίου που κάποιες από αυτές να είναι στο ιταλικό δημόσιο, μπορεί να υπάρχει και συμμετοχή ιταλικών επιχειρήσεων στο μετρό στη Θεσσαλονίκη, μπορεί να υπάρχει πλήθος συζητήσεων, αλλά ναι, είναι αντικείμενο και το πώς θα λειτουργήσει καλύτερα η «HELLENIC TRAIN». Αν παρατηρήσατε στην τοποθέτησή μου, αναφέρθηκα ευθέως και στη «HELLENIC TRAIN» και στον ΟΣΕ. Για παράδειγμα όταν βλέπουμε δημοσιεύματα ή όταν μας έρχονται καταγγελίες για διαβάσεις, είναι ευθύνη του ΟΣΕ και οφείλει άμεσα να δώσει απαντήσεις. Το αν υπάρχουν θέματα τροχαίου υλικού, είναι ευθύνη της «HELLENIC TRAIN» και αυτά προφανώς τα ερευνά και η Ρυθμιστική Αρχή Σιδηροδρόμων.

Είπατε, κυρία Τζάκρη, ότι μίλησα εγώ για άριστη κατάσταση του σιδηροδρομικού δικτύου. Μα, εγώ δεν είπα για τις διαβάσεις; Εγώ δεν είπα για το τροχαίο υλικό; Εγώ δεν είπα επί λέξει ότι δεν θα ωραιοποιήσω καταστάσεις ούτε θα ισχυριστώ ότι έχουν λυθεί όλα τα προβλήματα; Τι είπα, όμως; Προβλήματα που έχουν συσσωρευτεί τις τελευταίες δεκαετίες.

Συνεπώς, κύριε Κατρίνη, πού είδατε εσείς να μιλάω για τη θεωρία του ανθρώπινου παράγοντα; Στην τοποθέτησή μου δεν έκανα καμμία αναφορά στα Τέμπη. Η δικαιοσύνη θα κρίνει. Πού μίλησα, όμως, για τον ανθρώπινο παράγοντα; Σε κάτι που είπε ο Πρόεδρός σας. Ο Πρόεδρός σας συνδύασε το σιδηροδρομικό δίκτυο με αυτά που είδαν το φως της δημοσιότητας και έρχονται εδώ τα πορίσματα των ίδιων των εταιρειών και λένε: «Ξέρετε, έσφαλε ο μηχανοδηγός». Άρα, εγώ δεν μίλησα για ανθρώπινο παράγοντα. Εγώ αναφέρθηκα σε μία τοποθέτηση που έκανε πριν από έξι μέρες ο Πρόεδρος που υπογράφει πρώτος την πρόταση σήμερα και αναφέρθηκα συνεπώς επί αυτού. Επαναλαμβάνω, δεν έκανα καμμία αναφορά στα Τέμπη, διότι οι πολιτικές απαντήσεις έχουν δοθεί -και δόθηκαν και σήμερα από συναδέλφους μου- και όλα τα άλλα θα τα κρίνει η δικαιοσύνη.

Ο ΕΔΟΣΑΑΜ, ναι, έχει συσταθεί το όργανο διερεύνησης του φορέα -το είπα στην τοποθέτησή μου- απαρτιζόμενο από τρεις διερευνητές, όπως πρέπει. Άρα, λήξαμε και αυτό το θέμα σε συνεργασία με τον ευρωπαϊκό οργανισμό, τον οποίο και την προηγούμενη εβδομάδα είδα στο γραφείο μου και μου ανέφερε ότι κινούμαστε προς τη σωστή κατεύθυνση. Όμως, πράγματι, όπως ανέφερα και στην τοποθέτησή μου και το επαναλαμβάνω, θα απαιτηθεί συστηματική και πολύχρονη προσπάθεια.

Κλείνω με το εξής. Επαναλαμβάνω. Τα προβλήματα του ελληνικού σιδηροδρόμου δεν προέκυψαν την τελευταία τετραετία, κύριε Κατρίνη. Όταν εγώ επικαλούμαι ότι ολοκληρώσαμε την 717 ή την ETCS level1 αυτά δεν έγιναν σε δύο μήνες από εμάς. Είχε γίνει προεργασία τα προηγούμενα χρόνια. Ήρθαμε εμείς και ολοκληρώσαμε μια διαδικασία που έγινε τα προηγούμενα τελευταία χρόνια. Μακάρι όλοι να αναλαμβάνουμε στη χώρα τις ευθύνες που αναλαμβάνουμε εμείς.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Συνεχίζουμε τον κατάλογο των ομιλητών με την τοποθέτηση του κ. Πέτσα από την Νέα Δημοκρατία.

Ορίστε, κύριε συνάδελφε, έχετε τον λόγο.

**ΣΤΥΛΙΑΝΟΣ ΠΕΤΣΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, με πρωτοβουλία του ΠΑΣΟΚ συζητούμε σήμερα μια πρόταση δυσπιστίας των κομμάτων της Αντιπολίτευσης κατά της Κυβέρνησης. Η πρόταση αυτή έχει δύο διαστάσεις την πολιτική και την ουσιαστική.

Ως προς την πολιτική διάσταση προσυπογράφοντας το κείμενο της πρότασης δυσπιστίας η Αντιπολίτευση σήμερα έκανε ένα μεγάλο δώρο στον παραπαίοντα κ. Ανδρουλάκη, καθώς προσφέρει ένα σωσίβιο στη δημοσκοπική του βουτιά στα θολά νερά της κεντροαριστεράς. Ταυτόχρονα, επαναφέρει ότι απέμεινε από το πάλαι ποτέ ΠΑΣΟΚ στην αγκαλιά της διαπλοκής, μιας λέξης που ταυτίστηκε με τις πρακτικές των κυβερνήσεών του. Τα δε άλλα κόμματα της Αριστεράς από τον ΣΥΡΙΖΑ μέχρι την Πλεύση Ελευθερίας και την Νέα Αριστερά έγιναν τσόντα του κ. Ανδρουλάκη, προσυπογράφοντας ένα κείμενο που θα μπορούσε να είχε γραφτεί πριν από τις διπλές εθνικές εκλογές του 2023 ή ακόμη χειρότερα από ένα αντιδημοκρατικό και αυταρχικό πολέμιο των θεσμών της Κοινοβουλευτικής Δημοκρατίας. Και αυτό γιατί καλλιεργώντας ένα κλίμα πόλωσης και σύγχυσης τελικά στρέφεται κατά της Βουλής και της κυβερνητικής πλειοψηφίας που έχει ισχυρή και νωπή λαϊκή εντολή, αλλά και της δικαιοσύνης.

Αναφορικά με την ουσιαστική διάσταση της πρότασης δυσπιστίας ομαδοποιώ τις αιτιάσεις της Αντιπολίτευσης σε τρία κεφάλαια. Πρώτο και χυδαιότερο όλων η απάνθρωπη επιχείρηση μικροπολιτικής εκμετάλλευσης του ανθρώπινου πόνου, του πόνου τόσο των οικογενειών των πενήντα επτά θυμάτων όσο και όλης της ελληνικής κοινωνίας που προκάλεσε η σιδηροδρομική τραγωδία των Τεμπών, μια αδιανόητη τραγωδία, μια μετωπική σύγκρουση δύο τρένων σε διπλή γραμμή που άφησε μια βαθιά ουλή στη συλλογική μας συνείδηση. Για να επουλωθεί η ουλή και να περιοριστεί η οδύνη και ο πόνος απαιτούνται απαντήσεις στο ερώτημα τι προκάλεσε αυτήν την αδιανόητη τραγωδία, όχι μικροπολιτικές κορώνες.

Δυστυχώς, η Αντιπολίτευση έκανε ότι μπορούσε για να απαξιώσει το έργο αρχικά και το πόρισμα εν συνεχεία της εξεταστικής επιτροπής της Βουλής που εξέτασε την πορεία του σιδηροδρόμου στην Ελλάδα τις τελευταίες δεκαετίες, ένα πόρισμα που έριξε φως σε πτυχές αυτής της τραγωδίας.

Η Αντιπολίτευση, όμως, επέλεξε να αγνοήσει τα ευρήματα της εξεταστικής επιτροπής. Αγνόησε τις αναφορές σε πολιτικές ευθύνες Υπουργών διαδοχικών κυβερνήσεων, όπως για παράδειγμα του κ. Ρέππα της κυβέρνησης Γιώργου Παπανδρέου όταν επί των ημερών του με το ν.3891/2010 ο σιδηρόδρομος στη χώρα μας υπέστη ακρωτηριασμό στο υπηρετούν προσωπικό, καθώς τα περίπου μισά στελέχη του υποχρεώθηκαν να τον εγκαταλείψουν, γεγονός που προκάλεσε τεράστια προβλήματα και στα ζητήματα ασφάλειας, όπως αποδείχθηκε από πολλούς μάρτυρες που κατέθεσαν στην εξεταστική. Αγνόησε τις αναφορές για πολιτικές ευθύνες του κ. Σπίρτζη της κυβέρνησης Τσίπρα για την αποκρατικοποίηση της «ΤΡΑΙΝΟΣΕ» το 2017 με τίμημα επτά φορές μικρότερο από αυτό που λίγα χρόνια πριν ο ΣΥΡΙΖΑ χαρακτήριζε ξεπούλημα, για την ανάθεση των αρμοδιοτήτων επόπτη ασφαλείας στη Ρυθμιστική Αρχή Σιδηροδρόμων, μια ανεξάρτητη αρχή με ελλείψεις στο προσωπικό και ανύπαρκτη σχετική τεχνογνωσία, αλλά και την τροποποίηση του Γενικού Κανονισμού Κυκλοφορίας λίγο πριν τις εθνικές εκλογές του 2019, καθώς μείωσε τις δικλίδες ασφαλείας με την κατάργηση της θέσης του επόπτη αμαξοστοιχίας, μια θέση κομβική όπως αναδείχθηκε από πολλούς μάρτυρες.

Αγνόησε επίσης τις αναφορές για πολιτικές ευθύνες του Κώστα Αχιλλέα Καραμανλή της Κυβέρνησης Κυριάκου Μητσοτάκη, καθώς επί των ημερών του συνέβη η τραγωδία των Τεμπών, όπως τονίζεται και στα συμπεράσματα του πορίσματος της εξεταστικής επιτροπής. Και μάλιστα, όπως ακούσαμε σήμερα από την εισηγήτρια του ΠΑΣΟΚ για παράδειγμα όχι μόνο αγνόησε αυτή την αναφορά, αλλά και την λοιδόρησε, την λοιδόρησε χωρίς ντροπή, καθώς το ΠΑΣΟΚ σε ανάλογες περιπτώσεις δεν είχε το πολιτικό θάρρος να αποδώσει πολιτικές ευθύνες σε Υπουργούς των κυβερνήσεων του. Αγνόησε και τις αναφορές για τις επτά παραβιάσεις του Γενικού Κανονισμού Κυκλοφορίας που αν δεν είχαν συμβεί δεν θα είχε συμβεί και το τραγικό και αδιανόητο αυτό σιδηροδρομικό δυστύχημα.

Και ενώ αγνόησε όλα αυτά συνεχίζει την ίδια συζήτηση σήμερα σαν να μην υπάρχει το πόρισμα. Κατάντια, η οποία αποκαλύπτει την έλλειψη σεβασμού στους θεσμούς της Κοινοβουλευτικής Δημοκρατίας και την αρχή της πλειοψηφίας που διέπει τη λήψη αποφάσεων σε αυτήν και επιμένει στο αφήγημα περί δήθεν συγκάλυψης, ένα αφήγημα αντιδημοκρατικό, προσβλητικό και ψευδές. Το μόνο που κάνουν όλοι αυτοί που υφαίνουν αυτή την πλεκτάνη είναι να καλλιεργούν το μίσος και την τοξικότητα από τα οποία κερδισμένα βγαίνουν μόνο τα άκρα του πολιτικού φάσματος.

Επιπλέον, απογυμνωμένο από όλα τα φτιασιδώματα το αφήγημα περί δήθεν συγκάλυψης θα πρέπει να οδηγεί σε κάποιο αδίκημα που κάποιος θέλει να συγκαλύψει.

Λέει, λοιπόν, το αφήγημα της Αντιπολίτευσης περί δήθεν συγκάλυψης, ότι ευθύνεται ο Υπουργός Υποδομών και Μεταφορών γιατί, αν η σύμβαση 717 είχε ολοκληρωθεί, το δυστύχημα δεν θα είχε συμβεί.

Ακόμη και αν δεχτεί κανείς το αφήγημα αυτό, ποιο είναι το αδίκημα, το οποίο κάποιοι προσπαθούν να συγκαλύψουν; Διαβάζω στη σελίδα 582 του πορίσματος του ΣΥΡΙΖΑ, για παράδειγμα, ότι «το αδίκημα είναι η παράλειψη οφειλόμενης νόμιμης ενέργειας» και στρέφονται κατά του Κώστα Αχιλλέα Καραμανλή, ως ο αρμόδιος Υπουργός την ημέρα της σιδηροδρομικής τραγωδίας, γιατί δεν είχε ολοκληρωθεί η σύμβαση 717.

Τι ενέργειες, όμως, έπρεπε να κάνει ο Υπουργός, όταν ανέλαβε τα καθήκοντά του, τον Ιούλιο του 2019; Δύο επιλογές είχε: πρώτον, να καταγγείλει τη σύμβαση 717 ή δεύτερον, να δώσει μία ακόμη παράταση στις άλλες έξι, που είχαν δοθεί επί της κυβέρνησης ΣΥΡΙΖΑ, προκειμένου να ολοκληρωθεί η σύμβαση 717.

Είναι σαφές ότι αν είχε κάνει την πρώτη επιλογή, πρόσθετα συστήματα ασφαλείας δεν θα είχαν ολοκληρωθεί ούτε όταν έγινε το δυστύχημα, αλλά πιθανότατα ούτε μέχρι και σήμερα. Αντίθετα, κάνοντας τη δεύτερη επιλογή, ο τότε Υπουργός επιτάχυνε την υλοποίηση της σύμβασης 717 από το 18% στο 71% μέχρι τον Φεβρουάριο του 2023 και τελικά στην ολοκλήρωσή της, τον Σεπτέμβριο του 2023.

Ποια, λοιπόν, είναι «η παράλειψη οφειλόμενης νόμιμης ενέργειας» για την οποία κατηγορεί ο ΣΥΡΙΖΑ και το ΠΑΣΟΚ τον τότε Υπουργό; Σίγουρα δεν μπορεί να ισχυριστεί κάποιος το παράλογο: Nα ευθύνεται, δηλαδή, ταυτόχρονα είτε λάμβανε τη μία είτε την άλλη απόφαση.

Το δεύτερο κεφάλαιο της πρότασης δυσπιστίας αφορά το κράτος δικαίου και μιλούν για δήθεν διολίσθηση της Ελλάδας. Αγνοούν και εδώ την κραυγαλέα αντίθεση με το γεγονός, για παράδειγμα, ότι η Ελληνική Δημοκρατία πέτυχε τη μεγαλύτερη βελτίωση από όλες τις χώρες στο Democracy Index του «Economist Intelligence Unit» για το 2023 κερδίζοντας πέντε θέσεις και ανεβαίνοντας στην εικοστή θέση της σχετικής κατάταξης.

Κυρίες και κύριοι συνάδελφοι του ΣΥΡΙΖΑ, πάει πολύ να μιλάτε εσείς για διολίσθηση στο κράτος δικαίου. Εσείς που μεθοδεύσατε την πολιτική δίωξη πρώην Πρωθυπουργών, Υπουργών και του Διοικητή της Τράπεζας της Ελλάδος για την υπόθεση της «NOVARTIS», όταν γνωρίζατε ότι δεν ευθύνονταν, όπως αποκάλυψε ο κ. Κοντονής, τότε Υπουργός Δικαιοσύνης επί κυβέρνησης Τσίπρα. Εσείς που κλείσατε τηλεοπτικούς σταθμούς, όπως το «MEGA» και στέλνοντας στο αυτόφωρο για εκφοβισμό δημοσιογράφους, όπως του Φιλελεύθερου και του Liberal. Εσείς, που, δια δηλώσεων του κ. Τσίπρα, λέγατε ότι δεν γίνονται αυτά τα πράγματα, δηλαδή, η δικαιοσύνη και το Συμβούλιο της Επικρατείας να κρίνει αντισυνταγματικό τον νόμο για τις τηλεοπτικές άδειες της Κυβέρνησής του.

Εσείς, που ο εισηγητής σας και ο τότε Υπουργός των Κυβερνήσεών σας καταδικάστηκε με «13-0» από την ελληνική δικαιοσύνη, για παράβαση καθήκοντος. Εσείς, που λέγατε ότι θα θέλατε να ελέγξετε τους αρμούς της εξουσίας, τη «δεύτερη φορά αριστερά» ή να κλείσετε κάποιους πολιτικούς τους αντιπάλους στη φυλακή, για να κυριαρχήσετε πολιτικά, εγκαθιδρύοντας καθεστώς. Πάει πολύ, λοιπόν, εσείς να μιλάτε για διολίσθηση του κράτους δικαίου στην Ελλάδα.

Το τρίτο κεφάλαιο της πρότασης δυσπιστίας αφορά την οικονομία. Εγκαλούν τα κόμματα της Αντιπολίτευσης την Κυβέρνηση, γιατί άραγε; Επειδή αυξήθηκε το ΑΕΠ της χώρας πάνω από 50 δισεκατομμύρια ευρώ τα τελευταία πέντε χρόνια; Επειδή πετύχαμε τη μεγαλύτερη μείωση στο δημόσιο χρέος στην Ευρωπαϊκή Ένωση; Επειδή μειώθηκε η ανεργία σε μονοψήφιο ποσοστό, μετά από περίπου δεκαπέντε χρόνια; Επειδή αυξήθηκε ο κατώτατος μισθός στα 780 ευρώ τον μήνα και φέτος θα ξεπεράσει τα 800 ευρώ, από 650 ευρώ που τον παρέλαβε; Επειδή μειώθηκαν περίπου πενήντα φόροι και ασφαλιστικές εισφορές; Επειδή το αξιόχρεο της Ελληνικής Δημοκρατίας ανέκτησε, μετά από δεκατρία ολόκληρα χρόνια την επενδυτική βαθμίδα, μια έμπρακτη πιστοποίηση της προόδου της χώρας σε οικονομικό επίπεδο; Επειδή, παρά την εξωγενή «πολυκρίση» των τελευταίων ετών, η Ελλάδα έχει πολλαπλάσιους ρυθμούς ανάπτυξης από τον μέσο όρο της Ευρωζώνης;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω και ευχαριστώ, κύριε Πρόεδρε, για την ανοχή σας.

Κυρίες και κύριοι Βουλευτές, η Ελλάδα με Κυβέρνηση Νέας Δημοκρατίας και Πρωθυπουργό τον Κυριάκο Μητσοτάκη έχει γυρίσει οριστικά σελίδα μετά την πολυετή κρίση της περασμένης δεκαετίας. Επέστρεψε δυναμικά στην ευρωπαϊκή κανονικότητα και πρωταγωνιστεί στις αποφάσεις που λαμβάνονται σε επίπεδο Ευρωπαϊκής Ένωσης. Αυτό το αναγνωρίζουν οι Έλληνες πολίτες. Και με γνώμονα μόνο το συμφέρον των πολιτών και της πατρίδας θα συνεχίσουμε στον δρόμο της βιώσιμης ανάπτυξης και της κοινωνικής συνοχής. Οι Βουλευτές της Νέας Δημοκρατίας θα αποδείξουν ακόμη μία φορά την Πέμπτη το βράδυ την εμπιστοσύνη τους στην Κυβέρνηση και στον Πρωθυπουργό Κυριάκο Μητσοτάκη, εμπιστοσύνη που επιτρέπει στο καράβι της χώρας να πηγαίνει με ασφάλεια, σταθερά, μόνο μπροστά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ενημερώνω τους κύριους συναδέλφους ότι σήμερα θα κλείσουμε και τον δεύτερο κύκλο των ομιλητών, δηλαδή μέχρι τον αριθμό 34. Τώρα θα μιλήσουν πέντε Βουλευτές από τον κατάλογο και στη συνέχεια ο Υπουργός ο κ. Καιρίδης.

Παρακαλώ, κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, η συγκάλυψη των ευθυνών για το έγκλημα των Τεμπών κατά τρόπο σκαιό και προκλητικό προς το κοινωνικό αίτημα για δικαιοσύνη, συνιστά το αποκορύφωμα της κυνικής Κυβέρνησης Μητσοτάκη. Είναι αποκορύφωμα μιας πολιτικής απαξίωσης των θεσμών και καταβαράθρωσης του κράτους δικαίου, μιας πολιτικής η οποία θέτει υπό αμφισβήτηση τα θεσμικά και δημοκρατικά κεκτημένα δεκαετιών, έχοντας καταστήσει την πατρίδα μας δακτυλοδεικτούμενη πανευρωπαϊκά, με το Μέγαρο Μαξίμου σε ρόλο θλιβερού ενορχηστρωτή.

Γι’ αυτούς τους λόγους είστε υπόλογοι προς τους πολίτες και την Εθνική Αντιπροσωπεία, καθώς με τις πρωτοφανείς μεθοδεύσεις σας ξεπεράσατε και τον χειρότερο εαυτό σας. Και απεδείχθη και από τις πρόσφατες αποκαλύψεις ότι από την πρώτη κιόλας ώρα της εθνικής τραγωδίας στα Τέμπη, όταν ολόκληρη η ελληνική κοινωνία βρισκόταν σε κατάσταση σοκ και συγγενείς δεκάδων παιδιών έψαχναν ένα μήνυμα ζωής για τα παιδιά τους, εσείς είχατε στο νου σας να μοντάρετε συνομιλίες, προκειμένου να ετοιμάσετε το κυβερνητικό αφήγημα των επόμενων ημερών για την ατομική ευθύνη.

Κυρίες και κύριοι της Νέας Δημοκρατίας, την προσπάθεια αυτών των κυβερνητικών στελεχών, σας καλούμε να αποδοκιμάσετε, των στελεχών τα οποία την ώρα του θρήνου σκέφτονταν την καρέκλα τους. Και να είστε βέβαιοι ότι δεν θα υπάρχουν δικαιολογίες, όπως αυτές που ακούμε από σειρά Βουλευτών της Νέας Δημοκρατίας εδώ και κάποιες ημέρες, που ένας-ένας έρχονται και αδειάζουν τον κ. Καραμανλή. Τώρα η απόφασή σας θα μετρήσει.

Βέβαια η ατομική ευθύνη έχει αποδειχθεί συνταγή δια πάσαν νόσο στην εποχή της Νέας Δημοκρατίας. «Φταίει αποκλειστικά ο σταθμάρχης για το έγκλημα των Τεμπών» μας λέτε μονότονα, αλλά κανείς από εσάς δεν απαντά σκοπίμως ποιος ήταν Υπουργός ο οποίος τοποθέτησε σε αυτή τη θέση, με τον παράνομο διορισμό ,την παράνομη μετάταξη, τον σταθμάρχη, που ενώ η προκήρυξη μιλούσε για όριο ηλικίας σαράντα οκτώ έτη, ο σταθμάρχης ήταν πενήντα οκτώ ετών και με υπουργική απόφαση τοποθετήθηκε σε αυτή τη θέση. Μόνος του; Ήταν πρωτοβουλία του σταθμάρχη η τοποθέτησή του σε αυτή τη θέση; Ή μήπως συνιστά χρόνια παθογένεια δεκαετιών ο ρουσφετολογικός διορισμός του συγκεκριμένου σταθμάρχη;

Ποιος ήταν αυτός ο Υπουργός ο οποίος όφειλε να έχει θεσπίσει εθνικούς κανόνες ασφαλείας κατά την εφαρμογή των ευρωπαϊκών οδηγιών, οι οποίες ενσωματώθηκαν στην ελληνική έννομη τάξη τον Οκτώβριο του 2019; Ποιος ήταν Υπουργός ο οποίος είχε την ευθύνη για την αποκατάσταση της καμένης τηλεδιοίκησης τον Ιούλιο του 2019, αλλά δεν έπραξε απολύτως τίποτα; Φυσικά ήταν ο κρυπτόμενος κ. Καραμανλής, τις ευθύνες του οποίου συγκαλύπτετε, φτάνοντας ακόμη μέχρι και στο σημείο να καθυβρίζετε την Ευρωπαία Εισαγγελέα. Γιατί; Διότι τόλμησε να πράξει το θεσμικό της καθήκον.

Δεν είναι άλλωστε τυχαίο ότι οι συγγενείς των θυμάτων πλέον αναζητούν δικαιοσύνη στο Ευρωκοινοβούλιο. Και αφού εσείς προφανώς το έχετε ξεχάσει, έρχονται να σας το θυμίσουν ότι εξακολουθούμε –ελπίζουμε- να θεωρούμαστε ευρωπαϊκό κράτος δικαίου.

Τις ίδιες βέβαια προκλητικές μεθοδεύσεις πραγματοποιήσατε και μετά τη σύγκρουση των δύο τρένων, μετά το έγκλημα των Τεμπών, με το μπάζωμα του χώρου του εγκλήματος, όπου συνάδελφός σας, ο κ. Τριαντόπουλος εδώ και ένα χρόνο συνεχίζει να κρύβεται. Προφανώς δεν αισθάνεται καμμία ευθιξία να δώσει εξηγήσεις και στην Εθνική Αντιπροσωπεία και στην ελληνική κοινωνία, αλλά και στους συγγενείς των θυμάτων που περιμένουν μία απάντηση εδώ και έναν ολόκληρο χρόνο.

Βεβαίως δεν είναι η πρώτη φορά που συμπεριφέρεται κατ’ αυτόν τον τρόπο η Κυβέρνηση της Νέας Δημοκρατίας. Δεν μας εκπλήσσει. Έχει δώσει τα διαπιστευτήριά της σε κάθε σκάνδαλο το οποίο έχει προκαλέσει, καταλύοντας κάθε έννοια του κράτους δικαίου.

Δεν έχει λησμονηθεί από κανέναν σε αυτή την Αίθουσα το σκάνδαλο των υποκλοπών για το οποίο ο Πρόεδρος της Ανεξάρτητης Αρχής της ΑΔΑΕ κ. Ράμμος έφτασε να αναφέρει στο Ευρωκοινοβούλιο ότι η ελληνική δικαιοσύνη δεν έχει κάνει τίποτα, δεν έχει διώξει κανέναν για τις υποκλοπές και αντιθέτως, σπεύδει να διώξει μέλη τού εποπτικού οργάνου που απλώς έκαναν το καθήκον τους. Και πραγματικά αναρωτιέται κανένας. Τίθεται ένα μείζον ζήτημα εθνικής ασφαλείας με παρακολούθηση του Αρχηγού των Ενόπλων Δυνάμεων, άλλων στελεχών σε επιτελικές θέσεις, πολιτικών Αρχηγών, Υπουργών. Και θα δεχθούμε ότι ο κ. Μητσοτάκης ήταν ανήξερος, ανίκανος, δεν γνώριζε τίποτα ούτε ο ίδιος ούτε οι συνεργάτες του, απλά πόσα χρόνια θα περάσουν προκειμένου να μάθουμε ποιοι ήταν αυτοί οι οποίοι εν μέσω σφοδρών γεωπολιτικών αναταράξεων στην ευρύτερη περιοχή μας, παρακολουθούσαν τα κορυφαία στελέχη των Ενόπλων Δυνάμεων. Πόσα χρόνια θεωρείτε ότι πρέπει να περάσουν για να ενημερωθεί για τους ενόχους ο ελληνικός λαός;

Βεβαίως, σχετικά με το σκάνδαλο του «Predator» και την άδεια εξαγωγής, βλέπουμε ότι στις Ηνωμένες Πολιτείες της Αμερικής, ήδη έχουν επιβληθεί από το Υπουργείο Οικονομικών κυρώσεις προς την εταιρεία η οποία εξήγαγε το «Predator». Εδώ τον άνθρωπο, τον Γενικό Γραμματέα του Υπουργείο Εξωτερικών τον κ. Σμυρλή, εσείς τον έχετε αναβαθμίσει. Πού βρίσκεται η έρευνα αυτή τη στιγμή, δεν γνωρίζουμε. Αγνοείται και αυτή, όπως αγνοείται και η αλήθεια των Τεμπών.

Και θα ήταν καλό, κυρίες και κύριοι συνάδελφοι της Νέας Δημοκρατίας, να μην μπείτε στον πειρασμό, όπως ο προηγούμενος ομιλητής από τη Νέα Δημοκρατία και να αποφύγετε να απαντήσετε για τις ευθύνες των συναδέλφων σας των Υπουργών για το έγκλημα των Τεμπών ή για το σκάνδαλο της μετατροπής του Υπουργείου Εσωτερικών σε εκλογικό κέντρο της Νέας Δημοκρατίας και να προσπαθήσετε να μιλήσετε για οικονομικά επιτεύγματα της Κυβέρνησης. Πραγματικά μην μπείτε σε αυτόν τον πειρασμό, γιατί τότε θα πρέπει να απαντήσετε στις χιλιάδες μικρομεσαίες επιχειρήσεις, πώς είναι δυνατόν το 86% των δανείων του Ταμείου Ανάκαμψης να πηγαίνει μόλις σε σαράντα μεγάλους ομίλους και εταιρείες, τη στιγμή που οι μικρομεσαίες επιχειρήσεις δεν μπορούν να περάσουν ούτε απ’ έξω από ένα τραπεζικό ίδρυμα.

Μην μπείτε στον πειρασμό, γιατί δημοσιοποιήθηκαν τα στοιχεία από τη EUROSTAT, όπου δείχνει ότι η χώρα μας τερμάτισε προτελευταία, εικοστή έκτη μεταξύ των είκοσι επτά χωρών, όσον αφορά το ΑΕΠ, με όρους αγοραστικής δύναμης. Μην μπείτε στον πειρασμό πραγματικά να μιλήσετε, όπως ο συνάδελφος προηγουμένως για εργασία, γιατί αύριο και μεθαύριο θα βρίσκονται στο Υπουργείο Οικονομικών και στην Πλατεία του Συντάγματος, οι εργαζόμενοι της ΛΑΡΚΟ που δεν ανανεώνετε τις συμβάσεις σε επτακόσιους εργαζόμενους μέχρι τα τέλη του Μαρτίου. Και θα βρεθούν, όχι για να σας χειροκροτήσουν για τα επιτεύγματα, αλλά να διαμαρτυρηθούν για τις πράξεις σας. Και δεν μπορείτε ούτε να τους αντικρίσετε στα μάτια, καθώς τους είχατε φλομώσει στο ψέμα όλα αυτά τα χρόνια με τη συνέχιση λειτουργίας της εταιρείας, με τους επενδυτές που έρχονταν και ποτέ δεν ήρθαν. Και δεν μπορείτε να τους αντικρίσετε στα μάτια, όπως δεν μπορούσατε να αντικρίσετε και την κ. Καρυστιανού κατά τη διάρκεια της εξεταστικής επιτροπής, όπου το κόμμα της Νέας Δημοκρατίας ήταν το μόνο του οποίου Βουλευτής δεν απηύθυνε ούτε μία ερώτηση προς την μητέρα θύματος των Τεμπών που κατέθεσε στην επιτροπή μας.

Κλείνοντας, ο ΣΥΡΙΖΑ - Προοδευτική Συμμαχία δεν θα επιτρέψει η κατάθεση της πρότασης δυσπιστίας να αποτελέσει αφορμή μικροκομματικών διαγκωνισμών. Η πρόταση δυσπιστίας μπορεί και πρέπει να καταστεί ευκαιρία για τους πολίτες και τη χώρα να απαλλαγούν από μια Κυβέρνηση, η οποία προσβάλλει την ιστορία, τους θεσμούς και την αξιοπρέπειά τους.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ τον κ. Μακάριο Λαζαρίδη από τη Νέα Δημοκρατία να λάβει τον λόγο.

**ΜΑΚΑΡΙΟΣ ΛΑΖΑΡΙΔΗΣ:** Εγώ πάντως, κύριε Σαρακιώτη, θα μπω στον πειρασμό να μιλήσω για τα επιτεύγματα της Κυβέρνησης τα τελευταία πέντε χρόνια.

Ευχαριστώ κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, θα ήθελα να ξεκινήσω την ομιλία μου με ένα θερμό ευχαριστώ προς τα κόμματα της Αντιπολίτευσης.

Να ευχαριστούμε, κύριε Υπουργέ, κύριε Βορίδη, που προκάλεσαν αυτή τη συζήτηση στο Ναό της Δημοκρατίας, μολονότι οι Αρχηγοί κάποιων εξ αυτών των κομμάτων την υπονομεύουν. Τα ευχαριστούμε, που παρά τη θέλησή τους, συμβάλλουν στην ανάδειξη της αλήθειας και στην ευκαιρία να υπενθυμίσουμε το σημαντικό έργο της Κυβέρνησης της Νέας Δημοκρατίας και του Πρωθυπουργού Κυριάκου Μητσοτάκη.

Ευχαριστούμε που μας δίνουν τη δυνατότητα και από αυτό το Βήμα να προειδοποιήσουμε για την προσπάθειά τους να αποσταθεροποιηθεί η χώρα και να εκτροχιαστεί από την πορεία της προς τα εμπρός. Κι αυτό, μόλις εννέα μήνες μετά τη νωπή λαϊκή ετυμηγορία, σύμφωνα με την οποία το συμβόλαιο τιμής με τους πολίτες ανανεώθηκε με εκκωφαντικό τρόπο για ακόμα μια τετραετία. Αντιλαμβάνομαι ότι αυτό σας ενοχλεί, αλλά αυτή είναι η πραγματικότητα. Και τότε βεβαίως, όλοι θυμόμαστε ότι τα κόμματα της Αντιπολίτευσης λειτουργούσαν με το ίδιο ύφος, τον ίδιο λαϊκισμό, την ίδια υποκρισία, την ίδια ρητορική μίσους και ψεμάτων. Όμως, το είδατε το αποτέλεσμα, κυρίες και κύριοι του ΣΥΡΙΖΑ και του ΠΑΣΟΚ, που εξακολουθείτε όμως να επιμένετε στην ίδια λάθος συνταγή. Δεν διστάζετε να κάνετε πολιτική σπέκουλα στο θέμα της τραγωδίας των Τεμπών, εργαλειοποιώντας με χυδαίο τρόπο τον πόνο των συγγενών των θυμάτων.

Ισχυρίζεστε δήθεν προσπάθεια συγκάλυψης εκ μέρους της Κυβέρνησης. Όμως δεν συντάσσετε, όπως σας ζητάμε, ένα συγκεκριμένο κατηγορητήριο επί αυτού. Δεν υπάρχει κάτι που να έχει ζητήσει η ελληνική δικαιοσύνη και να έχουμε αρνηθεί και το γνωρίζετε πολύ καλά αυτό. Δεν χωρά αμφιβολία ότι στα Τέμπη συγκρούστηκαν ανθρώπινα λάθη με διαχρονικές και διακομματικές ευθύνες και παθογένειες του σιδηροδρόμου, κάτι που αναδεικνύεται από το σύνολο των μαρτυριών και στοιχείων που έχουν δει μέχρι τώρα τουλάχιστον, το φως της δημοσιότητας.

Ο τελικός κριτής βεβαίως, είναι η ανεξάρτητη δικαιοσύνη, την οποία οφείλουμε να αφήσουμε όλοι μας απρόσκοπτη στο έργο της. Κινείται με πολύ μεγαλύτερη ταχύτητα, σε σχέση με το παρελθόν και είναι αυτή που θα καταλογίσει στο τέλος τις ευθύνες στους ενόχους.

Κυρίες και κύριοι συνάδελφοι, την τελευταία πενταετία η χώρα αλλάζει ριζικά προς το καλύτερο. Έχει αφήσει πίσω της τα χρόνια της κρίσης και προχωρά με γνώμονα την πρόοδο και την προκοπή των πολιτών. Όσον αφορά την οικονομία, είχαμε δεσμευτεί για μείωση των φόρων και των εισφορών, αύξηση της ανάπτυξης, ανάκτηση της επενδυτικής βαθμίδας, προσέλκυση επενδύσεων, αντιμετώπιση της ανεργίας και δημιουργία νέων και καλά αμειβόμενων θέσεων εργασίας.

Παράλληλα, θέσαμε, ως κορυφαίες προτεραιότητες, την ενίσχυση του εισοδήματος, την αύξηση του αφορολόγητου και τη στήριξη των ευάλωτων, αυξήσεις στους συνταξιούχους και στους δημοσίους υπαλλήλους, ενίσχυση σε νέους, μισθωτούς και ιδιοκτήτες ακινήτων. Όλα αυτά έγιναν πράξη. Οι δεσμεύσεις μας υλοποιούνται και το κοινωνικό συμβόλαιο που έχουμε υπογράψει με τον λαό τηρείται πιστά. Και ασφαλώς, η ανάκαμψη της οικονομίας μας συνάδει απόλυτα με την κοινωνική συνοχή. Όσο πιο ισχυρή είναι μια οικονομία τόσο πιο εφικτή είναι η διάθεση κονδυλίων για την άσκηση κοινωνικής πολιτικής.

Στο πλαίσιο αυτό ασκούμε δίκαιες πολιτικές και κατανέμουμε δίκαια τον πλούτο που δημιουργούμε. Παράλληλα, κρατήσαμε όρθιο το Εθνικό Σύστημα Υγείας σε ιδιαίτερα δύσκολες συνθήκες και τώρα το ενισχύουμε με συνολικά 36 δισεκατομμύρια ευρώ για την αναβάθμιση των υποδομών από το Ταμείο Ανάκαμψης και Ανθεκτικότητας. Αναβαθμίζουμε τη δημόσια εκπαίδευση, δημιουργούμε μη κρατικά μη κερδοσκοπικά ιδρύματα ως παραρτήματα ξένων πανεπιστημίων. Μειώνουμε τις ανισότητες, μειώνουμε την εγκληματικότητα, όπως αποδεικνύουν τα επίσημα στοιχεία, εκσυγχρονίζουμε και επιταχύνουμε τις αποφάσεις της δικαιοσύνης.

Οι συντελούμενες τολμηρές μεταρρυθμίσεις και αλλαγές στην ελληνική κοινωνία, συνιστούν ένα παζλ μεγάλων και σημαντικών αλλαγών που θα οδηγήσουν στη σύγκλιση της χώρας μας με την Ευρώπη. Η Κυβέρνηση αυτή ενισχύει την Ελλάδα και την κάνει πιο ισχυρή από ποτέ σε όλα τα επίπεδα. Ασφαλώς και στην εξωτερική πολιτική και την άμυνα, η χώρα μας είναι πλέον μία δύναμη ειρήνης και σταθερότητας αλλά και αποτροπής. Μεγαλώνει και θωρακίζεται. Η φωνή μας ακούγεται δυνατά και πρωταγωνιστούμε σε όλα τα μεγάλα και σημαντικά παγκόσμια γεγονότα.

Την ίδια στιγμή που μας κατηγορείτε για δήθεν υποβάθμιση του κράτους δικαίου, ο Πρωθυπουργός μας Κυριάκος Μητσοτάκης απολαμβάνει της πλήρους εμπιστοσύνης των Ευρωπαίων -και όχι μόνον- ηγετών και αξιωματούχων, οι οποίοι μάλιστα τακτικά -θα έλεγα- υιοθετούν τις προτάσεις του, όπως συνέβη με το Ταμείο Ανάκαμψης και Ανθεκτικότητας, όπως συνέβη με τα κονδύλια που διέθεσε η Ευρωπαϊκή Ένωση για την πανδημία.

Αυτό, κυρίες και κύριοι συνάδελφοι, κάτι σημαίνει. Παρά τις δυσκολίες και τα προβλήματα, η Κυβέρνηση της Νέας Δημοκρατίας και του Κυριάκου Μητσοτάκη με την πολιτική της υπευθυνότητα και τη γλώσσα της αλήθειας, εμπνέει και θα συνεχίσει να εμπνέει τους πολίτες. Είναι οι μόνοι στους οποίους λογοδοτούμε και που γνωρίζουν καλά ότι δεν τους κοροϊδεύουμε, δεν υποκρινόμαστε. Τηρούμε τις υποσχέσεις μας, διορθώνουμε τα λάθη μας, ότι τελικά είμαστε δίπλα τους, όχι μόνο στα εύκολα αλλά και στα δύσκολα.

Από την άλλη, όπως αποδεικνύεται καθημερινά, κάποιες άλλες δυνάμεις της κοινοβουλευτικής Μειοψηφίας, επιλέγουν τον πολιτικό καιροσκοπισμό, τον λαϊκισμό, την υποκρισία, την πολιτική εξαπάτηση και τα σενάρια συνωμοσιολογίας. Αντί να προτείνουν λύσεις στα προβλήματα, είναι οι ίδιοι τα προβλήματα.

Με πυροτεχνήματα και λόγια του αέρα προσπαθούν να καλύψουν την πολιτική τους γύμνια και την έλλειψη ρεαλιστικών θέσεων. Νομίζουν ότι θα ξεγελάσουν την κοινωνία αλλά μάταια πια. Οι εποχές αυτές έχουν περάσει ανεπιστρεπτί. Οι πολίτες γνωρίζουν και κρίνουν. Όλοι πλέον γνωριζόμαστε μεταξύ μας και κανείς δεν μπορεί να κρυφτεί ξανά πίσω από το δάχτυλό του.

Γι’ αυτό και είμαι βέβαιος ότι η πρόταση δυσπιστίας κατά της Κυβέρνησης θα επιστραφεί ως μπούμερανγκ στους εμπνευστές της, ας το έχουν υπ’ όψιν τους. Στο τέλος πάντα λάμπει η αλήθεια. Αυτό θα συμβεί και τώρα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε, και για τη συνέπεια στον χρόνο.

Τον λόγο τώρα έχει από το Κομμουνιστικό Κόμμα της Ελλάδας ο κ. Καραθανασόπουλος.

Κύριε συνάδελφε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Το Κομμουνιστικό Κόμμα Ελλάδας καθημερινά θέτει προτάσεις μομφής, αλλά και καταδίκης της αντιλαϊκής κυβερνητικής πολιτικής, δίνοντας όλες του τις δυνάμεις στην οργάνωση της λαϊκής πάλης εκεί όπου πραγματικά γίνεται η λαϊκή αντιπολίτευση. Την ίδια ώρα που τα άλλα κόμματα είτε δίνουν διαπιστευτήρια προοδευτικότητας στην Κυβέρνηση της Νέας Δημοκρατίας, όπως με τον γάμο για τα ομόφυλα ζευγάρια, είτε στηρίζουν εμβληματικές αντιλαϊκές μεταρρυθμίσεις, η ίδρυση ιδιωτικών ΑΕΙ εφόσον αλλάξει το άρθρο 16, ακόμη και σε στρατηγικές επιλογές της άρχουσας τάξης, όπως η εμπλοκή στις ιμπεριαλιστικές συγκρούσεις, στην αποστολή της φρεγάτας στην Ερυθρά Θάλασσα για την προστασία των εφοπλιστών, στο νέο κυνήγι των εξοπλισμών. Την ίδια ώρα, αν δεν συκοφαντούν τους αγώνες, όπως κάνει η ΓΣΕΕ, είτε είναι απόντες είτε συμμετέχουν απλά και μόνο για να βγάλουν κάποιες φωτογραφίες.

Για το έγκλημα στα Τέμπη είναι δεδομένη η συστηματική προσπάθεια συγκάλυψης από μεριάς της Νέας Δημοκρατίας, επιμένοντας, όπως σε αντίστοιχες περιπτώσεις έκαναν άλλες κυβερνήσεις, παραδείγματος χάριν στο Άδενδρο, για το ανθρώπινο λάθος.

Ναι, κύριε Υπουργέ, κύριε Βορίδη, υπάρχουν συγκεκριμένα στοιχεία που αποκαλύπτουν τη συστηματική προσπάθεια συγκάλυψης. Πρώτον, ότι ολοκληρώσατε εσπευσμένα τις εργασίες της εξεταστικής επιτροπής. Δεύτερον, ότι είχατε επιλεκτική κλήτευση μαρτύρων, αποκλείοντας μια σειρά άλλους σημαντικούς μάρτυρες. Ότι δεν θελήσατε στην εξεταστική επιτροπή να εξεταστούν τα αίτια της έκρηξης, αλλά και της αλλοίωσης του χώρου του εγκλήματος. Το ότι δεν θελήσατε να εξεταστεί το τι μετέφερε η εμπορική αμαξοστοιχία και τώρα, βεβαίως, και με τη μονταζιέρα, όπως αποκαλύπτεται.

Αλλά είναι φανερή και η επιλεκτική στάση των άλλων κομμάτων για συσκότιση των πραγματικών αιτιών και των υπευθύνων με τον εξωραϊσμό της πολιτικής της Ευρωπαϊκής Ένωσης άρα και του χαρακτήρα του αστικού κράτους. Γιατί όλες οι προηγούμενες κυβερνήσεις και αυτά τα κόμματα υλοποίησαν την πολιτική της Ευρωπαϊκής Ένωσης στους σιδηροδρόμους, την απελευθέρωση, το διαχωρισμό των εταιρειών, την αποσύνδεση των γραμμών από τους συρμούς, με αντιθέσεις και αντικρουόμενα συμφέροντα. Φτάσαμε μέχρι και την ιδιωτικοποίηση της «ΤΡΑΙΝΟΣΕ» επί ΣΥΡΙΖΑ.

Με στόχο ποιον άλλον; Αυτός είναι ο στόχος της Ευρωπαϊκή Ένωσης, να εξυπηρετηθούν οι ανάγκες των πολυεθνικών για να επιταχυνθούν οι μεταφορές εμπορευμάτων μέσω της αύξησης του μεταφορικού χώρου και της ταχύτητας. Και τα μέτρα ασφαλείας υποτάσσονται ακριβώς σε αυτούς τους σχεδιασμούς. Να διασφαλιστούν, δηλαδή, τα συμφέροντα των πολυεθνικών και η κερδοφορία τους. Γι’ αυτό και μπαίνει σε δεύτερη μοίρα η ανθρώπινη ασφάλεια. Γι’ αυτό και στο δευτερεύον δίκτυο η Ευρωπαϊκή Ένωση δεν τα θεωρεί υποχρεωτικά αυτά τα συστήματα ασφαλείας. Γι’ αυτό και η ίδια η Ευρωπαϊκή Ένωση επιτρέπει στην Ευρωπαϊκή Ένωση να κυκλοφορούν συρμοί οι οποίοι δεν ανταποκρίνονται στις προδιαγραφές ασφαλείας και πυρασφάλειας.

Αυτή την πολιτική υπηρέτησαν όλες οι κυβερνήσεις και γι’ αυτό είναι συνυπεύθυνες στο έγκλημα. Αυτή η πολιτική είναι που οδήγησε να μην υπάρχει κανένα σύστημα ασφαλείας σε λειτουργία την περίοδο όταν έγινε το έγκλημα στα Τέμπη. Αυτή η πολιτική ήταν που μείωσε τον αριθμό των εργαζομένων στον ΟΣΕ σε τρομακτικό βαθμό, στην εντατικοποίηση της εργασίας τους, και βεβαίως στο πιο εύκολο ανθρώπινο λάθος χωρίς μέτρα αποτροπής αυτού του λάθους και στη μη συντήρηση του δικτύου. Να το εκρηκτικό μείγμα που οδήγησε στο έγκλημα.

Γι’ αυτό ακριβώς και τα υπόλοιπα κόμματα -και σας κάνουν χάρη, κύριε Υπουργέ- επιμένουν απλά και μόνο στην 717 και όχι στις υπόλοιπες τρεις συμβάσεις που ακόμη δεν έχουν ολοκληρωθεί από το 2007. Για φανταστείτε, τρεις συμβάσεις τρέχουν μη ολοκληρωμένες από το 2007 και η σύμβαση 717 του 2014, που υποτίθεται ολοκληρώθηκε, αλλά με την πρώτη πλημμύρα κατέρρευσε. Και επιμένουν στο ζήτημα στο πώς τοποθετήθηκε ο σταθμάρχης ή το ρουσφέτι. Δηλαδή με άλλον τρόπο τι σας λένε; Ανθρώπινο λάθος, παραλλαγή του ανθρώπινου λάθους.

Για να βγαίνει ο κ. Σπίρτζης και να λέει πρόσφατα ότι δεν συνδέεται με το δυστύχημα των Τεμπών η μη εκτέλεση της σύμβασης 717. Τι καλύτερο πλυντήριο για την πολιτική της Κυβέρνησης και τον κ. Καραμανλή; Για να βγαίνει και να λέει ο κ. Σπίρτζης εκ των υστέρων ότι η σύμβαση 717 ήταν μια σύμβαση διάτρητη, που έλειπαν υλικά, δεν παράγονταν υλικά εδώ και δεκαπέντε χρόνια, δεν υπήρχαν ανταλλακτικά, δεν υπήρχαν προδιαγραφές ασφαλείας. Και τι έκανε για αυτή τη διάτρητη σύμβαση; Τη διατήρησε και υπέγραψε, ετοίμασε και συμπληρωματική σύμβαση. Να, λοιπόν, ποιες είναι οι ευθύνες, που είναι διαχρονικές.

Γι’ αυτό το ΚΚΕ, αξιοποιώντας την εξεταστική επιτροπή, κατέληξε -και είναι το μοναδικό κόμμα επίσημα στο πόρισμα του- που κατέληξε σε συγκεκριμένα κακουργηματικά αδικήματα και άλλα που βαρύνουν πρώην Υπουργούς αλλά και νυν, τον κ. Τριαντόπουλο. Με το πόρισμά του επιβεβαιώνεται η βασική αιτία, τα κέρδη τους είναι οι ζωές μας. Και σε αυτόν ακριβώς τον βωμό της κερδοφορίας τόσο το αστικό κράτος όσο και η Ευρωπαϊκή Ένωση θυσιάζει την ικανοποίηση των ανθρώπινων αναγκών, θυσιάζει τα ανθρώπινα δικαιώματα, αλλά και θυσιάζει την ανθρώπινη ζωή.

Θα πείτε είναι υπερβολικό αυτό που λέει το ΚΚΕ; Όχι, δεν συμμετέχει η Ευρωπαϊκή Ένωση στις ιμπεριαλιστικές επεμβάσεις που σκοτώνονται παιδιά, γυναίκες, άμαχος πληθυσμός; Γιατί συμμετέχει; Για το μοίρασμα και το ξαναμοίρασμα των αγορών, για τον έλεγχο των πλουτοπαραγωγικών πηγών, για τα κέρδη. Μάλιστα και η Ελλάδα εμπλέκεται σε αυτόν τον σχεδιασμό στο πλαίσιο της γεωστρατηγικής αναβάθμισης της χώρας μας, που συμφωνούν όλα τα υπόλοιπα κόμματα.

Από αυτή την άποψη αυτό ακριβώς, αυτή η ιμπεριαλιστική όξυνση των ανταγωνισμών και των συγκρούσεων, δεν είναι τίποτε άλλο παρά αποτέλεσμα της όξυνσης των αντιθέσεων, αλλά και των αδιεξόδων τού καπιταλιστικού συστήματος. Αυτή είναι ακριβώς η λογική η οποία διαμορφώνει τις συνθήκες για μία νέα επαπειλούμενη καπιταλιστική κρίση και γι’ αυτόν ακριβώς τον λόγο η Κυβέρνηση επιταχύνει τις αντιλαϊκές μεταρρυθμίσεις, όπως αυτές προβλέπονται από το πανευρωπαϊκό μνημόνιο, τα αντιλαϊκά προαπαιτούμενα για το Ταμείο Ανάκαμψης. Έτσι, λοιπόν, στο όνομα της επιτάχυνσης των επενδύσεων δρομολογεί μια συνεχή επίθεση απέναντι στους εργαζόμενους, στα μισθολογικά, εργασιακά, ασφαλιστικά και συνδικαλιστικά δικαιώματα. Διαμορφώνει ακριβώς το έδαφος η ακρίβεια να παραμένει και να κατατρώει τα λαϊκά εισοδήματα, όπως η πράσινη μετάβαση στην οποία συμφωνείτε άλλωστε όλοι. Δρομολογεί νέα μέτρα φοροεπιδρομής απέναντι στα λαϊκά εισοδήματα για τα ματωμένα πρωτογενή πλεονάσματα και για τη δημιουργία δημοσιονομικού χώρου, για να επιδοτούνται οι επιχειρηματικοί όμιλοι. Συγκεντρώνει τη γη και αλλάζει χρήση της γης ενάντια στις ανάγκες των βιοπαλαιστών αγροτών, για να τους ξεκληρίσει μια ώρα αρχύτερα. Και με ακόμη μεγαλύτερη επιθετικότητα προωθεί τα ζητήματα της περαιτέρω εμπορευματοποίησης, της επιχειρηματικής δράσης στα σχολεία, στα πανεπιστήμια, στα νοσοκομεία, να λειτουργούν δηλαδή με ιδιωτικοοικονομικά κριτήρια στο πλαίσιο της συνύπαρξης του δημόσιου και ιδιωτικού τομέα, που αυτός αποτελεί ακριβώς και το βασικό πρόβλημα που έχουν να αντιμετωπίσουν τα λαϊκά στρώματα.

Σε αυτή ακριβώς τη στρατηγική σας δεν είσαστε μόνοι σας. Υπάρχει μία ευρύτερη συναίνεση πολιτικών δυνάμεων για να διαμορφωθεί και το αντίστοιχο έδαφος για κοινωνική συναίνεση. Όμως αυτό δεν το καταφέρνετε γιατί οι αγώνες των εργαζομένων, των αγροτών, της φοιτητικής γενιάς και της νεολαίας έχει συντρίψει αυτό το αφήγημα της κοινωνικής συναίνεσης.

Έτσι λοιπόν εμείς λέμε καθαρά ότι καμμία εμπιστοσύνη δεν πρέπει να δείξει ο λαός και η νεολαία στο αστικό κράτος γιατί είναι πολύ ισχυρό για να ικανοποιεί τις ανάγκες και τα συμφέροντα των επιχειρηματικών ομίλων και είναι πολύ αδύναμο για να προστατεύει την ανθρώπινη ζωή και τα δικαιώματα του λαού.

Κανένα συμφέρον, καμμία εμπιστοσύνη δεν πρέπει να δείξει στο αστικό πολιτικό σύστημα και στις προσπάθειες αναπαλαίωσής του μέσω των διεργασιών που γίνονται στα διάφορα κομμάτια της σοσιαλδημοκρατίας, ΠΑΣΟΚ – ΣΥΡΙΖΑ - Νέα Αριστερά και άλλων, αλλά να στοχεύσει με την πάλη του και τη δράση του καθημερινά στον πραγματικό αντίπαλο, δηλαδή στα συμφέροντα του κεφαλαίου και στο σύστημα που υπηρετεί αυτά τα συμφέροντα. Γιατί δεν υπάρχει διέξοδος εντός των τειχών του συστήματος. Η διέξοδος η πραγματική και ελπιδοφόρα βρίσκεται στην ανατροπή του.

Από αυτή την άποψη, το ΚΚΕ καταψηφίζει την Κυβέρνηση της Νέας Δημοκρατίας. Πρωτοστατεί στην οργάνωση της λαϊκής πάλης και στη συγκρότηση της κοινωνικής συμμαχίας, για να διευρυνθεί ακόμη πιο αποφασιστικά το ρεύμα αμφισβήτησης της κυρίαρχης πολιτικής και των κομμάτων που την υπηρετούν, για ακόμα μεγαλύτερη συμπόρευση με το ΚΚΕ. Η μάχη των ευρωεκλογών θα αποτελέσει κριτήριο σε αυτή την πορεία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από τη Νέα Δημοκρατία η κ. Ζωή Ράπτη.

**ΖΩΗ ΡΑΠΤΗ:** Κύριε Πρόεδρε, κυρίες και κύριοι Υπουργοί, κυρίες και κύριοι Βουλευτές, βρισκόμαστε σήμερα εδώ, για να συζητήσουμε την πρόταση δυσπιστίας που υπέβαλαν ογδόντα πέντε Βουλευτές της Αντιπολίτευσης με την οποία προβάλλουν και πάλι σε δημόσια συζήτηση τους υποτιθέμενους κινδύνους και τις συνθήκες του κράτους δικαίου που επικρατούν στη χώρα μας. Μάλιστα, επικαλούνται ότι η Κυβέρνηση συστηματικά υπονομεύει δήθεν τη δημοκρατία και τους θεσμούς της και στο πλαίσιο αυτό υπονομεύει και οποιαδήποτε προσπάθεια διαλεύκανση της τραγωδίας των Τεμπών.

Εμείς στεκόμαστε ανθρώπινα, αληθινά και πέρα και πάνω από κόμματα και χρώματα δίπλα στους ανθρώπους που έχουν χάσει τους δικούς τους ανθρώπους και η μόνη πραγματικά ειλικρινής στάση είναι να ζητάς την αλήθεια και να αναμένεις τη δικαιοσύνη να κάνει ανεξάρτητα τη δουλειά της χωρίς να προσπαθείς να σφετεριστείς τον ρόλο της. Όπως όλοι οι πολίτες γνωρίζουν, ήδη έχουν ασκηθεί διώξεις σε μια σειρά κατηγορουμένων από τον ειδικό εφέτη ανακριτή που ορίστηκε προς τούτο και κάποιοι έχουν ήδη προφυλακιστεί. Με τις αλλαγές στον Κώδικα Ποινικής Δικονομίας που ψηφίσαμε αλλά καταψήφισαν τα κόμματα της Αντιπολίτευσης η υπόθεση θα δικαστεί άμεσα και χωρίς χρονοτριβή. Και μπορεί ο καθένας να έχει όποια γνώμη θέλει, να συμφωνεί ή να διαφωνεί με την αξιολόγηση στοιχείων ή καταθέσεων που έρχονται στο φως της δημοσιότητας, όμως κανείς δεν διανοείται να ντυθεί δικαστής και να ανέβει στην έδρα.

Εμείς, αξιότιμοι συνάδελφοι, μέσα στη Βουλή υποχρεούμαστε να έχουμε απόλυτη συνείδηση ότι, αν ξεφύγουμε από τα όσα ορίζει η δικαιοσύνη, τότε περνάμε στην κατάλυση του κράτους δικαίου και εν τέλει της δημοκρατίας. Συνεπώς στην υπόθεση των Τεμπών θα πρέπει να αφήσουμε τη δικαιοσύνη να κάνει τη δουλειά της, χωρίς να αμφισβητούμε τον ρόλο και τις αρμοδιότητες της και χωρίς να συστήνουμε λαϊκά δικαστήρια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς την εμποδίζετε.

**ΖΩΗ ΡΑΠΤΗ:** Είναι δεδομένο δε ότι, αν η δικαιοσύνη που ερευνά την υπόθεση διαπιστώσει πράξη ή παράλειψη πολιτικού προσώπου, θα διαβιβάσει πάραυτα στη Βουλή τη δικογραφία σύμφωνα και με το άρθρο 86.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Διαβίβασε η ευρωπαία εισαγγελέας.

**ΖΩΗ ΡΑΠΤΗ:** Η Νέα Δημοκρατία, λοιπόν, θεσμικά με τις πρωτοβουλίες της στοχεύει στην πλήρη διαλεύκανση και στην ταχύτατη εκδίκαση της τραγωδίας στα Τέμπη, όταν δυστυχώς η Αντιπολίτευση αναζητά στον πόνο των ανθρώπων την πολιτική εκμετάλλευση και μόνο.

Σε σχέση τώρα με την πρόταση δυσπιστίας είναι σαφές ότι πρόκειται εν όψει ευρωεκλογών για μια εκστρατεία δυσφήμισης εκ μέρους της Αντιπολίτευσης όλων των προσπαθειών που έχουν γίνει και αναγνωρίζονται από την ευρωπαϊκή επιτροπή, δυσφήμιση με κινδυνολογίες και εικασίες που δεν επιβεβαιώνονται από τις θεσμικές κινήσεις που έγιναν τα τελευταία χρόνια από την Κυβέρνηση για την αναβάθμιση και θωράκιση των θεσμών με μεταρρυθμίσεις που μας φέρνουν πιο κοντά στην Ευρώπη. Ποιοι είναι αυτοί που το κάνουν τώρα; Ορισμένους από αυτούς τους γνωρίσαμε, όταν κατηγορούσαν με fake news την Ελλάδα για την υποτιθέμενη πεντάχρονη Μαρία που δήθεν πνίγηκε στον Έβρο. Είναι οι ίδιοι που σιωπούσαν, όταν την επικαιρότητα συγκλόνιζε το σκάνδαλο των τηλεοπτικών αδειών για τον πλήρη έλεγχο του τηλεοπτικού τοπίου από την Κυβέρνηση ΣΥΡΙΖΑ - ΑΝΕΛ, μια υπόθεση που προκάλεσε την οριστική και αμετάκλητη καταδίκη από το ειδικό δικαστήριο του τότε αρμόδιου Υπουργού Επικρατείας και νυν εισηγητή κ. Νίκου Παππά. Είναι οι ίδιοι που σώπαιναν, όταν ο πρώην Αναπληρωτής Υπουργός Δικαιοσύνης κ. Δημήτρης Παπαγγελόπουλος καταγγέλλονταν για ακραία χειραγώγηση της δικαιοσύνης, φτάνοντας στο σημείο να απειλεί ακόμα και δικαστικούς λειτουργούς. Είναι οι ίδιοι που πρωτοστάτησαν στην προσπάθεια διασυρμού της χώρας και αναστολής της χρηματοδότησής της στηρίζοντας ψήφισμα κατά της Ελλάδας, το οποίο υπερψήφισαν ευτυχώς λιγότεροι από τους μισούς Ευρωβουλευτές του Ευρωκοινοβουλίου.

Η αλήθεια, όμως, σε πείσμα όλων είναι εντελώς διαφορετική. Η μαύρη εικόνα που προσπαθούν να μας πείσουν ότι τάχα κυριαρχεί σήμερα στην Ελλάδα είναι αντίθετη με τη διεθνή αναγνώριση που απολαμβάνει η χώρα μας, μια αναβάθμιση η οποία μεταφράζεται στο μικρό οικονομικό θαύμα που οδήγησε το έγκυρο περιοδικό «ECONOMIST» να αναδείξει την Ελλάδα ως χώρα της χρονιάς για το 2023. Και είναι προφανές ότι η σημαντική βελτίωση της οικονομίας στην Ελλάδα τα τελευταία χρόνια αλλά και η ολική επαναφορά της ενοχλεί. Αν η Ελλάδα είχε τα αντιδημοκρατικά εκείνα χαρακτηριστικά που ορισμένοι προσπαθούν να της προσδώσουν, θα μπορούσε άραγε να εκλέξει ένα μέλος της Βουλής των Ελλήνων ως πρόεδρο βουλευτών σαράντα πέντε άλλων κοινοβουλίων;

Τα γεγονότα είναι αδιάψευστα. Η ελληνική Κυβέρνηση προχώρησε σε μια σειρά μέτρων και μεταρρυθμίσεων για την ενίσχυση της διαφάνειας, της ανεξαρτησίας της δικαιοσύνης, της διασφάλισης των δικαιωμάτων των πολιτών αλλά και για την εμβάθυνση της δημοκρατίας μας. Την ίδια στιγμή που εκτοξεύονται αυτές οι κατηγορίες, η Ελλάδα αναβαθμίζεται στην κατηγορία της πλήρους δημοκρατίας για πρώτη φορά μετά το 2008 από το «ECONOMIST» στην ετήσια έκθεση «Democracy Index» για το 2023. Πιο συγκεκριμένα, στο δείκτη δημοκρατίας η Ελλάδα βαθμολογήθηκε με 8,14 στα 10 καταλαμβάνοντας την 20η θέση ανάμεσα σε συνολικά 167 χώρες.

Ανάμεσα στα σημαντικά βήματα προόδου αλλά και σημαντικών μεταρρυθμίσεων που έχουν γίνει τα τελευταία χρόνια θέλω να υπογραμμίσω τα ακόλουθα:

Στον τομέα της διαφάνειας, συστήσαμε Εθνική Αρχή Διαφάνειας για πρώτη φορά στην Ελλάδα με τον ν.4622/2019, δηλαδή μία ενιαία και ανεξάρτητη αρχή που απορρόφησε τις έξι πολυδιασπασμένες ελεγκτικές αρχές και η οποία έχει τα απαιτούμενα εχέγγυα της αμεροληψίας.

Στον τομέα της δικαιοσύνης εισαγάγαμε εκτενείς αλλαγές στον Ποινικό Κώδικα και στον Κώδικα Ποινικής Δικονομίας για την εναρμόνιση με τις σύγχρονες συνθήκες σε αδικήματα ιδιαίτερης απαξίας, όπως, για παράδειγμα, γενετήσια αδικήματα όπως ο βιασμός, εγκλήματα ενδοοικογενειακής βίας, αλλά και για την επιτάχυνση της απονομής της δικαιοσύνης.

Στον τομέα των δικαιωμάτων κατοχυρώσαμε την ισότητα στον γάμο και την προστασία των δικαιωμάτων των παιδιών εντός ομόφυλων οικογενειών. Με τον ν.5002/2022 η Ελλάδα έγινε το πρώτο κράτος-μέλος στην Ευρωπαϊκή Ένωση που απαγορεύει και τιμωρεί κάθε συναλλαγή, πώληση, κατοχή, εμπορία και χρήση κατασκοπευτικού λογισμικού στην επικράτειά της. Υλοποιούμε τα εθνικά σχέδια δράσης κατά του ρατσισμού, για τα άτομα με αναπηρία, για τα δικαιώματα των παιδιών, για την ψυχική υγεία των πολιτών, για την αντιμετώπιση της παιδικής σεξουαλικής κακοποίησης, καθώς και για την εθνική στρατηγική για τη ΛΟΑΤΚΙ κοινότητα. Εκσυγχρονίσαμε το καθεστώς απονομής ασύλου, προκειμένου να ολοκληρώνονται με ταχύτητα οι αιτήσεις, πάντοτε με σεβασμό στα ανθρώπινα δικαιώματα. Δώσαμε οριστικά τέλος στις δομές της ντροπής που στοιβάζονταν πρόσφυγες και μετανάστες δημιουργώντας νέες δομές με ανθρώπινες συνθήκες διαβίωσης. Σε ό,τι αφορά δε τα δικαιώματα των κοινοβουλευτικών ομάδων, με την τελευταία Συνταγματική Αναθεώρηση δώσαμε το δικαίωμα στη μειοψηφία να συνιστά εξεταστικές επιτροπές με πρόταση τουλάχιστον δέκα Βουλευτών. Και τέλος, μετά από χρόνια καθιερώσαμε το δικαίωμα των Ελλήνων εκλογέων που μένουν στο εξωτερικό να μπορούν να ασκούν το εκλογικό τους δικαίωμα από τον τόπο διαμονής τους μέσω επιστολικής ψήφου.

Τέλος, ως προς την ελευθερία του Τύπου, αυτή την στιγμή υπάρχουν και λειτουργούν περισσότερες εφημερίδες και ηλεκτρονικά μέσα από ποτέ. Έχουμε καταρτίσει τα μητρώα του έντυπου και ηλεκτρονικού Τύπου τα οποία διέπονται από διαφανείς κανόνες και κριτήρια. Θωρακίσαμε για το σύνολο του Τύπου την ελεύθερη ειδησεογραφία μέσω πρόσθετων παρεμβάσεων στον Ποινικό Κώδικα και την κατάργηση του αδικήματος της απλής δυσφήμισης, ώστε να προστατεύσουμε τους λειτουργούς της ενημέρωσης από κακόβουλες μηνύσεις και αγωγές.

Το κράτος δικαίου στην Ελλάδα σήμερα είναι ισχυρότερο από ποτέ. Απέναντι στις συκοφαντίες και τη σπίλωση από τους αντιπάλους μας, εμείς αντιτάσσονται στην επέκταση των δικαιωμάτων και την ενίσχυση του πλουραλισμού. Η πραγματικότητα είναι ότι όλες αυτές τις μεταρρυθμίσεις που υλοποιήσαμε χαιρέτισαν με θέρμη ο επικεφαλής του Ευρωπαϊκού Λαϊκού Κόμματος Μάνφρεντ Βέμπερ όσο και η Πρόεδρος του Ευρωπαϊκού Κοινοβουλίου Ρομπέρτα Μέτσολα με ένθερμες δηλώσεις τους.

Κύριε Πρόεδρε, κυρίες και κύριοι συνάδελφοι, η ατεκμηρίωτη σκανδαλολογία και η συκοφαντική συνωμοσιολογία θα είναι το πάζλ του πολιτικού λόγου της Αντιπολίτευσης στην πορεία μας προς τις ευρωεκλογές. Επειδή δεν έχει άλλη πολιτική πρώτη ύλη να αντιπαρατεθεί στην Κυβέρνηση στα ζητήματα της αληθινής ζωής, προσπαθεί να φτιάξει αυτή την πλαστή εικόνα της Ελλάδας που θέλει να μας αναδείξει. Η Ελλάδα όμως είναι πολύ διαφορετική από το αφήγημα της Αντιπολίτευσης χάρη στον καθημερινό και αδιάλειπτο αγώνα του Πρωθυπουργού μας Κυριάκου Μητσοτάκη εντός και εκτός των τειχών. Είναι μια ισχυρή και ασφαλής Ελλάδα, μια ευημερούσα Ελλάδα σε τροχιά υψηλής ανάπτυξης.

(Στο σημείο αυτό κτυπάει το κουδούνι λήξης της ομιλίας της κυρίας Βουλευτού)

Ολοκληρώνω, κύριε Πρόεδρε.

Είναι μια Ελλάδα που έχει ανακτήσει την επενδυτική βαθμίδα μετά από δεκατέσσερα χρόνια και έχει αφήσει οριστικά πίσω της τα χρόνια της χρηματοπιστωτικής κρίσης. Είναι μια Ελλάδα με ισχυρή δημοκρατία στην οποία όλοι σεβόμαστε το Σύνταγμα και τους νόμους. Είναι μια Ελλάδα που κοιτάζει το μέλλον με αισιοδοξία συνεχίζοντας τις μεγάλες μεταρρυθμίσεις σε συνδυασμό με τη δημοσιονομική σοβαρότητα και μια αποτελεσματική πολιτική κοινωνικής συνοχής για τους πιο ευάλωτους. Με αυτές τις σκέψεις θέλω να σας καλέσω όλους να καταψηφίσουμε την πρόταση μομφής.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από την Ελληνική Λύση ο κ. Σαράκης και ακολουθεί ο Υπουργός κ. Καιρίδης.

Παρακαλώ, κύριε συνάδελφε.

**ΠΑΥΛΟΣ ΣΑΡΑΚΗΣ:** Σας ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η ελληνική κοινωνία έχει βγάλει την ετυμηγορία της για το έγκλημα των Τεμπών. Υπάρχουν ένοχοι και αυτοί βρίσκονται ανάμεσα στο πολιτικό σύστημα το οποίο ευθύνεται για το ότι δεν εγκαταστάθηκαν και δεν λειτούργησαν τα συστήματα ασφαλείας στον ελληνικό σιδηρόδρομο παρ’ όλο που χορηγήθηκαν στην πατρίδα μας από ευρωπαϊκούς πόρους αλλά και διατέθηκαν από εθνικούς πόρους εκατοντάδες εκατομμύρια για τον εκσυγχρονισμό του ελληνικού σιδηροδρόμου, για να εγκατασταθούν όλα εκείνα τα συστήματα ασφαλείας που θα επέτρεπαν την ασφαλή μετακίνηση των πολιτών με τον σιδηρόδρομο.

Η ετυμηγορία είναι γνωστή για την ελληνική κοινωνία. Υπάρχουν ένοχοι. Γνωρίζει η ελληνική κοινωνία ότι το πολιτικό σύστημα θα επιχειρήσει για άλλη μια φορά να συγκαλύψει τις ευθύνες του και μάλιστα αυτή εδώ η Κυβέρνηση προσπάθησε από την πρώτη στιγμή να συγκαλύψει ευθύνες και να προσανατολίσει την κοινή γνώμη αποκλειστικά και περιοριστικά στο ανθρώπινο λάθος. Γιατί ποιοι ήταν εκείνοι οι οποίοι την επόμενη μέρα τού δυστυχήματος και συγκεκριμένα την 1η Μαρτίου 2023 βρέθηκαν στα γραφεία της διεύθυνσης κυκλοφορίας στον 6ο όροφο του κτηρίου του ΟΣΕ στην οδό Καρόλου; Και τι έκαναν όλοι εκείνοι ακριβώς εκείνο το πρωινό; Και ποιοι ήταν εκείνοι οι οποίοι επέβαιναν σε δύο μαύρα τζιπ και ήταν σύμφωνα με τις καταγγελίες εκπρόσωποι του ΟΣΕ, αλλά και των εταιρειών και της «HELLENIC TRAIN» αλλά και της ALSTOM οι οποίοι μετέβησαν στον σιδηροδρομικό σταθμό της Λάρισας για να πάρουν αυτές τις μαγνητοταινίες οι οποίες είχαν καταγραφεί στα συγκεκριμένα κέντρα της τηλεδιοίκησης που δεν λειτουργούσε; Τι τις ήθελαν τις μαγνητοταινίες; Ποιοι είναι εκείνοι οι οποίοι έκαναν την κοπτοραπτική; Γιατί έδωσαν αυτές τις συνομιλίες σε συγκεκριμένα μέσα μαζικής ενημέρωσης; Τι ήθελαν να πετύχουν; Τον αποπροσανατολισμό της κοινής γνώμης. Και γιατί το έκαναν από την πρώτη στιγμή; Γιατί γνώριζαν ότι υπάρχουν ένοχοι.

Ένοχοι ανάμεσα στο πολιτικό σύστημα. Ένα πολιτικό σύστημα που υποκρίνεται και με θεατρινίστικο τρόπο προσπαθεί να αποπροσανατολίσει την κοινή γνώμη. Γιατί αυτή η πρόταση δυσπιστίας εντάσσεται στο πλαίσιο του θεατρινισμού του πολιτικού συστήματος, της υποκρισίας απέναντι στην κοινή γνώμη. Διότι πρόκειται για μια σικέ αντιπαράθεση. Γιατί οι ένοχοι είναι διαχρονικά υπεύθυνοι σε όλες τις κυβερνήσεις κατά τη διάρκεια της Μεταπολίτευσης. Γιατί πάνω από τριάντα ολόκληρα χρόνια δόθηκαν εκατομμύρια για να εκσυγχρονιστεί ο ελληνικός σιδηρόδρομος αλλά λεηλατήθηκαν από τους εθνικούς εργολάβους οι οποίοι είναι χορηγοί πολιτικών με ευάλωτες συνειδήσεις. Εσείς, λοιπόν, που υποβάλλετε αυτή την πρόταση δυσπιστίας στην Κυβέρνηση και αυτοαποκαλείστε και αυτοβαυκαλίζεστε ως δημοκρατικό τόξο ή ως συνταγματικό τόξο είσαστε υπεύθυνοι για την πορεία της πατρίδας μας.

Εσείς όλοι μαζί χέρι-χέρι ψηφίζετε νόμους και ομονοείτε με δουλοπρέπεια στη φτωχοποίηση της μεσαίας τάξης, των αγροτών, των κτηνοτρόφων και ευρύτερα της ελληνικής κοινωνίας, κατ’ επιταγή της παγκόσμιας οικονομικής και πολιτικής ελίτ. Εσείς, όλοι μαζί, συγκροτήσατε το σύγχρονο μεταπολιτευτικό κράτος που εχθρεύεται τον πολίτη. Που αλλοιώσατε την εθνική ταυτότητα, την ιστορία μας, τις αξίες και τις παραδόσεις μας. Που κακοποιείτε την ελληνική γλώσσα. Όλοι εσείς που λησμονείτε ηθελημένα την κατοχή της Κύπρου από τον βάρβαρο Τούρκο κατακτητή. Εσείς που εγκαταλείπετε τον Ελληνισμό της Βορείου Ηπείρου. Το είδαμε πρόσφατα με την άδικη και παράνομη προφυλάκιση του Δημάρχου της Χειμάρρας, του Μπελέρη. Εσείς που παραδώσατε με τη συμφωνία των Πρεσπών τη Μακεδονία του Μεγάλου Αλεξάνδρου και την ελληνικότητά της. Εσείς που προωθείτε όλοι μαζί με φανατισμό την ατζέντα των ΛΟΑΤΚΙ.

Εσείς, λοιπόν, αυτοβαυκαλίζεστε ως δημοκρατικό τόξο και ως συνταγματικό τόξο προσβάλλοντας τους Έλληνες πολίτες που στέλνουν εδώ με την ψήφο τους συνειδητά εκπροσώπους στο ελληνικό Κοινοβούλιο. Εμείς, λοιπόν, είμαστε το ελληνικό τόξο, το εθνικό τόξο, η φωνή και η συνείδηση των Ελλήνων πολιτών. Εσείς, λοιπόν, όλοι μαζί συγκροτήσατε το κράτος των υποκλοπών. Δεν θα ξεχάσουμε τον Τόμπρα. Δεν θα ξεχάσουμε τον Μαυρίκη. Δεν θα ξεχάσουμε το «Predator». Εσείς όλοι μαζί συγκροτήσατε αυτό το κράτος των υποκλοπών. Εσείς ευθύνεστε γι’ αυτό το κράτος της ακρίβειας και της αισχροκέρδειας. Εσείς έχετε δημιουργήσει ένα κράτος που μαστίζεται από τη στεγαστική κρίση, που τα ενοίκια έχουν φτάσει στο Θεό με μισθούς ντροπής. Εσείς παραδώσατε την ελληνική κοινωνία στα funds και στους servicers. Εσείς, λοιπόν, έχετε καταντήσει να νομιμοποιήσετε το φακελάκι για να γίνονται χειρουργεία στα δημόσια νοσοκομεία. Έχουμε, λοιπόν, ένα κράτος για το οποίο ευθύνεστε όλοι εσείς που αυτοβαυκαλίζεστε δημοκρατικό και συνταγματικό τόξο. Ένα κράτος της οικογενειοκρατίας, του νεποτισμού και της κομματοκρατίας, της ολιγαρχίας της διαπλοκής. Ποιοι ευθύνονται για το κράτος της μαφίας και του εγκλήματος, όπως είναι το σύγχρονο ελληνικό κράτος;

Εμείς θέλουμε ένα κράτος δικαίου. Ένα κράτος που να σέβεται και να νοιάζεται για τον πολίτη. Ένα κράτος που θεμελιώνει την αξιοκρατία, που να λειτουργεί ουσιαστικά δημοκρατικά με ανεξάρτητη και αυτοδιοίκητη δικαιοσύνη. Που να σέβεται τις διαχρονικές παραδόσεις και αξίες του ελληνισμού. Που να διασφαλίζει την κοινωνική συνοχή και ομοιογένεια. Τα εγκλήματα του κράτους κατά των πολιτών πρέπει να τιμωρούνται αυστηρά και χωρίς εκπτώσεις και συμβιβασμούς. Και με το κράτος που εσείς φτιάξατε, όλοι σας ευθύνεστε τόσο για το έγκλημα των Τεμπών, για το έγκλημα στο Μάτι, για το ναυάγιο του «Σάμινα» και για όλα όσα έχει γνωρίσει η σύγχρονη ελληνική ιστορία. Εμείς είμαστε οι φορείς της αισιοδοξίας της χαραγμένης στο κυτταρικό υπόστρωμα του Έλληνα. Κληρονόμοι της μνήμης που προσδιορίζει ποιοι είμαστε, από πού ερχόμαστε, τι θέλουμε, πού πάμε και τι κάνουμε. Εμείς σε μια κοινωνική συμμαχία θα σαρώσουμε το μεταπολιτευτικό συνονθύλευμα που διακωμωδεί τη δημοκρατία, που εμπαίζει τους πολίτες, που βάλλει κατά της κοινής λογικής, που συγκαλύπτει χωρίς ντροπή σκάνδαλα, όπως το χρηματιστήριο, τη «SIEMENS», τη «NOVARTIS», τα εξοπλιστικά και τα εγκλήματα που επιβάλλετε με ηθικά πρότυπα. Αυτά τα οποία σας επιβάλλει η παγκόσμια τάξη πραγμάτων και η αυτοαποκαλούμενη πολιτική ορθότητα.

Εμείς ζητάμε εκλογές εδώ και τώρα. Ταυτόχρονα με τις ευρωεκλογές να γίνουν και εθνικές εκλογές γιατί σε τόσο σύντομο χρονικό διάστημα συγκαλύπτετε εγκλήματα, όπως αυτό των υποκλοπών ή των Τεμπών αλλά και για το Μάτι. Γιατί η Κυβέρνησή σας, μαζί με τα υπόλοιπα κόμματα, έρχεστε ενάντια στη συντριπτική πλειοψηφία των πολιτών, ενάντια στις αξίες και στις παραδόσεις μας εκριζώνοντας την παραδοσιακή μορφή της οικογένειας, ψηφίζοντας τον νόμο για χορήγηση ειδικών προνομίων στους ΛΟΑΤΚΙ+.

Εσείς, της Νέας Δημοκρατίας, υποδαυλίζετε τον πόλεμο στην Ουκρανία, αντί να αγωνίζεστε υπέρ της ειρήνης στην Ευρώπη. Εάν αγωνιάτε πράγματι για το μέλλον των παιδιών μας, θα έπρεπε να κάνετε αυτό, να αγωνίζεστε για την ειρήνη στην Ευρώπη, αλλά και για την κατάπαυση του πυρός στη Γάζα όπου εκεί συντελείται μία μεγάλη ανθρωπιστική τραγωδία.

Εμείς θέλουμε την κατάπαυση του πυρός στην Ευρώπη, αλλά και στη Μέση Ανατολή. Θέλουμε μια Ελλάδα ισχυρή, με θεμέλια, με δομές και αξίες, αλλά και με υποδομές, με πολίτες και όχι με υπηκόους, με ηγεσία και όραμα, που θα μας οδηγήσει στην Ελλάδα που μας αξίζει.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, ολοκληρώστε.

**ΠΑΥΛΟΣ ΣΑΡΑΚΗΣ:** Πάρτε το όλοι σας χαμπάρι, η κοινωνία ωριμάζει και γυρίζει την πλάτη στους κηφήνες του συστήματος.

Η επόμενη μέρα που θα ξημερώσει στην Ελλάδα είναι η 9η Ιουνίου. Τότε θα ξημερώσει μια άλλη μέρα όπου πραγματικά οι ένοχοι θα οδηγούνται στη δικαιοσύνη και θα τιμωρούνται και τα εγκλήματα δεν θα συγκαλύπτονται από εσάς που αποτελείτε το σύστημα εξουσίας.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο Υπουργός Μετανάστευσης και Ασύλου κ. Καιρίδης Δημήτριος.

Παρακαλώ, κύριε Υπουργέ.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Ευχαριστώ, κύριε Πρόεδρε.

Ο προλαλήσας της Ελληνικής Λύσης ζήτησε εκλογές. Δεν ξέρω αν τις θέλει με επιτηρητές ή χωρίς, αν προσέρχεται στην πρόταση Κασσελάκη ή αν κρατάει μια πισινή για τους ελληνικούς θεσμούς.

Γιατί, κύριε Κατρίνη, βαυκαλίζεστε αν νομίζετε ότι είσαστε ο πρωταγωνιστής εδώ επειδή είχατε την πρωτοβουλία. Όπως είδατε, όταν πρόκειται για παροξυσμό για οξύτητα και ανορθολογισμό, δεν μπορεί να ανταγωνιστείτε την ακροδεξιά. Και είναι ίσως συμπτωματικό, αλλά έχει και την αξία του, το γεγονός ότι έρχομαι εδώ, στο Βήμα, μετά την Ελληνική Λύση. Διότι αυτό που συζητάμε είναι, κατά βάση, μια συνωμοσιολογία, η οποία προήλθε από το κόμμα του κ. Βελόπουλου. Το υιοθετήσατε εσείς ως τάχα, δήθεν, δημοκρατικό τόξο και σύρεστε σήμερα πίσω από τον κ. Βελόπουλο. Αλλά θα επανέλθω σε αυτό στο τέλος.

Δικαίωμά σας η κατάθεση πρότασης μομφής. Εμείς προσερχόμαστε με απόλυτο σεβασμό στην ύψιστη αυτή διαδικασία κοινοβουλευτικού ελέγχου, που προβλέπει το Σύνταγμα και ο Κανονισμός της Βουλής. Είναι καλοδεχούμενη για να μπορέσουμε να συζητήσουμε με νηφαλιότητα και επιχειρήματα μετά από εβδομάδες σύγχυσης και διαφόρων διακινούμενων ιστοριών όλο το προηγούμενο διάστημα.

Πώς δικαιολογείται, όμως, αυτή η πρόταση μομφής; Στέκομαι στην καταληκτική φράση της κατατεθείσας πρότασης. Λέτε ότι «η Ελλάδα αποκλίνει οικονομικά και πολιτικά από την Ευρώπη, εξαιτίας της Κυβέρνησης της Νέας Δημοκρατίας». Πόθεν προκύπτει τούτο; Οικονομικά αποκλίνουμε τρέχοντας δύο και τρεις φορές πιο γρήγορα από τον μέσο ευρωπαϊκό όρο αύξησης του ΑΕΠ; Έχοντας χαμηλότερη ανεργία από την Ισπανία, χαμηλότερο επιτόκιο δανεισμού από την Ιταλία;

Δεν λέω ότι δεν υπάρχουν προβλήματα και είναι προφανές ότι έχουμε να καλύψουμε πολύ μεγάλη απόσταση για να φτάσουμε στην πολυπόθητη σύγκλιση, αλλά η τάση και ο δρόμος σήμερα είναι προς τη σωστή κατεύθυνση και το πιστοποιούν όλα τα στοιχεία, οποιουδήποτε διεθνούς οικονομικού οργανισμού και αν πάρετε. Λέτε ότι αποκλίνουμε πολιτικά, την ώρα που οι εκθέσεις ανεξάρτητων οργανισμών, όπως του Economist, αναβαθμίζουν την ελληνική δημοκρατία και την τοποθετούν πάνω από αυτή της Αμερικής ή του Βελγίου ή της Ιταλίας και πολλών άλλων ευρωπαϊκών χωρών.

Καταφεύγετε στα του κράτους δικαίου. Αντιπαρέρχομαι την όλη συμπεριφορά που είδαμε και εδώ, όπως την είδαμε και στην επιτροπή και όλο το προηγούμενο διάστημα διαφόρων εδώ εκπροσώπων κομμάτων και πολιτικών Αρχηγών που δεν έχουν τίποτα να κάνουν με το κράτος δικαίου και με τον σεβασμό του Κοινοβουλίου. Αντιπαρέρχομαι το γεγονός ότι δεν έχει τίποτα να κάνει με το κράτος δικαίου η κονιορτοποίηση του τεκμηρίου αθωότητας, ο κανιβαλισμός και η ανθρωποφαγία που έχουμε δει, επίσης, όλο το προηγούμενο διάστημα. Και μένω στο μείζον: Έχουμε μια τεράστια τραγωδία, που μας συγκλόνισε όλους και στεκόμαστε με απόλυτο σεβασμό στον πόνο των συγγενών των θυμάτων, αλλά και στην πανεθνική οδύνη για τη μεγάλη απώλεια, για το μεγάλο τραύμα.

Τι είπαμε από την πρώτη στιγμή; Ότι υπάρχει μια πελώρια πολιτική ευθύνη -δεν υπάρχει καμμία αμφιβολία επ’ αυτού- που έχει να κάνει με το γεγονός ότι η κοινωνία μας και το πολιτικό σύστημα ανέχθηκαν το χάλι του ΟΣΕ. Είναι μια μελανή σελίδα ο ΟΣΕ για τη Μεταπολίτευση, που γιορτάζει φέτος τα πενήντα χρόνια. Έχει τις λαμπρές σελίδες, έχει και τις μελανές. Στον ΟΣΕ συναντήθηκαν όλες οι παθογένειες του μεταπολιτευτικού συστήματος. Δεν υπάρχει καμμία αμφιβολία. Ο κομματισμός, η αναξιοκρατία, η διαφθορά, η διαπλοκή, ο νοσηρός συνδικαλισμός, όλα αυτά που έφτιαξαν αυτό το χάλι.

Γι’ αυτό το χάλι ευθύνεται ένας άνθρωπος; Προφανώς όχι. Ο τότε Υπουργός ανέλαβε την πολιτική ευθύνη και πέραν αυτού που του αναλογούσε. Αλλά είναι ένα συνολικό πρόβλημα, στο οποίο θα πρέπει κάποτε με παρρησία και θάρρος να αναμετρηθούμε, να αναλογιστούμε, για να μην το ξαναεπαναλάβουμε και να γίνει αυτή η τραγωδία κινητήριος δύναμη για να φτιάξουμε ένα κράτος όπως το θέλει και το αξίζει ο ελληνικός λαός. Και αυτό κάνει η Νέα Δημοκρατία. Αυτά για την πολιτική ευθύνη.

Υπάρχουν ποινικές ευθύνες; Θα το δει η δικαιοσύνη. Προς το παρόν, έχει απαγγείλει κατηγορίες σε αρκετούς και προχωράει με πολύ γρήγορο ρυθμό στη διαδικασία του ακροατηρίου. Άλλο, όμως, το ένα, άλλο το άλλο. Και γι’ αυτό έρχεται το άρθρο 86 του Συντάγματος, το οποίο και εσείς ψηφίσατε, όπως και όλοι ψήφισαν το 2003 όταν ήρθε ο σχετικός νόμος στη Βουλή -παμψηφεί βγήκε με τις ψήφους και του ΚΚΕ και του τότε Συνασπισμού- προκειμένου να μην μπερδεύονται τα δύο και να μη γίνεται η σπέκουλα, την οποία βλέπουμε σήμερα.

Τώρα, έγινε μια εξεταστική επιτροπή. Κατέθεσαν πάρα πολλοί μάρτυρες, πολλοί εκ των οποίων προσκλήθηκαν από την Αντιπολίτευση. Κατέθεσαν και τα πολιτικά πρόσωπα επί ώρες…

**ΜΙΧΑΗΛ ΚΑΤΡΙΝΗΣ:** Προσλήφθηκαν;

**ΧΡΗΣΤΟΣ ΓΙΑΝΝΟΥΛΗΣ:** Είπατε προσλήφθηκαν;

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Προσκλήθηκαν από την Αντιπολίτευση. Με συγχωρείτε.

**ΧΡΗΣΤΟΣ ΓΙΑΝΝΟΥΛΗΣ:** Ακούσαμε και οι δύο προσλήφθηκαν, γι’ αυτό σας ρωτάμε.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** …πάρα πολλοί μάρτυρες, πολλοί εκ των οποίων προσκλήθηκαν από την Αντιπολίτευση.

Δεν είδα ούτε μία φράση από αυτές τις μαρτυρίες να αναπαράγεται στη συνέχεια από εσάς ή από τον οποιονδήποτε. Δεν ειπώθηκε, με άλλα λόγια, κάτι αξιοσημείωτο για σας, από όλες αυτές τις δεκάδες μαρτυρικές καταθέσεις, τις εκατοντάδες και χιλιάδες σελίδες καταθέσεων, ούτε όταν κατέθεσαν τα πολιτικά πρόσωπα επί οκτάωρο. Έτσι αφήσατε πίσω την τραγωδία και πιάσατε ένα καινούργιο στόρι, στο οποίο δεν είσαστε εσείς οι αυθεντικοί εκφραστές, δεν είσαστε οι πρωτοπόροι της υπόθεσης συγκάλυψης, είναι ο κ. Βελόπουλος. Μην μπερδεύεστε, μην παίρνετε τα εύσημα. Συγκάλυψη, συνωμοσιολογία και όλα τα υπόλοιπα, που έχουμε ακούσει όλο το προηγούμενο διάστημα, για τα οποία, προφανώς, η δικαιοσύνη οφείλει και θα απαντήσει, δεν ήταν δικά σας.

Εσείς τα υιοθετήσατε εκ των υστέρων, όταν το πρωτογενές πήγε στην άκρη και δεν βρήκατε κάτι από όλες αυτές τις μαρτυρικές καταθέσεις άξιο λόγου για να πείτε, ούτε όταν προσκληθήκατε από τη Συμπολίτευση στη διαδικασία συζήτησης του πορίσματος να καταθέσετε στοιχειοθετημένη πρόταση για προανακριτική. Δεν το κάνατε. Δεν μπορέσατε να το κάνετε; Δεν θέλατε να το κάνετε; Και έρχεστε τώρα, αρκετές μέρες μετά, με αφορμή ένα δημοσίευμα -εγώ δεν θα μπω στην ιστορία αν υπάρχει συγχρωτισμός, αν υπάρχει συνεννόηση, δεν είναι για μένα αυτό και δεν είναι του παρόντος, όμως η αλήθεια είναι ότι υπήρξε το δημοσίευμα- και την ίδια μέρα το βράδυ κατατέθηκε η πρόταση μομφής.

Θα μείνω στον ανταγωνισμό. Είναι προφανές ότι έχουμε να κάνουμε με ένα τρίτο κόμμα, που πίστεψε ότι εύκολα μπορεί να γίνει δεύτερο, υπήρξαν οι δημοσκοπήσεις, οι οποίες ξεφούσκωσαν αυτές τις ελπίδες και υπήρξε μία προσπάθεια -στην πολιτική είμαστε, όλοι τα καταλαβαίνουμε αυτά- να βγει μπροστά και να πάρει την πρωτοβουλία ο κ. Ανδρουλάκης.

Και πράγματι, όπως σας είπε και ο κ. Βορίδης, συντάχθηκε και η υπόλοιπη Αντιπολίτευση και έβαλε την υπογραφή της από κάτω. Βγήκε ο κ. Κασσελάκης να υπερκεράσει στο διάλειμμα από την Θήβα, να ζητήσει εκλογές και μάλιστα με διεθνείς παρατηρητές, αμφισβητώντας για πρώτη φορά στη Μεταπολίτευση, τουλάχιστον Αρχηγός της Αξιωματικής Αντιπολίτευσης, το αδιάβλητο των εκλογών, κάτι το οποίο δεν είχε γίνει και στις πιο ακραίες στιγμές έντασης στα προηγούμενα πενήντα χρόνια, ούτε το 1989 ούτε το 2015. Υπάρχει αυτή η διελκυστίνδα μεταξύ των δύο.

Κατά τη γνώμη μου, δεν είναι ούτε ο κ. Ανδρουλάκης ούτε ο κ. Κασσελάκης ο πρωταγωνιστής όλης αυτής της ιστορίας. Όπως σας είπα και από την αρχή πρωταγωνιστής είναι ο κ. Βελόπουλος. Αυτός πρωτοεισήγαγε τη συνωμοσιολογία. Σπεύσατε εσείς να την υιοθετήσετε. Δεν είναι πρώτη φορά που δημιουργείται αυτό το μέτωπο ανορθολογισμού. Το ζήσαμε με τους «ΣΥΡΙΖΑΝΕΛ». Δόξα τω Θεώ μακρά εμπειρία έχουμε.

Αυτός είναι ο βασικός άξονας πλέον διαχωρισμού στην ελληνική πολιτική σκηνή καθ’ οδόν προς τις ευρωεκλογές. Το μέτωπο της λογικής, της θεσμικής συμπεριφοράς, της μετριοπάθειας και της Ευρώπης από τη μια, το μέτωπο της εξαλλοσύνης, του ανορθολογισμού, της καλλιέργειας της οργής και του συναισθήματος σε βάρος οποιασδήποτε λογικής από την άλλη. Νομίζω ότι ο ελληνικός λαός έχει και πείρα από τους κινδύνους που έχει το ένα, τα έζησε και είναι πάρα πολύ πρόσφατα τα τραύματα της περιόδου 2015 και μετά, για να ξαναεπαναλάβει.

Κλείνω, κύριε Πρόεδρε, και λέω τούτο. Ολόκληρος ο ελληνικός λαός και η Κυβέρνησή μας και το κόμμα της Νέας Δημοκρατίας, όπως όλα τα κόμματα, θέλω σε αυτό να είμαι ειλικρινής και γενναιόδωρος όπως αξίζει, στεκόμαστε με απόλυτο σεβασμό στη μεγάλη τραγωδία των Τεμπών. Ουδείς έχει το μονοπώλιο του πόνου και της οργής με αυτό που έγινε.

Ως πολιτικό σύστημα πρέπει να αποφασίσουμε τώρα πώς θα πορευτούμε στη συνέχεια, ανατινάζοντας ή χτίζοντας και προσπαθώντας αυτόν τον πόνο να τον μετατρέψουμε σε δημιουργική δύναμη ώστε ποτέ ξανά η ελληνική κοινωνία να μη θρηνήσει τόσο άδικα τόσους πολλούς νέους συνανθρώπους μας. Αυτό είναι το στοίχημα και σε αυτό το στοίχημα καταφατικά απαντά η Νέα Δημοκρατία, η Κυβέρνηση της Νέας Δημοκρατίας και μαζί της ο ελληνικός λαός.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Γιαννούλης ως Κοινοβουλευτικός Εκπρόσωπος και αμέσως μετά ο κ. Χήτας έχουν ζητήσει τον λόγο για την παρέμβαση που δικαιούνται.

Παρακαλώ, κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, ειλικρινά θα σεβαστώ με απόλυτο τρόπο την αδικία που υφίστανται οι συνάδελφοι Βουλευτές στην εξέλιξη αυτής της συζήτησης, όχι με ευθύνη δική σας, με ευθύνη αυτών που ξέρουν πως κάνουν την κατάχρηση.

Κύριε Καιρίδη, αδικείτε τον εαυτό σας και τη ρητορική σας προϊστορία. Ο κύριος υπεύθυνος των γεγονότων που απασχολούν σήμερα το εθνικό Κοινοβούλιο λέγεται Κυριάκος Μητσοτάκης. Ούτε Βελόπουλος, ούτε Ανδρουλάκης, ούτε Κασσελάκης. Όλα αυτά είναι απότοκα μιας πολιτικής με υπογραφή Κυριάκου Μητσοτάκη που αφορά τα ζητήματα κράτους δικαίου, που αφορά τα ζητήματα της πλημμελούς ή παρελκυστικής πολιτικής πρακτικής για τα Τέμπη, για τα πανεπιστήμια, για τα πάντα. Αρχίζουν και τελειώνουν όλα στο Κυριάκος Μητσοτάκης.

Κι επειδή είστε εύκολος στις κατηγορίες, στις νουθεσίες και στις στρεψοδικίες, θέλω να σας παρακαλέσω όταν βρείτε τον χρόνο να απαντήσετε σε κάτι που διαβάζω, όχι στην παρασιτική ή στην σκοτεινή πλευρά του διαδικτύου, αλλά με ονοματεπώνυμο. Αντώνης Καρακούσης. Δεν ξέρω αν σας λέει κάτι. Εγώ δεν είχα ποτέ προνομιακή αντιμετώπιση από κανένα σύστημα μέσων ενημέρωσης, από κανένα συγκρότημα και ο κ. Κατρίνης και πολλοί άλλοι συνάδελφοι εδώ μέσα. Αντώνης Καρακούσης: «Οι πανομοιότυπες δηλώσεις Υπουργών κατά οικονομικών συμφερόντων που υποτίθεται θέλουν να ρίξουν την Κυβέρνηση προκαλούν τους πάντες. Αχάριστοι και αμετροεπείς, χωρίς αίσθηση του μέτρου. Επί πέντε χρόνια απόλαυσαν πρωτοφανή υποστήριξη και προβολή και στην πρώτη κριτική εξεγέρθηκαν». Αυτό είναι στίγμα για την παράταξη σας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Χήτας για την παρέμβασή του.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, είναι από τις στιγμές που το αίμα παγώνει πραγματικά. Δεν ξέρω τι μπορεί να πει κανείς ακούγοντας τον Υπουργό.

Κύριε Υπουργέ, κύριε Δημήτρη Καιρίδη, μας αποκαλείτε ακόμα και σήμερα συνωμοσιολόγους στην Ελληνική Λύση. Κύριε Καιρίδη, είναι η συνωμοσιολογία το μπάζωμα το οποίο αποκάλυψε η Ελληνική Λύση; Κύριε Καιρίδη, είναι η συνωμοσιολογία το ξυλόλιο που μετέφερε η εμπορική αμαξοστοιχία και αποκαλύφθηκε από τις ερωτήσεις που κατέθεσε η Ελληνική Λύση και ο Κυριάκος Βελόπουλος; Είναι συνωμοσιολογία η πρόταση σύστασης εξεταστικής επιτροπής που κατέθεσε η Ελληνική Λύση αμέσως μετά τις εκλογές και τη νέα Βουλή, η οποία ποτέ δεν ήρθε προς συζήτηση; Είναι συνωμοσιολογία οι πενήντα επτά νεκροί τους οποίους θρηνούμε όλη η Ελλάδα; Σε τι ακριβώς αναφερθήκατε όταν λέτε συνωμοσιολογία; Στο ξυλόλιο; Στο μπάζωμα; Στο τι μετέφερε η αμαξοστοιχία, που μας απάντησαν από το Υπουργείο ότι μετέφερε ακτινίδια και μπίρες;

Ακόμα και σήμερα η Κυβέρνησή σας εμφανίζεται αμετανόητη. Είστε αμετανόητοι! Δεν σέβεστε τίποτε και επιδίδεστε σε μια πρόχειρη και φτηνή πολιτική απέναντί μας αποκαλώντας μας συνωμοσιολόγους. Είναι συνωμοσιολογία, κύριε Καιρίδη, ότι τα κόμματα που κυβέρνησαν τη χώρα αυτή παρέδωσαν ένα διαλυμένο ΟΣΕ, ότι έγινε ένα πάρτι εκατομμυρίων, χαμένων χρημάτων του ελληνικού λαού και δεν θα μάθουμε ποτέ πού πήγαν τα χρήματα αυτά;

Ξέρετε, δεν θα είναι συνωμοσιολογία το αποτέλεσμα των εκλογών του Ιουνίου. Θα είναι μια πραγματικότητα πολύ σκληρή για εσάς και θα είναι το μήνυμα των Ελληνίδων και των Ελλήνων και θα πάρετε αυτό που σας αξίζει.

Μπορείτε να μας βρίζετε, μπορείτε να μας χλευάζετε, μπορείτε να μας απευθύνετε χαρακτηρισμούς, ό,τι θέλετε, αλλά να ξέρετε δεν μπορείτε να υβρίζετε τη μνήμη των θυμάτων -η Κυβέρνησή σας, δεν απευθύνομαι προσωπικά σ’ εσάς- ούτε τις οικογένειες των θυμάτων. Τουλάχιστον σε αυτό το θάνατο που είχαμε μπροστά μας, σε αυτή την εθνική τραγωδία, ας είστε πιο μετρημένοι, ας είστε λίγο πιο ήπιοι.

Ανακαλέσετε τα περί ακροδεξιάς. Σας επαναφέρουμε στην τάξη. Αυτή την καραμέλα να την αποβάλλετε όλοι σας να την πετάξετε, τα περί ακροδεξιάς. Δεν ξέρω αν εμείς που υπηρετούμε το συμφέρον και το καλό των Ελλήνων πολιτών και όχι της woke ατζέντας που υπηρετείτε εσείς είμαστε ακροδεξιοί ή όχι. Αυτό να το βγάλετε στην άκρη κι ελάτε σε σοβαρό πολιτικό διάλογο.

Εμείς δεν είμαστε ούτε ΠΑΣΟΚ ούτε ΣΥΡΙΖΑ. Δεν είμαστε χορηγοί σας να σας συσπειρώνουμε πριν τις εκλογές όπως κάνουν τούτοι εδώ. Με εμάς θα τα βρείτε μπαστούνια πολιτικά. Θέλουμε σοβαρότητα και από εσάς. Θα μιλάτε σοβαρά και δεν θα αποκαλείτε συνωμοσιολόγους ανθρώπους, παρατάξεις, τον Πρόεδρό μας, τους Βουλευτές μας, τα στελέχη μας, όλοι όσοι έχουν συνταχθεί με την Ελληνική Λύση που προέβησαν σε αυτές τις φρικτές αποκαλύψεις γύρω από το έγκλημα των Τεμπών.

Ευχαριστώ πολύ.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, για τρία λεπτά.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Νομίζω ότι υπάρχει μια δυσκολία επικοινωνίας και κατανόησης. Απευθύνομαι και στον εκπρόσωπο της Ελληνικής Λύσης. Ίσως δεν το κατάλαβε, αλλά εγώ σας πίστωσα, κύριε Χήτα, ότι σέρνετε τον χώρο και ότι σας ακολουθούν όλοι οι υπόλοιποι.

**ΚΩΝΣΤΑΝΤΙΝΟΣ ΧΗΤΑΣ:** Ως συνωμοσιολόγοι!

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Τι περισσότερο να πω και τι περισσότερο να πιστώσω στην Ελληνική Λύση.

Λέω ότι ήσασταν πρωτοπόροι, ότι εσείς ήσασταν οι πρώτοι που τα είπατε όλα αυτά. Εσείς λέτε ότι δεν είναι συνωμοσιολογία. Εγώ λέω ότι η δικαιοσύνη θα αποφασίσει και ως τότε επιτρέψτε μου να κάνω το δικό μου σχόλιο σε αυτή την ελεύθερη χώρα που ζούμε. Έτσι δεν είναι;

Έρχομαι και στον έτερο προλαλήσαντα. Εγώ δεν μίλησα για οικονομικά συμφέροντα. Με ακούσατε εμένα να σας λέω, κύριε Γιαννούλη, για οικονομικά ή για εκδοτικά; Έχετε τη μύγα και μυγιάζεστε; Σας τσίμπησε κάτι;

**ΧΡΗΣΤΟΣ ΓΙΑΝΝΟΥΛΗΣ:** Σας ζήτησα να απαντήσετε.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Να το ρωτήσετε αυτό σε κάποιον ο οποίος θα αναφερθεί. Εγώ δεν αναφέρθηκα.

**ΧΡΗΣΤΟΣ ΓΙΑΝΝΟΥΛΗΣ:** Δεν είστε μέλος της Κυβέρνησης;

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Προφανώς είμαι μέλος της Κυβέρνησης και ευχαρίστως να σας πω ό,τι θέλετε.

**ΧΡΗΣΤΟΣ ΓΙΑΝΝΟΥΛΗΣ:** Άρα; Η Κυβέρνησής σας μιλάει για συμφέροντα. Πείτε τα.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ ολοκληρώστε χωρίς να απαντάτε. Κύριε Γιαννούλη, παρακαλώ. Κοιτάξτε λίγο, δεν μπορούμε να κάνουμε διαλόγους εδώ.

**ΧΡΗΣΤΟΣ ΓΙΑΝΝΟΥΛΗΣ:** Μα με προκαλεί.

**ΠΡΟΕΔΡΕΥΩΝ (Γεώργιος Γεωργαντάς):** Ναι, αλλά παρακαλώ και εσείς απευθυνθήκατε σε αυτόν και αυτός πρέπει να απευθυνθεί σε εσάς. Αυτό δεν σημαίνει ότι θα γίνεται διάλογος κάθε φορά. Στο Σώμα απευθύνεται όποιος μιλάει.

Παρακαλώ, κύριε Υπουργέ, στο Σώμα απευθύνεστε.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Κλείνω και λέω τούτο. Πριν μιλήσουμε για οικονομικά ή εκδοτικά συμφέροντα, αυτό που σας λέω και σας προσάπτω ξεκάθαρα είναι ότι σέρνεστε πίσω από τον κ. Βελόπουλο. Αυτή είναι η μομφή την οποία σας κάνω. Σας λέω ότι δεν είναι πρώτη φορά ούτε για εσάς ούτε για άλλα κόμματα της Αντιπολίτευσης. Το κάνατε και το 2015 στην ανίερη συμμαχία των ΣΥΡΙΖΑ-ΑΝΕΛ και επιχειρείτε να μας επαναφέρετε και πάλι πίσω εννέα χρόνια αργότερα σε εκείνες τις μαύρες στιγμές που ζήσαμε ως Κοινοβούλιο και ως χώρα.

**ΧΡΗΣΤΟΣ ΓΙΑΝΝΟΥΛΗΣ:** Στον κ. Καρακούση…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Γιαννούλη, σας παρακαλώ.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Σαςλέω, λοιπόν, ότι ο ελληνικός λαός δεν θα το επιτρέψει. Εμείς όλοι στη Νέα Δημοκρατία δεν θα το επιτρέψουμε. Θα δώσουμε τον αγώνα για το μέλλον των παιδιών μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, σέβομαι τους Βουλευτές και δεν ζητώ τον λόγο. Σέβομαι τους συναδέλφους.

**ΠΡΟΕΔΡΕΥΩΝ (Γεώργιος Γεωργαντάς):** Κοιτάξτε, δεν σημαίνει ότι πρέπει να καταλήξουμε κάπου. Πρέπει απλά να δίνεται η δυνατότητα να ακουστεί ο καθένας και όλα αξιολογούνται. Αξιολογούνται όλα από όλους όσους μας ακούν. Παρακαλώ.

Κύριε Καζαμία, οφείλω να πω το εξής τώρα. Έχει κάνει τρεις παρεμβάσεις η Πρόεδρος του κόμματός σας. Ο Κοινοβουλευτικός Εκπρόσωπος εκπροσωπεί, αντικαθιστά, αναπληρώνει τον Πρόεδρο του κόμματος. Δηλαδή η ερμηνεία το να κάνει τρεις παρεμβάσεις ο Πρόεδρος και τρεις παρεμβάσεις ο Κοινοβουλευτικός, έξι παρεμβάσεις, πραγματικά με ξεπερνάει και δεν συνάδει και με τον Κανονισμό. Σε κάθε περίπτωση εγώ θα σας τον δώσω τώρα για να κάνετε την παρέμβασή σας, αλλά να ξέρετε εγώ όσο Προεδρεύω δεν πρόκειται να ξαναδοθεί αυτή η δυνατότητα. Δεν το καταλαβαίνω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μόνο για την Πλεύση Ελευθερίας.

**ΠΡΟΕΔΡΕΥΩΝ (Γεώργιος Γεωργαντάς):** Για όλους. Παρακαλώ, για όλους. Και αν έχετε κάποια περίπτωση που είχα άλλη μεταχείριση σε οποιονδήποτε άλλον να μου την πείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σε όλες.

**ΠΡΟΕΔΡΕΥΩΝ (Γεώργιος Γεωργαντάς):** Όχι, να δείτε τα Πρακτικά και να μου πείτε. Τρεις παρεμβάσεις ο Πρόεδρος και τρεις παρεμβάσεις ο κοινοβουλευτικός δεν έχω ξαναδεί εγώ μες στο Σώμα.

Παρακαλώ, κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, αυτό που είπατε στοχεύει μόνο την Πλεύση Ελευθερίας και λυπούμαι γι’ αυτό. Εν πάση περιπτώσει, στην παρέμβασή μου θέλω να απαντήσω στον κύριο Υπουργό ο οποίος έκανε μια ομιλία γεμάτη ανακρίβειες και χρησιμοποίησε μια θλιβερή επιχειρηματολογία για να κρύψει τις αδυναμίες που έχει η Κυβέρνηση να υπερασπιστεί τον εαυτό της.

Κύριε Καιρίδη, είστε υπόλογος απέναντι στον λαό και εσείς αντί να απευθυνθείτε στον λαό και αντί να απευθυνθείτε σε εμάς που θέτουμε πρόταση μομφής και σας ασκούμε σκληρή κριτική, προσπαθείτε να κρυφτείτε πίσω από το δάχτυλό σας και λέτε ότι σέρνει τον χορό η Ελληνική Λύση. Με αυτόν τον τρόπο, όμως, δεν ξεφεύγετε. Σας παρακολουθεί όλος ο κόσμος και καταλαβαίνει πάρα πολύ καλά την τακτική που χρησιμοποιείτε, η οποία ανήκει στο χαμηλότερο είδος του λαϊκισμού και αυτό το λέω επειδή εσείς μιλάτε πολύ για ορθολογισμό και για την απέχθειά σας απέναντι στον κόσμο που εκφράζει τα συναισθήματά του.

Είναι ανορθολογισμός να έχουμε ένα ψήφισμα που υποστηρίζεται από ένα εκατομμύριο τετρακόσιες χιλιάδες πολίτες και σας λένε λίγο-πολύ ότι κρύβετε τον κ. Καραμανλή; Γιατί ξέρετε πολύ καλά πως αν δεν τον προστατέψετε με την ασυλία και πάει σε δικαστήριο, το πιθανότερο είναι ότι θα κριθεί ένοχος. Είναι ανορθολογισμός αυτό ή είναι η ορθολογική διαδικασία της δημοκρατίας στην οποία πάτε κόντρα; Είναι ακριβές αυτό που είπατε πριν ότι δεν καταθέσαμε -εσείς ο ορθολογιστής- μαρτυρίες; Η κ. Κωνσταντοπούλου την προηγούμενη εβδομάδα ένα τεράστιο πάκο με μαρτυρίες κατέθεσε. Δεν το είδατε αυτό; Τη μαρτυρία του κ. Καραμανλή τη διαβάσατε; Αυτά δεν είναι στοιχεία; Με αυτή την τακτική δεν νομίζω ότι πρόκειται να πείσετε κανέναν.

Και τέλος, μιλάτε για το χάλι των σιδηροδρόμων. Μα, ποιος ευθύνεται γι’ αυτό το χάλι; Ποια παράταξη κυβερνούσε για δεκαετίες; Μιλάτε για παθογένειες γενικώς. Οι παθογένειες έχουν συγκεκριμένους υπευθύνους και υπάρχουν συγκεκριμένες ευθύνες που οδηγούν σε αυτές τις παθογένειες. Σκεφτήκατε ποτέ να κάνετε αυτοκριτική γι’ αυτές τις παθογένειες και εσείς και η παράταξή σας; Μιλάτε για τον νοσηρό συνδικαλισμό. Ξεχάσατε ότι οι συνδικαλιστές σάς έλεγαν ότι οι σιδηρόδρομοι είναι πάρα πολύ επικίνδυνοι και εσείς τους απαξιώνατε με το ίδιο ανορθολογικό και λαϊκίστικο επιχείρημα που δεν θέλει να ακούει κανέναν και ούτε τους συνδικαλιστές, επειδή είναι δήθεν συνδικαλιστές και έχουν συντεχνιακά συμφέροντα και δεν μπορεί ποτέ να λένε την αλήθεια;

Αυτές τις παρωπίδες έχετε και έρχεστε μετά να μας κάνετε τον ορθολογιστή. Δεν είστε ορθολογιστής. Έχετε ένα τεράστιο πρόβλημα νομιμότητας στα χέρια σας. Δεν μπορείτε να αντικρίσετε κατάματα ούτε την Αντιπολίτευση που έχει καταθέσει πρόταση μομφής και ούτε τον ελληνικό λαό. Γι’ αυτό καταφεύγετε σε κάτι τεχνάσματα του τύπου «σέρνει τον χορό η Ελληνική Λύση». Λυπάμαι, αλλά αυτή είναι μια τακτική μιας κυβέρνησης που βρίσκεται σε κατάσταση απελπισίας, γιατί της έχουν λείψει πια τα επιχειρήματα.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει για δύο λεπτά ο κ. Καιρίδης.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Δεν θέλω να αδικήσω την Ελληνική Λύση. Η Ελληνική Λύση δεν έχει συμπεριφερθεί τα πέντε χρόνια που βρίσκομαι εγώ στη Βουλή εδώ μέσα τραμπουκίζοντας. Δεν το έχω δει αυτό. Άρα δεν θέλω να σας ταυτίσω επ’ αυτού. Αυτά τα έκαναν άλλα κόμματα, τα οποία τώρα δεν είναι στη Βουλή, είναι κάπου αλλού. Οι συνεχείς διακοπές και η συνεχής συμπεριφορά -ασχημονούσα- εναντίον συναδέλφων δεν ήταν της Ελληνικής Λύσης. Θέλω να είμαι δίκαιος σε αυτό.

Τώρα, ως προς τον νόμο περί ευθύνης Υπουργών, ίσως δεν το ακούσατε, σας είπα και σας ξαναείπα ότι το 2003 όλα τα κόμματα της τότε Βουλής και ο τότε Συνασπισμός επί Νίκου Κωνσταντόπουλου είχε ψηφίσει τον σχετικό νόμο περί ευθύνης Υπουργών. Θέλετε να κάνουμε κουβέντα για τον νόμο; Θέλετε να τα πούμε όλα για τον νόμο; Ευχαρίστως να καθίσουμε να τα πούμε. Αλλά μην μου κουνάτε το δάχτυλο για τις τόσες υπογραφές ή εκείνες τις υπογραφές.

Επαναλαμβάνω, η Κυβέρνηση παίρνει πάρα πολύ σοβαρά και με πολύ σεβασμό προσέρχεται σε αυτήν τη διαδικασία για να απαντηθούν όλα τα θέματα. Εδώ είμαστε και θα τα πούμε όλα τις επόμενες δυόμισι ημέρες.

**ΠΡΟΕΔΡΕΥΩΝ (Γεώργιος Γεωργαντάς):** Θα δοθεί τώρα ο λόγος από τον κατάλογο σε τέσσερις συναδέλφους Βουλευτές και μετά θα πάρει τον λόγο η κ. Αγαπηδάκη.

Παρακαλώ τον λόγο έχει ο κ. Υψηλάντης από τη Νέα Δημοκρατία.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Κύριε Υπουργέ, κυρία Υφυπουργέ και κύριοι Υφυπουργοί, κυρίες και κύριοι συνάδελφοι, θα μου επιτρέψετε να ξεκινήσω τη σημερινή μου ομιλία κάνοντας μια μικρή ιστορική αναδρομή στα μεγάλα δυστυχήματα που συνέβησαν στη χώρα μας και στο κατά πόσον σε αυτά τα δυστυχήματα αναζητήθηκαν ή αποδόθηκαν πολιτικές ευθύνες.

Στις 26 Σεπτεμβρίου του 2000, το «ΕΞΠΡΕΣ ΣΑΜΙΝΑ» εκτελούσε την ακτοπλοϊκή γραμμή Πειραιάς, Πάρος, Ικαρία, Σάμος, Φούρνοι. Το δρομολόγιο που εκτελέστηκε εκείνη τη νύχτα είχε ως κατάληξη μία από τις μεγαλύτερες ναυτικές τραγωδίες στην Ελλάδα, με ογδόντα έναν νεκρούς. Κυβέρνηση ΠΑΣΟΚ. Δεν αποδόθηκε καμμία πολιτική ευθύνη.

Στο σιδηροδρομικό δυστύχημα στο Άδενδρο, τον Μάιο του 2017 έχασαν τη ζωή τους τέσσερις άνθρωποι, ενώ δέκα τραυματίστηκαν.

**ΧΡΗΣΤΟΣ ΓΙΑΝΝΟΥΛΗΣ:** Πού είπατε, κύριε συνάδελφε;

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Δεν τα θυμάστε αυτά, κύριε Γιαννούλη.

Κυβέρνηση ΣΥΡΙΖΑ. Δεν αποδόθηκε καμμία πολιτική ευθύνη.

Στις 23 Ιουλίου του 2018, η φονική πυρκαγιά στο Μάτι, μία από τις μεγαλύτερες εθνικές τραγωδίες, με μια Κυβέρνηση που προσπαθούσε εκείνη την ώρα να αποκρύψει το γεγονός. Έμελλε να αφήσει πίσω της εκατόν τέσσερις νεκρούς. Κυβέρνηση Τσίπρα - Καμμένου, κυβέρνηση ΣΥΡΙΖΑ, ΣΥΡΙΖΑ μαζί με όλους εσάς που αποσχιστήκατε στη συνέχεια λόγω Κασσελάκη. Δεν αποδόθηκε καμμία πολιτική ευθύνη.

Για όλες αυτές τις τραγικές περιπτώσεις ούτε ένας Υπουργός ή Υφυπουργός ή Γενικός Γραμματέας από εσάς δεν είχε την ευθιξία να παραιτηθεί, σε αντίθεση με τον Κώστα Καραμανλή, ο οποίος ανέλαβε στο σύνολο την πολιτική ευθύνη και παραιτήθηκε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Άξιος! Άξιος!

(Χειροκροτήματα)

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Εσείς να τα βλέπετε που συνεργάζεστε σήμερα, κυρία Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Άξιος, άξιος!

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Αντί να σέβεστε τις στιγμές και τις αλήθειες!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Άξιος!

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Και την ιστορική αλήθεια! Είστε κατώτεροι των περιστάσεων!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν υπάρχει προσωπικό.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Για το κράτος δικαίου…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν υπάρχει προσωπικό.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Για το κράτος δικαίου.

Δεν θα με ιντριγκάρετε. Δεν θα με αναγκάσετε να μιλήσω όπως εσείς επιθυμείτε, κυρία Κωνσταντοπούλου και κανένας από εσάς.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Μην κουνάς δάχτυλα!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, αφήστε τον ομιλητή.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Για το κράτος δικαίου επί ΣΥΡΙΖΑ…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Μην κουνάς δάχτυλα!

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Σταμάτα εσύ, σταμάτα. Κάτσε εκεί που είσαι, εκεί που βρίσκεσαι.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ!

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Για το κράτος δικαίου επί ΣΥΡΙΖΑ…

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, ας σοβαρευτεί λίγο. Λέει ανοησίες.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** …που με την αύξηση των παρακολουθήσεων από την ΕΥΠ, των νόμιμων επισυνδέσεων ομολογεί ο Αλέξης Τσίπρας, επιβεβαιώνοντας σχετικές αναφορές για το τι συνέβαινε επί κυβερνήσεως ΣΥΡΙΖΑ.

**ΧΡΗΣΤΟΣ ΓΙΑΝΝΟΥΛΗΣ:** Είστε με τα καλά σας;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Γιαννούλη.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Μόνο που όπως είπε το έκανε για λόγους εθνικής ασφαλείας και κανένας δεν αντέδρασε.

Το ίδιο ομολόγησαν και άλλα στελέχη του ΣΥΡΙΖΑ. Ο Υπουργός του ΣΥΡΙΖΑ Νίκος Παππάς με εξακολουθητικές ενέργειες, πράξεις ή παραλείψεις επεδίωξε να υλοποιήσει τον σχεδιασμό που είχε καταστρωθεί από τον ίδιο, αλλά και από άλλα ηγετικά στελέχη του τότε κυβερνώντος κόμματος. Τα στοιχεία όπως λέει η απόφαση δεν έχουν εξακριβωθεί με σκοπό την απόκτηση μέσων μαζικής ενημέρωσης, τα οποία να τελούν υπό τον έλεγχό τους και να προωθούν τις πολιτικές θέσεις και ενέργειες της τότε κυβέρνησης του ΣΥΡΙΖΑ και του ίδιου του κατηγορουμένου.

Αυτά μεταξύ άλλων αναφέρει η καταδικαστική απόφαση του Ανώτατου Ειδικού Δικαστηρίου και επιβάλλει ποινή φυλάκισης δύο ετών με τριετή αναστολή στον Νίκο Παππά, για το αδίκημα της παράβασης καθήκοντος βάσει του νόμου περί ευθύνης Υπουργών και ο οποίος ήταν εκείνος που σήμερα εισηγείται από την πλευρά του ΣΥΡΙΖΑ την πρόταση δυσπιστίας, μεταξύ των οποίων και για θέματα κράτους δικαίου.

Έναν χρόνο πριν, το ΑΕΔ έκρινε ένοχο για δύο παραβάσεις καθήκοντος τον πρώην Αναπληρωτή Υπουργό Δικαιοσύνης του ΣΥΡΙΖΑ, Δημήτρη Παπαγγελόπουλο. Αυτά για τον ΣΥΡΙΖΑ που σπιλώνει διαρκώς τη χώρα μας για θέματα δήθεν μικρά παραβίασης ζητημάτων του κράτους δικαίου μέχρι και να ζητά την τιμωρία της χώρας μας, ενώ η θέση της χώρας κρίνεται ετησίως βάσει της μοναδικής για την κατάσταση στα θέματα από την Ευρωπαϊκή Ένωση εκθέσεως της Ευρωπαϊκής Επιτροπής και συνεχώς βελτιώνεται, βαίνει βελτιούμενη.

Δεν θα ασχοληθώ με τις παλινωδίες του κ. Ανδρουλάκη που βυθίζει το ΠΑΣΟΚ ολοένα και περισσότερο με ένδεια επιχειρημάτων σε μια τώρα δημοσκοπική και στη συνέχεια εκλογική συρρίκνωση.

Η Νέα Δημοκρατία από την πρώτη στιγμή του τραγικού δυστυχήματος στα Τέμπη στέκεται ανθρώπινα, πολιτικά και ουσιαστικά και δίπλα στις οικογένειες των θυμάτων, αλλά και εκεί που της αναλογεί, σε ενέργειες κοινοβουλευτικές, όπως η σύσταση της εξεταστικής επιτροπής, αλλά και διοικητικά με εκθέσεις εμπειρογνωμόνων.

Τέλος, η ανεξάρτητη ελληνική δικαιοσύνη απερίσπαστα συνεχίζει το έργο της για την απόδοση ευθυνών και την παραδειγματική τιμωρία των ενόχων. Η κατηγορία ότι η Νέα Δημοκρατία επιδιώκει να συγκαλύψει ξεπερνά κάθε όριο σοβαρότητας. Και τούτο έχει εκτιμηθεί και από τον ελληνικό λαό. Μόνον η Αντιπολίτευση συμπαρασύρει με κάθε τρόπο τον σχηματισμό αντίθετης άποψης όψιμα.

Σε αυτές τις στιγμές η χώρα χρειάζεται ενότητα και όχι πολιτικές αβάσιμες και διχαστικές αντιπαραθέσεις. Προτεραιότητά μας πρέπει να είναι η ανακούφιση των οικογενειών των θυμάτων και η δέσμευση ότι θα κάνουμε ό,τι χρειάζεται, όπως και το κάνουμε για να μην επαναληφθεί άλλη φορά μια τέτοια τραγωδία. Δική σας επιδίωξη είναι η σαλατοποίηση της πολιτικής ζωής του τόπου, με θεσμικό περιτύλιγμα την πρόταση δυσπιστίας, αμφισβητώντας τη νόμιμα δημοκρατικά εκλεγμένη στη χώρα μας Κυβέρνηση, και μάλιστα με ισχυρή πλειοψηφία.

Το μόνο που κάνετε είναι μοντάζ στη δημοκρατία μας. Αυτή είναι δυστυχώς η δουλειά σας. Φαντασιώνεστε μάλλον ένα νέο πολιτικό έκτρωμα, όπως τότε με την ακροδεξιά του Καμμένου. Όλοι μαζί εσείς, ο ΣΥΡΙΖΑ, η Νέα Αριστερά, η κ. Κωνσταντοπούλου και το κόμμα της, το ΠΑΣΟΚ με τον νέο ακροδεξιό εταίρο τον κ. Βελόπουλου και το κόμμα του. Η πρόταση δυσπιστίας σας αλλά και οι ισχυρισμοί σας απορρίπτονται από την ισχυρή πλειοψηφία του ελληνικού λαού, γιατί το παρελθόν σας αλλά και το παρόν σας δείχνει ότι είστε η θλιβερότερη Αντιπολίτευση που έχει ζήσει η χώρα μας.

Παρέλκει βέβαια να τονίσω και να δηλώσω ότι καταψηφίζω τη σαθρή και εντελώς προσχηματική πρόταση δυσπιστίας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Έχει ζητήσει τον λόγο για την τρίτη του και τελευταία παρέμβαση ο κ. Γιαννούλης.

Παρακαλώ, κύριε συνάδελφε.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, επειδή πραγματικά σέβομαι την υπομονή των Βουλευτών, θα πω σε δέκα δευτερόλεπτα ότι ήταν τα πιο ασήμαντα οκτώ λεπτά και σαράντα τρία δευτερόλεπτα της διαδικασίας που ξεκίνησε από τις 19.00΄. Ο συνάδελφος που κατέβηκε από το Βήμα εάν δεν υπάρχει κάποιο άλλο πολιτικό ζήτημα σύγχυσης, πρέπει να ξαναδεί γιατί είναι στην πολιτική. Είναι ντροπή! Είναι τα πιο χαμένα οκτώ λεπτά και σαράντα τρία δευτερόλεπτα που έχω ακούσει στη ζωή μου.

Ευχαριστώ.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Κύριε Πρόεδρε, επί προσωπικού.

**ΠΡΟΕΔΡΕΥΩΝ (Γεώργιος Γεωργαντάς):** Όχι, παρακαλώ, κύριε Υψηλάντη. Δεν υπάρχει επί προσωπικού. Έκανε μια αξιολόγηση της ομιλίας σας.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Αναφέρθηκε σε μένα, λέγοντας γιατί συμμετέχω στην πολιτική.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ. Έχετε μισό λεπτό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τώρα έχει προσωπικό; Ντροπή, κύριε Γεωργαντά!

**ΠΡΟΕΔΡΕΥΩΝ (Γεώργιος Γεωργαντάς):** Αφήστε τις ντροπές για άλλους, κυρία Κωνσταντοπούλου.

Κύριε Υψηλάντη, παρακαλώ γρήγορα.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Βεβαίως. Ο κ. Γιαννούλης κρίνει εξ ιδίων τα αλλότρια και φεύγει, αφήνοντας και το κόμμα του και τον ίδιο εκτεθειμένο.

**ΧΡΗΣΤΟΣ ΓΙΑΝΝΟΥΛΗΣ:** Δεν σας αναγνωρίζω ως Βουλευτή. Είστε χυδαίος.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Είναι προβοκάτορας και είναι ο άνθρωπος, ο οποίος έχει τον τρόπο να προκαλεί και να φεύγει διαρκώς.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, παρακαλώ.

Τον λόγο έχει ο κ. Ηλιόπουλος από την Νέα Αριστερά.

Παρακαλώ, κύριε συνάδελφε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, κυρίες και κύριοι συνάδελφοι, καλό θα ήταν το luben να έχει ένα όριο σε αυτή τη συζήτηση. Από ό,τι φαίνεται δεν υπάρχει κανένα όριο σε αυτά που έχουμε ήδη ακούσει και το κλείνω εδώ.

Κοιτάξτε λίγο, για να καταλάβουμε την απόσταση που έχετε από την πραγματικότητα. Έρχεστε εδώ από τη μεριά της Πλειοψηφίας και λέτε ότι όλα αυτά είναι συνωμοσίες. Για ποιον λόγο είναι συνωμοσίες; Έρχεται ο κ. Βορίδης και λέει: «Στόχος σας είναι να πληγεί ο πιο επιτυχημένος κεντροδεξιός Πρωθυπουργός της ΕΕ».

Πρώτα από όλα, ενημερώστε λίγο τον κ. Βορίδη να κατέβει, γιατί με την ταχύτητα που έχει πάρει έχει φτάσει στη στρατόσφαιρα. Αν αυτό δεν το λέτε συνωμοσία, ότι όλη αυτή η συζήτηση δεν γίνεται γιατί υπάρχει ένα αίτημα στην κοινωνία, αλλά γιατί υπάρχουν σκοτεινά κέντρα που θέλουν να πλήξουν τον πιο πετυχημένο κεντροδεξιό Πρωθυπουργό της ΕΕ, η έννοια της απογείωσης από την πραγματικότητα πραγματικά μόλις έχει πάρει ένα καινούργιο βάθος.

Έρχομαι τώρα να χρησιμοποιήσω λέξεις του Κυριάκου Μητσοτάκη, «Οργή, αλλά και ντροπή». Προσωπικά, ακούγοντας τους επίμαχους διαλόγους το βράδυ του δυστυχήματος αισθάνθηκα αυτό που αισθάνθηκαν όλες οι Ελληνίδες και οι Έλληνες, οργή, αλλά και ντροπή, 9 Μαρτίου 2023.

Για ποιον λόγο αισθάνθηκε οργή και ντροπή; Δεν του άρεσε το μοντάζ που στήσατε; Ήθελε καλύτερο το μοντάζ; Σοβαρά τώρα, πάτε πρώτα κατασκευάζετε διαλόγους και μετά δηλώνετε οργή και ντροπή για τους διαλόγους που κατασκευάσατε; Έχετε φτάσει σε αυτό το επίπεδο;

Θέλω να είμαι δίκαιος, όμως. Βλέπω κάτι κεφάλια που κουνιούνται, αλλά θέλω να είμαι δίκαιος. Εγώ σας δίνω συγχαρητήρια για το γεγονός ότι είστε τόσο αδίστακτοι που έχετε φτιάξει έναν τρομακτικό μηχανισμό που την ώρα της τραγωδίας πήρε διαλόγους, τους άκουσε και έφτιαξε μοντάζ. Σας αξίζουν συγχαρητήρια! Απλά, αυτός ο μηχανισμός, είναι παρακρατικός μηχανισμός. Αυτός ο παρακρατικός μηχανισμός αργά ή γρήγορα θα τσακιστεί από την ελληνική κοινωνία και να το ξέρετε πάρα πολύ καλά.

Επίσης, να σας ενημερώσει κάποιος ότι οργή και ντροπή αισθάνονται οκτώ στους δέκα πολίτες που δεν θέλουν να πλήξουν τον πιο πετυχημένο κεντροδεξιό Πρωθυπουργό της χώρας. Οργή και ντροπή αισθάνονται οκτώ στους δέκα πολίτες που βλέπουν μία προσπάθεια συγκάλυψης. Αυτό δεν είναι συνωμοσία. Έχουν αρχίσει και το παραδέχονται και δικοί σας Βουλευτές, που λένε ότι ο κ. Καραμανλής πρέπει να πάει στη δικαιοσύνη. Αν δεν κάνω λάθος, το είπε ο κ. Κτιστάκης. Είμαι σίγουρος ότι στα πηγαδάκια τα ίδια λέτε. Καταλαβαίνετε ότι έχετε σηκώσει ένα βάρος, το οποίο σας βουλιάζει όλους, αλλά αυτό είναι δικό σας πρόβλημα.

Είπε ο κ. Βορίδης ότι δόθηκαν διευκρινίσεις. Έχω τρία πολύ απλά ερωτήματα. Ποιος είχε πρόσβαση στα υλικά; Ποιος έκανε το μοντάζ; Ποιος έδωσε την εντολή; Μπορείτε να απαντήσετε σε αυτό και να δούμε μετά για ποιον λόγο έγινε το μοντάζ; Έρχεστε εδώ χωρίς ντροπή και λέτε ότι η Αντιπολίτευση είναι συνήγοροι του σταθμάρχη. Ποιοι; Εσείς που ο σταθμάρχης ήταν κομματικό σας βύσμα, έρχεστε και λέτε ότι εμείς είμαστε συνήγοροι του σταθμάρχη.

Έρχεστε και λέτε: «Ανθρώπινο λάθος» και «ανθρώπινο λάθος». Κοιτάξτε λίγο, οι έννοιες έχουν μια σημασία. Όταν ένας άνθρωπος βρεθεί σε μία θέση ευθύνης που δεν έπρεπε να βρεθεί, είναι συστημικό λάθος. Όταν από εκεί που είχες διπλές βάρδιες βρίσκεσαι με μια βάρδια, είναι συστημικό λάθος. Όταν το 2019 καταστρέφεται η τηλεδιοίκηση που είχε επιπλέον δύο σταθμάρχες και δεν λειτουργεί ποτέ η τηλεδιοίκηση στη Λάρισα, είναι συστημικό λάθος. Όταν καταργείται το Δευτεροβάθμιο Κέντρο Ελέγχου στην Καρόλου, είναι συστημικό λάθος. Υπάρχει μια πολύ μεγάλη διαφορά στα συστημικά λάθη από τα ανθρώπινα λάθη.

Εκεί, όμως, που πραγματικά πλέον έχετε τερματίσει τη χυδαιότητα -κάτι το οποίο είναι αρκετά δύσκολο ακόμα και για εσάς να τερματίζετε τη χυδαιότητα- είναι που έρχεστε και λέτε ότι η Αντιπολίτευση θέλει να πάρει οφέλη και να κάνει πολιτική εκμετάλλευση. Πρώτα απ’ όλα, άθελά σας τι λέτε; Εμφανίζετε τους συγγενείς των νεκρών και όσους επέζησαν ως άβουλα υποκείμενα που έρχονται κάποιοι κακοί να τους εκμεταλλευτούν. Δεν μπορείτε να το διανοηθείτε, γιατί σας είναι ξένο ως παράδειγμα. Ανθρωπολογικά σας είναι ξένο να κατανοήσετε ότι αυτοί οι άνθρωποι δεν είναι απλά θύματα, είναι ενεργοί πολίτες που διεκδικούν το δίκιο και τη δημοκρατία. Γι’ αυτό τους χρωστάμε ένα μεγάλο ευχαριστώ γι’ αυτή τη στάση. Χρωστάμε ένα μεγάλο ευχαριστώ στον αγώνα που δίνουν αυτοί οι άνθρωποι. Χρωστάμε ένα μεγάλο ευχαριστώ στους εκατοντάδες χιλιάδες που βγήκαν στο δρόμο.

Η στάση τους είναι μία εξέγερση ενάντια στην κοινωνία των μηδενικών προσδοκιών που εσείς καθημερινά οικοδομείτε. Διότι, όταν μιλάμε για μηδενικές προσδοκίες δεν αναφερόμαστε μόνο στα οικονομικά ζητήματα στον μισθό, στο κόστος στέγασης. Οι μηδενικές προσδοκίες αφορούν μια χώρα που θέλετε να δημιουργήσετε, στην οποία δεν υπάρχει πίστη ότι μπορείς να βρεις το δίκιο σου, είτε είσαι συγγενείς των θυμάτων των Τεμπών, είτε είσαι ο Ινδαρές και μπουκάρουν τα ΕΚΑΜ στο σπίτι σου και έχεις όλα τα κυβερνητικά στελέχη να λένε ψέματα, είτε είσαι θύμα trafficking, είτε είσαι μία οικογένεια δολοφονημένου, όπως ο Μανιουδάκης που τέσσερις μήνες μετά ακόμα δεν έχουν πάρει καν τη δικογραφία.

Στην πραγματικότητα, το ερώτημα της πολιτικής εκμετάλλευσης και του πολιτικού κέρδους αντιστρέφεται. Εσείς ζητάτε ένα προνόμιο και σε αυτή την υπόθεση, το προνόμιο της μη ευθύνης. Όμως, δημοκρατία σημαίνει ευθύνη. Δεν γίνεται να υπάρχουν ορφανές αποφάσεις, όπως η επιλογή για την αλλοίωση του χώρου του δυστυχήματος. Δεν γίνεται να μην υπάρχουν ευθύνες στη δημοκρατία.

Αναρωτήθηκε ο κ. Βορίδης: «Γιατί κάνετε πρόταση μομφής, τελικά;». Μας είπε μάλιστα περιπαικτικά: «Πάρτε ένα τηλέφωνο τον Κυριάκο Μητσοτάκη για να του κάνετε τα ερωτήματα». Δεν χρειάζεται να τον πάρει κανένας τηλέφωνο. Όποιον θέλει ο Κυριάκος Μητσοτάκης τον ακούει στο τηλέφωνο, αυτό το προνόμιο το έχει κατακτήσει για τον εαυτό του.

Επιτρέψτε μου να προσπαθήσω να σας απαντήσω, γιατί πρέπει να πέσει η Κυβέρνηση του Κυριάκου Μητσοτάκη. Πρώτα απ’ όλα πρέπει να πέσει, γιατί η δημοκρατία και η δικαιοσύνη δεν είναι πολυτέλεια, είναι κάτι το οποίο έχει κατακτηθεί και πρέπει να περιφρουρηθεί. Και γι’ αυτόν τον λόγο και μόνο θα έφτανε για να πέσει η Κυβέρνηση του Κυριάκου Μητσοτάκη.

Η Κυβέρνηση του Κυριάκου Μητσοτάκη πρέπει να πέσει, γιατί ζούμε σε μια χώρα που όλα γίνονται πιο ακριβά και η ζωή γίνεται πιο φτηνή, γιατί δεν γίνεται να καταρρέει το ΕΣΥ, οι πολίτες να περιμένουν δύο χρόνια για χειρουργεία και η απάντηση να είναι απογευματινά επί πληρωμή χειρουργεία, γιατί δεν γίνεται ιατρικό και νοσηλευτικό προσωπικό να καταρρέει και να παραιτείται μαζικά, γιατί δεν γίνεται οι εργαζόμενοι στην εκπαίδευση αντί να αισθάνονται περηφάνια από την εργασία τους και από το λειτούργημα που προσφέρουν να δυσκολεύονται να βγάλουν το μήνα, γιατί δεν γίνεται οι εργαζόμενοι στον τουρισμό να εργάζονται χωρίς ωράρια χωρίς κανόνες, με πλαίσιο Μανωλάδας και πάλι να μην μπορούν να ζήσουν με αξιοπρέπεια όλο το χρόνο, γιατί οι πραγματικοί μισθοί μειώνονται, το κόστος ζωής αυξάνεται, το κόστος στέγασης έχει ξεφύγει, γιατί το δημόσιο πανεπιστήμιο πρέπει να μείνει δημόσιο, γιατί κανένας δεν μπορεί να χάνει το σπίτι του για 14.000 χρέος τη στιγμή που οι τράπεζες καταγράφουν 4 δισεκατομμύρια κερδοφορία και είναι σε καθεστώς αναβαλλόμενου φόρου, γιατί ο κόσμος στη Θεσσαλία ακόμα βουλιάζει στις λάσπες, γιατί στο τέλος της ημέρας δημοκρατία σημαίνει ευθύνη.

Άρα με μία φράση η Κυβέρνηση του Κυριάκου Μητσοτάκη πρέπει να πέσει για όλους τους λόγους του κόσμου. Και εμείς σας δίνουμε μια πολύ απλή υπόσχεση. Δεν τελειώνει τίποτα σε μια τριήμερη διαδικασία, να το ξέρετε. Εμείς καλούμε αυτή την υπόθεση τον κόσμο να την πάρει στις πλάτες του μέσα από τις κινητοποιήσεις του, μέσα από τους αγώνες του. Και ως Νέα Αριστερά θα κάνουμε τα πάντα για να είμαστε σε αυτόν τον αγώνα και να είμαστε καταλύτης κοινωνικών και πολιτικών εξελίξεων, έτσι ώστε και να πέσει αυτή η Κυβέρνηση και οι ένοχοι να πάνε στη δικαιοσύνη.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε και για τη συνέπεια στον χρόνο.

Τον λόγο τώρα έχει από τους Σπαρτιάτες ο κ. Αθανάσιος Χαλκιάς.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η πρόταση δυσπιστίας που κατατέθηκε με μπροστάρη το ΠΑΣΟΚ του κ. Ανδρουλάκη αποτελεί ξεκάθαρα ένα επικοινωνιακό παιχνίδι, αφού ο κ. Ανδρουλάκης είδε τα ποσοστά στις δημοσκοπήσεις να τον δείχνουν πάλι στην τρίτη θέση μετά και την παλινωδία στο νομοσχέδιο για τα ιδιωτικά πανεπιστήμια. Δεν πρόκειται για τίποτα περισσότερο από μια σπασμωδική κίνηση που μόνο ως σοβαρή μπορεί να χαρακτηριστεί. Βλέπετε τα ποσοστά σας να κατρακυλούν και αποφασίζετε ότι μία πρόταση δυσπιστίας θα σας δώσει δημοσκοπική ανάσα. Πλανάστε πλάνην οικτρά. Το μόνο που θα καταφέρετε είναι να συσπειρώσετε και να ενδυναμώσετε τη Νέα Δημοκρατία. Ακόμα και το κάλεσμα που κάνατε ήταν προς τα κόμματα αυτού που εσείς αποκαλείτε δημοκρατικό τόξο. Θυμίζει το «πας μη Έλλην βάρβαρος». Για εσάς πας μη αριστερός, μη δημοκράτης. Αυτό από μόνο του δείχνει ότι για ακόμα μια φορά δεν σέβεστε τη λαϊκή βούληση και αρνείστε να αναγνωρίσετε δημοκρατικά εκλεγμένους Βουλευτές.

Σε αυτό το στημένο παιχνίδι εμείς αρνούμαστε να παίξουμε. Βασίζετε όλη την πρόταση δυσπιστίας σε ένα δημοσίευμα, το οποίο μένει να ερευνηθεί για το αληθές. Εάν αποδειχθεί ότι είναι αληθές το δημοσίευμα, τότε σε αυτή την περίπτωση θα ήμασταν σύμφωνοι. Γι’ αυτό στηρίξαμε την Εξεταστική για τα Τέμπη και στηρίζουμε και όποια άλλη διερεύνηση. Όλοι μας θέλουμε να πέσει άπλετο φως στο τι πραγματικά συνέβη στα Τέμπη. Να αφήσουμε τη δικαιοσύνη να κάνει τη δουλειά της. Ας τελειώσει η δικαστική διερεύνηση και μετά συζητάμε για πρόταση δυσπιστίας εάν τα ευρήματα είναι φυσικά καταδικαστικά.

Από την αρχή σεβόμενοι τους νεκρούς του εγκλήματος των Τεμπών αποφασίσαμε να κρατήσουμε υπεύθυνη στάση χωρίς λαϊκισμούς πάνω στους νεκρούς των Τεμπών.

Είναι γνωστή η τακτική σας με τη δημιουργία ψευδών εικόνων και αισθήσεων, μόνο και μόνο για να προβληθεί το ΠΑΣΟΚ, ένα κόμμα που φέρει τη μεγαλύτερη ευθύνη για την είσοδο της χώρας μας στα μνημόνια, που άφησαν πίσω τους τριάντα χιλιάδες νεκρούς από αυτοκτονίες και έστειλαν επτακόσιες χιλιάδες νέους μας στο εξωτερικό.

Από την πρώτη στιγμή που βρεθήκαμε οι Σπαρτιάτες στο Κοινοβούλιο, δεν έχετε σταματήσει ούτε λεπτό να μας βάλλετε, εντός και εκτός εδράνων, με υβριστικούς και ανυπόστατους χαρακτηρισμούς. Δεν είναι καθόλου τυχαίο το γεγονός ότι έχετε ταχθεί πολλές φορές υπέρ της αποπομπής μας από τη Βουλή και τον διαμοιρασμό των εδρών μας, με κάτι τελείως αντισυνταγματικό. Μπορεί να μην μας θέλετε εδώ, αλλά εδώ είμαστε και θα συνεχίσουμε να είμαστε, γιατί εκφράζουμε ένα κομμάτι του ελληνικού λαού. Δεν θα αφήσουμε να εξευτελίσετε το δημοκρατικό αίσθημα του ελληνικού λαού. Ο λόγος μας μετράει, όπως κάθε άλλου Βουλευτή, οποιασδήποτε Κοινοβουλευτικής Ομάδας.

Για να είμαι απόλυτα ξεκάθαρος, είμαστε αντίθετοι και με τη Νέα Δημοκρατία για όλα όσα έχει επιφέρει στη χώρα, όπως την ακρίβεια η οποία καλπάζει, τον πληθωρισμό, τις τιμές στα προϊόντα, που δεν μπορεί να ελέγξει τίποτα, τις τιμές στην ενέργεια που είναι ανεξέλεγκτες και δυσθεώρητες, τη φτωχοποίηση του ελληνικού λαού, τη μονιμοποίηση των λαθρομεταναστών και φυσικά τον γάμο των ομοφυλοφίλων.

Να μην ξεχνάμε, βέβαια, την COVID εποχή και το πως συμπεριφέρθηκε, καταστρατηγώντας τα δικαιώματα των Ελλήνων πολιτών για την πανδημία.

Όπως, δεν της δίνουμε συγχωροχάρτι για τις κινήσεις που έχει κάνει με την Ουκρανία, με την αποστολή στρατιωτικού υλικού που είναι για την εθνική μας ασφάλεια, πηγαίνοντάς το στην Ουκρανία και διαβάλλοντας τις σχέσεις μας με τη Ρωσία, κυρίως τις εμπορικές. Αυτό που με ενδιαφέρει εμένα προσωπικά είναι ότι έχουμε χάσει από το διμερές εμπόριο με τους Ρώσους.

Φυσικά, να μιλήσουμε για τα ελληνικά νοσοκομεία και την κατάσταση που έχουν περιέλθει και δεν μπορεί ο Έλληνας να πάει στα δημόσια νοσοκομεία, που πληρώνει με τους φόρους του.

Να μιλήσουμε και για τις φυσικές καταστροφές για τις οποίες, για την Κυβέρνηση, ευθύνεται μόνο η κλιματική αλλαγή. Για την ανεπάρκειά της, όμως, δεν γίνεται ούτε λόγος.

Ως γνήσιος δημοκράτης έχω μάθει να σέβομαι τη λαϊκή βούληση, το Σύνταγμα και τους θεσμούς ανεξαρτήτου πολιτικού οφέλους και επομένως κατακρίνω κάθε προσπάθεια στρέβλωσης της πραγματικότητας για εξυπηρέτηση μικροπολιτικών σκοπιμοτήτων και εντυπωσιασμού.

Εάν θέλατε, κύριοι του λεγόμενου «δημοκρατικού τόξου», να ασκήσετε πραγματική αντιπολίτευση, θα έπρεπε να το κάνετε με προτάσεις νόμου, με δυνατές εισηγήσεις, με θεμιτά δηλαδή μέσα και όχι με επικοινωνιακά τερτίπια. Είχατε μια μοναδική ευκαιρία προ μηνός και κατά την ψήφιση του γάμου των ομοφυλοφίλων να καταψηφίσετε και να πετύχετε αυτό που ζητάτε τώρα και δεν το κάνατε. Αυτό και μόνο δείχνει πολλά.

Παρ’ όλα αυτά, η τελική μας τοποθέτηση θα εκφραστεί από τον Πρόεδρό μας την Πέμπτη. Όπως προανέφερα, είναι φοβερά ενοχλητικό το ότι όλοι γνωρίζουν πως η συγκεκριμένη πρόταση όχι μόνο δεν θα περάσει, αλλά θα λειτουργήσει και σαν μοχλός συσπείρωσης για τη Νέα Δημοκρατία.

Κλείνοντας, να θυμίσω ότι από σεβασμό στη μνήμη των θυμάτων στα Τέμπη πρότεινα από αυτό εδώ το Βήμα να καθιερωθεί η 28η Φεβρουαρίου ως ημέρα μνήμης. Δυστυχώς, δεν είδα καμμία ευαισθησία από κανένα κόμμα, που σκίζει τα ιμάτιά του για τα θύματα.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε, και για τη συνέπεια στον χρόνο.

Τον λόγο τώρα έχει από την Κοινοβουλευτική Ομάδα της Νίκης, ο κ. Γεώργιος Αποστολάκης.

Παρακαλώ, κύριε συνάδελφε.

**ΓΕΩΡΓΙΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε.

Κύριοι συνάδελφοι, σύμπας ο ελληνικός λαός έχει καταλάβει ότι η Κυβέρνηση Μητσοτάκη έχει χρησιμοποιήσει παράνομες μεθόδους προκειμένου να παραποιήσει τα στοιχεία στη σκηνή του εγκλήματος των Τεμπών. Ανοίξτε, λοιπόν, τα μάτια σας και όσοι καλόπιστα υποστηρίζετε ακόμη αυτή την Κυβέρνηση και μην γίνεστε συνένοχοι στο κουκούλωμα του εγκλήματος.

Εάν δεν υπήρχε η κοινωνική αντιπολίτευση των συγγενών των θυμάτων, τους οποίους πρέπει και δημόσια να επενδύσουμε για τη δημιουργική στάση τους μέσα στον πόνο τους, το διπλό έγκλημα των Τεμπών δεν θα είχε μετατραπεί σε πολιτικό εφιάλτη για την Κυβέρνηση Μητσοτάκη.

Το έγκλημα των Τεμπών είναι διπλό, έγκλημα μέσα στο έγκλημα. Αποτελείται πρώτον, από τη σύγκρουση των τρένων και ό,τι προηγήθηκε αυτής. Εδώ υπάρχουν και οι ευθύνες των πολιτικών και των υπηρεσιακών παραγόντων, μεταξύ των οποίων ο Υπουργός Καραμανλής. Στο πρόσωπο του Καραμανλή το διεφθαρμένο πολιτικό σύστημα έκανε επίδειξη αναλγησίας και αδιαφορίας για τα αισθήματα του κοινού και των συγγενών των θυμάτων. Δήλωσε με όλους τους τρόπους ότι η πολιτικοί είναι στο απυρόβλητο, έχουν ασυλία ακόμη και αν διαπράξουν ένα πολλαπλό έγκλημα, από τον βιασμό ανηλίκου μέχρι τη δολοφονία ανύποπτων επιβατών ενός τρένου.

Το δεύτερο και σοβαρότερο έγκλημα είναι η συγκάλυψη. Το αποκάλυψε και πάλι η κοινωνική αντιπολίτευση των συγγενών των θυμάτων με τη σιωπηλή συμπαράσταση ενάμισι εκατομμυρίου απλών χρηστών του διαδικτύου και των μέσων κοινωνικής δικτύωσης. Το δεύτερο έγκλημα, η συγκάλυψη, άρχισε αμέσως μετά από τη σύγκρουση. Αυτό είναι και το πολιτικά σοβαρότερο. Αφορά την ουσία του δημοκρατικού μας πολιτεύματος. Γι’ αυτό πρέπει να διερευνηθεί από τη Βουλή με την άμεση σύσταση προανακριτικής επιτροπής, παραλλήλως και συγχρόνως με την έρευνα του πρώτου, του θανατηφόρου, εγκλήματος.

Ενδεικτικά αναφέρουμε ότι πρέπει να διερευνηθεί: Ποιοι έδωσαν την εντολή να γίνει μοντάζ στις μαγνητοταινίες των υπηρεσιακών παραγόντων; Ποιοι έκαναν το μοντάζ; Ποιοι διαβίβασαν τις μονταρισμένες συνομιλίες; Σε ποιους δημοσιογράφους, οι οποίοι αναπαρήγαγαν άκριτα το ηχητικό υλικό, χωρίς να ερευνήσουν όπως όφειλαν την εγκυρότητα του;

Το προϊόν του μοντάζ διοχετεύτηκε και δημοσιεύθηκε στο «Πρώτο Θέμα». Από εκεί αναπαράχθηκε σε χιλιάδες επαγγελματικά και ερασιτεχνικά ενημερωτικά site χωρίς να γίνει καμμία διασταύρωση. Εδώ προφανώς και τα πειθαρχικά συμβούλια της ΕΣΗΕΑ πρέπει να κάνουν το χρέος τους, αλλιώς να παραιτηθούν. Είναι σχετικά εύκολο να μάθουν ποιοι επαγγελματίες δημοσιογράφοι από το Μέγαρο Μαξίμου έδωσαν και σε ποιους δημοσιογράφους του «ΠΡΩΤΟΥ ΘΕΜΑΤΟΣ» το υλικό και μέσα από ποια κανάλια πάγιας συνεργασίας τους.

Το μεγάλο ερώτημα είναι πολύ συγκεκριμένο. Ποιος έδωσε στο «ΠΡΩΤΟ ΘΕΜΑ» το παραποιημένο ηχητικό υλικό; Εδώ δεν υπάρχει δημοσιογραφικό απόρρητο, γιατί δεν αφορά μια πληροφορία, αλλά ένα υλικό που παραποιήθηκε με σκοπό να παραπλανήσει, όχι μόνο την κοινή γνώμη, αλλά και τη δικαιοσύνη. Επομένως, έγινε με δόλο και αυτοί είναι ποινικά κολάσιμη πράξη: νόθευση εγγράφου με συγκεκριμένο σκοπό, με το παραποιημένο υλικό να στηριχθεί η θεωρία της Κυβέρνησης περί ανθρώπινου λάθους.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ**. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Πρέπει ή δεν πρέπει η δικαιοσύνη να απαιτήσει επιτακτικά να μάθει ποιος έδωσε αυτό το υλικό ώστε να φτάσει στο επόμενο ερώτημα: Ποιος παραποίησε το ίδιο υλικό; Και κυρίως να ζητήσει την απάντηση στο ερώτημα: Ποιος έδωσε αυτή την εντολή να γίνει η παραποίηση και η συρραφή, ώστε να προκύπτει συγκεκριμένο συμπέρασμα;

Υποχρεούται, λοιπόν, η Εισαγγελέας του Αρείου Πάγου που σύστηνε στη χρεοκοπημένη μάνα παρηγοριά στην Εκκλησία, να το ερευνήσει. Υποχρεούται, όμως, και η ΕΣΗΕΑ να ελέγξει τα του οίκου της. Ζητούμε την παρέμβαση των τίμιων δημοσιογράφων. Ευτυχώς, υπάρχουν λίγοι ακόμα.

Το δεύτερο πολύ συγκεκριμένο ερώτημα είναι: Ποιος υψηλά ιστάμενος πολιτικός, Υπουργός ή Υφυπουργός, έδωσε την εντολή να γίνει η μεταφορά του χώματος με τριάντα φορτηγά από τη σκηνή του εγκλήματος στο οποίο υπήρχαν υπολείμματα του ξυλολίου, το οποίο προκάλεσε την έκρηξη και τη φωτιά από την οποία πέθαναν τα λιγότερα ή τα περισσότερα, αν όχι και όλα τα θύματα του εγκλήματος των Τεμπών; Ποιος έδωσε την εντολή στην εταιρεία να μεταφέρει το χώμα; Ήξερε ότι υπάρχει ξυλόλιο στο χώμα; Ότι μεταφέρονταν παράνομα από την εμπορική αμαξοστοιχία; Και ποιος είπε στην εταιρεία να πει ψέματα για το πού εναπόθεσε αυτό το χώμα;

Και το μεγαλύτερο ερώτημα, ποιος έδωσε εντολή στον Περιφερειάρχη Αγοραστό, κατηγορούμενο για παράβαση καθήκοντος με ειδικό σκοπό τη δυσχέρεια της ανακριτικής έρευνας, να πράξει ό,τι έπραξε; Η απάντηση σε αυτό το ερώτημα θα οδηγήσει τη δικαιοσύνη στο κύκλωμα υψηλού επιπέδου που μεθόδευσε τη συγκάλυψη. Και δεν είναι άλλος από την Κυβέρνηση, γιατί αυτήν θα ωφελούσε η συγκάλυψη. Το όφελος δείχνει το δράστη. Τα ερωτήματα όμως για το έγκλημα των Τεμπών, δεν τελειώνουν εδώ.

Ποιος κατέστρεψε τα έγγραφα που συνόδευαν τα φορτία; Ποιος αφαίρεσε τα βίντεο από τον τόπο φόρτωσης της εμπορικής αμαξοστοιχίας; Ποιος έδωσε την εντολή να γίνουν αυτές οι πράξεις και ποιος το κρατάει στο απυρόβλητο εδώ και έναν χρόνο; Είναι πραγματικό τροχαίο ατύχημα ο θάνατος στο Λαγονήσι του Διευθυντή του ΟΣΕ Κώστα Χρυσάγη, αυτού που συνδέεται με την παραποίηση των εγγράφων; Περιμένουμε απαντήσεις. Ο ελληνικός λαός περιμένει απαντήσεις. Δεν πρόκειται για δευτερεύον θέμα. Οι πενήντα επτά νεκροί δεν σκοτώθηκαν όλοι από τη σύγκρουση των τρένων. Για την ακρίβεια, δεν ξέρουμε πόσοι σκοτώθηκαν από τη σύγκρουση. Σύμφωνα με τους εμπειρογνώμονες οι περισσότεροι θα είχαν ζήσει αν δεν γινόταν η έκρηξη και η ανάφλεξη του ξυλόλιου που παράνομα μετέφερε η εμπορική αμαξοστοιχία.

Όλα αυτά είναι πολύ σοβαρά ερωτήματα για να απαντηθούν με γενικολογίες της Κυβέρνησης και τις ανούσιες τοποθετήσεις της εθνομηδενιστικής δικαιωματιστικής Αντιπολίτευσης.

Η Κυβέρνηση παγιδεύτηκε από την ίδια την αλαζονεία της, βέβαιοι ότι κανείς δεν θα αντιδράσει στις ανόητες δικαιολογίες που μας αραδιάζει εδώ και έναν χρόνο. Κι αν κάποιος αντιδράσει, δεν θα μαθευτεί. Τα κανάλια πληροφόρησης ελέγχονται πλήρως από το επιτελείο παραπληροφόρησης του Μεγάρου Μαξίμου, αλλά δυστυχώς για την πατρίδα μας και η συστηματική Αντιπολίτευση ολόκληρη, ΠΑΣΟΚ και ΣΥΡΙΖΑ, αντί να θέσει ως αιχμή του δόρατος της κριτικής της αυτά τα καίρια ερωτήματα, έχει χάσει τον στόχο και τον προσανατολισμό της.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ μισό λεπτό, κύριε Πρόεδρε.

Κυνηγάει μεγαλύτερα ποσοστά με έναν απολίτικο τρόπο. Το ποσοστό του Ανδρουλάκη να είναι πιο μεγάλο από το ποσοστό του Κασσελάκη που θα είναι πιο μεγάλο από το ποσοστό του Τσακαλώτου. Δεν μας λένε τι θα το κάνουν το ποσοστό τους ή και τι έκαναν για να το αξίζουν. Σήμερα δεν ήταν η κατάλληλη ώρα για πρόταση δυσπιστίας. Ήταν όμως κατάλληλη η ώρα για να προβληθεί το πραγματικό αίτημα του ελληνικού λαού, να συσταθεί άμεσα ειδική κοινοβουλευτική επιτροπή για τη διενέργεια προκαταρκτικής εξέτασης σε βάρος των εμπλεκομένων στο διπλό έγκλημα των Τεμπών πολιτικών προσώπων.

Η κοινοβουλευτική διαδικασία της πρότασης μομφής θα αποκτήσει αξία αργότερα, όταν η Κυβέρνηση θα αποκαλυφθεί, πέραν πάσης αμφιβολίας ότι χρησιμοποίησε παράνομες μεθόδους για τη συγκάλυψη και απαιτεί ομερτά από όσους γνωρίζουν. Όταν ο Υπουργός Καραμανλής θα αρνηθεί να γίνει εξιλαστήριο θύμα και αρχίσει να μιλάει, υποδεικνύοντας τους συνενόχους, όταν τα φιλικά προς την Κυβέρνηση μέσα ενημέρωσης αρχίσουν τις αποκαλύψεις είτε λόγω απληστίας είτε λόγω απογοήτευσης που δεν πήραν περισσότερες εργολαβίες οι φίλοι τους.

Σήμερα είναι απόλυτη προτεραιότητα η κοινωνική αντιπολίτευση να βρει συμπαράσταση από τη θεσμική κοινοβουλευτική αντιπολίτευση, να δοθούν απαντήσεις στα απλά ερωτήματα που σας ανέφερα, να λάβει ικανοποιητική απάντηση η Μαρία Καρυστιανού και οι άλλοι συγγενείς των θυμάτων, να κινητοποιηθεί η ΕΣΗΕΑ για να βρει απαντήσεις μέσα από διαδικασίες. Το Δημοκρατικό Πατριωτικό Κίνημά μας η Νίκη, φιλοδοξούμε να είμαστε μέρος της αποκάλυψης της αλήθειας, της απόδοσης της δικαιοσύνης.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, να ξέρετε η καθυστέρηση οδηγεί τον τελευταίο ομιλητή περίπου γύρω στις 4.00. Εγώ το λέω απλώς για να το ξέρετε για τις καθυστερήσεις.

Και τώρα έχει τον λόγο η Αναπληρωτής Υπουργός Υγείας, κ. Αγαπηδάκη.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Αξιότιμε κύριε Πρόεδρε, κυρίες και κύριοι συνάδελφοι, βρισκόμαστε σήμερα εδώ για να συζητήσουμε την πρόταση δυσπιστίας που κατέθεσε η Κοινοβουλευτική Ομάδα του ΠΑΣΟΚ υπό τον κύριο Ανδρουλάκη. Μια πρόταση δυσπιστίας για την οποία θλίβομαι ειλικρινά για το περιεχόμενό της, για όσα ανακριβή, παραπειστικά και αναληθή αναφέρει. Μια πρόταση δυσπιστίας, δηλαδή μια κορυφαία κοινοβουλευτική διαδικασία, η οποία χρησιμοποιείται ανερυθρίαστα για να καλύψει την πλήρη ανυπαρξία προτάσεων της Αντιπολίτευσης και την προσωπική βέβαια αποτυχία του κ. Ανδρουλάκη να κερδίσει ψηφοφόρους από την κατάρρευση του ΣΥΡΙΖΑ.

Πάμε όμως να μιλήσουμε για την ουσία. Μιλάτε για συγκάλυψη. Ποια συγκάλυψη ακριβώς εννοείτε; Έχουμε μια υπόθεση πολύνεκρου δυστυχήματος, μια εθνική τραγωδία για την οποία έχει επιληφθεί η δικαιοσύνη και για την οποία υπάρχουν πενήντα επτά δηλώσεις παράστασης προς υποστήριξη κατηγορίας δηλαδή πενήντα επτά δικηγόροι για να το πω απλά, δεκάδες πραγματογνωμοσύνες για δεκάδες διαφορετικά θέματα, τριάντα τρεις κατηγορούμενοι με βαρύτατες ποινικές διώξεις, χιλιάδες σελίδες δικογραφίας που πρέπει να μελετηθούν από δικηγόρους, δικαστές, μηνυτές και κατηγορούμενους. Και όλα αυτά έχουν συμβεί πριν ακόμα συμπληρωθεί ένας χρόνος από το τραγικό δυστύχημα και με τη δίκη να πρόκειται να ξεκινήσει σε περίπου τρεις μήνες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πού το ξέρετε αυτό;

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Πού είναι λοιπόν η συγκάλυψη; Που είναι η υποτιθέμενη καθυστέρηση απονομής δικαιοσύνης; Μπορείτε να μου αναφέρετε μια ανάλογη περίπτωση πολύνεκρου δυστυχήματος ή τραγωδίας που να προχώρησε τόσο γρήγορα η διερεύνηση της; Πείτε μου μόνο μία.

Η αλήθεια λοιπόν είναι και πρέπει κάποια στιγμή να το πούμε ωμά και ξεκάθαρα, ότι δεν σας ενδιαφέρει καμμία διερεύνηση των αιτιών του δυστυχήματος. Δεν σας ενδιαφέρει η μνήμη των θυμάτων και η δικαίωση των οικογενειών που ξεκληρίστηκαν σε αυτή την τραγωδία. Δεν σας ενδιαφέρουν τα συμπεράσματα που μπορούν να εξαχθούν και θα βοηθούσαν τη βελτίωση των σιδηροδρομικών μεταφορών στη χώρα μας. Ένα πράγμα σας ενδιαφέρει μόνο, η πολιτική εκμετάλλευση, ακόμα και αν προσβάλλει πενήντα επτά νεκρούς, τις οικογένειες, τα σόγια, τις γειτονιές, τα χωριά, τις πόλεις, τη χώρα ολόκληρη. Αυτή είναι η αλήθεια.

Αλλά ας πάμε και λίγο παρακάτω σε όσα επαίσχυντα αναφέρετε στο κείμενο της πρότασης δυσπιστίας. Μιλάτε για τα μπαζώματα και υιοθετείτε κάθε θεωρία συνωμοσίας που πάντα θα βρίσκει πρόσφορο έδαφος στα αυτιά κάποιων.

Δεν θα εξηγήσω τα περί ανάγκης μετακίνησης των κατεστραμμένων συρμών με βαρέως τύπου μηχανήματα, τα οποία έπρεπε να επιχειρούν σε ασφαλές και σταθερό έδαφος. Αυτά τα έχουν εξηγήσει άλλοι πιο ειδικοί από μένα και τα αντιλαμβάνεται κάθε καλόπιστος κριτής.

Μία ερώτηση μόνο θα σας κάνω για να καταδειχθεί το φαιδρό του πράγματος. Τα πολύτιμα, για τις έρευνες, αποδεικτικά στοιχεία, βρίσκονταν μόνο από τη μια μεριά του δυστυχήματος την, όπως λέτε, μπαζωμένη; Από την άλλη μεριά και σε οποιοδήποτε άλλο σημείο δεν υπήρχαν αντίστοιχα πολύτιμα, για τις έρευνες, αποδεικτικά στοιχεία; Μόνο στα τετραγωνικά που σταθεροποιήθηκε το έδαφος για να επιχειρήσουν τα ανυψωτικά και οι γερανοί υπήρχαν αυτά τα στοιχεία; Ειλικρινά αναρωτιέμαι, τόσο πολύ υποτιμάτε τη νοημοσύνη των πολιτών;

Όμως με αυτά και άλλα τροφοδοτείτε τον ελληνικό λαό, με ψεύδη, ανακρίβειες και θεωρίες συνωμοσίας. Ο κ. Ανδρουλάκης αντιγράφει την παλιά καλή συνταγή του κ. Τσίπρα. Δυστυχώς όμως, απ’ ό, τι φαίνεται, ο κ. Ανδρουλάκης δεν είναι τόσο ικανός όσο ο κ. Τσίπρας που φαίνεται από τις εξελίξεις του παρελθόντος και τις εξελίξεις του παρόντος, ότι εκτέλεσε με καλύτερο τρόπο αυτή τη συνταγή. Ευνοήθηκε βέβαια, για να είμαστε δίκαιοι και από τις τότε κοινωνικοπολιτικές συνθήκες. Τώρα δεν είναι το ίδιο. Εσείς προσπαθείτε να μας φέρετε στα ίδια. Με όλα αυτά τα fake news, τις συνωμοσίες, δίχως στοιχεία τα οποία διαδίδετε και με τα οποία ταυτίζεστε, υπονομεύετε την εμπιστοσύνη των πολιτών στη δικαιοσύνη, για να αισθάνονται ότι δεν μπορούν να ελπίζουν πουθενά. Γιατί υπάρχει μια διαβολική Κυβέρνηση, μια διαβολική δύναμη που ελέγχει τα πάντα. Άρα το μόνο που μένει είναι η ψήφος στο χάος και στο μπάχαλο, η ψήφος της τυφλής εκδικητικότητας. Αυτή τη δεξαμενή παλεύει, δυστυχώς, να μεγαλώσει το ΠΑΣΟΚ. Από αυτή ελπίζει να αντλήσει ψήφους. Ούτε τι έγινε στα Τέμπη σας νοιάζει ούτε να βρεθούν οι ένοχοι ούτε να αποδοθεί δικαιοσύνη. Προσβάλλετε τα θύματα, τις οικογένειες, τους πολίτες και βεβαίως, την ανεξάρτητη ελληνική δικαιοσύνη, την οποία θεωρείτε απολύτως ελέγξιμη και υποχείριο της πολιτικής εξουσίας. Φτάσατε στο αισχρό σημείο να αποδίδετε στην Κυβέρνηση την παραποίηση στοιχείων.

Αλήθεια, αξίζει όλο αυτό με τίμημα την υπονόμευση της δημοκρατίας, τον κλονισμό της εμπιστοσύνης των πολιτών στον κοινοβουλευτισμό και τη διασπορά αμφιβολίας για την αξιοπιστία της δικαιοσύνης;

Είναι αλήθεια ότι όλα αυτά έχουν ξανασυμβεί. Τα έχουμε ξαναζήσει. Αυτό που δεν έχει ξανασυμβεί, είναι η απροκάλυπτη και απροσχημάτιστη συμπαράταξη ενός κόμματος με συμφέροντα που επιχειρούν την αποσταθεροποίηση της Κυβέρνησης, μιας εκλεγμένης Κυβέρνησης. Τα κομμάτια του παζλ είναι εκεί και αρκεί κάποιος να τα ενώσει για να βγάλει συμπεράσματα.

Καταθέτετε πρόταση δυσπιστίας την ίδια στιγμή που βγαίνει ένα δημοσίευμα το οποίο βρίθει ανακριβειών και ήδη καταρρίπτεται. Δεν την καταθέσατε την πρόταση δυσπιστίας όταν έγινε εξεταστική επιτροπή. Δεν την καταθέσατε όταν έγινε συζήτηση στην Ολομέλεια για τα πορίσματα. Δεν τη σκεφτήκατε ποτέ παρά μόνο όταν δημοσίευμα από συγκεκριμένη πηγή αποκάλυψε τη δήθεν μεγάλη αλήθεια.

Και βέβαια μετά τη γνωστοποίηση της πρόθεσής σας να καταθέσετε πρόταση δυσπιστίας –εννοώ από το ΠΑΣΟΚ- δεν μπορούσε παρά να μείνει πίσω ο κ. Κασσελάκης. Τι έκανε λοιπόν; Έπρεπε να βρει κάτι εξίσου εντυπωσιακό για να ρεφάρει την κίνηση του κ. Ανδρουλάκη και είπε το ανήκουστο. Μας έδωσε είκοσι τέσσερις ώρες διορία –είναι και μεγαλόψυχος, θα μπορούσε να μας δώσει δύο- σε πρόσφατα εκλεγμένο Πρωθυπουργό με ευρεία πλειοψηφία να παραιτηθεί ήρεμα και να γίνουν, άκουσον-άκουσον, εκλογές από διεθνείς παρατηρητές και δεν ξέρω τι άλλους τοποτηρητές.

Πραγματικά έχω την απορία, δεν σκέφτηκε ο Κασσελάκης πόσο βάναυσα προσβάλλει αυτή τη χώρα; Δεν σκέφτηκε πόσο βάναυσα προσβάλλει ακόμη και αυτούς τους χιλιάδες δικαστικούς αντιπροσώπους, δικηγόρους, δικαστές, συμβολαιογράφους, δικαστικούς υπαλλήλους που διεξάγουν τις εκλογές; Υπάρχουν πραγματικά δεκάδες πράγματα που μπορεί να αναφέρει κανείς για να αποδομήσει όλη αυτή την δήθεν επιχειρηματολογία της προσχηματικής πρότασης δυσπιστίας, η οποία είναι από την αρχή ως το τέλος μια συρραφή αποσπασματικών αναφορών που μόνο στόχο έχει να φέρει σύγχυση στους πολίτες. Ανακατεύονται μέσα σκόπιμα σε αυτή την πρόταση Ευρωπαίοι εισαγγελείς, συμβάσεις, μπαζώματα, ηχογραφήσεις, η εξεταστική, πλίνθοι και κέραμοι ατάκτως ερριμμένα, με έναν και μοναδικό σκοπό, τη σύγχυση των πολιτών για πολύ σοβαρά θέματα και τη δημιουργία εντυπώσεων προς άγραν πολιτικής εκμετάλλευσης.

Τέλος, και επειδή ο κ. Ανδρουλάκης επέλεξε να ανακατέψει σε αυτό το συνονθύλευμα και τα θέματα του Υπουργείου Υγείας ωσάν αυτά να ήταν η γαρνιτούρα στο κυρίως πιάτο, είμαι υποχρεωμένη να αναφέρω επιγραμματικά έστω το έργο που παράγει το Υπουργείο Υγείας υπό την ηγεσία του Υπουργού, του κ. Άδωνι Γεωργιάδη, για την υγεία των Ελλήνων πολιτών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Άξιος!

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Είναι διακηρυγμένος στόχος μας η θεμελίωση ενός ισχυρού συστήματος δημόσιας υγείας για όλους τους πολίτες με ισότιμη πρόσβαση και στόχο την άμβλυνση των συνεπειών στην υγεία και των κοινωνικών ανισοτήτων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Άξιος!

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Θα το κρίνει ο λαός, κυρία Κωνσταντοπούλου.

Γνωρίζετε πολύ καλά ότι ήδη φέτος υλοποιείται ένα πολύ μεγάλο πρόγραμμα προσλήψεων για το 2024 που αριθμεί τις έξι χιλιάδες πεντακόσιες. Για πρώτη φορά στη χώρα έχουμε ολοκληρωμένα πληθυσμιακά προγράμματα προσυμπτωματικού ελέγχου για τα κυριότερα χρόνια νοσήματα, καρκίνο και καρδιαγγειακά, που αποτελούν τις πρώτες αιτίες θανάτου, αιτίες που μπορούν να είχαν προληφθεί, αποφευχθεί και τα οποία η χώρα δεν είχε ποτέ. Το πρόγραμμα για τον καρκίνο του τραχήλου της μήτρας είναι προ των πυλών. Ακολουθούν και εκείνα για τον καρκίνο του πνεύμονα, του παχέος εντέρου, του δέρματος, τα καρδιαγγειακά και τόσα άλλα που έχουμε δρομολογήσει και τα έχουμε αναφέρει και άλλες φορές.

Είναι ήδη κατατεθειμένο στη Βουλή το νομοσχέδιο του Υπουργείου Υγείας τη συζήτηση του οποίου διέκοψε η πρόταση δυσπιστίας το οποίο αφορά τη διεύρυνση δυνατότητας των γιατρών του ΕΣΥ να ασκούν ιδιωτικό έργο, ασκώντας αυτή τη δυνατότητα και αυξάνοντας το εισόδημά τους παραμένοντας στο ΕΣΥ. Τον εξορθολογισμό και τη συγκράτηση της φαρμακευτικής δαπάνης. Την προώθηση της ταχείας υλοποίησης μια σειράς από έργων τα οποία δεν έχουν γίνει ποτέ στη χώρα και είναι απολύτως αναγκαία, η προαγωγή της υγείας της οικογένειας, μητέρας παιδιού, την πρόληψη της επιθετικότητας, της αυτό και ετεροκαταστροφικής συμπεριφοράς, την πρόληψη αναπτυξιακών δυσκολιών στα παιδιά, όπως είναι ο αυτισμός. Μια σειρά από δράσεις που έχουν ως στόχο την πρόληψη.

Και ξέρετε κάτι; Στο τέλος της ημέρας αυτή είναι η καλύτερη απάντηση στις θεωρίες συνωμοσίας, τα ψεύδη και τη λάσπη, το έργο μας, η σκληρή δουλειά για μία σύγχρονη Ελλάδα. Η Νέα Δημοκρατία είναι η μόνη πολιτική δύναμη που μπορεί να αλλάξει τη χώρα, που μπορεί να πάει τη χώρα προς τα εμπρός. Αυτό το ξέρουν οι πολίτες.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, ζητώ τον λόγο για είκοσι δευτερόλεπτα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να σας πω τώρα, κύριε Γιαννούλη, τι συμβαίνει με εσάς. Εσείς ως Κοινοβουλευτικός Εκπρόσωπος έχετε μιλήσει δύο φορές. Η κ. Τζάκρη ως Κοινοβουλευτικός Εκπρόσωπος, με ενημέρωσαν εδώ οι υπηρεσίες ότι, έχει μιλήσει άλλη μια φορά. Άρα ουσιαστικά έχετε κλείσει.

**ΧΡΗΣΤΟΣ ΓΙΑΝΝΟΥΛΗΣ:** Είκοσι δευτερόλεπτα δικαιούμαι;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ακούστε με να σας πω κάτι. Εγώ να σας δώσω και είκοσι και τριάντα δευτερόλεπτα. Αν αρχίσει αυτή η διαδικασία και από τους υπόλοιπους, θα έχουμε πρόβλημα. Γι’ αυτό σας παρακαλώ μην το κάνετε, γιατί μετά θα ζητήσουν και οι υπόλοιποι και εγώ θα πρέπει να το κάνω και δεν είναι σωστό.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, εγώ θα είμαι ομιλητής. Δεσμεύομαι να αφαιρέσω τέσσερα λεπτά. Είκοσι δευτερόλεπτα θέλω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν γίνεται έτσι η δουλειά. Κύριε Γιαννούλη, σας παρακαλώ, ακούστε με. Εγώ σας ζητώ να σεβαστείτε αυτό που σας είπα. Είναι και άλλοι Κοινοβουλευτικοί Εκπρόσωποι εδώ. Σας παρακαλώ πάρα πολύ. Να σας δώσω τον λόγο να μιλήσετε τώρα;

**ΧΡΗΣΤΟΣ ΓΙΑΝΝΟΥΛΗΣ:** Ναι, δεν θα μιλήσω στη συνέχεια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να το ζητήσω πραγματικά από τους συναδέλφους. Δεν ξέρω πού είστε στον κατάλογο. Είναι η κ. Καραγεωργοπούλου τώρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η κ. Καραγεωργοπούλου δεν δίνει τη σειρά της.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν δίνει τη σειρά της, άρα καθίστε, κύριε Γιαννούλη. Τι να σας πω; Εγώ είχα όλη την καλή διάθεση.

Τον λόγο έχει η κ. Καραγεωργοπούλου.

**ΧΡΗΣΤΟΣ ΓΙΑΝΝΟΥΛΗΣ:** Μιλάμε για είκοσι δευτερόλεπτα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μετά είναι η κ. Παπαϊωάννου.

Μπορείτε να δώσετε τη σειρά σας στον κ. Γιαννούλη;

Δεν έχει πρόβλημα η κ. Παπαιωάννου.

Κυρία Καραγεωργοπούλου, έχετε τον λόγο, παρακαλώ.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ, κύριε Πρόεδρε.

Στις 11 Μαρτίου υποβλήθηκαν ως δήθεν πόρισμα της εξεταστικής επιτροπής της διερεύνησης του εγκλήματος των Τεμπών οι επτακόσιες σελίδες και πλέον των δεκαέξι Βουλευτών της Νέας Δημοκρατίας με τον πολλαπλώς εκτεθειμένο εντεταλμένο του Μεγάρου Μαξίμου Πρόεδρο της επιτροπής κ. Μαρκόπουλο να έχει αναιτιολόγητα εμποδίσει επί μία ώρα την πρόοδο της συνεδρίασης με την αποβολή της Ζωής Κωνσταντοπούλου, Πρόεδρου της Πλεύσης Ελευθερίας, αντιδεοντολογικά παρά τον Κανονισμό της Βουλής υπό το πρόσχημα της προηγούμενης παράνομης δήθεν εξαίρεσής της από τις εργασίες της εξεταστικής.

Αποφασίσατε και προσχεδιάσατε, κύριοι της Κυβέρνησης, τη συγκάλυψη, ρίχνοντας με τον δικό σας ευτελή τρόπο την αυλαία σε ένα θέατρο σκιών, όπου υποδυθήκατε την αναζήτηση του δικαίου, την απόδοση δικαιοσύνης στα θύματα και στην κοινωνία που δοκιμαζόμενη σκληρά αξιώνει στο φως να αναδειχθεί η αλήθεια. Και αποτύχατε γιατί πείσατε για το ακριβώς αντίθετο.

Εξηγηθείτε: Ποιες εντολές δώσατε στην επίλεκτη ομάδα της εξεταστικής επιτροπής προεξάρχοντος του προέδρου της; Με ποιον καλύτερο τρόπο τους υπαγορεύσατε να γίνει η δουλειά; Να ασκούν μπούλινγκ σε όποιον εισηγητή διερευνά την αλήθεια, προκαλώντας γόνιμες απαντήσεις. Να ενεργούν εν χορώ αντιδρώντας σε τοποθετήσεις που θίγουν την πορεία των συμπερασμάτων που εκβίαζαν και προσπαθούσαν να επιβάλλουν με τη συνδρομή του Προεδρείου.

Πώς να ξεχάσει κανείς τον κ. Μαρκόπουλο αλλά και την κ. Παπακώστα που διέκοπταν οποιονδήποτε εισηγητή έθετε ενοχλητικά και επικίνδυνα ερωτήματα που χαλούσαν το κυβερνητικό σας σενάριο; Ή μήπως πώς να μείνει απαρατήρητη η απροκάλυπτη γνώση των μελών της Πλειοψηφίας επί αντικειμένου εργασιών της επιτροπής που αιφνιδιαστικά μεταβάλλονταν χωρίς όμως να εκπλήσσονται οι δικοί σας Βουλευτές, οι οποίοι προσέρχονται σε απαρτία ομάδας όταν επρόκειτο να ακολουθήσει η αναμενόμενη από τους ίδιους παρέμβαση-εισήγηση του κ. Τσαβδαρίδη την οποία υπερψήφιζαν με τη σύμφωνη γνώμη και κατ’ εντολή και γνώση του Προέδρου της Βουλής;

Πότε διαβουλεύθηκε πραγματικά, κύριοι, η εξεταστική επιτροπή; Παροιμιώδης η έτερη στοχευμένη προσπάθεια των μελών Βουλευτών της Νέας Δημοκρατίας να αποδείξουν την ενοχή του νεκρού μηχανοδηγού της επιβατικής αμαξοστοιχίας Γεωργίου Κουτσούμπα μετά την υπογράμμιση του προφανούς ανθρώπινου λάθους του ακατάλληλου σταθμάρχη που γρήγορα απέδειξαν με τη συνδρομή του κ. Βορίδη σε επιστολή ανάλυσης της νομιμότητας της πρόσληψης και της μετάταξής του και αφού εν είδει συμφωνικής ορχήστρας εκβίασαν με όμοιες ερωτήσεις την άντληση έτοιμων απαντήσεων από συγκεκριμένους μάρτυρες, επιδοθήκατε και πάλι συνεννοημένα στο επόμενο σχέδιο σε εκτέλεση, εκείνο της απόδειξης ενοχής των νεκρών.

Πράγματι ξεπεράσατε τους εαυτούς σας, κύριε Τσαβδαρίδη, ως προεξάρχων της ομοιόμορφης σε κρίση και συγχορδία ομάδας. Δεν διστάσατε να προκαλέσετε τη μήνη των συγγενών του νεκρού μηχανοδηγού Γεωργίου Κουτσούμπα που επέδωσαν εξώδικη δήλωσή τους στην επιτροπή, προκειμένου να ανακόψουν την ορμή σας στην απόδοση ευθυνών στον μη ζώντα, μη έχοντα τρόπο να υπερασπιστεί τον εαυτό του.

Ακολουθήσατε με μεγάλη ευλάβεια την τεχνική μετατόπισης του αντικειμένου της αποδεικτικής διαδικασίας, προκαλώντας τις αντιδράσεις όλων των μελών της Αντιπολίτευσης όταν ζητήθηκε, δήθεν, να συνεχιστεί η συνεδρίαση ενασχόλησης με το ζήτημα που εκθέσατε ως προς ιατρικό φάκελο του θανόντος κεκλεισμένων των θυρών και εκτός τηλεοπτικής κάλυψης κατά το μέρος της συζήτησης που τον αφορά.

Μάταια ωστόσο με τη σφοδρότητα των επιχειρημάτων που διακατείχε συνολικά τον λόγο σας καταφέρατε να πείσετε ότι αγωνιάτε για την προσβολή μνήμης τεθνεώτος. Αποδείχτηκαν οι απέλπιδες προσπάθειες σας να αποδείξετε την αιτιώδη συνάφεια μεταξύ της εκτεθείσας ιατρικής καταστάσεως του θανόντος με το συμβάν, σαν να μην επρόκειτο να συμβεί η σύγκρουση και στην περίπτωση που ο μηχανοδηγός έχαιρε πλήρους υγείας, σαν να μην επρόκειτο να οδηγηθούν τα τρένα επί δώδεκα λεπτά στην κόλαση της αιωνιότητας αν ήταν διαφορετική η υγεία του στο μεροκάματο της νύχτας του ολέθρου. Λίγο έλειψε να αποφανθείτε ότι τα θύματα γνώριζαν πως ταξίδευαν στον θάνατο και είχαν αποδεχθεί το ενδεχόμενο της βίαιης διακοπής της ζωής τους.

Τα συμπεράσματά σας στην κατεύθυνση της συλλογικής σας προσπάθειας σπίλωσης της μνήμης των νεκρών επιβεβαιώνονται από μνημειώδεις ερωταπαντήσεις των Βουλευτών σας. Και για να γίνω πιο συγκεκριμένη, ερώτηση του κ. Τσαβδαρίδη προς τον Ιωάννη Ντίτσα: «Τους διαλόγους που ήρθαν στο φως της δημοσιότητας μεταξύ σταθμάρχη και μηχανοδηγού τούς έχετε ακούσει;». Περίφημα. Ακολουθούν φράσεις του κ. Φωτήλα με την επανάληψη φράσεων των διαλόγων που μέρες τώρα αποκαλύπτεται πως διαμορφώσατε σε χρήσιμο υλικό για την ενίσχυση και υποστήριξη του μονοσήμαντου ανθρώπινου λάθους του σταθμάρχη.

Η Πρόεδρος της Πλεύσης Ελευθερίας Ζωή Κωνσταντοπούλου την Τρίτη στις 12-3-2024 παρέστη με τρεις οικογένειες θυμάτων ενώπιον του Ειδικού Εφέτη Ανακριτή Λάρισας, προκειμένου να προκαλέσει τη λογοδοσία όλων των εν ενεργεία Βουλευτών της Νέας Δημοκρατίας και στελεχών της Κυβέρνησης που προσφέρετε κάλυψη στους κυρίους Καραμανλή και Μητσοτάκη και παρεμποδίζετε το έργο της δικαιοσύνης τελώντας αξιόποινες πράξεις σε συνάφεια με το κυρίως έγκλημα.

Η δεύτερη ευκαιρία σας, που δεν το αντιληφθήκατε καν ως τέτοια, σας δόθηκε στις 20 Μαρτίου ενώπιον της Ολομέλειας της Βουλής των Ελλήνων. Πολλοί συγγενείς των θυμάτων, νεκρών αλλά και τραυματίες βρέθηκαν εκείνη την ημέρα στα θεωρεία και χιλιάδες ή και εκατομμύρια Ελλήνων, πολλοί από τους οποίους είχαν ήδη υπογράψει το ψήφισμα της Μαρίας Καρυστιανού για την άρση της βουλευτικής και υπουργικής ασυλίας, συντροφεύοντάς την νοερά στις 18 Μαρτίου στο Ευρωπαϊκό Κοινοβούλιο, παρακολούθησαν τη διεξαγωγή της συζήτησης στο ελληνικό Κοινοβούλιο από τις οθόνες προσδοκώντας μετάνοια, ειλικρίνεια, δικαιοσύνη, απολογισμό λαθών, αναγνώριση της στοιχειώδους ευθύνης επί της πρωτοφανούς τραγωδίας που δίνει το παρόν καθημερινά σε μια απαίτηση κόκκινων γραμμάτων των ονομάτων των νεκρών έξω από τον ναό της δημοκρατίας. Δώσατε και πάλι όμως διαπιστευτήρια αγριότητας, ασχημοσύνης, θρασύτητας, μισανθρωπισμού, προσβάλλοντας βάναυσα τους νεκρούς, προκαλώντας τους ζωντανούς και μεταξύ αυτών τις οικογένειες των θυμάτων, τους τραυματίες που αγωνίζονται να επουλώσουν τις πληγές τους, εσείς που διαρκώς ανοίγετε με την αιχμηρή απουσία του Πρωθυπουργού και του υπόλογου για τα έργα και ημέρες του επί των ημερών του εγκλήματος, τελούντος υπό την προστασία σας Κωνσταντίνου Αχιλλέα Καραμανλή. Συνήγοροι υπεράσπισης των μεγάλων απόντων έλαμψαν με τη δική τους απουσία σχεδόν το σύνολο των μελών της Κοινοβουλευτικής Ομάδας της κυβερνώσας παράταξης σας, πλην περίπου είκοσι Βουλευτών σας που έμειναν να συνδράμουν το έργο της συγκάλυψης διά ζώσης.

Απολογηθείτε, κύριε Πρωθυπουργέ και μέλη της Κυβέρνησης και της Κοινοβουλευτικής μας Ομάδας. Σύμφωνα με δημοσιεύματα, οι κατηγορούμενοι για τη μη ολοκλήρωση της σύμβασης 717, πρώην στελέχη της «ΕΡΓΟΣΕ» βρίσκονται ελεύθεροι σήμερα με εγγυήσεις 500.000, 600.000 και 700.000 ευρώ μετά την απολογία τους στην ευρωπαία ανακρίτρια. Πού βρέθηκαν αλήθεια τόσα χρήματα, κύριοι;

Να, λοιπόν, πώς συνδέεται η κυβερνητική σας πολιτική με τα γεγονότα και τη συγκάλυψη του εγκλήματος, όταν είναι γνωστό ότι μεσάνυχτα της 28ης Φεβρουαρίου 2023, λιγότερο από μια ώρα μετά τη μετωπική σύγκρουση, σε σύσκεψη στην Καρόλου, έδρα του ΟΣΕ, ο ρυθμιστής κυκλοφορίας Παντελής Κούκας ζητάει από τον πρόεδρο του ΟΣΕ Σπύρο Πατέρα να προστατεύσει το περιεχόμενο του καταγραφικού. Παρά την προειδοποίηση προς τον πρόεδρο του ΟΣΕ, τα ηχητικά παραδίδονται -από ποιον σε ποιον;- σε άγνωστη μονταζιέρα που κάνει συρραφή. Έτσι, θα εξυπηρετηθεί το αφήγημα της Κυβέρνησης περί ανθρώπινου σφάλματος και μόνο.

1η Μαρτίου, ώρα 10.10΄. Το «ΠΡΩΤΟ ΘΕΜΑ» παρουσιάζει αλλοιωμένο ηχητικό. Το συμπέρασμα είναι προφανές: Για όλα φταίει ο σταθμάρχης και κανείς άλλος.

2 Μαρτίου. Τροχαία Λάρισας που ερευνά τη μετωπική σύγκρουση των τρένων, επειδή δεν υπάρχει επιτροπή διερεύνησης σιδηροδρομικών δυστυχημάτων. Παραλαμβάνει τα αρχεία του καταγραφικού. Δηλαδή, πρώτα γίνεται το μοντάζ και οι διαρροές και μετά φθάνει το υλικό στις αρμόδιες αρχές.

Ο πανικός σας εμφανής. Ο περιφερόμενος στα τηλεοπτικά κανάλια Υπουργός σας κ. Γεωργιάδης, που τον Νοέμβριο κόμπαζε ότι οι πολίτες δεν ενδιαφέρονται για τα Τέμπη και την άνοιξη δήλωνε ότι δεν λέγατε για τους κινδύνους γιατί δεν θα έμπαινε κανείς στα τρένα, απειλεί ευθέως τον Αρχηγό κόμματος διά της αποκαλύψεως εν ευθέτω χρόνω της διαπλοκής του κ. Ανδρουλάκη. Πέραν αυτής της απειλής, είναι εξίσου όμως, ίσως και περισσότερο σημαντικό να κατανοήσουμε ότι ομολογεί ένας Υπουργός του ελληνικού κράτους πως γνωρίζει τη διαπλοκή Αρχηγού κόμματος, αλλά δεν το κατήγγειλε μέχρι σήμερα, ότι έχει στοιχεία για τη διαπλοκή αρχηγού θεσμικού φορέα και το απέκρυπτε, για να χρησιμοποιήσει τα στοιχεία αυτά ωσάν εκβιαστής του κοινού Ποινικού Δικαίου προς υπεράσπιση και συγκάλυψη ανομιών της Κυβέρνησης που υπηρετεί.

Ο κ. Αγοραστός, άλλος ένας μάρτυρας, που κλήθηκε την τελευταία στιγμή να καταθέσει, αφού ασκήθηκε εναντίον του ποινική δίωξη, επικαλέστηκε το δικαίωμα της σιωπής, στο οποίο συναινέσατε με τον πρόεδρο σας, τον κύριο Μαρκόπουλο, ώστε τελικά να επιβεβαιώσετε ότι νομιμοποιείται να μην καταθέσει και να μη δεχθεί καμμία ερώτηση πρακτικά από τους εισηγητές των κομμάτων.

Μια πρόταση τελευταία και κλείνω. Είναι ξεκάθαρο ότι με την μέχρι τώρα αντιμετώπιση σας έχετε πραγματικά πολλούς σοβαρούς λόγους να φοβάστε την Πλεύση Ελευθερίας και τη Ζωή Κωνσταντοπούλου. Είχατε λόγους πολύ σοβαρούς, για να την αποπέμψετε παρά τον νόμο και παρά τον Κανονισμό βίαια από την επιτροπή και σήμερα να τη φιμώνετε διαρκώς, να μην της δίνετε τον λόγο, παρά τα νόμιμα δικαιώματά της ως πρώην Πρόεδρος της Βουλής, ως Αρχηγός κόμματος και ως η Βουλευτής εκείνη και υποστηρίκτρια συνήγορος τριών οικογενειών θυμάτων. Με βάση όλες αυτές τις ιδιότητες θα έπρεπε να έχει λάβει τον λόγο και της τον έχετε στερήσει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε τώρα με την κ. Αρετή Παπαϊωάννου.

**ΑΡΕΤΗ ΠΑΠΑΪΩΑΝΝΟΥ:** Ευχαριστώ, κύριε Πρόεδρε.

Επειδή είστε ο πιο τυπικός Πρόεδρος στην τήρηση του χρόνου, σας λέω ότι σήμερα δεν θα χρειαστώ τον χρόνο μου.

Θα μιλήσω απλά και κατανοητά, γιατί γνωρίζω ότι κάποιοι λίγοι ξενυχτούν ακούγοντάς μας. Συζητείται από σήμερα και για τρεις ημέρες πρόταση δυσπιστίας κατά της Κυβέρνησης του Κυριάκου Μητσοτάκη. Ειπώθηκε ότι πρόκειται για πυροτέχνημα, διότι οι εκατόν πενήντα οκτώ Βουλευτές της Νέας Δημοκρατίας θα συσπειρωθούν και θα στηρίξουν την Κυβέρνηση. Κατά πάσα πιθανότητα θα γίνει έτσι. Όμως, το θετικό για τη δημοκρατία και για τη χώρα είναι ότι αυτό το τριήμερο θα ειπωθούν πράγματα και ελπίζω οι πολίτες να τα παρακολουθήσουν. Θα ακουστούν και από τις δύο πλευρές επιχειρήματα και αιτιάσεις, κυρίως βεβαίως για την τραγωδία των Τεμπών, αλλά και για όλα τα θέματα που αφορούν τους πολίτες. Μια πρόταση δυσπιστίας είναι σε κάθε περίπτωση, ακόμη και αν δεν οδηγήσει κάπου αλλού -στην παραίτηση της κυβέρνησης εν προκειμένω-, μια καλή ευκαιρία για ανάδειξη ομαδόν της φωνής της Αντιπολίτευσης. Και θα ήθελα να είναι ομαδόν η Αντιπολίτευση και όχι καθ’ ομάδες. Έχει υπέρτατη υποχρέωση τον έλεγχο της Κυβέρνησης και των πεπραγμένων της, καθώς και τη στηλίτευση των ενεργειών και παραλείψεών της που βλάπτουν τη χώρα.

Όσον αφορά τα Τέμπη, είναι ξεκάθαρο ότι, αν το σύστημα τηλεδιοίκησης είχε εγκαίρως παραδοθεί, η τραγωδία των Τεμπών θα είχε αποφευχθεί, με την έννοια ότι τα συστήματα τηλεδιοίκησης και σηματοδότησης θα διόρθωναν το οποιοδήποτε λάθος του οποιουδήποτε σταθμάρχη. Η σύμβαση 717, που αφορούσε τη συμφωνία για την ανάθεση για κατασκευή και εγκατάσταση συστήματος τηλεδιοίκησης, είχε μπει στο στόχαστρο της Ευρωπαϊκής Εισαγγελίας ήδη από τον Νοέμβριο του 2022, δηλαδή τρεις μήνες πριν από το δυστύχημα, κατόπιν ανώνυμης επιστολής που κατέθεσε άγνωστος πληροφοριοδότης. Στελέχη της «ΕΡΓΟΣΕ» κατηγορούνται ότι υπέβαλαν ψευδή στοιχεία για την πρόοδο του έργου, κρίσιμα για τη χορήγηση εκταμιεύσεων. Στελέχη της διαχειριστικής αρχής κατηγορούνται ότι δεν έλεγξαν τα ανωτέρω προδήλως αβάσιμα και ψευδή στοιχεία και ότι ενέκριναν εκταμιεύσεις κονδυλίων. Και όλο εκείνο τον καιρό η Κυβέρνηση περί άλλα ετύρβαζε.

Θα μπορούσα να πω πολλά για την παράνομη και κρίσιμη απομάκρυνση διακοσίων τόνων μπάζων πριν ακόμη η χώρα καταλάβει τι έγινε, πριν συνέλθει. Για τη συρραφή των συνομιλιών του σταθμάρχη με τους μηχανοδηγούς της περιοχής εκείνο το βράδυ, με σκοπό τη συσκότιση των γεγονότων και άρα την παραπλάνηση της κοινής γνώμης. Όμως για μένα το κρίσιμο θέμα, αυτό που επιτρέπει αλλά και οδηγεί σε όλα τα παραπάνω, είναι η μη λειτουργία των θεσμών. Είναι η μη διάκριση των εξουσιών. Είναι μια λέξη το έλλειμμα δημοκρατίας που υπάρχει αυτή τη στιγμή στη χώρα και το οποίο επιτείνεται καθημερινά.

Μιλάμε για υποκλοπές και δεν ανοίγει μύτη. Μιλάμε για μια εξεταστική της Βουλής που δεν καλεί βασικούς μάρτυρες και κλείνει τις εργασίες της άρον άρον και δεν ανοίγει μύτη. Οι πολίτες θα πρέπει να καταλάβουν ότι οι θεσμοί δεν είναι κάτι αόριστο και περίπου θεωρητικό ή ασήμαντο. Οι θεσμοί είναι οι φρουροί της νομιμότητας και άρα της δημοκρατίας. Σε μια χώρα που τιμωρείται μόνο ένας σταθμάρχης και μερικοί υπάλληλοι σε λίγο, όταν η Κυβέρνηση διά του Υπουργού της Καραμανλή διαρρήγνυε τα ιμάτιά της για την ασφάλεια των σιδηροδρόμων. Πώς τολμάτε, μας έλεγε ο κ. Καραμανλής με την ευκαιρία της ομιλίας του για το τρενάκι του Πηλίου, όταν αποδείχθηκε ότι όχι τηλεδιαχείριση, αλλά ούτε καν ο ασύρματος των Νέων Πόρων δεν είχε εμβέλεια μέχρι τη Λάρισα. Σε μια χώρα που οι πλούσιοι και οι ισχυροί επιβάλλουν την κυβερνητική ατζέντα, σε μια χώρα που η διαφάνεια είναι άγνωστη λέξη, ας μην απορούν οι πολίτες για όσα συνέβησαν στα Τέμπη, για όσα συμβαίνουν κάθε μέρα. Τα Τέμπη, οι υποκλοπές, τα e-mail της κ. Άννας Μισέλ Ασημακοπούλου, η ακρίβεια στα νοικοκυριά, τα σπίτια που δεν βρίσκουν οι νέοι άνθρωποι να νοικιάσουν, η ξενιτιά των ανθρώπων μας, όλα είναι το ίδιο θεριό που αλλάζει πρόσωπα και μάσκες και καταπίνει σιγά σιγά τη δημοκρατία μας. Και είναι αλήθεια στα Τέμπη έδειξε, στους γονείς και συγγενείς των θυμάτων, αλλά και σε όλους μας, το χειρότερό του πρόσωπο.

Όμως αν οι πολίτες κρίνουν μόνο με γνώμονα αυτό που συμβαίνει στη δική τους ζωή σήμερα και όχι με βάση το κοινό καλό, αν αδιαφορούν για την παραβίαση του δικαίου όταν δεν πλήττονται άμεσα οι ίδιοι, πρέπει να ξέρουν ότι αργά ή γρήγορα θα έρθει και η σειρά τους. Τους καλώ, λοιπόν, ώστε με γνώση και με σύνεση, την επόμενη φορά, όταν κληθούν να επιλέξουν, να βγάλουν με την ψήφο τους τη χώρα από αυτό το τέλμα καταψηφίζοντας την Κυβέρνηση του Κυριάκου Μητσοτάκη.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για τον χρόνο.

Ο κ. Νεοκλής Κρητικός από τη Νέα Δημοκρατία έχει τον λόγο.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Πρόεδρε. Περιμένουν οι συνάδελφοι. Και νομίζω ότι στις πέντε η ώρα που είπατε ότι θα τελειώσουμε, είναι λίγο.

Κύριε Πρόεδρε, κύριοι Υπουργοί, κυρίες και κύριοι συνάδελφοι, η θρυαλλίδα της κατατεθείσας πρότασης δυσπιστίας υπήρξε το δημοσίευμα από το «Βήμα της Κυριακής» περί αλλοίωσης συνομιλιών που σχετίζονται με το έγκλημα των Τεμπών από την Κυβέρνηση με στόχο την παραπληροφόρηση και τη χειραγώγηση της κοινής γνώμης.

Την περασμένη εβδομάδα η Ολομέλεια συζήτησε επί του πορίσματος της εξεταστικής επιτροπής. Έγιναν τοποθετήσεις για όλα όσα διερεύνησε η εξεταστική για όλα τα σχετικά με το έγκλημα των Τεμπών στα οποία εστιάζει και η πρόταση μομφής. Το επιπλέον στοιχείο που επικαλείται στην πρόταση δυσπιστίας της η Αντιπολίτευση είναι το δημοσίευμα της εφημερίδας «ΒΗΜΑ» το οποίο αναφέρεται σε μια υπόθεση αλλοίωσης ηχητικού υλικού. Όμως για ποιο υλικό μιλάμε; Για το υλικό που βρίσκεται αυτούσιο στα χέρια των εισαγγελικών αρχών από την πρώτη στιγμή; Αυτό ακριβώς το υλικό που αποτελεί και τη βάση της έρευνας και των διώξεων που έχουν ασκηθεί από τη δικαιοσύνη;

Μιλούν συστηματικά ομοίως και στην πρόταση μομφής για συγκάλυψη. Που έγκειται η συγκάλυψη; Ποιο από τα κόμματα που μας καταγγέλλουν για συγκάλυψη διατύπωσε συγκεκριμένες κατηγορίες και εμείς προσπαθήσαμε να τις συγκαλύψουμε; Υπάρχει κάτι το οποίο η δικαιοσύνη έχει αιτηθεί από τη Βουλή και έχει απαντήσει αρνητικά η Κυβέρνηση; Όχι βέβαια.

Κυρίες και κύριοι συνάδελφοι, σε καμμία περίπτωση μία εθνική τραγωδία δεν θα έπρεπε να πολιτικοποιείται ή για να είμαστε πιο ακριβείς να κομματικοποιείται. Από την πρώτη στιγμή η Κυβέρνηση ανέλαβε τις ευθύνες της, έσκυψε με σεβασμό στη μνήμη των νεκρών και στον αβάσταχτο πόνο των συγγενών. Είπαμε δύο πράγματα. Πρώτο, να λάμψει η αλήθεια. Δεύτερον, πως μόνο η δικαιοσύνη μπορεί τελικά να αποδώσει την αλήθεια.

Η Ελλάδα είναι ένα ανεξάρτητο κράτος με ανεξάρτητη δικαιοσύνη στην οποία νομίζω όλοι μας έχουμε απόλυτη εμπιστοσύνη. Είναι η μόνη αρμόδια να λάβει αποφάσεις και να προβεί στις ενέργειες που κρίνει με στόχο να φωτιστούν και να αναδειχθούν όλες οι πτυχές. Και είναι αυτονόητο πως η Κυβέρνηση δεν πρόκειται σε καμμία περίπτωση να μπει εμπόδιο σε καμμία έρευνα, αλλά συγχρόνως ουδείς είναι a priori ένοχος ή κατηγορούμενος ή ύποπτος επειδή το λέει η κοινή γνώμη ή ένα μέρος αυτής, η Αντιπολίτευση, εγώ εσείς ή ο οποιοσδήποτε για το ποιοι είναι αθώοι, ένοχοι, ύποπτοι, κατηγορούμενοι αποφαίνεται μόνο η δικαιοσύνη. Ευθύνη και υποχρέωση, λοιπόν, και δουλειά της Κυβέρνησης είναι να εξασφαλίσει ότι κάτι τέτοιο δεν θα ξανασυμβεί ποτέ, ότι τα τρένα μας θα είναι σύγχρονα και ασφαλή.

Περνάω τώρα και στα υπόλοιπα θέματα που θίγει η πρόταση δυσπιστίας. Η Κυβέρνηση είναι αντιμέτωπη με πολύ σημαντικά προβλήματα τα οποία πρέπει να επιλύσει. Η προσοχή της είναι εστιασμένη και στα θέματα της καθημερινότητας. Δεν έχουμε κρύψει, λοιπόν, ότι το φαινόμενο της ακρίβειας είναι ζήτημα πρώτης πολιτικής προτεραιότητας γιατί πρόκειται για το πρώτο ζήτημα που απασχολεί τους πολίτες. Έχουμε απόλυτη συναίσθηση ότι αυτό τους αγχώνει καθημερινά, ότι ελέγχουν τις τιμές στα σουπερμάρκετ, στα καταστήματα λιανικής, ότι ερευνούν τα τιμολόγια ρεύματος προσπαθώντας για όλα τα παραπάνω να βρουν τη χαμηλότερη τιμή, τη συμφερότερη προσφορά.

Οι παρεμβάσεις που έχουμε κάνει δείχνουν κάποια πρώτα αποτελέσματα χωρίς σε καμμία περίπτωση να μπορούμε να πούμε ότι είμαστε ικανοποιημένοι και ότι σταματάμε την προσπάθειά μας. Εφαρμόζουμε από την απαρχή της έξαρσής της διαφορετικά μείγματα πολιτικών ανάσχεσής της. Και είμαστε πλέον σε καλό δρόμο.

Στο ζήτημα του ηλεκτρικού ρεύματος έχει σημειωθεί μια σημαντική πρόοδος. Έχουμε έντονα πτωτικές τάσεις στις τιμές του ρεύματος. Όμως παρά τις προσπάθειές μας και παρά την αναχαίτιση των τιμών στο ρεύμα, στα καύσιμα αλλά και σε εκατοντάδες βασικά προϊόντα, η ακρίβεια επιμένει. Γι’ αυτό και θα εγκύψουμε περαιτέρω.

Πέραν των προσωρινών μέτρων η μόνιμη απάντηση στην ακρίβεια είναι η μόνιμη αύξηση μισθών. Στόχος, λοιπόν, να έχουμε κατώτατο μισθό 950 ευρώ στο τέλος τετραετίας και μέσο μισθό 1.500 ευρώ. Αναμένεται βέβαια και η τέταρτη αύξηση του κατώτατου μισθού που θα πραγματοποιηθεί τις επόμενες εβδομάδες και ο οποίος συμπαρασύρει πολλά άλλα επιδόματα προσέχοντας όμως ταυτόχρονα να μην δημιουργήσουμε πληθωριστικές δυναμικές στην οικονομία.

Γίνεται λόγος για εγκατάλειψη πυλώνων κοινωνικού κράτους στη δημόσια εκπαίδευση και στο δημόσιο σύστημα υγείας. Για ποια υποβάθμιση του δημοσίου πανεπιστημίου μας εγκαλείτε όταν η χρηματοδότηση του δημοσίου πανεπιστημίου από τον κρατικό προϋπολογισμό είναι στα υψηλότερα επίπεδα των τελευταίων έξι ετών ενώ η χρηματοδότηση από όλα τα χρηματοδοτικά εργαλεία αγγίζει το 1 δισεκατομμύριο ευρώ.

Δημόσιο σύστημα υγείας. Χτίζουμε το νέο ΕΣΥ. Αυτό δεν γίνεται από τη μια στιγμή στην άλλη. Αλλάζουν όμως όψη οι υποδομές της υγείας με το κατασκευαστικό έργο άνω των 300 εκατομμυρίων ευρώ που θα διατεθούν από το Ταμείο Ανάκαμψης για την πρωτοβάθμια, δευτεροβάθμια και τριτοβάθμια υγεία και που θα αφορά σε ογδόντα νοσοκομεία και εκατόν πενήντα έξι κέντρα υγείας. Δίνουμε έμφαση στις νέες ψηφιακές υπηρεσίες υγείας, στην ενίσχυση του Εθνικού Συστήματος Υγείας με μόνιμο προσωπικό. Έμφαση στην πρόληψη, στις προληπτικές εξετάσεις και στο πρόγραμμα «Δοξιάδης» όπως ανέφερε προηγουμένως η Υπουργός μας.

Για τη διαρροή, τώρα, των e-mail προς τους απόδημους, είπαμε εξ αρχής πως θα διεξαχθεί έρευνα μέχρι τέλους, ώστε να μην μείνει σκιά και να λήξει το θέμα χωρίς εκπτώσεις. Η υπόθεση αυτή δεν έχει καμμία σχέση με την εκλογική διαδικασία και την πλατφόρμα της επιστολικής ψήφου. Πρόκειται για ένα ζήτημα προστασίας προσωπικών δεδομένων και όχι για ζήτημα ασφάλειας και διαφάνειας των εκλογών.

Κυρίες και κύριοι συνάδελφοι, επιστρέφουμε τις αιτιάσεις για συσκότιση και αντιτείνουμε πως με μια συστηματική προπαγανδιστική εκστρατεία η αντιπολίτευση επιχειρεί να δημιουργήσει σκιές γύρω από την Κυβέρνηση. Επιπλέον, από την αρχή είπαμε πως είμαστε εδώ για να συζητήσουμε πρόθυμα την πρόταση δυσπιστίας, πρωτίστως, γιατί συνιστά μια κορυφαία κοινοβουλευτική διαδικασία.

Συνεπώς, λοιπόν, δεν θεωρούμε πως περιποιεί τιμή για τον Πρόεδρο της Αξιωματικής Αντιπολίτευσης να μιλά για μια διαδικασία σόου, μια κοκορομαχία.

Το είπα και κατά την προηγούμενη ομιλία μου επί του πορίσματος της εξεταστικής: Σεβασμός, κυρίες και κύριοι, στη μνήμη των θυμάτων και στον αγώνα των οικογενειών τους για την αλήθεια.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κυρία Λινού έχει τώρα τον λόγο.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Κύριοι Υπουργοί, αγαπητοί κύριοι συνάδελφοι, συζητάμε σήμερα μια πρόταση δυσπιστίας κατά της Κυβέρνησης, η οποία έχει υπογραφεί από ογδόντα πέντε συναδέλφους. Οι λόγοι για την πρόταση και για τη δυσπιστία μας προς την Κυβέρνηση είναι ποικίλοι και έχουν αναφερθεί αρκετά εκτενώς.

Νομίζω ότι ένας λόγος που θέλω εγώ να επικεντρωθώ είναι το γεγονός ότι η Κυβέρνηση και αυτή τη φορά, όπως συνήθως, μεταφέρει τις δικές της ευθύνες σε κάποιον άλλον. Στη συγκεκριμένη περίπτωση, είναι ένας ανθρώπινος παράγοντας, δηλαδή και πάλι μια ατομική ευθύνη, όπως τη ζήσαμε στον κορωνοϊό και στην έξαρση της βίας, όπως τη ζήσαμε στην κακοκαιρία στη Θεσσαλία. Στα Τέμπη, πάλι, έχουμε τον ανθρώπινο παράγοντα και κανένας δεν σκέφτηκε ή δεν ανέφερε ότι είχαμε να αντιμετωπίσουμε, ίσως, το σημαντικότερο πολυπληθέστερο ομαδικό εργατικό ατύχημα, ενώ αντίθετα μεταφέραμε τον κίνδυνο, το γεγονός ότι έχασαν τη ζωή τους μεταξύ των πενήντα επτά θυμάτων και έντεκα εργαζόμενοι και εμείς τούς μεταφέρουμε την ευθύνη, ότι κάποιοι από αυτούς έφταιγαν. Δηλαδή, ενώ είχαμε έντεκα θανάτους λόγω εργατικού ατυχήματος, οι οποίοι θάνατοι συμπαρέσυραν και τους επιπλέον σαράντα έξι θανάτους, κυρίως νέων παιδιών, που ήταν απλώς χρήστες της υπηρεσίας, δεν έχει ληφθεί καθόλου υπ’ όψιν η νομοθεσία σχετικά με την υγεία και την ασφάλεια των εργαζομένων. Για την υλοποίηση και την εφαρμογή ήταν απευθείας υπεύθυνη η «HELLENIC TRAIN» και ο ΟΣΕ και κατ’ επέκταση η ίδια η Κυβέρνηση και -όπως ξέρουμε- η υγεία και η ασφάλεια των εργαζομένων νομοθετικά ρυθμίζεται από νόμους της χώρας μας, αλλά επίσης από τον ILO, τον ευρωπαϊκό OSHA, το ΕΛΙΝΥΑΕ που είναι ελληνικός οργανισμός και βεβαίως από την ανεξάρτητη αρχή, το ΣΕΠΕ.

Υπεύθυνος για τα ατυχήματα, σύμφωνα με όλες αυτές τις οδηγίες, είναι ο εργοδότης, ο οποίος οφείλει να παρέχει μέσα προστατευτικά για τους εργαζόμενους και να τους εκπαιδεύει στη χρήση τους.

Στη χώρα μας ισχύει ο ν.3850/2010 και ειδικά τα άρθρα 8, 42 και 43 αναφέρουν το γεγονός ότι πρέπει να υπάρχει σε κάθε εργασιακό χώρο, επιτροπή υγείας και ασφάλειας των εργαζομένων. Αν δεν υπάρχει επιτροπή -που δεν υπήρχε- να υπάρχει τουλάχιστον γιατρός εργασίας και τεχνικός ασφάλειας, οι οποίοι εκτός των άλλων, εκτός της προσωπικής εξέτασης κάθε εργαζομένου των συνθηκών εργασίας, θα πρέπει να έχουν γραπτή εκτίμηση του επαγγελματικού κινδύνου.

Πολλοί επιστήμονες του χώρου και δημοσίως και με επιστημονικές δημοσιεύσεις διερωτώνται αν υπήρξε γραπτή εκτίμηση για τον κίνδυνο της πιθανότητας σύγκρουσης των τρένων -προφανώς δεν υπήρξε- αν υπήρξαν μέσα πρόληψης, αν υπήρχε επάρκεια των προφυλακτικών μέσων. Προφανώς όχι, γιατί το σύστημα τηλεδιοίκησης δεν υπήρχε. Και αφού δεν υπήρχε το μέσο, δεν υπήρχε προφανώς και εκπαίδευση για το προστατευτικό μέτρο, γιατί αν υπήρχε και είχε καταγραφεί και είχαν ενημερωθεί οι εργαζόμενοι ότι υπάρχει κίνδυνος σύγκρουσης, θα υπήρχε και διακοπή της λειτουργίας των τρένων. Και τότε τόσο οι εργαζόμενοι όσο και οι χρήστες, δηλαδή οι επιβάτες, θα είχαν σωθεί.

Τα αίτια του ατυχήματος συνήθως αποδίδονται στους εργοδότες που είναι υποχρεωμένοι να αντικαταστήσουν τα μέσα με επαρκή μέτρα προστασίας. Αν είναι ελλιπή ή ακατάλληλα, αμέσως να αντικατασταθούν και επίσης να αντικατασταθεί η επικίνδυνη διαδικασία, όταν είναι προπαντώς ατομικά επικίνδυνη.

Επίσης, είναι προφανές ότι δεν υπήρξε προσωπική γνωστοποίηση των κινδύνων στους εργαζόμενους. Η ανάλυση και ο έλεγχος του ατυχήματος πρέπει να γίνεται από την ανεξάρτητη αρχή, από το ΣΕΠΕ δηλαδή. Δεν έχω ακούσει να έχει γίνει κάτι τέτοιο, ενώ ο ν.3996/2011 στο άρθρο 2 λέει ότι το ΣΕΠΕ, η Ανεξάρτητη Αρχή Επιθεώρησης Εργασίας, ερευνά τα αίτια και τις συνέπειες σοβαρών και θανατηφόρων εργατικών ατυχημάτων και προετοιμάζει μηνυτήριες αναφορές.

Η θεωρία ότι υπήρξε κίνδυνος και ο μόνος υπεύθυνος ήταν ο ανθρώπινος παράγοντας, αποτελεί μια προσπάθεια να μετατρέψουμε κάποια θύματα, τον μηχανοδηγό παραδείγματος χάριν, σε θύτες. Αυτό είναι άδικο και ξεπερνάει κάθε όριο ηθικής. Μόνο γι’ αυτό είναι δίκαιη η εκτίμηση ότι έχουμε μία παράκαμψη κάθε δυνατής δικαιοσύνης και κάθε δυνατότητας της Κυβέρνησης αυτής να συνεχίσει να λειτουργεί.

Γι’ αυτό η πρόταση δυσπιστίας είναι δίκαια και πρέπει να απαντηθεί δεόντως.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Ανδριανός από τη Νέα Δημοκρατία έχει τον λόγο και αμέσως μετά ο κ. Γερουλάνος.

Ορίστε, κύριε συνάδελφε.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, κύριοι Υπουργοί, η πρόταση δυσπιστίας είναι ένα από τα ισχυρότερα κοινοβουλευτικά όπλα που διαθέτει η Αντιπολίτευση. Είναι γι’ αυτό ιδιαίτερα σημαντικό η εκάστοτε αντιπολίτευση να χρησιμοποιεί αυτό το εργαλείο με υπευθυνότητα. Όμως, με ενδιαφέρον διαβάσαμε και είδαμε σήμερα το πρωί τον Αρχηγό της Αξιωματικής Αντιπολίτευσης να χαρακτηρίζει «κοκορομαχία» και «σόου» την προτεινόμενη από το ΠΑΣΟΚ πρόταση δυσπιστίας. Λίγο αργότερα ο ΣΥΡΙΖΑ έλεγε ότι αυτό το σόου, αυτήν την κοκορομαχία, όπως τη χαρακτήρισε ο Πρόεδρος του, θα την στηρίξει.

Αυτές λοιπόν οι αντιφάσεις, που ασφαλώς δεν περιορίζονται στην Αξιωματική Αντιπολίτευση, καταδεικνύουν με τον σαφέστερο τρόπο τη στόχευση της συγκεκριμένης κίνησης.

Πρόκειται για έναν τακτικισμό με μοναδικό διακύβευμα τη δεύτερη θέση στις επερχόμενες ευρωεκλογές. Γιατί διαφορετικά η Αντιπολίτευση, μείζων και ήσσων, οφείλει να εξηγήσει και πρώτα απ’ όλα στον ελληνικό λαό, στους Έλληνες πολίτες, πώς συγκεκριμένα η πρωτοβουλία αυτή της πρότασης μομφής και μάλιστα στην υποθετική περίπτωση όπου πετύχαινε τον σκοπό της, θα εξυπηρετούσε τα συμφέροντα της χώρας.

Η χώρα διαθέτει μία πρόσφατα, πριν εννέα μήνες, εκλεγείσα με σημαντικότατη εκλογική πλειοψηφία Κυβέρνηση, μια Κυβέρνηση που όπως έπραξε κατά την πρώτη θητεία της έτσι και τώρα δίνει καθημερινή μάχη με τα προβλήματα, τόσο τα άμεσα και τα πιεστικά όσο και τις βαθιά ριζωμένες και επίμονες παθογένειες που συνεχίζουν να λειτουργούν σαν εμπόδιο και βαρίδι σε κάθε δημιουργική προσπάθεια για φυγή προς τα μπροστά.

Βεβαίως, όπου υπήρξαν προβλήματα, έγιναν λάθη, αναγνωρίστηκαν και ανελήφθησαν οι σχετικές ευθύνες και βεβαίως, η ανεξάρτητη ελληνική δικαιοσύνη συνεχίζει να κάνει το έργο της και στην εθνική τραγωδία των Τεμπών.

Σε μια περίοδο διεθνούς αστάθειας και αβεβαιότητας, με δύο ανοικτούς πολέμους στην ευρύτερη γειτονιά μας, σε μια εξαιρετικά δύσκολη διεθνή οικονομική συγκυρία, η Ελλάδα, τόσο στο εσωτερικό όσο και στο εξωτερικό, ενισχύει καθημερινά τη θέση της. Αναβαθμίζει ουσιαστικά την αποτρεπτική ισχύ των Ενόπλων Δυνάμεων, τις συμμαχίες μας, το διπλωματικό αποτύπωμά της. Βελτιώνει την ποιότητα ζωής και τις προοπτικές των Ελλήνων, καταγράφοντας σταθερά υψηλότερους από τον ευρωπαϊκό μέσο όρο ρυθμούς ανάπτυξης και βελτιώνοντας το επενδυτικό κλίμα, έχοντας κατακτήσει την επενδυτική βαθμίδα. Δημιουργεί νέες θέσεις εργασίας και ευκαιρίες για δημιουργία και προκοπή, ιδίως για τη νέα γενιά. Προωθεί την υλοποίηση σημαντικών και αναγκαίων έργων υποδομής σε ολόκληρη τη χώρα, με συγκεκριμένα μέτρα και δράσεις, με γνώμονα την αποτελεσματικότητα, την κοινωνική δικαιοσύνη και τις δημοσιονομικές δυνατότητες. Στηρίζει τα νοικοκυριά που πλήττονται από την ακρίβεια. Έχει αλλάξει ριζικά τη σχέση πολίτη και κράτους, αξιοποιώντας τις δυνατότητες της σύγχρονης τεχνολογίας. Σε κάθε πεδίο της δημόσιας δράσης η Κυβέρνηση της Νέας Δημοκρατίας και του Κυριάκου Μητσοτάκη παράγει συγκεκριμένα αποτελέσματα, τιμά τις δεσμεύσεις που ανέλαβε έναντι των πολιτών.

Είναι σαφές ότι το τελευταίο πράγμα που χρειάζεται σήμερα η χώρα εν μέσω αυτής της προσπάθειας, που γίνεται σε ένα εξαιρετικά δύσκολο και ευαίσθητο διεθνές περιβάλλον, είναι η επιστροφή στην πολιτική αστάθεια και αβεβαιότητα. Η εμπειρία και η μνήμη ολόκληρης της κοινωνίας από παρόμοια πειράματα είναι ακόμα πολύ νωπή. Ακόμα κι εκείνες οι πολιτικές δυνάμεις που μέχρι πριν από λίγα χρόνια είχαν κάνει σημαία τους την απλή αναλογική, μπροστά στην πραγματικότητα ανέκρουσαν πρύμναν, αντιλαμβανόμενες την ανάγκη για ισχυρές κυβερνήσεις με ξεκάθαρη λαϊκή εντολή και νομιμοποίηση. Γι’ αυτό, λοιπόν, ακριβώς και πρωτοβουλίες όπως η συγκεκριμένη πρόταση δυσπιστίας είναι ξεκάθαρο ότι το μόνο στο οποίο αποσκοπούν είναι η δημιουργία εντυπώσεων και η κάρπωση του όποιου μικροκομματικού οφέλους.

Κυρίες και κύριοι συνάδελφοι, κυρίες και κύριοι της Αντιπολίτευσης, ο δρόμος για να συμβάλετε στη θετική αναγέννηση της χώρας είναι ξεκάθαρος και ανοικτός, με εποικοδομητική κριτική, στηρίζοντας τα σωστά και ωφέλιμα βήματα, επισημαίνοντας τα πεδία που οφείλουμε να προχωρήσουμε γρηγορότερα. Και όντως υπάρχουν πολλά και υπαρκτά πεδία δράσης, πολλές ακόμα μεταρρυθμίσεις που πρέπει να υλοποιηθούν προκειμένου να είμαστε ικανοποιημένοι ως προς τον τρόπο που το κράτος ανταποκρίνεται στις υποχρεώσεις του προς τους πολίτες, πολλές ακόμα μεταρρυθμίσεις ώστε η Ελλάδα να αποκτήσει επιτέλους τη θέση που της αρμόζει μεταξύ των εταίρων της.

Με αυτή την πρόταση μομφής, όμως, όπως και με τη γενικότερη στάση σας σε πολλές από τις σημαντικές μεταρρυθμιστικές πρωτοβουλίες της Κυβέρνησης επιβεβαιώνετε με τον πιο ισχυρό τρόπο ότι ούτε θέλετε ούτε μπορείτε να ανταποκριθείτε στα ζητούμενα των καιρών και της κοινωνίας. Σε κάθε περίπτωση η Κυβέρνηση θα συνεχίσει το έργο της για το οποίο έχει δεσμευθεί έναντι των πολιτών προεκλογικά, επιταχύνοντας ακόμα περισσότερο ρυθμούς, παράγοντας περισσότερα και θετικότερα χειροπιαστά αποτελέσματα για την καθημερινότητα των πολιτών.

Μπορεί, λοιπόν, ο Αρχηγός της Αξιωματικής Αντιπολίτευσης να θεωρεί αυτή την πρόταση μομφής σόου και κοκορομαχία, μπορεί το ΠΑΣΟΚ να την αντιμετωπίζει ως εργαλείο τακτικής για την επιστροφή στη δεύτερη δημοσκοπική θέση, όμως εμείς θα αξιοποιήσουμε αυτή τη διαδικασία, για να προβάλουμε για μια ακόμη φορά ενώπιον των πολιτών το έργο μας και τις προτεραιότητες μας και γι’ αυτό το έργο θα κριθούμε στις επόμενες εθνικές εκλογές.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Γερουλάνος και μετά ο κ. Στύλιος και ο κ. Γιαννούλης.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, Πρόεδρε.

Αγαπητές συναδέλφισσες και αγαπητοί συνάδελφοι, απευθύνομαι ειδικά σε εσάς της Νέας Δημοκρατίας, διότι επιλέξατε σήμερα έναν πολύ μοναχικό δρόμο.

Πείτε μου, σας παρακαλώ, ποιος είναι επιτέλους ο κ. Καραμανλής, ο άνθρωπος για τον οποίον είστε έτοιμοι να διασύρετε τη συντηρητική παράταξη, για τον οποίον συνεχίζετε να επιμένετε αποκλειστικά στο μοναχικό λάθος του σταθμάρχη, στο ανθρώπινο λάθος. Λες και όποιος παίρνει τρένο, καράβι, αεροπλάνο φαντάζεται ότι από έναν άνθρωπο και μόνο κρέμεται η ζωή του. Λες και δεν υπάρχουν σήμερα συστήματα που προλαβαίνουν, αποτρέπουν και διορθώνουν το ανθρώπινο λάθος.

Ποιος είναι τελικά αυτός ο κ. Καραμανλής, για τον οποίον έχετε αποφασίσει να μη μάθουμε ποτέ την αλήθεια, χωρίς να σας απασχολεί καθόλου αν αύριο θα διορθωθούν τα λάθη που οδήγησαν στην τραγωδία, ώστε να μην έχουμε ξανά νέες τραγωδίες, του οποίου η πολιτική ασφάλεια φαντάζει πιο σημαντική από την ασφάλεια των παιδιών μας, για τον οποίον είστε έτοιμοι να κάνετε εξεταστική χωρίς μάρτυρες. Τουλάχιστον όχι τους μάρτυρες που μπορούν να ρίξουν φως στην αλήθεια.

Ποιος είναι επιτέλους ο κ. Καραμανλής, για τον οποίον κάποιος, κάπου, την ίδια μέρα που η Ελλάδα ολόκληρη έβλεπε σοκαρισμένη παιδιά της να τα κουβαλάνε σε σακούλες, αποφάσισε ότι αυτό που προέχει είναι να παραποιήσει ηχογραφημένους διαλόγους και με αυτόν τον τρόπο είτε ευθύνεστε άμεσα είτε όχι να υπενθυμίσει ότι αυτή η Κυβέρνηση δεν έχει ίχνος ενσυναίσθησης; Ποιος είναι τελικά ο κ. Καραμανλής, για τον οποίον είστε έτοιμοι, κυρίες και κύριοι της Νέας Δημοκρατίας, να μας μπαζώσετε ενοχές;

Αξίζει τελικά ο κ. Καραμανλής τόσο πολύ τον κόπο της συγκάλυψης, όλα αυτά που ζούμε έναν χρόνο τώρα; Η απάντηση είναι τόσο απλή όσο και προφανής. Προφανώς όχι. Προφανώς δεν τον αξίζει. Κανένας Καραμανλής δεν τον αξίζει. Αν, λοιπόν, ο κ. Καραμανλής δεν αξίζει τον κόπο της συγκάλυψης, για ποιον γίνεται, ποιον αφορά και γιατί;

Κυρίες και κύριοι, μία είναι αλήθεια. Ποτέ δεν ήταν η επιβίωση του κ. Καραμανλή ο πολιτικός στόχος της συγκάλυψης. Ο πολιτικός στόχος της συγκάλυψης ήταν, είναι και παραμένει ένα άρρωστο, νοσηρό και ξεδιάντροπα πολιτικό αφήγημα, το αφήγημα ότι εσείς είστε άριστοι, ότι είστε αψεγάδιαστοι, ότι μόνοι εσείς νοιάζεστε για την Ελλάδα. Όχι όλοι σας, βέβαια. Αυτοί οι λίγοι που ο κ. Μητσοτάκης εμπιστεύεται ξανά και ξανά τις κυβερνήσεις του. Η Κυβέρνηση των άριστων. Αυτός δεν είναι και ο επικοινωνιακός σας μύθος;

Αυτός ο μύθος και μόνο αυτός ο μύθος της επικοινωνιακής σας στρατηγικής χαίρει τέτοιας προσπάθειας συγκάλυψης. Διότι χωρίς αυτόν τον μύθο τι σας μένει; Απολύτως τίποτα. Αυτόν τον μύθο αφορά η συγκάλυψη. Για να υπερασπιστείτε αυτόν τον μύθο βρίσκετε πάντα κάποιον άλλον που φταίει. Για να υπηρετήσετε αυτόν τον μύθο λέτε για κάθε πρόβλημα αυτό δεν είναι δικό μας πρόβλημα, αυτό είναι διαχρονικό πρόβλημα, αυτό είναι διεθνές πρόβλημα, αυτό είναι ευρωπαϊκό πρόβλημα, αυτό είναι πρόβλημα ενός σταθμάρχη ή κάποιου γραμματέα αποδήμου της Νέας Δημοκρατίας, στη χειρότερη περίπτωση.

Είπα πριν ότι αυτό το αφήγημα είναι άρρωστο, νοσηρό και ξεδιάντροπο και οφείλω να εξηγήσω γιατί. Διότι όταν για όλα σου τα λάθη φταίει κάποιος άλλος, τότε δεν μαθαίνεις ποτέ από τα λάθη σου και μια κυβέρνηση που δεν μαθαίνει από τα λάθη της είναι καταδικασμένη να τα επαναλάβει. Και αυτή η Κυβέρνηση τα έχει επαναλάβει ξανά και ξανά, στην Εύβοια, στη Ρόδο, στον Έβρο, στη Θεσσαλία. «Έφταιγε η κλιματική κρίση», λένε και η Κυβέρνηση δεν έμαθε τίποτα. Για υποκλοπές: «Όλοι τα κάνουν», λένε. Για την ακρίβεια: «Φταίει ο πόλεμος», λένε. «Δεν υπάρχει αισχροκέρδεια», λένε. Το δεύτερο κύμα της πανδημίας: «Προσωπική η ευθύνη», λένε. Στα κόκκινα δάνεια: «Οι δανειολήπτες που τα πήραν είναι υπεύθυνοι», λένε και η Κυβέρνηση δεν μαθαίνει τίποτα. Κι όταν πια ο μύθος πάει περίπατο, τότε φταίει ο Ανδρουλάκης, που φέρνει το ζήτημα στη Βουλή. Και έχετε το θράσος σήμερα να μιλάτε για οικονομικά συμφέροντα. Και όταν αυτή η γραμμή καταρρέει, τι σας απομένει; Τα ρίχνετε στον ελληνικό λαό. «Τι ασχολείστε; Τα Τέμπη δεν αφορούν κανέναν», λένε. Ε, φτάνει πια. Φτάνει!

Ποιος φταίει που η Κυβέρνηση αγνόησε ξανά και ξανά τις προειδοποιήσεις για τη σύμβαση 717; Ποιος φταίει που η Κυβέρνησή σας δεν τήρησε τα χρονοδιαγράμματα του Ταμείου Ανάκαμψης και απεντάχθηκαν έργα -ακούστε- όπως οι υποδομές ασφαλείας στις δέκα μεγαλύτερες σιδηροδρομικές σήραγγες του ΟΣΕ, η εφαρμογή του Ευρωπαϊκού Συστήματος Διαχείρισης Σιδηροδρομικής Κυκλοφορίας στο σιδηροδρομικό δίκτυο, δύο έργα για τα οποία κάνατε ό,τι μπορούσατε να κρύψετε ότι έχουν απενταχθεί ή τροποποιηθεί και τα κομβικής σημασίας για την πολιτική προστασία αντιπλημμυρικά έργα.

Ποιος φταίει που πήρε στην Κυβέρνησή σας τρία χρόνια απλά για να διαπιστώσει ότι υπάρχει αισχροκέρδεια; Ποιος φταίει που η Κυβέρνησή σας είχε αφήσει ανεξέλεγκτες τις τράπεζες να κάνουν ό,τι θέλουν στις ηλεκτρονικές χρεώσεις και να χρεώνουν ό,τι θέλουν στα επιτόκια των δανείων; Ποιος φταίει που τέσσερα χρόνια τώρα αρνείται η Κυβέρνησή σας να μας ακούσει να κάνετε κάτι ουσιαστικό για τη στεγαστική κρίση, η οποία γονατίζει το ελληνικό νοικοκυριό;

Κυρίες και κύριοι συνάδελφοι, όταν μια κυβέρνηση δεν κοιτάζει με ειλικρίνεια τα λάθη της, τα κάνει εγκλήματα. Γιατί; Διότι είναι καταδικασμένη να τα επαναλάβει και εδώ είναι η ουσία του ζητήματος. Μια κυβέρνηση, όπως η Κυβέρνηση Μητσοτάκη, που είναι καταδικασμένη να επαναλαμβάνει ξανά και ξανά τα λάθη της, δεν μπορεί να συνεχίσει να κυβερνά, απλούστατα διότι είναι επικίνδυνη για τον τόπο.

Το ερώτημα που τίθεται, κυρίες και κύριοι της Νέας Δημοκρατίας, είναι απλό: Θα διασώσετε μια Κυβέρνηση καταδικασμένη να επαναλαμβάνει τα λάθη της εις βάρος του τόπου ή θα αποφασίσετε να τη στείλετε σπίτι της, αναλογιζόμενοι μήπως τελικά πήρε τη διακυβέρνησή της λάθος; Αυτό είναι, λοιπόν, το μεγάλο σας δίλημμα. Θα επιβάλλετε σε αυτή την Κυβέρνηση την αλήθεια ή θα γίνετε και εσείς συνυπεύθυνοι της συγκάλυψης; Αυτό το ερώτημα καλείστε να απαντήσετε σήμερα.

Εμείς το απαντήσαμε και γι’ αυτό θα ψηφίσουμε την πρόταση δυσπιστίας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Στύλιος και αμέσως μετά ο κ. Γιαννούλης.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ.

Κύριε Πρόεδρε, κύριοι Υπουργοί, κυρίες και κύριοι συνάδελφοι, οι πολίτες έδωσαν στη Νέα Δημοκρατία και τον Κυριάκο Μητσοτάκη μια καθαρή εντολή, να αποκαταστήσουν την κανονικότητα στη χώρα, να επαναφέρουν την εμπιστοσύνη στους θεσμούς, μακριά από τον λαϊκισμό, μακριά από την τοξικότητα, να βάλουν τέλος σε εξωθεσμικές πρακτικές και σε παραϋπουργεία. Εδώ και πέντε χρόνια η Κυβέρνηση της Νέας Δημοκρατίας εργάστηκε και ενίσχυσε το κράτος δικαίου. Θέλω να σας αναφέρω μερικά από τα πιο σημαντικά.

Θεσμοθέτησε την Εθνική Αρχή Διαφάνειας. Δημιούργησε μηχανισμούς εσωτερικού ελέγχου σε όλο το δημόσιο. Ενίσχυσε το Ελεγκτικό Συνέδριο. Εκσυγχρόνισε τη σχολή των δικαστών. Υιοθέτησε και εφαρμόζει κανόνες καλής νομοθέτησης. Το αποτέλεσμα αυτής της προσπάθειας αναγνωρίζεται διεθνώς. Στο Democracy Index που δημοσιεύτηκε πριν από λίγες εβδομάδες η Ελλάδα κατατάσσεται πλέον ανάμεσα στις είκοσι πιο προωθημένες και σταθερές δημοκρατίες του κόσμου. Οι πρωτοβουλίες της Κυβέρνησης αναγνωρίζονται θετικά από τον ΟΟΣΑ, την ομάδα των χωρών κατά της διαφθοράς του Συμβουλίου της Ευρώπης και την Ευρωπαϊκή Επιτροπή.

Η Αντιπολίτευση τα αγνοεί σκοπίμως. Συνεχίζει σε πρακτικές που οι πολίτες έχουν καταδικάσει πολλές και αλλεπάλληλες φορές. Χρησιμοποιεί την τραγωδία των Τεμπών. Ένα θέμα ευαίσθητο, ένα θέμα που μας πονάει όλους, ένα δυστύχημα που μας συγκλόνισε εργαλειοποιείται πολιτικά. Ο σκοπός αγιάζει τα μέσα. Ο σκοπός είναι να αποσταθεροποιήσουμε την Κυβέρνηση και τα μέσα είναι ο πόνος των οικογενειών, χωρίς κανέναν σεβασμό. Η κοινή γνώμη, όμως, αντιλαμβάνεται πως πρόκειται για ανθρώπινο λάθος.

Η Αντιπολίτευση μιλάει για τα Τέμπη και σκοπίμως αγνοεί ότι από την αρχή η Κυβέρνηση ξεκαθάρισε πως η δικαιοσύνη έχει τον τελευταίο λόγο, εκείνη θα αποδώσει ποινικές ευθύνες, ότι ο Πρωθυπουργός ανέλαβε την πολιτική ευθύνη στο όνομα όλων όσοι κυβέρνησαν τον τόπο μέχρι τώρα, ότι ο αρμόδιος Υπουργός παραιτήθηκε την ίδια μέρα, μια έντιμη πολιτική πράξη, ότι συστήθηκε μια επιτροπή κύρους για να διερευνήσει τα αίτια του δυστυχήματος και το τι πρέπει να γίνει από εδώ και στο εξής -μιλώ για την επιτροπή Γεραπετρίτη, το πόρισμά της δεν αμφισβητείται-, ότι η εξεταστική επιτροπή της Βουλής κατέληξε σε ένα πόρισμα επτακοσίων σελίδων, έναν οδικό χάρτη για να διορθώσουμε παθογένειες δεκαετιών και να μην ξαναζήσουμε μια παρόμοια τραγωδία. Αγνοεί όλα αυτά και εστιάζει σε ένα δημοσίευμα που αναφέρεται σε γνωστά γεγονότα εδώ και έναν χρόνο, ενώ γνωρίζει πως όλο το υλικό βρίσκεται στα χέρια της δικαιοσύνης. Η Αντιπολίτευση χρησιμοποιεί τον ανθρώπινο πόνο, την καταστροφή, για να προσελκύσει και να προκαλέσει την οργή των πολιτών.

Κυρίες και κύριοι συνάδελφοι, η Νέα Δημοκρατία ποτέ δεν ευτέλισε τους θεσμούς και δεν μείωσε τη διεθνή εικόνα της χώρας, στηρίζοντας ψηφίσματα ενάντια στην Ελλάδα στο Ευρωκοινοβούλιο. Ποτέ δεν αμφισβήτησε την ποιότητα της δημοκρατίας μας, όπως ο Αρχηγός της Αξιωματικής Αντιπολίτευσης. Δεν έβαλε ποτέ τα πρόσκαιρα πολιτικά οφέλη πάνω από την πατρίδα και την εικόνα της. Η αποτελεσματικότητα της Νέας Δημοκρατίας έχει κριθεί και κρίνεται καθημερινά από το σχέδιό μας για μια παραγωγική Ελλάδα.

Οι πολίτες αναγνωρίζουν πως έχουμε μια συνεκτική πολιτική. Κάποια από τα αποτελέσματά της τα βλέπουν. Η ανεργία για πρώτη φορά από το 2010 βρίσκεται κάτω από το 10%. Οι άμεσες ξένες επενδύσεις σημείωσαν ρεκόρ το 2022, ξεπέρασαν τα 8 δισεκατομμύρια ευρώ. Ο κατώτατος μισθός αυξήθηκε διαδοχικά πολλές φορές και θα ξεπεράσει τα 800 ευρώ. Πάνω από πενήντα φόροι μειώθηκαν ή καταργήθηκαν και συνεχίζει. Πριν από λίγες μέρες η Κυβέρνηση προχώρησε στην κατάργηση του τέλους επιτηδεύματος για τους αγρότες, αναγνωρίζοντας τις δυσκολίες που αντιμετωπίζουν. Τους στηρίζει με πράξεις: Φθηνότερο αγροτικό ρεύμα κάτω από 10 λεπτά την κιλοβατώρα για δύο συν οκτώ χρόνια, επιστροφή αγροτικού πετρελαίου ύψους 82 εκατομμυρίων ευρώ για το 2024.

Η αξιοπιστία αυτής της Κυβέρνησης κρίνεται από τη συνέπειά της με την οποία βρίσκεται δίπλα στους πολίτες, το γεγονός πως τηρεί όσα υπόσχεται, «το είπαμε, το κάναμε». Φέρνουμε μια νέα πολιτική κουλτούρα σε συνθήκες δύσκολες, εν μέσω μιας παγκόσμιας ενεργειακής και πληθωριστικής κρίσης. Η Κυβέρνηση δίνει τη μάχη ενάντια στην ακρίβεια καθημερινά και δημιουργεί μια ισχυρή οικονομία.

Κυρίες και κύριοι συνάδελφοι, στη διάρκεια της ιστορίας αποδείχτηκε πως η Ελλάδα διαθέτει δικαστές που τιμούν τον ρόλο και το λειτούργημά τους. Βασιζόμαστε στην ευθυκρισία τους, ξέρουμε πως θα κάνουν το καθήκον τους, τους εμπιστευόμαστε. Υποχρέωση της Κυβέρνησης είναι να παράσχει στη δικαιοσύνη όλα τα μέσα που χρειάζεται για να ασκήσει απερίσκεπτη, αμερόληπτη και με ταχύτητα το έργο της, να αποδοθεί δικαιοσύνη, με στόχο να αποφύγουμε νέες τραγωδίες. Το χρωστάμε σε αυτά τα παιδιά.

Το καθήκον της Κυβέρνησης και του Κοινοβουλίου είναι να εξασφαλίσουμε πως θα αλλάξουμε το κράτος, με αξιολόγηση παντού και σε όλους, με μετρήσιμα κριτήρια και αντικειμενικότητα. Οι Έλληνες βίωσαν την πολιτική αστάθεια και τις συνέπειές της στην οικονομία και στις ζωές τους. Η συντριπτική πλειοψηφία των πολιτών ζητά οι κυβερνήσεις να ολοκληρώνουν τη θητεία τους. Ζητά σταθερότητα και ανάπτυξη για την πατρίδα. Ζητά μια δύναμη συνέπειας, σοβαρότητας και υπευθυνότητας στο τιμόνι της χώρας. Η Κοινοβουλευτική Ομάδα της Νέας Δημοκρατίας και ο Κυριάκος Μητσοτάκης είναι αυτή η δύναμη. Στηρίζω την Κυβέρνηση, καταψηφίζω την πρόταση δυσπιστίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Γιαννούλης και αμέσως μετά ο κ. Βλαχάκος και ο κ. Κατσώτης.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Και θα τηρήσω τον λόγο μου να είναι πολύ λιγότερα τα λεπτά που θα χρησιμοποιήσω από τα επτά και ως ένδειξη τιμής στους συναδέλφους που υπέμειναν αμετροέπεια και φλυαρία από την πλευρά της Κυβέρνησης, χωρίς λόγο.

Κοιτάξτε, καταλαβαίνω ότι έχουμε μπροστά μας δύο Νέες Δημοκρατίες. Η μία Νέα Δημοκρατία είναι του κ. Ανδριανού, του κ. Στύλιου, η οποία με σημαντικό βαθμό σεμνότητας και ταπεινότητας προερχόμενη ως παρακαταθήκη από τον Κώστα Καραμανλή προσπαθεί να αποφύγει το ερώτημα τι συζητάμε σήμερα. Η άλλη Νέα Δημοκρατία είναι αυτή των διορισμένων Βουλευτών και Βουλευτριών, οι οποίες αποκομμένες από την πραγματικότητα προσπαθούν να δώσουν διαπιστευτήρια στον κ. Κυριάκο Μητσοτάκη, γιατί αυτό το ονοματεπώνυμο είναι η πηγή του προβλήματος.

Αυτή τη στιγμή, αγαπητοί συνάδελφοι και συναδέλφισσες, συζητάμε σε προχωρημένα μεσάνυκτα ένα ερώτημα. Το 40% και πλέον των Ελλήνων πολιτών που εκφράζεται από την Αντιπολίτευση ζητάει εκλογές. Ζητάει εκλογές γιατί δεν μπορεί να υποτιμάται η νοημοσύνη κανενός, όταν από το 2019 το κράτος δικαίου δέχεται ισχυρότατο πλήγμα, με την παρακολούθηση πολιτικών προσώπων, Υπουργών, Αξιωματικών, Βουλευτών και δημοσιογράφων. Ζητάμε εκλογές γιατί με αυτόν τον τρόπο δεν θα ανασάνει μόνο η χώρα, θα δοθούν και απαντήσεις για το τι συμβαίνει σε μία χώρα, ευνομούμενη πολιτεία, που τα e-mail και τα προσωπικά δεδομένα, ιερό αντικείμενο και δεδομένο στις χώρες της Δύσης, της Ευρώπης που εσείς υποτίθεται ότι υποστηρίζετε, γίνονται φύλλο και φτερό, γίνονται αντικείμενο πολιτικής συναλλαγής, με κομματόσκυλα και υποψηφίους. Ζητάει εκλογές το 40% και πλέον έναντι του 41%, που κομπορρημονείτε εσείς εδώ και τόσον καιρό, γιατί δεν αντέχεται άλλο η στρεψοδικία και η λαθροχειρία της μη αντιμετωπίσιμης ακρίβειας. Ζητάμε εκλογές μέσω της πρότασης μομφής, μέσω του αιτήματος και της δυσαρέσκειας του 70% και πλέον για ένα ζήτημα συγκάλυψης εγκλήματος.

Κύριε Σπανάκη, θυμάστε πριν λίγα χρόνια στο εντευκτήριο της Βουλής; Δεν ήταν εδώ ούτε η κ. Αγαπηδάκη ούτε οι σύγχρονοι γενίτσαροι της Νέας Δημοκρατίας και του Κυριάκου Μητσοτάκη να υβρίζουν ανερυθρίαστα την Αντιπολίτευση. Χαμογελούσαμε, βλέποντας το πανέμορφο αγοράκι σας και τον γιο μου να χαμογελούν. Πέστε μου, κύριε Σπανάκη, αγαπητέ Βασίλη, εάν σε έπαιρνε τηλέφωνο κάποιος και σου έλεγε «ξέρεις χάθηκε το σπλάχνο σου». Γιατί; Γιατί ο Καραμανλής ήθελε να κάνει σταθμάρχη έναν ανίκανο υπάλληλο. Γιατί δεν ενδιαφέρθηκε επί σαράντα πέντε μήνες για την τηλεδιοίκηση. Πώς θα αντιδρούσες; Σε ρωτάω ως πατέρα. Απαντώ ως πατέρας. Θα αντιδρούσα με τον τρόπο που αντιδρά η Μαρία Καρυστιανού, εκατοντάδες πολίτες, ένα εκατομμύριο τετρακόσιες χιλιάδες άνθρωποι.

Θέλουμε δικαιοσύνη και τη θέλουμε τώρα! Γιατί στη θέση των πενήντα επτά παιδιών, νέων ανθρώπων, θα ήταν ο γιος του Παύλου, ο γιος του Φώντα, ο γιος του Βασίλη, ο δικός μου γιος, η κόρη οποιουδήποτε από εμάς. Δεν είναι αστεία αυτά που κάνετε πλέον. Η δημοκρατία δεν είναι αστείο.

Κυρία Αγαπηδάκη, με πολύ σεβασμό, είχατε το θράσος, το πολιτικό, να αναφερθείτε και στην υγεία. Καλά, για το θέμα των συμφερόντων δεν περιμένω απάντηση. Κρύβεστε σαν τη στρουθοκάμηλο στα παραμύθια του Αισώπου. Δεν μιλάω για τα συμφέροντα, που ξαφνικά έρχονται απέναντί σας και σας πνίγουν οι ίδιοι άνθρωποι που πίνατε τσικουδιές σε κάθε γωνιά της Κρήτης. Έλεος! Σε λίγο θα πιστέψουμε ότι πραγματικά είστε θύματα συμφερόντων και μέσων ενημέρωσης! Πιο αστείο πεθαίνεις! Πεθαίνεις!

Πάμε στην υγεία, όμως. Ποιος ήταν ο Υπουργός Υγείας που είπε ψέματα για την εφημερία στο Νοσοκομείο της Κρήτης; Ο Ξανθός; Ο Κουρουμπλής; Ο ΣΥΡΙΖΑ; Το ΠΑΣΟΚ; Ποιος ήταν Υπουργός; Ένας άνθρωπος έχασε τη ζωή του από ένα προϊόν που δεν θα έπρεπε να διακινείται με τόση ευκολία στην αγορά και σε ένα νοσοκομείο το οποίο εφημερεύει τριακόσιες εξήντα πέντε μέρες τον χρόνο με μειωμένο προσωπικό. Ο ΣΥΡΙΖΑ φταίει γι’ αυτό; Κύριε Βλαχάκο, επειδή είστε γιατρός και ένας από τους φωτεινούς, που ξεχωρίζουν στην πολιτική, σε ένα νοσοκομείο που εφημερεύει μπορεί να ακούγεται ως λογικό το επιχείρημα ότι δεν υπάρχει αναισθησιολόγος σε εφημερία;

Και συζητάμε γιατί ζητάμε εκλογές; Συζητάμε στα σοβαρά να σας τεκμηριώσουμε γιατί είστε επικίνδυνοι και για τη δημοκρατία και για τη ζωή μας; Θέλετε να συνεχίσω και με άλλα; Για τη διασπάθιση του δημοσίου χρήματος; Για τις εκατοντάδες χιλιάδες ευρώ σε απευθείας αναθέσεις; Για τα ψέματα της ανάπτυξης; Για τους τριακόσιους τριάντα Ευρωβουλευτές, όχι του ΣΥΡΙΖΑ ούτε συνεργάτες του Παύλου Μαρινάκη. Τριακόσιοι τριάντα Ευρωβουλευτές στο Ευρωπαϊκό Κοινοβούλιο είπαν στην Κυβέρνηση Μητσοτάκη, όχι στη χώρα, στην Κυβέρνηση Μητσοτάκη: «Μπάστα! Οδεύετε σε ʺΜπανανίαʺ». Δεν μπορεί η κ. Ασημακοπούλου να χρησιμοποιεί τα προσωπικά δεδομένα με τέτοιον τρόπο. Και στο τέλος ποιος από την Κυβέρνηση Κυριάκου Μητσοτάκη που έχει την απόλυτη ευθύνη και είναι η αιτία που αναγκαζόμαστε να προσφύγουμε στο αίτημα των εκλογών των 40% και πλέον; Γιατί φτάνει, μας κουράσατε με το 41%. Δεν αντιστοιχεί πλέον στην κοινωνική πραγματικότητα και ένας τρόπος υπάρχει να το δοκιμάσουμε. Είναι οι εκλογές. Είπαν φτάνει στην Κυβέρνηση Μητσοτάκη. Εκφυλίζετε το κράτος δικαίου, ευνομούμενη πολιτεία, δημοκρατία.

Τι άλλο πρέπει να σας πει κάποιος για να έρθει ένα σινιάλο ευαισθησίας, αντίληψης, ενσυναίσθησης ότι μέχρι εδώ, δεν μπορείτε παραπέρα. Και ξέρετε γιατί δεν μπορείτε παραπέρα; Διότι και το 2019 που πήρατε την εξουσία, αυτοί ήσασταν.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ζητήσει τον λόγο η κυρία Υπουργός για μία παρέμβαση.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Κύριε Γιαννούλη, είναι κάποιες στιγμές που μας υπερβαίνουν τα πράγματα και είναι κάποια ζητήματα με τα οποία δεν επιτρέπεται να γίνεται μικροπολιτική εκμετάλλευση και αυτά είναι τα θέματα της υγείας. Ο Υπουργός, ο κ. Γεωργιάδης, έχει δώσει πολύ λεπτομερή απάντηση στο συμβάν που αναφέρατε. Βλέπετε, όμως, ότι κάνετε ακριβώς το ίδιο που συμβαίνει τώρα, σήμερα, με τα Τέμπη.

**ΧΡΗΣΤΟΣ ΓΙΑΝΝΟΥΛΗΣ:** Θέλετε να την πείτε;

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Μη με διακόπτετε, παρακαλώ.

Και κάνετε και κάτι άλλο, κύριε Γιαννούλη, το οποίο δεν είναι ωραίο και δεν σας τιμά. Φέρνετε ως παραδείγματα, τυχαία φαντάζομαι, γυναίκες για τα κακά πράγματα και για τα καλά και όταν θέλετε να επικαλεστείτε το συναίσθημα αναφέρεστε σε άνδρες.

Με χαρακτηρίσατε υπαινισσόμενος ότι είμαι γενίτσαρος της Νέας Δημοκρατίας και δεν ξέρω εγώ τι άλλο. Εγώ θα σας πω ένα πράγμα. Εδώ είμαι, να ασκήσετε σκληρή κριτική και να την ακούσω. Δεν επιτρέπω, όμως, κύριε Γιαννούλη, να προσβάλλετε την προσωπικότητά μου. Είμαι ένας άνθρωπος ο οποίος παλεύω για τη δημόσια υγεία και έχω φέρει απτά αποτελέσματα. Πολύ θα χαρώ να συνεργαστώ με κάθε Βουλευτή, με κάθε πολιτικό από κάθε κόμμα για την υγεία των πολιτών. Αυτός είναι ο στόχος όλων μας. Είναι κρίμα, πραγματικά, να μη στέκεστε στο ύψος των περιστάσεων.

Και εσείς όταν ήσασταν κυβέρνηση και εσείς είχατε τέτοια θέματα στην υγεία. Μια ζωή τα έχει η χώρα. Είναι κρίμα, κύριε Γιαννούλη, γιατί η δικιά μου η γενιά δεν θέλει να αναρωτιέται άλλο για το αίτιο, το αριστερό και το δεξιό, θέλει τη λύση. Αυτό υπηρετώ και εγώ.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θέλω τον λόγο επί προσωπικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν υπάρχει προσωπικό.

**ΧΡΗΣΤΟΣ ΓΙΑΝΝΟΥΛΗΣ:** Δεν γίνεται να έχει αυξημένο δικαίωμα η κυρία Υπουργός.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα έχει αυξημένο δικαίωμα η Υπουργός. Πώς να το κάνουμε τώρα;

**ΧΡΗΣΤΟΣ ΓΙΑΝΝΟΥΛΗΣ:** Δεν μπορεί να με προσβάλλει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν σας πρόσβαλε τώρα.

**ΧΡΗΣΤΟΣ ΓΙΑΝΝΟΥΛΗΣ:** Είπε ότι κάνω διάκριση επειδή είναι γυναίκα.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Αφού αυτό κάνετε. Και με εμένα και με την κ. Ασημακοπούλου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, μόνο γι’ αυτό θα απαντήσετε. Αυτό το δέχομαι.

Έχετε τον λόγο, κύριε συνάδελφε.

**ΧΡΗΣΤΟΣ ΓΙΑΝΝΟΥΛΗΣ:** Κυρία Αγαπηδάκη, και το νεαρό της ηλικίας σας και το φύλο σας δεν αποτελούν δικαιολογία για το δίκαιο και το άδικο. Δεν σας κατηγόρησα ως γυναίκα, σας κατηγόρησα ως πολιτικό.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Είμαι σαράντα τεσσάρων ετών.

**ΧΡΗΣΤΟΣ ΓΙΑΝΝΟΥΛΗΣ:** Μη με διακόπτετε.

Σας κατηγόρησα ως πολιτικό. Τα αποτελέσματά σας στην υγεία, κυρία Αγαπηδάκη, αντικατοπτρίζονται στους ανθρώπους.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Δεν σας επιτρέπω να με μειώνετε, επειδή είμαι σαράντα τεσσάρων ετών και γυναίκα.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, δεν γίνεται αυτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Αγαπηδάκη, σας παρακαλώ.

Απαντήστε το, όμως, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Εγώ δεν τη διέκοψα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αυτό δεν ήταν το θέμα σας; Απαντήστε το.

**ΧΡΗΣΤΟΣ ΓΙΑΝΝΟΥΛΗΣ:** Μπορώ να μιλήσω χωρίς διακοπή;

Αυτό είναι πρώτο θέμα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Για τα υπόλοιπα, δεν υπάρχει θέμα.

**ΧΡΗΣΤΟΣ ΓΙΑΝΝΟΥΛΗΣ:** Όχι, κύριε Πρόεδρε.Δεν μπορώ να απαντώ με υπόηχο της κυρίας Υπουργού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ακούστε, κύριε Γιαννούλη. Θέλω να σας πω το εξής. Έκανα την εξαίρεση, ενώ είστε Κοινοβουλευτικός Εκπρόσωπος, να κάνετε την ομιλία. Καλώς την κάνατε. Είπαμε τρεις φορές. Σας έδωσα τον λόγο να απαντήσετε σε ένα θέμα που πραγματικά έπρεπε να το ξεκαθαρίσετε. Όμως, δεν μπορεί…

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, απλές κουβέντες. Είναι δεοντολογικό να μιλώ με υπόηχο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, τελείωσε το θέμα. Το λύσατε αυτό που είπατε.

**ΧΡΗΣΤΟΣ ΓΙΑΝΝΟΥΛΗΣ:** Δεν το λύσαμε, γιατί προσπαθούσα να ακούσω αυτό που έλεγε η κ. Αγαπηδάκη.

Λέω σε πέντε δευτερόλεπτα. Η κριτική είναι πολιτική. Δεν έχει καμμία διάκριση φύλου. Έχει ευθύνη και συναίσθηση και ενσυναίσθηση απέναντι στην υγεία των πολιτών. Οι χαρακτηρισμοί είναι πολιτικοί, δεν είναι προσωπικοί. Όποιος πάει να υπεκφύγει δυστυχώς διέπεται από πολιτική κουτοπονηριά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κατανοητό. Σας ευχαριστώ.

Τον λόγο έχει ο κ. Βλαχάκος και αμέσως μετά ο κ. Κατσώτης.

**ΝΙΚΟΛΑΟΣ ΒΛΑΧΑΚΟΣ:** Ευχαριστώ πολύ, κύριε Πρόεδρε.

Κυρίες και κύριε Υπουργέ, κυρίες και κύριοι συνάδελφοι, σήμερα βρισκόμαστε εδώ για να εξετάσουμε την πρόταση δυσπιστίας που κατατέθηκε στη Βουλή από τα κόμματα της Αντιπολίτευσης, με την οποία γίνεται προφανώς μια συντονισμένη προσπάθεια αποπροσανατολισμού της κοινής γνώμης. Πρόκειται δυστυχώς για μια ενορχηστρωμένη από πλευράς Αντιπολίτευσης αντικυβερνητική εκστρατεία που αποσκοπεί να παρουσιάσει φθορά της Κυβέρνησης και σκοπός είναι να αποσταθεροποιηθεί η χώρα.

Κυρίες και κύριοι συνάδελφοι, η Κυβέρνηση της Νέας Δημοκρατίας μέχρι τώρα έχει τηρήσει τις υποσχέσεις της και συνεχίζει μέσα από ένα σχέδιο σταθερότητας και συνέπειας. Από την πρώτη μέρα της θητείας της έχει υιοθετήσει μια κοινωνική πολιτική που εφαρμόζεται με μεγάλη συνέπεια, έχει αξιοποιήσει με τον καλύτερο δυνατό τρόπο τις επενδυτικές ευκαιρίες, έχει αντιμετωπίσει τις διεθνείς προκλήσεις και έχει καταφέρει μέσα από μια σειρά κοινωνικών μέτρων να εξασφαλίσει την πολιτική σταθερότητα της χώρας.

Ήρθε, όμως, η ώρα, κυρίες και κύριοι συνάδελφοι, να ακουστούν και οι αλήθειες σχετικά με το θέμα των Τεμπών. Είναι απαράδεκτο να κατηγορείτε την Κυβέρνηση του Κυριάκου Μητσοτάκη για συγκάλυψη, καθώς από την πρώτη στιγμή του δυστυχήματος σύσσωμη η Κυβέρνηση βρέθηκε στον τόπο του συμβάντος και κινήθηκαν τάχιστα όλες οι απαιτούμενες ενέργειες για την άμεση αντιμετώπισή του. Με άμεση και επιτακτική εντολή της Κυβέρνησης η δικαιοσύνη έχει αναλάβει από την πρώτη μέρα και έχει προβεί στις απαιτούμενες ενέργειες για την απόδοση δικαιοσύνης. Ήδη, όπως προγραμματίζεται, τον Ιούνιο έχει οριστεί δικάσιμος, ενάμιση μόλις χρόνο μετά το δυστύχημα, γεγονός που αποδεικνύει ακριβώς το αντίθετο από αυτό για το οποίο μας κατηγορείτε. Τελικά μάλλον εμείς βιαζόμαστε περισσότερο από εσάς, κυρίες και κύριοι συνάδελφοι, για την απόδοση δικαιοσύνης.

Πριν λίγους μήνες η Αντιπολίτευση κατέθεσε αίτημα για τη δημιουργία ειδικής εξεταστικής επιτροπής για τη διαλεύκανση του εγκλήματος των Τεμπών, την οποία στηρίξαμε και συστάθηκε με πλειοψηφία. Ωστόσο, πρόσφατα δεν σας ικανοποίησε το εξαχθέν πόρισμα. Και τώρα πάλι στρέφεστε εμμονικά κατά της Κυβέρνησης και προσπαθείτε να δημιουργήσετε εντυπώσεις, χρησιμοποιώντας με τον χειρότερο τρόπο αυτή την εθνική τραγωδία.

Τώρα όσον αφορά τη λέξη «συγκάλυψη», που ακούστηκε με πολύ μεγάλη ευκολία κατά τη διάρκεια των συνεδριάσεων, ενώ ήμασταν εκεί όλοι έτοιμοι για να λάμψει η αλήθεια, προσβάλλει προσωπικά εμένα αλλά και όλους τους συναδέλφους της κοινοβουλευτικής Πλειοψηφίας, που κατηγορηθήκαμε για θέματα ευαισθησίας, και να μου επιτρέψετε να τοποθετηθώ επ’ αυτού, με όλο τον σεβασμό προς τους συγγενείς των θυμάτων, θέλοντας να σταθώ σε τρία κομβικά σημεία.

Ως γιατρός με ειδικότητα χειρουργικής, ο οποίος έχει υπηρετήσει είκοσι πέντε ολόκληρα χρόνια σε τμήματα επειγόντων περιστατικών, ήρθα πολλές φορές σε επαφή με γονείς που έχασαν τα παιδιά τους σε τροχαία ατυχήματα, έχω νιώσει τον πόνο τους και βρέθηκα συχνά στη δυσάρεστη θέση από νέος γιατρός να ανακοινώνω την τραγική κατάληξη νέων παιδιών. Σ’ αυτό το σημείο, λοιπόν, μπορώ να σας βεβαιώσω ότι μπορώ πάρα πολύ καλά να καταλάβω πώς είναι κάποιος να χάνει τον δικό του άνθρωπο.

Το δεύτερο που θέλω να σας αναφέρω είναι ότι ως πατέρας, όπως άλλωστε και οι περισσότεροι εξ ημών, δύο κοριτσιών έχω ξενυχτήσει, έχω ανησυχήσει στην οποιαδήποτε καθυστέρηση μετά από ένα ταξίδι τους ή περιμένοντας να επιστρέψουν στο σπίτι από μία έξοδό τους ή από το πανεπιστήμιό τους. Και σε καμμία περίπτωση πραγματικά, κυρίες και κύριοι συνάδελφοι, δεν μπορώ να διανοηθώ ότι θα μπορούσε να συμβεί οτιδήποτε και να μην τις αντικρίσω ξανά.

Τέλος, και χωρίς να θέλω να σας κουράσω, έχοντας πονέσει προσωπικά ο ίδιος χάνοντας τον αδερφό μου σε ηλικία μόλις τριάντα ενός ετών -ο οποίος έπεσε για την πατρίδα την 31η Ιανουαρίου του 1996, την τραγική νύχτα των Ιμίων-, κυρίες και κύριοι συνάδελφοι, είμαι σε θέση -πιστέψτε με- πάρα πολύ καλά να γνωρίζω πώς είναι ο πόνος. Και καταλαβαίνω εδώ τον πόνο και την αγανάκτηση των συγγενών των πενήντα επτά αδικοχαμένων συμπολιτών μας και των εκατόν ογδόντα τραυματιών, που επιζητούν απεγνωσμένα την αλήθεια και την απόδοση δικαιοσύνης. Και να είστε βέβαιοι και σίγουροι ότι θα λάμψει η δικαιοσύνη.

Τέλος, να υπενθυμίσω εδώ ότι την επόμενη μέρα εκείνης της τραγικής νύχτας, εκείνης της νύχτας της ντροπής για την πατρίδα μας που λόγω των λάθος πολιτικών χειρισμών χάθηκαν τρεις Έλληνες ήρωες αξιωματικοί και σε αναγωγή σε εθνικό επίπεδο, που πολλοί από εσάς ξέρετε, δημιουργήθηκαν οι περίφημες «γκρίζες ζώνες», που ακόμα και σήμερα υπάρχουν, απόρροια εκείνης της πολιτικής. Τότε, λοιπόν, το ξημέρωμα της επόμενης μέρας, κανείς από την πολιτική ηγεσία της κυβέρνησης Σημίτη δεν είχε το σθένος να παραιτηθεί, σε αντίθετη περίπτωση με τον Κώστα Καραμανλή της κυβέρνησης του Κυριάκου Μητσοτάκη, ο οποίος ανέλαβε την πολιτική ευθύνη και υπέβαλε άμεσα την παραίτησή του.

Τελειώνοντας, θέλω να τοποθετηθώ ως εξής: Αυτό που ειπώθηκε είναι τροφή για σκέψη, κυρίες και κύριοι συνάδελφοι, για όσους πρόκειται να υποστηρίξουν την πρόταση μομφής που απευθύνεται σήμερα στην Κυβέρνηση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε για τη συνέπεια στον χρόνο, κύριε Βλαχάκο.

Ο κ. Χρήστος Κατσώτης έχει τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κυρίες και κύριοι, γνωρίζετε πολύ καλά ότι είναι καθολικό το αίτημα του λαού μας, και ιδιαίτερα των συγγενών των θυμάτων, για απόδοση των πολιτικών και ποινικών ευθυνών για το έγκλημα στα Τέμπη. Το ΚΚΕ από την επόμενη τραγική μέρα της 28ης Φλεβάρη του 2023, με όσες δυνάμεις διέθετε, μπήκε μπροστά και κάλεσε τον λαό σε συμπόρευση στον αγώνα, για να μη συγκαλυφθεί το έγκλημα και να πληρώσουν οι πραγματικοί ένοχοι.

Ακολούθησαν συγκλονιστικά συλλαλητήρια με εκατομμύρια κόσμου σε όλη την Ελλάδα. Πήραμε, επίσης, την πρωτοβουλία για εξεταστική επιτροπή, που αν δεν γινόταν η εξέλιξη σήμερα θα ήταν πολύ βολική για την απόκρυψη της εγκληματικής πολιτικής της Ευρωπαϊκής Ένωσης, της απελευθέρωσης και των μεταφορών, της πολιτικής κόστους-οφέλους που ακολούθησαν όλες οι κυβερνήσεις.

Ο συνάδελφος Καραθανασόπουλος αναφέρθηκε στα σημεία του πορίσματος που καταθέσαμε ως ΚΚΕ. Από την πρώτη στιγμή ο κρατικός μηχανισμός, Κυβέρνηση και κόμματα που έχουν κυβερνήσει, επιχείρησαν τη συγκάλυψη. Ξεκίνησε αμέσως, τις επόμενες στιγμές, η Κυβέρνηση να ρίχνει τις ευθύνες μόνο στο ανθρώπινο λάθος, που βεβαίως υπήρχε, για να αθωώσει, όμως, την πολιτική απελευθέρωσης των μεταφορών, που οδήγησε στο έγκλημα.

Προχώρησε στο μπάζωμα του χώρου, με αποτέλεσμα την καταστροφή σημαντικών στοιχείων. Τα ερωτήματα για την αιτία που ξέσπασε η φωτιά έμειναν αναπάντητα. Αρνήθηκε η κυβερνητική πλειοψηφία στην εξεταστική επιτροπή να κληθούν κρίσιμοι μάρτυρες και έκλεισε βίαια τις εργασίες της. Προχώρησε η αλλοίωση των συνομιλιών του σταθμάρχη με τον μηχανοδηγό, όπως αποκαλύφθηκε πριν λίγες ημέρες από έντυπο μεγάλου συγκροτήματος.

Η απαίτηση της μεγάλης πλειοψηφίας του λαού, που συνεχίζει να συμμετέχει μαζικά στους αγώνες, είναι καμμία συγκάλυψη, να πληρώσουν οι ένοχοι.

Αυτό κυριάρχησε και στην απεργία στις 28 Φλεβάρη του 2024 σε όλη τη χώρα, παρά την υπονόμευση από Κυβέρνηση, μηχανισμούς της εργοδοσίας και τους εντολοδόχους του κεφαλαίου στο εργατικό κίνημα, τις δυνάμεις του ΠΑΣΟΚ, της Νέας Δημοκρατίας και του ΣΥΡΙΖΑ, την πλειοψηφία της ΓΣΕΕ. Η συμμετοχή ήταν συγκλονιστική, με αιτήματα όπως η μη συγκάλυψη του εγκλήματος των Τεμπών, μέτρα υγιεινής και ασφάλειας στην εργασία, αυξήσεις στους μισθούς, μέτρα κατά της ακρίβειας.

Επόμενος αγωνιστικός σταθμός είναι η απεργία στις 17 Απριλίου. Καλούνται οι εργαζόμενοι, οι αυτοαπασχολούμενοι και οι αγρότες, που καταστρέφονται, οι φοιτητές, συνολικά οι νέοι και οι νέες, αλλά και όσοι οργίζονται και δεν έχουν ξεπεράσει τον φόβο, για να συμμετέχουν μαζικά και να κάνουν μομφή στην πολιτική σας, που στηρίζει τα κέρδη των λίγων κόντρα στις ζωές του λαού.

Οι εργατικές λαϊκές οικογένειες ζουν τις βαριές συνέπειες της πολιτικής σας. Ζουν και τα άλλα «Τέμπη». Πάνω από δύο χιλιάδες είναι οι νεκροί εργάτες τα τελευταία χρόνια λόγω της έλλειψης μέτρων υγείας και ασφάλειας. Μεταξύ αυτών και οι έντεκα εργαζόμενοι των τρένων στα Τέμπη. Η πλειοψηφία των εργατικών λαϊκών οικογενειών στερείται βασικών αγαθών και αναγκών λόγω των μισθών και των συντάξεων πείνας. Το 30% ζει κάτω από τα όρια της φτώχειας.

Θρηνούμε νεκρούς κάθε χρόνο από πλημμύρες, φωτιές και σεισμούς, γιατί τα αντίστοιχα έργα που αφορούν την ασφάλεια της ζωής του λαού δεν θεωρούνται επιλέξιμα.

Ζήσαμε τα αποτελέσματα στο σύστημα υγείας, με τις τεράστιες ελλείψεις και την έκρηξη των θανάτων στην πανδημία. Πάνω από σαράντα χιλιάδες ήταν οι νεκροί. Ατέλειωτες οι λίστες αναμονής για επεμβάσεις. Πλήρης εμπορευματοποίηση των υπηρεσιών υγείας, με αποκορύφωμα τις τελευταίες αποφάσεις για τα απογευματινά χειρουργεία με πληρωμή, που νομιμοποιούν το φακελάκι. Έχετε βέβαια επιβάλει και νέα χαράτσια του 1 και των 3 ευρώ για τα παραπεμπτικά.

Σύμφωνα με έρευνα της «ΔΙΑΝΕΟΣΙΣ» τώρα τον Μάρτιο του 24 πάνω από 22% του λαού λόγω του κόστους δεν κάνει χρήση των υπηρεσιών υγείας από 5,9% το 2006, σύμφωνα πάλι με μελέτη της Εθνικής Σχολής Δημόσιας Υγείας.

Φτηνή εργατική δύναμη, αβάσταχτη φορολογία. Το 95% των φορολογικών εσόδων το αρπάζετε από τους πολλούς που έχουν λίγα. Πλειστηριασμοί εργατικών λαϊκών κατοικιών, καταστολή των αγώνων, περιστολή δημοκρατικών και στεγαστικών ελευθεριών, εισφοροαπαλλαγές, φοροαπαλλαγές, προνόμια και συνεχείς χρηματοδοτήσεις στο κεφάλαιο και αμύθητα κέρδη.

Παραχώρηση του δημόσιου πλούτου. Νερό, γη, παραλίες, δάση, επιχειρήσεις, όπως η «ΛΑΡΚΟ», στο μεγάλο κεφάλαιο. Όλα αυτά είναι το «ελκυστικό» επενδυτικό περιβάλλον που επικαλέστηκε ο Πρωθυπουργός και στον Καναδά. Επικαλέστηκε, επίσης, την τακτοποίηση των οικονομικών. Τακτοποίηση είναι ο κατώτατος μισθός να είναι όσο το 2012, ενώ η αγοραστική δύναμη να έχει μειωθεί έως 40%, οι συντάξεις να είναι πείνας, οι δανειολήπτες έρμαια των κρατικών πόρων που αρπάζουν το βιος τους, η ασύλληπτη διάσταση στην προσωρινότητα της δουλειάς, η ουσιαστική κατάργηση του δικαιώματος της απεργίας, η καταστολή των εργατικών λαϊκών αγώνων με τους νόμους Χατζηδάκη - Γεωργιάδη, η κατάργηση του οκταώρου ως προσαρμογή όλων αυτών σε αποφάσεις και οδηγίες της Ευρωπαϊκής Ένωσης, των απαιτήσεων των επιχειρηματικών ομίλων.

Η μομφή, λοιπόν, του ΚΚΕ προς την Κυβέρνηση της Νέας Δημοκρατίας είναι δεδομένη, είναι διαρκής, για όλα τα προβλήματα που συσσωρεύονται στις πλάτες του λαού. Αυτή τη μομφή την εκφράζουμε στη Βουλή με την καταψήφιση των αντιλαϊκών νομοσχεδίων, αλλά κυρίως στον καθημερινό αγώνα ενάντια στην αντιλαϊκή πολιτική.

Αυτή η μομφή αφορά και τα άλλα κόμματα που στηρίζουν το σημερινό σάπιο σύστημα και το κράτος τους, τις οδηγίες της Ευρωπαϊκής Ένωσης. Μομφή στον ΣΥΡΙΖΑ για τα έργα και τις ημέρες του, το τρίτο μνημόνιο, τον νόμο Αχτσιόγλου - Βρούτση για τον κατώτερο μισθό, τα επιπλέον εμπόδια στο δικαίωμα της απεργίας με θέσπιση του 50 συν 1 για νόμιμη απόφαση, τον νόμο Κατρούγκαλου, που έκοψε συντάξεις και ασφαλιστικές παροχές, την εισαγωγή της ενέργειας στο Χρηματιστήριο Ενέργειας, του εμπορίου ρύπων, το κλείσιμο των λιγνιτικών μονάδων, που οδήγησε στην έκρηξη των τιμολογίων του ρεύματος, την παράδοση των κόκκινων δανείων στα funds και την ποινικοποίηση του αγώνα και της αλληλεγγύης ενάντια στους πλειστηριασμούς.

Εκτός αυτών, και ως Αντιπολίτευση ο ΣΥΡΙΖΑ ψήφισε όλα τα κρίσιμα νομοσχέδια -πάνω από το 50%- που φέρνει η Νέα Δημοκρατία, επιλογές των επιχειρηματικών ομίλων και οδηγίες της Ευρωπαϊκής Ένωσης. Αυτό είναι απόδειξη της κοινής στρατηγικής σας.

Μομφή στο ΠΑΣΟΚ, που όλα αυτά τα χρόνια στήριξε την πολιτική της Κυβέρνησης Μητσοτάκη και μάλιστα σε κρίσιμα ζητήματα, όπως στην αναθεώρηση του άρθρου 16, παρά την αρνητική ψήφο στο νομοσχέδιο. Έχει ψηφίσει πάνω από το 70% των νομοσχεδίων της Κυβέρνησης της Νέας Δημοκρατίας και έχει συνδιαμορφώσει το πλαίσιο της απελευθέρωσης των σιδηροδρομικών συγκοινωνιών. Έβγαζε λάδι την Ευρωπαϊκή Ένωση. Την παρουσίαζε ως θεματοφύλακα της ασφάλειας των σιδηροδρομικών συγκοινωνιών, πολιτική που δημιούργησε το έδαφος για το έγκλημα των Τεμπών.

Η πραγματική μομφή του λαού χρειάζεται να είναι βροντερή και σε συμμετοχή στους αγώνες και με την ψήφο του στις ευρωεκλογές. Πρέπει να καταδικαστούν πλέον τα κόμματα της συμπολιτευόμενης Αντιπολίτευσης, του ΣΥΡΙΖΑ και του ΠΑΣΟΚ, που υπερψηφίζουν πάνω από τα μισά νομοσχέδια της Νέας Δημοκρατίας, ιδιαίτερα αυτά που αποτελούν ευρωπαϊκές οδηγίες, που συμφώνησαν με την επιστολική ψήφο και εκ των υστέρων ανακαλύπτουν ότι κινδυνεύει το αδιάβλητο των εκλογών, με αφορμή και τη διαρροή προσωπικών δεδομένων των εκτός Ελλάδος ψηφοφόρων, το «Μισέλ-gate».

Μόνο με την ισχυροποίηση του ΚΚΕ μπορεί να εκφραστεί η δυσαρέσκεια και η αντίθεση στην Ευρωπαϊκή Ένωση των λόμπι, στην πολιτική που σαρώνει δικαιώματα, που βάζει σε κίνδυνο τις ζωές μας. Είναι το μόνο κόμμα που δεν έχει καμμία δέσμευση απέναντι στο κεφάλαιο, στους επιχειρηματικούς ομίλους, στις ιμπεριαλιστικές ενώσεις και συμμαχίες, όπως έχετε όλοι εσείς. Υπερασπίζεται σταθερά τα εργατικά λαϊκά συμφέροντα και δικαιώματα σε όλες τις συνθήκες. Στηρίζει τους εργατικούς λαϊκούς αγώνες και διεκδικήσεις. Ο λαός μπορεί να γίνει το ισχυρό αντίπαλο δέος στη βαρβαρότητα, στη σήψη και την αντιλαϊκή πολιτική με ένα ΚΚΕ πιο δυνατό.

Ψηφίζουμε υπέρ της πρότασης δυσπιστίας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Μπαρτζώκας έχει τον λόγο και αμέσως μετά η κ. Αθανασίου.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Αξιότιμες κυρίες Υπουργοί και κύριε Υπουργέ, αγαπητές και αγαπητοί συνάδελφοι, τις τελευταίες μέρες ζούμε μια πρωτοφανή προσπάθεια διαστρέβλωσης της ίδιας της πραγματικότητας, μια πρωτόγνωρη και απέλπιδα προσπάθεια συνωμοσιολογίας, ανάφλεξης και ανάδειξης όλων των ειδών θεωριών, εντελώς εκτός λογικής.

Φυσικά τα τελευταία χρόνια έχουμε συνηθίσει να μιλάμε για fake news, ένα φαινόμενο που συνιστά δυστυχώς σύγχρονη μάστιγα. Όμως αυτό που συμβαίνει αυτή τη φορά ξεπερνά ακόμα και τη συνηθισμένη πρακτική των fake news ή αυτό που παλιότερα ήταν γνωστό ως «λάσπη στον ανεμιστήρα». Είναι μια άνευ προηγουμένου επίθεση στους ίδιους τους θεσμούς της πατρίδας μας. Γιατί αυτό που δεν αντιλαμβάνονται οι περισσότεροι από όσους στηρίζουν όλο αυτόν τον παραλογισμό είναι ότι δεν πλήττεται η Νέα Δημοκρατία, δεν πλήττεται η Κυβέρνηση ούτε ο Πρωθυπουργός Κυριάκος Μητσοτάκης, γιατί μάλλον αυτή ήταν η επιδίωξή σας. Ωστόσο, ο μόνος που μπορεί να πληγωθεί και τελικά πλήττεται, δυστυχώς, είναι η χώρα μας, είναι το κύρος της Ελλάδας στο εξωτερικό και είναι όλοι οι Έλληνες πολίτες.

Όταν ακούμε δηλώσεις για ανάγκη διεξαγωγής, για παράδειγμα, εκλογών παρουσία διεθνών παρατηρητών, μόνο η Ελληνική Δημοκρατία πληγώνεται και κανένας άλλος. Επιπλέον, προσβάλλονται με αυτές τις κατηγορίες και όλοι οι δικαστές, οι δικηγόροι, όλοι οι παράγοντες που διασφαλίζουν το αδιάβλητο της εκλογικής διαδικασίας στη χώρα μας, για το οποίο, εξάλλου, ουδέποτε έχει υπάρξει αμφιβολία.

Και έρχομαι στο αντικείμενο της σημερινής πρότασης δυσπιστίας, μια πρόταση που δεν έχει ούτε σαφές αντικείμενο ούτε σαφή κατεύθυνση. Αναφέρεται σε πλειάδα θεμάτων εντελώς ασύνδετων μεταξύ τους, ενώ καταλήγει στην εξής πρόταση: «Η Ελλάδα μοιάζει όλο και λιγότερο με μια σύγχρονη ευρωπαϊκή χώρα, καθώς η Κυβέρνηση αδυνατεί να διασφαλίσει στους πολίτες αξιοπρεπές εισόδημα, τη στοιχειώδη ασφάλεια και τα διαχρονικά κεκτημένα του κοινωνικού κράτους».

Είναι όμως πράγματι έτσι; Μοιάζει η Ελλάδα όλο και λιγότερο με ευρωπαϊκή χώρα; Ας θυμηθούμε, λοιπόν, μερικά μόνο από τα επιτεύγματα, από αυτά που έχουμε πετύχει μαζί με τον ελληνικό λαό τα τελευταία χρόνια.

Σύμφωνα με τη EUROSTAT, η Ελλάδα είχε την τρίτη μεγαλύτερη αύξηση του ΑΕΠ στο πρώτο τρίμηνο του 2023. Η Ελλάδα πέτυχε τη μεγαλύτερη βελτίωση στον δείκτη ψηφιακής ωριμότητας μεταξύ των χωρών της Ευρωπαϊκής Ένωσης για το διάστημα 2018 - 2023. Εκτός όλων αυτών, η χώρα μας αναβαθμίστηκε για πρώτη φορά μετά το 2010 από μεγάλους οίκους αξιολόγησης και επανήλθε σε καθεστώς επενδυτικής βαθμίδας. Και βεβαίως, η Ελλάδα για πρώτη φορά και πάλι από το 2010 ανεβαίνει πέντε θέσεις στον δείκτη της ποιότητας της δημοκρατίας.

Επίσης, η χώρα μας διαθέτει με νόμο αυτής της Κυβέρνησης την Εθνική Αρχή Διαφάνειας, η οποία αντιμετωπίζει καταγγελίες διαφθοράς του δημόσιου τομέα. Πραγματοποιούνται διαρκώς μεταρρυθμιστικές παρεμβάσεις σε σχέση με το κράτος δικαίου, γεγονός που έχει βοηθήσει τη συνολική εικόνα της χώρας μας σε αυτόν τον τομέα, όπως έχει αποδεχθεί και ο ΟΟΣΑ σε εκθέσεις του αλλά και η Ευρωπαϊκή Επιτροπή στους δείκτες αποτελεσματικότητας της δικαιοσύνης. Στο επίπεδο της πολυφωνίας, τα τελευταία χρόνια έχει αυξηθεί δραστικά ο αριθμός των έντυπων και ηλεκτρονικών μέσων που λειτουργούν στην Ελλάδα, απόδειξη του ευνοϊκού κλίματος που υπάρχει.

Και φυσικά, στον αντίποδα δεν μπορούμε να ξεχάσουμε ότι σύμφωνα με πρόσφατες παραδοχές των κορυφαίων στελεχών της Αξιωματικής Αντιπολίτευσης η διακυβέρνηση του ΣΥΡΙΖΑ είχε δημιουργήσει ένα «παραϋπουργείο δικαιοσύνης» και είχε επιχειρήσει να δημιουργήσει δικαστικές υποθέσεις κατά πολιτικών αντιπάλων της. Όλα αυτά βέβαια, όπως όλοι μας γνωρίζουμε, κατέπεσαν πανηγυρικά. Όσο για το επιχείρημα που καταγράφεται στην πρόταση δυσπιστίας ότι η Κυβέρνηση δεν διασφαλίζει στους πολίτες αξιοπρεπές εισόδημα, η απάντηση είναι περισσότερο από προφανής, ότι είναι η μοναδική κυβέρνηση των τελευταίων χρόνων που προχωρά σε αύξηση του βασικού μισθού με την τελευταία αύξηση να επίκειται σε λίγες μόλις μέρες.

Μάλιστα, κανονικά, εάν δεν συζητούσαμε σήμερα και τις επόμενες μέρες την πρόταση δυσπιστίας, η αύξηση του κατώτατου μισθού θα ήταν αντικείμενο του αυριανού Υπουργικού Συμβουλίου.

Έγινε επίσης αναφορά και στο πρόβλημα της ακρίβειας που ταλαιπωρεί -είναι αλήθεια- την ελληνική κοινωνία. Και πάλι, όμως, ξεχνάμε τα πολλαπλά βήματα που έχουν γίνει από την παρούσα Κυβέρνηση για να μειωθεί η ένταση της ακρίβειας, με αύξηση των μισθών, με αύξηση των συντάξεων, με επιστροφή του ειδικού φόρου κατανάλωσης στο αγροτικό πετρέλαιο, με υψηλότατα πρόστιμα σε υποθέσεις αισχροκέρδειας, με πλαφόν σε ειδικά προϊόντα, όπως το βρεφικό γάλα και άλλα πολλά μέτρα.

Όμως, κατά την άποψή μου, η πιο ανησυχητική, η πιο τρομακτική προσπάθεια χειραγώγησης της κοινής γνώμης και κυρίως πολιτικής εκμετάλλευσης, αφορά στο τραγικό δυστύχημα των Τεμπών. Υιοθετήθηκε, δυστυχώς, σήμερα και τις τελευταίες μέρες από μέρους της Αντιπολίτευσης, η θεωρία ότι δήθεν η Κυβέρνηση παρενέβη στις συνομιλίες που δόθηκαν στη δημοσιότητα το μοιραίο βράδυ. Κι όλα αυτά, με βάση ένα πρόσφατο δημοσίευμα, που παραδόξως δεν αποκάλυψε τίποτα. Τίποτα που δεν ξέραμε ήδη. Απλώς έφερε ένα ηχηρό τρομακτικό τίτλο, ενώ ήδη η δικαιοσύνη έχει στα χέρια της όλους τους πραγματικούς διαλόγους κι ενώ κυρίως δεν προκύπτει κανένας απολύτως λόγος για την Κυβέρνηση να προβεί σε μια τέτοια πράξη.

Ακούσαμε σήμερα για σκάνδαλα, ακούσαμε για διαφθορά, ακούσαμε για ατιμωρησία. Και εδώ φυσικά προκύπτει το ερώτημα, υπάρχει κάποιος που πραγματικά αμφισβητεί την υπέρτατη αρχή, την ανεξάρτητη ελληνική δικαιοσύνη; Όλη αυτή η παραφροσύνη συγκρούεται δομικά με την αδιαμφισβήτητη παραδοχή ότι η Ελλάδα είναι ένα δημοκρατικό σύγχρονο κράτος δικαίου, όπου οι θεσμοί λειτουργούν όπως πρέπει και η δικαιοσύνη είναι η κορωνίδα του πολιτεύματος μας.

Ας δείξουμε, λοιπόν, για άλλη μια φορά εμπιστοσύνη στη δικαιοσύνη, εμπιστοσύνη στους δικαστικούς λειτουργούς μας, που έχουν στα χέρια τους ένα δύσκολο και πολύ σοβαρό έργο. Και ειδικά για την τραγωδία των Τεμπών, όλοι θέλουμε να αποδοθεί δικαιοσύνη και να είστε βέβαιοι ότι θα αποδοθεί. Και ας μην παρασυρόμαστε από υποθέσεις και σενάρια που δεν ανταποκρίνονται στην πραγματικότητα.

Είναι, λοιπόν, εύκολο να δημιουργούνται εντυπώσεις. Είναι εύκολο να κινητοποιούμε το συναίσθημα των πολιτών, με βάση τον φόβο και την παραπληροφόρηση. Όλες αυτές τις πρακτικές όμως, διαχρονικά είναι η υπέρτατη απόδειξη της ένδειας επιχειρημάτων, της ένδειας και της απουσίας πραγματικού πολιτικού λόγου. Όταν η πολιτική, λοιπόν, υπολείπεται, τη θέση της παίρνει ο εντυπωσιασμός.

Βεβαίως αυτό που παραβλέπουν όσοι ελπίζουν στον εντυπωσιασμό, είναι ότι ο ελληνικός λαός είναι πιο ώριμος από ποτέ. Ωρίμασε τις τελευταίες δεκαετίες υπό εξαιρετικά δύσκολες συνθήκες και δεν επηρεάζεται ούτε από τρομακτικούς τίτλους ούτε από ανυπόστατες κατηγορίες. Ας μην υποτιμάμε λοιπόν, τον σοφό ελληνικό λαό. Ο τελευταίος λόγος είναι πάντοτε δικός του. Και αυτή τη φορά είμαι βέβαιος ότι το μήνυμα που θα στείλει, θα είναι πιο δυνατό από ποτέ τόσο εδώ μέσα με την καταψήφιση της πρότασης δυσπιστίας όσο και εκεί έξω στην κοινωνία. Είμαι σίγουρος ότι ο ελληνικός λαός θα αντισταθεί στην εύκολη και άκριτη αποκαθήλωση των πάντων, τις ανύπαρκτες συνωμοσιολογίες και θα προστατέψει τις δημοκρατικές βάσεις της κοινωνίας μας. Θα δείξει πίστη στη δικαιοσύνη και σε όλους τους θεσμούς της δημοκρατίας. Και έτσι για άλλη μια φορά θα βγει πιο δυνατός. Θα αναγνωρίσει τα βήματα και τις προσπάθειες που έχουν γίνει μέχρι σήμερα και όλοι μαζί θα προχωρήσουμε μπροστά σε ένα καλύτερο αύριο για όλους μας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Αθανασίου και αμέσως μετά ο κ. Μπαραλιάκος. Θα ακολουθήσει η κ. Πέρκα, Δημητροκάλης, Ρούντας και Κατσιβαρδάς.

Ορίστε, κυρία Αθανασίου, έχετε τον λόγο.

**ΜΑΡΙΑ ΑΘΑΝΑΣΙΟΥ:** Κύριε Πρόεδρε, κύριοι συνάδελφοι, η Νέα Δημοκρατία, το ΠΑΣΟΚ και ο ΣΥΡΙΖΑ πάλι πρωταγωνιστούν στο θέατρο του παραλόγου με αυτή την πρόταση δυσπιστίας, η οποία θα συσπειρώσει την Κοινοβουλευτική Ομάδα μιας Κυβέρνησης που καταρρέει από τα λάθη της και όχι μόνο τη συσπειρώνει, αλλά η Νέα Δημοκρατία κερδίζει και έξι μήνες ανενόχλητης παραμονής στην εξουσία, αφού δεν θα μπορεί να γίνει ξανά πρόταση δυσπιστίας για τα μνημόνια της επαίσχυντης Συμφωνίας των Πρεσπών για την εκχώρηση κυριαρχικών δικαιωμάτων στο Αιγαίο.

Η Ελληνική Λύση είχε καταθέσει πρόταση δυσπιστίας στο νομοσχέδιο για τον γάμο των ομοφυλοφίλων πριν δύο μήνες. Τότε λοιπόν, ο κ. Ανδρουλάκης αν ήθελε πραγματικά, είχε τη δυνατότητα να το κάνει αφού πενήντα ένας Βουλευτές της Κυβέρνησης δεν το στήριξαν. Τώρα μάλλον, δεν θέλει να ρίξει την Κυβέρνηση, αλλά να τη στηρίξει. Και είναι προφανές, αφού ψηφίζει το 80% των νομοσχεδίων της Νέας Δημοκρατίας.

Η Ελληνική Λύση μίλησε πρώτη για την έκρηξη λόγω εύφλεκτου υλικού, μίλησε για το ξυλόλιο. Πρώτη κατέθεσε αίτημα εξεταστικής. Πού ήταν τότε η ευαισθησία, κύριοι; Η Ελληνική Λύση ζήτησε έλεγχο του λογισμικού της «SINGULAR LOGIC» από ανεξάρτητους πραγματογνώμονες. Πού ήταν τότε ο κ. Ανδρουλάκης;

Πώς τολμά η Κυβέρνηση να μας χαρακτηρίζει εκτός συνταγματικού τόξου, όταν αυτή ίδια φιμώνει κάθε διαφορετική άποψη, όταν διασύρει τη χώρα και την κατατάσσει σε ντροπιαστικές θέσεις στην ελευθερία του Τύπου; Όταν παρεμποδίζει το έργο της δικαιοσύνης, χειραγωγώντας την, αφού ο φάκελος της δικογραφίας του εγκλήματος των Τεμπών είχε αλλάξει τρία χέρια;

Είναι μια κυβέρνηση που επιχειρεί να παρακολουθήσει απόρρητες ιδιωτικές επικοινωνίες, που παραβιάζει απόρρητα προσωπικά δεδομένα και διασπείρει ηλεκτρονικές διευθύνσεις για μικροκομματικούς σκοπούς, που θέτει σε επεξεργασία και κυκλοφορεί απευθείας από το Υπουργείο Εσωτερικών τα προσωπικά αυτά δεδομένα σαν να πρόκειται για τον χειρότερο χάκερ, που ωθεί το Ευρωκοινοβούλιο να σας καλέσει να αφήσετε τις αρχές να κάνουν τη δουλειά τους, λες και απευθύνονται σε κυβέρνηση τριτοκοσμικού κράτους η οποία δεν έχει γεύση δημοκρατίας, που παραβιάζει το κράτος δικαίου το οποίο αποτελεί την κατ’ εξοχήν εγγύηση της δημοκρατίας, που κάνει την πατρίδα μας να σέβεται ολοένα και πιο λίγο τους κανόνες του κράτους δικαίου, που ωθεί τους συγγενείς των θυμάτων να καταφεύγουν για δικαιοσύνη στους ευρωπαϊκούς θεσμούς, διότι είναι βέβαιο ότι οι εγχώριοι θεσμοί δεν θα τους ακούσουν καν, που θεωρεί το Ενωσιακό Δίκαιο ότι λειτουργεί κατά παραγγελία της άλλοτε να υπερέχει του Ελληνικού Συντάγματος, όπως στον πρόσφατο νόμο περί ιδιωτικών πανεπιστημίων, ενώ άλλοτε να παρουσιάζεται αντιθέτως, δηλαδή άκαμπτος, όπως εν προκειμένω ο νόμος περί ευθύνης Υπουργών. Η Κυβέρνηση, λοιπόν, που κάνει όλα αυτά κινείται εντός του δημοκρατικού τόξου;

Η Ευρωπαία Εισαγγελέας καταγγέλλει ευθεία παρεμπόδιση της διαλεύκανσης της υπόθεσης του εγκλήματος των Τεμπών. Τότε, λοιπόν, το δημοκρατικό τόξο αποδεικνύεται ότι δεν είναι καθόλου δημοκρατικό, αλλά σφετερίζεται τον χαρακτηρισμό και παραπλανά τους πολίτες. Το μπάζωμα δεν έχει να κάνει μόνο με το μαρτυρικό πρανές των Τεμπών, αλλά είναι μπάζωμα του έργου της δικαιοσύνης, είναι μπάζωμα θεσμών εγχώριων και ευρωπαϊκών. Αλλά κυρίως είναι μπάζωμα συνειδήσεων και ελευθερίας.

Η ευρωπαϊκή εισαγγελική αρχή διεμήνυσε ότι υφίσταται άμεση αιτιώδης συνάφεια της μη ολοκλήρωσης της 717 σύμβασης με το ατύχημα. Αν λειτουργούσε είτε η τηλεδιοίκηση είτε έστω και μόνο η σηματοδότηση, τότε θα είχε αποφευχθεί το ατύχημα. Πόσο μάλλον αν λειτουργούσε και το δευτεροβάθμιο κέντρο ελέγχου των εγκαταστάσεων της οδού Καρόλου, έστω το ένα από τα τρία, όχι και τα τρία συνδυαστικά. Παρ’ όλα αυτά η Κυβέρνηση επιμένει να επιρρίπτει ευθύνη μόνο στον ανθρώπινο παράγοντα, στο ανθρώπινο λάθος του σταθμάρχη, ενώ η τηλεδιοίκηση και η σηματοδότηση έχουν ως προορισμό το να αποτρέψουν τις ολέθριες συνέπειες του ανθρώπινου λάθους. Εδώ, λοιπόν, είναι και οι ευθύνες της Κυβέρνησης.

Μάλιστα υπήρχαν κονδύλια για τη σήμανση και την τηλεδιοίκηση. Πού πήγαν αυτά τα κονδύλια; Πού απορροφήθηκαν; Γιατί δόθηκαν εκατομμύρια ευρώ στο μπάζωμα; Με εντολές ποιου; Και μετά μας μιλάτε εδώ για μικροκομματισμούς, αλλά δεν απαντάτε σε ερωτήματα. Αποδείχτηκε ότι η εγκατάσταση της τηλεδιοίκησης χρειάστηκε μόνο τέσσερις μήνες και πολύ λιγότερα κονδύλια από αυτά τα οποία χρησιμοποιήθηκαν για το μπάζωμα.

Κύριοι, θα πρέπει να ενεργοποιηθεί η άρση της ασυλίας των εμπλεκομένων και να εξεταστεί η ευθύνη και η ανεπάρκειά τους. Η επιμονή σας μόνο στο ανθρώπινο λάθος και η μη επίρριψη ευθυνών στην Κυβέρνηση λόγω απουσίας ηλεκτρονικών συστημάτων ασφαλείας συνιστά υποτίμηση της νοημοσύνης μας και ελαφρυντικό για τους Υπουργούς και τις ευθύνες τους.

Η πρόταση δυσπιστίας έχει να κάνει με τη συνεχή, σκόπιμη, μεθοδευμένη διαστρέβλωση εκ μέρους της Κυβέρνησης δημοκρατικών ορισμών και εννοιών, οι οποίες συνιστούν και την απαρχή της δημοκρατικής ουσίας. Η πολυφωνία βαφτίζεται ως αναρχία, η διαφωνία ως αντιεπιστημονικότητα και η ελεύθερη έκφραση ιδεών και απόψεων ως επικίνδυνη για τη συνταγματική υπόσταση της χώρας και δήθεν αντίθετη με τις επιταγές του Συντάγματος.

Για την Ελληνική Λύση η πρόταση δυσπιστίας αντανακλά την εντονότατη διαμαρτυρία των πολιτών ενάντια στην παρούσα Κυβέρνηση τους οποίους εμείς ως κόμμα εκφράζουμε.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για τον χρόνο.

Τον λόγο έχει τώρα ο κ. Μπαραλιάκος και αμέσως μετά η κ. Πέρκα.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Ευχαριστώ πολύ, κύριε Πρόεδρε.

Κύριοι Υφυπουργοί, κυρίες και κύριοι συνάδελφοι, η κατατεθείσα πρόταση δυσπιστίας κατά της Κυβέρνησης της Νέας Δημοκρατίας από μια ετερόκλητη Αντιπολίτευση σκιαγραφεί με τον πλέον εναργή τρόπο το πολιτικό αδιέξοδο και την πολιτική αφάνεια στο οποίο έχουν περιέλθει οι εμπνευστές της.

Με αφορμή ένα πρωτοσέλιδο το οποίο δεν κομίζει τίποτα καινούργιο, αφού όλα όσα περιγράφονται είναι ήδη εδώ και έναν χρόνο γνωστά τόσο στις αρχές της ελληνικής δικαιοσύνης όσο και στην κοινή γνώμη, ΠΑΣΟΚ και ΣΥΡΙΖΑ συνυπέγραψαν το σενάριο ενός πολιτικού θεατρινισμού εντυπώσεων.

Σόου και κοκορομαχία, έτσι χαρακτήρισε ο Πρόεδρος του ΣΥΡΙΖΑ την τριήμερη συζήτηση στη Βουλή επί της πρότασης δυσπιστίας κατά της Κυβέρνησης, που ο ίδιος συνυπέγραψε. Είναι αμετανόητοι δηλαδή, κυνικοί λαϊκιστές.

Κυρίες και κύριοι συνάδελφοι, όμως η αλήθεια είναι ότι αυτή η Κυβέρνηση, η Κυβέρνηση της Νέας Δημοκρατίας, επιθυμεί όσο τίποτε άλλο να χυθεί άπλετο το φως της δικαιοσύνης και να φωτίσει όλες τις πτυχές και τους υπαίτιους του τραγικού δυστυχήματος στα Τέμπη. Αυτή την αλήθεια θα υπερασπιζόμαστε πάντοτε με απροσμέτρητο σεβασμό απέναντι στους πενήντα επτά νεκρούς και στους γονείς που έχασαν τα παιδιά τους εκείνο το τραγικό βράδυ, επειδή δεν υπάρχει μεγαλύτερος ανθρώπινος πόνος από το να χάσει ένας γονιός το παιδί του τόσο πρόωρα και τόσο αναπάντεχα.

Και όμως, κυρίες και κύριοι συνάδελφοι, αυτό τον ανείπωτο πόνο ορισμένοι χωρίς πολιτική αιδώ έχουν αποδυθεί σε σπουδή να το εργαλειοποιήσουν για να αποκομίσουν πρόσκαιρα μικροκομματικά οφέλη εν όψει των εκλογών. Είναι αυτοί οι ίδιοι που εγκαλούν την Κυβέρνηση για συγκάλυψη που δεν έβρισκαν δικαστικές αίθουσες για την τραγωδία στο Μάτι, όταν οι συγγενείς εκείνων των θυμάτων ζητούν ακόμη δικαίωση για ό,τι έχει συμβεί. Μέσα σε έναν χρόνο η ελληνική δικαιοσύνη κινείται ταχύτατα για να ξεκινήσει η ακροαματική διαδικασία για να καταλογίσει τις ποινικές ευθύνες στους αληθινά υπαίτιους.

Κυρίες και κύριοι συνάδελφοι, οι Έλληνες πολίτες με ηχηρό τρόπο έδωσαν πρόσφατα ισχυρή εντολή στον Πρωθυπουργό Κυριάκο Μητσοτάκη να συνεχίσει με μεγαλύτερη ορμή το μεταρρυθμιστικό μας πρόγραμμα. Αυτή τη σχέση πολιτικής εμπιστοσύνης και ειλικρίνειας, που είναι θεμελιωμένη βαθιά στην ελληνική κοινωνία, είναι που εχθρεύεται περισσότερο από κάθε τι άλλο αυτή η ανίερη συμμαχία ετερόκλητων συμφερόντων που με αφορμή το τραγικό δυστύχημα προσπαθεί να αποσυντονίσει την κυβερνητική συνοχή και να αποσταθεροποιήσει τη χώρα.

Ξεδιπλώνεται μια ενορχηστρωμένη προσπάθεια, ώστε όλα όσα πετύχαμε αυτά τα τεσσεράμισι χρόνια διακυβέρνησης της χώρας να αμφισβητηθούν, διότι κατά βάθος επιθυμούν μία Ελλάδα φοβική και ουραγό των εξελίξεων, ενώ εμείς καταστήσαμε την πατρίδα μας από παρία της διεθνούς απομόνωσης σε πρωταγωνιστή των εξελίξεων με ισχυρό ρόλο στα ευρωπαϊκά και διεθνή τεκταινόμενα. Χτίζουμε μια πατρίδα που ακτινοβολεί με δυναμισμό, ό,τι δηλαδή δεν αντέχουν όσοι ευαγγελίζονται μοιρολατρικά και θέλουν να μας γυρίσουν σε ένα μίζερο και σκοτεινό εαυτό.

Κυρίες και κύριοι συνάδελφοι, η Κυβέρνηση της Νέας Δημοκρατίας έχει αποδείξει ότι ο μόνος αντίπαλος είναι τα προβλήματα της καθημερινότητας των πολιτών, ο μηνιαίος οικογενειακός προϋπολογισμός, η ισότιμη και αποτελεσματική πρόσβαση στη δημόσια υγεία, οι ίσες ευκαιρίες σε όλες τις εκπαιδευτικές βαθμίδες, η ασφάλεια των πολιτών και η θωράκιση των θεσμικών λειτουργιών του κράτους. Σε αυτή την πολιτική κονίστρα επιλέγουμε να δώσουμε τις μάχες μας και όχι στην αρένα κοκορομαχίας και άγρας εντυπώσεων που προσπαθεί να σύρει ανεπιτυχώς η Αντιπολίτευση την πολιτική ζωή του τόπου.

Έχουμε εμπιστοσύνη στην ελληνική δικαιοσύνη. Από την πρώτη στιγμή που δεχθήκαμε με τις καθαρές επιλογές. Όλα στο φως. Δεν χωρά καμμία έκπτωση σε αυτό και είναι αδιαπραγμάτευτη η βούλησή μας. Η ελληνική δικαιοσύνη έχει και θα έχει τον πρώτο και τον τελευταίο λόγο όπως ακριβώς αρμόζει στο κράτος δικαίου, το οποίο η Αντιπολίτευση επικαλείται αλά καρτ, άλλοτε για να δυσφημεί με ανεπαίσχυντα ψεύδη την πατρίδα μας και άλλοτε για να καλύπτει την πολιτική της ανεπάρκεια.

Κυρίες και κύριοι συνάδελφοι, η απάντηση που θα εξαχθεί από αυτή τη συζήτηση θα είναι σαφής. Δεν θα σας αφήσουμε να γυρίσετε τη χώρα μας πίσω. Η Κυβέρνηση είναι ισχυρή, προσανατολισμένη στο μεταρρυθμιστικό της έργο και η εμπιστοσύνη που αναλαμβάνει από τους Έλληνες πολίτες ειλικρινής και με γερά θεμέλια. Τη λαϊκή ετυμηγορία θα τη λάβετε σύντομα. Η εποχή του διχασμού έχει παρέλθει ανεπιστρεπτί και οι κήρυκες που επενδύουν στα ψεύδη και στο εμπόριο του πόνου και του φόβου θα βρεθούν στο περιθώριο της ιστορίας.

Η Νέα Δημοκρατία δεν φοβάται ούτε τον διάλογο στη Βουλή ούτε το διάλογο με την κοινωνία. Η πρόταση δυσπιστίας θα μετατραπεί σε μια συμπαγή και ηχηρή ψήφο εμπιστοσύνης προς την Κυβέρνηση της Νέας Δημοκρατίας και προς τον Πρωθυπουργό Κυριάκο Μητσοτάκη. Είμαστε εδώ, για να τιμήσουμε στο ακέραιο την αποστολή μας, να πράξουμε ό,τι απαιτείται, για να μη θρηνήσουμε ξανά την ίδια τραγωδία. Αυτό είναι το ιερό μας χρέος, το ιερό μας καθήκον.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Πέρκα και ακολουθεί ο κ. Ρούντας.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Αγαπητοί συνάδελφοι –ένας, δυο, τρεις, τέσσερις, πέντε, όσοι μείναμε τρεις η ώρα με αυτή τη διαδικασία-, ξεκινώ λέγοντας ότι η Νέα Αριστερά στηρίζει την πρόταση δυσπιστίας που κατέθεσε το ΠΑΣΟΚ. Επιτελούμε το καθήκον μας ως αξιόπιστη, σοβαρή Αντιπολίτευση. Επιλέγουμε να στεκόμαστε αταλάντευτα με την κοινωνία και να στηρίζουμε το αίτημά της, όπως έχει εκφραστεί με τις πάνω από τρία εκατομμύρια τριακόσιες τριάντα υπογραφές του ψηφίσματος, που ζητά διερεύνηση και απόδοση ευθυνών για την πρωτοφανή τραγωδία. Γι’ αυτό καταθέσαμε πρόταση νόμου, έτσι ώστε οι υπογραφές των πολιτών να πιάσουν τόπο και επίσης έχουμε καταθέσει και πρόταση προανακριτικής επιτροπής με τα νέα στοιχεία, ώστε να μπορούν να διερευνηθούν και ποινικές ευθύνες γι’ αυτές τις παρεμβάσεις και καλέσαμε τα υπόλοιπα κόμματα να τη στηρίξουν.

Έχουμε δεσμευτεί ως Νέα Αριστερά πως δεν θα επιτρέψουμε στην κυβέρνηση να προχωρήσει σε συγκάλυψη. Αυτό προσπαθήσαμε να κάνουμε στην εξεταστική επιτροπή, που συμμετείχα και προσωπικά. Και πιστεύω ότι, παρά το ότι λειτούργησε ως μια προσπάθεια συγκάλυψης, αφού η Πλειοψηφία απέκλεισε και κατασυκοφάντησε κρίσιμους μάρτυρες, εξέθεσε την υπόθεση εκκινώντας από βάθος τριάντα ετών και έκανε και πλήθος άλλων μεθοδεύσεων, εισφέραμε σημαντικά στοιχεία που μπορεί και οφείλει να διερευνήσει η δικαιοσύνη από εδώ και πέρα.

Σε ό,τι αφορά τις τελευταίες αποκαλύψεις για αλλοίωση συνομιλιών του μοιραίου σταθμάρχη που έγινε λίγες μόλις ώρες μετά το τραγικό δυστύχημα, ένα είναι το βασικό ερώτημα που οφείλει να απαντήσει η Κυβέρνηση: Ποιος μπήκε παράνομα στο σύστημα καταγραφών του ΟΣΕ τις πρώτες ώρες μετά το τραγικό συμβάν; Ποιοι πήραν το υλικό και έκαναν συρραφή συνομιλιών παραποιώντας τις τελικά; Αυτός μάλιστα που θα έπρεπε την επομένη των αποκαλύψεων να ζητήσει την απάντηση σε αυτό το ερώτημα είναι ο ίδιος ο Πρωθυπουργός, καθώς στο μονταρισμένο, παραποιημένο ηχητικό ντοκουμέντο αναφέρθηκε αμέσως μετά την τραγωδία ο ίδιος ο κ. Μητσοτάκης. Δεν έχουμε δει, όμως, καμμία απολύτως αντίδραση από τον κ. Μητσοτάκη.

Το γεγονός αυτό δημιουργεί μείζον πολιτικό και θεσμικό ζήτημα που κτυπάει στην καρδιά του κράτους δικαίου. Η αλήθεια είναι ότι έχουμε να κάνουμε με μία Κυβέρνηση ψευδόμενη κατ’ εξακολούθηση από το μοιραίο βράδυ της 28ης Φεβρουαρίου του 2023 μέχρι και σήμερα. Ο κ. Μητσοτάκης, ο κ. Καραμανλής και οι Βουλευτές της Πλειοψηφίας, όλοι προετοιμασμένοι, διαβασμένοι, πλήρως συντονισμένοι, επαναλαμβάνουν τα αφήγημα περί ανθρώπινου λάθους. Με αυτό το λάθος του σταθμάρχη περάσανε κάπως αναίμακτα τρεις μήνες στην εξεταστική επιτροπή, μια επιτροπή-ντροπή για το ελληνικό Κοινοβούλιο. Χρειάστηκαν επίσης επτακόσιες και πλέον σελίδες, για να περιγράψει η Νέα Δημοκρατία αυτό το ανθρώπινο λάθος στο πόρισμά της για το έγκλημα. Και με το ίδιο αφήγημα περί ανθρώπινου λάθους έρχεστε και σήμερα εδώ, Βουλευτές και Βουλεύτριες της Πλειοψηφίας, για να περάσει και αυτός ο σκόπελος της πρότασης δυσπιστίας να τελειώνουμε και με αυτό το θέμα.

Μόνο που το ψέμα έχει κοντά ποδάρια και είναι πλέον πολύς ο κόσμος που έχει καταλάβει. Θα αναφερθώ σε κάποια μόνο ψέματα της Κυβέρνησης για το έγκλημα των Τεμπών που έχουν αποδομηθεί με στοιχεία που έχουμε καταθέσει στην εξεταστική αλλά και στην προηγούμενη Ολομέλεια:

Ψέμα πρώτο. Ο μοιραίος σταθμάρχης μόνος υπαίτιος της τραγωδίας. Αλήθεια; Και ποιος ευθύνεται για την προδήλως παράνομη μετάταξή του, που ήταν πρώην αχθοφόρος χωρίς εμπειρία σε έναν τόσο κεντρικό σταθμό, αν όχι ο κ. Καραμανλής με την εκ των υστέρων υπουργική του απόφαση; Και βεβαίως η Νέα Δημοκρατία ξεχνάει να αναφερθεί ότι από την πρώτη θητεία της εγκαταλείφθηκαν σταδιακά όλες οι δικλίδες ασφαλείας από την πιο απλή στα πιο σύγχρονα συστήματα, δηλαδή και στη Λάρισα, το δευτεροβάθμιο κέντρο ελέγχου στην Καρόλου, το σύστημα ραδιοεπικοινωνίας GSMR. Αυτά είναι μόνο ορισμένες δικλίδες ασφαλείας, που έστω μία να λειτουργούσε, το μοιραίο βράδυ το δυστύχημα θα είχε αποφευχθεί.

Ψέμα δεύτερο. Καμμία συγκάλυψη στην υπόθεση του μπαζώματος. Θα μας πείτε ποιος έδωσε εντολή να απομακρυνθεί μέσα σε πέντε μόλις μέρες μεγάλος όγκος χωμάτων και στη συνέχεια να μπαζωθεί ο χώρος, με αποτέλεσμα να χαθούν πολύτιμα στοιχεία και βιολογικό υλικό των θυμάτων; Υπάρχει μια εντολή ορφανή που περιφέρεται. Αυτά θα πρέπει να τα απαντήστε κάποτε.

Ψέμα τρίτο. Ο κ. Καραμανλής έλαβε υπ’ όψη του τις προειδοποιήσεις για την οριακή κατάσταση σιδηροδρόμου. Εδώ δεν χρειάζεται να πω πολλά. Τα εξώδικα των μηχανοδηγών, οι επιστολές του προέδρου της επιτροπής ETCS κ. Χρήστου Κατσιούλη, του Διευθύνοντος Συμβούλου της «ΤΡΑΙΝΟΣΕ» κ. Τσαλίδη και του ίδιου του Προέδρου του ΟΣΕ κ. Σπηλιόπουλου και πολλές παρεμβάσεις κοινοβουλευτικές που είχαν γίνει με δική μου πρωτοβουλία, μερικές εκ των οποίων μιλούσαν για την κατάρρευση του σιδηρόδρομου, είχαν και αναφορά στα Τέμπη. Όλα αυτά πετάχτηκαν στον κάλαθο των αχρήστων και οι προαναφερόμενοι προφανώς αποκλείστηκαν από μάρτυρες.

Πολλά και ύποπτα ψέματα και με τη σύμβαση 717. Με λίγα λόγια. Δεν έχω χρόνο να αναλύσω. Τα είπα. Η σύμβαση 717 βάλτωσε -υπάρχουν και υπόνοιες- το 2020-2021. Είναι αποδεδειγμένο στοιχείο ότι τον Μάρτιο του 2020 ήταν 74% η πρόοδος και τον Φεβρουάριο του ’23 ήταν 77%. Μας είπε ο κ. Πέτσας 17. Ό,τι θέλουν λένε. Καταθέσαμε στοιχεία. Και μάλιστα, επειδή υπάρχουν στοιχεία, ήρθε το αφήγημα «ναι, ήταν όντως 74%, μόνο που δεν ήταν πραγματικό, ήταν 30% γιατί ξηλώθηκαν κάποια συστήματα». Και γιατί ξηλώθηκαν τα συστήματα και με ποια εντολή και με ποιο τίμημα; Γιατί το επέβαλε το πόρισμα της ΕΔΕ. Καταθέτουμε το πόρισμα της ΕΔΕ. Πουθενά δεν μιλάει για νέα αρχιτεκτονική. Και μετά λένε: «αργήσαμε, γιατί το πήγαμε και στο Ελεγκτικό Συνέδριο». Σοβαρά; Πάλι; Τους το επέστρεψε πίσω, γιατί δεν είχε ενημερωθεί. Και έρχεται η Αρχή Διαφάνειας, για να αποδείξει ότι πραγματικά είχαν κάνει λαθροχειρία.

Και εκείνη την ίδια εποχή γίνονται και κάτι περίεργα γεγονότα. Ένας πραγματογνώμονας που όρισε το ΤΕΕ να εξετάσει την κορυφαία εταιρεία στο είδος της, μετά από δώδεκα μήνες λέει ότι έχει άδικο ο κ. Κατσιούλης με αυτά που λέει. Τι είπε ο κ. Κατσιούλης; Ότι ήταν απαράδεκτο το ξήλωμα εγκαταστάσεων, οι οποίες λειτουργούσαν καλά και είχαν πληρωθεί με κονδύλια της Ευρωπαϊκής Ένωσης και επίσης κατήγγειλε κακή διαχείριση της σύμβασης και επισήμανε ότι η αποξήλωση των εγκαταστάσεων θα προξενούσε τεράστιες καθυστερήσεις. Είπε, λοιπόν, ο πραγματογνώμονας του ΤΕΕ ότι κακώς και προσλήφθηκε ως σύμβουλος στην «ΕΡΓΟΣΕ».

Την ίδια εποχή έχει γίνει και το εξής περίεργο. Ο κ. Καραμανλής με απόφασή του δίνει 2,8 εκατομμύρια συν 500.000 η «ΕΡΓΟΣΕ» στην εταιρεία, στην Κοινοπραξία, ενώ τελούσε υπό ειδική πρόσκληση, ένα βήμα πριν την έκπτωση.

Όποιος το ακούσει αυτό -κι ελπίζω ότι το ακούν οι δικαστικές αρχές- το ψάχνει. Και την ίδια περίοδο βέβαια παραιτείται και ο Γενικός Γραμματέας Μεταφορών κ. Σταθόπουλος προφανώς για να μην υπογράψει αυτές τις αποζημιώσεις. Και κάποιος κακοπροαίρετος βεβαίως -δεν λέω εγώ- μπορεί να σκεφθεί ότι υπήρξε αφανής διαπραγμάτευση με την ανάμειξη της «ΕΡΓΟΣΕ» και του Υπουργείου, να λύσει τα εσωτερικά προβλήματα της Κοινοπραξίας και η αποζημίωση των 3,3 εκατομμυρίων αποτελεί μέρος της όποιας συμφωνίας επετεύχθη. Αυτά να απαντήσετε.

Δυστυχώς η Κυβέρνηση έχει πολύ κακό προηγούμενο. Έχει καταστήσει εδώ και πέντε χρόνια κουρελόχαρτο το κράτος δικαίου. Κύριε Μητσοτάκη, το να είσαι κεντρώος, όπως θέλετε να τοποθετείτε την Κυβέρνησή σας στο τέταρτο κύμα εκσυγχρονισμού της Ελλάδας, δεν γίνεται με δηλώσεις ούτε με μεταγραφές. Τα πεπραγμένα της Κυβέρνησής σας δείχνουν ότι εφαρμόζετε στην πράξη πολιτικές βγαλμένες από ένα σκοτεινό παρελθόν της Δεξιάς. Να μη θυμίσουμε τις νόμιμες επισυνδέσεις, τις παρεμβάσεις στην ανεξαρτησία ανεξάρτητων αρχών, στο ψήφισμα-ράπισμα του Ευρωπαϊκού Κοινοβουλίου στη θέση «107» της Ελλάδας όσον αφορά στην ελευθερία του Τύπου. Είναι μεγάλη η λίστα. Ιδιωτικά πανεπιστήμια κόντρα στις προβλέψεις του Συντάγματος. Δεν μπορώ να μην αναφερθώ στη διαρροή από το Υπουργείο Εσωτερικών προσωπικών δεδομένων, ένα σκάνδαλο που αν είχε συμβεί σε οποιαδήποτε άλλη χώρα θα είχαμε αμέσως παραίτηση της κ. Κεραμέως. Σχεδόν κάθε πράξη, κάθε πολιτική, κάθε νομοθέτημα της Κυβέρνησης της Νέας Δημοκρατίας απομακρύνει την Ελλάδα από το κράτος δικαίου και πλήττει βάναυσα τη δημοκρατία μας. Δεν θα σας επιτρέψουμε, λοιπόν, να… (δεν ακούστηκε) αυτή την κυριαρχία και θα κάνουμε ό,τι μπορούμε μέσα και έξω από τη Βουλή. Συντασσόμαστε με το δίκιο, τη δημοκρατία και το κράτος δικαίου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Ρούντας από τη Νίκη, έχει τον λόγο. Και θα κλείσουμε με τον κ. Κατσιβαρδά.

Ελάτε, κύριε συνάδελφε.

**ΓΕΩΡΓΙΟΣ ΡΟΥΝΤΑΣ:** Κύριε Πρόεδρε, κυρίες Υπουργοί, κύριε Υπουργέ, κυρίες και κύριοι συνάδελφοι, συζητούμε σήμερα την πρόταση δυσπιστίας κατά της Κυβέρνησης Μητσοτάκη. Πρώτα, όμως, ας δούμε συνοπτικά ποια είναι η Κυβέρνηση Μητσοτάκη. Είναι η Κυβέρνηση της υποτέλειας η οποία ετοιμάζει υπόγεια τις «Πρέσπες του Αιγαίου» με εκχώρηση του Καστελόριζου και της ΑΟΖ στην Τουρκία και η οποία συγχρόνως στηρίζει έναν πόλεμο στην Ουκρανία παραδίδοντας ελληνικό πολεμικό υλικό ενώ όλη η Αντιπολίτευση και ο ελληνικός λαός είναι αντίθετοι. Μπορεί τυπικά και μόνο η Κυβέρνηση να ενημερώνει για τις κινήσεις της και αυτό μόνο και μόνο επειδή είναι υποχρεωμένη, όμως όσο κι αν σας εκθέτουμε την ξεκάθαρη καταδίκη και εναντίωση μας σε αυτή την τακτική της παραχώρησης ελληνικών οπλικών συστημάτων στην Ουκρανία εσείς αδιαφορείτε με τον χειρότερο τρόπο κάνοντας χρήση της δύναμης της Πλειοψηφίας. Να ξέρετε ότι η ίδια ιστορία σας έχει ήδη κρίνει. Έχετε αποκλειστικά ολόκληρη την πνευματική και την εθνική ευθύνη. Δεν είστε στη σωστή πλευρά της ιστορίας γιατί δεν στηρίζετε την ειρήνη και τη διπλωματία. Στηρίζετε τον πόλεμο.

Είστε η Κυβέρνηση η οποία παραβιάζει το ελληνικό Σύνταγμα και κάθε έννοια διαβουλευτικής δημοκρατίας με τον χειρότερο τρόπο κάνοντας χρήση ασαφών ρητορικών σχημάτων της πολιτικής ορθότητας. Έχετε παραβιάσει κάθε έννοια κοινοβουλευτισμού καθ’ ότι ο πρόεδρος του κόμματός σας και Πρωθυπουργός της χώρας εξανάγκασε τους Βουλευτές του σε έναν αδιανόητο κοινοβουλευτικό ευνουχισμό μέσω της αποχής καθώς και σε φροντιστήρια σκέψης και συνείδησης εξευτελίζοντας την βουλευτική σας αξιοπρέπεια όπως πρόσφατα αποδείχτηκε περίτρανα στο πρόσφατο νομοσχέδιο για τον ΛΟΑΤΚΙ γάμο.

Έχετε παραβιάσει τη διάκριση των εξουσιών και συγχρόνως περηφανεύεστε αλαζονικά δήθεν για την ποιότητα της δημοκρατίας. Προφανώς δεν έχετε καμμία επαφή με την πραγματικότητα. Είστε η Κυβέρνηση της ελλειμματικής δημοκρατίας, είστε η Κυβέρνηση της ψηφιακής δικτατορίας, της φίμωσης του ελεύθερου λόγου του διαδικτύου και της ελεύθερης έκφρασης των πολιτών. Είστε η Κυβέρνηση του «Predator» η οποία διαρρέει συγχρόνως παράνομα προσωπικά δεδομένα εκατοντάδων πολιτών για να τα χρησιμοποιήσει στον βωμό των εκλογών. Έχετε υπογράψει μνημόνια και έχετε επιφέρει την παρατεταμένη ακρίβεια και την ασυδοσία των τραπεζικών funds. Έχετε καταστρέψει την ύπαιθρο και έχετε διαλύσει την ελληνική οικογένεια. Επιβάλλετε με φασιστικό τρόπο υποχρεωτικότητες και αποστρέφεστε κάθε ελεύθερη φωνή, όπως την φωνή του αγέννητου παιδιού το οποίο δεν το αφήνετε καν να ζήσει και σας φωνάζει «αφήστε με να ζήσω».

Είστε η Κυβέρνηση του διπλού εγκλήματος των Τεμπών, των πενήντα επτά θανάτων και της παράνομης συγκάλυψης της αλήθειας την οποία από την πρώτη στιγμή προσπαθείτε να κουκουλώσετε με μονταζιέρες, με μπαζώματα και με τσιμέντωμα της σκηνής του εγκλήματος γιατί θέλετε να κρύψετε τις ποινικές και πολιτικές ευθύνες του Πρωθυπουργού και των επιτελών Υπουργών. Κάνατε μια παράνομη συγκάλυψη η οποία, όμως, ευτυχώς αναδείχθηκε με τη συγκλονιστική γενναιότητα από την κοινωνική αντιπολίτευση ενάμισι εκατομμυρίου πολιτών και από τις οικογένειες και τους συγγενείς των θυμάτων. Αυτή είναι η Κυβέρνησή σας.

Τι ουσιαστικό, λοιπόν, θα προσφέρει σε όλα τα παραπάνω η συζητούμενη τώρα πρόταση μομφής του κ. Ανδρουλάκη, αφού είναι μαθηματικά βέβαιο ότι η δικτατορία της κυβερνητικής πλειοψηφίας θα την απορρίψει; Βρισκόμαστε προφανώς μπροστά σε μία ακόμη παράσταση της κομματοκρατίας και ένα είναι βέβαιο: με την απόρριψη της πρότασης μομφής Ανδρουλάκη η Κυβέρνηση, δυστυχώς, θα συνεχίσει ένα επιπλέον ακόμη εξάμηνο την αντιδημοκρατική νεκροπολιτική της.

Εκτός από τα πενήντα επτά αγγελούδια που έχασαν τη ζωή τους με τραγικό τρόπο στα Τέμπη η Κυβέρνηση Μητσοτάκη δεν έχει αποκλείσει το ενδεχόμενο να στείλει Έλληνες καταδρομείς είτε ακόμα και απλούς στρατιώτες να χύσουν άδικα το αίμα τους στην Ουκρανία, πολεμώντας μάλιστα εναντίον ομόδοξων χριστιανών αντί να μεσολαβήσει για να σταματήσει τελείως ο πόλεμος. Ήδη χάσαμε άδικα ήρωες στο φιάσκο της Λιβύης για το οποίο ακόμη δεν έχουμε λάβει απαντήσεις. Είστε η Κυβέρνηση της υποχρεωτικότητας, της ρατσιστικής διάκρισης των Ελλήνων σε δύο κατηγορίες, της διαφθοράς και της αλαζονείας, της διάβρωσης της καρδιάς της κοινωνίας μετά την αντιχριστιανική θέσπιση του γάμου και της τεκνοθεσίας των ΛΟΑΤΚΙ μετά την υποβάθμιση της δημοκρατίας και του κράτους δικαίου.

Είστε η Κυβέρνηση η οποία καταδικάστηκε από το Ευρωκοινοβούλιο και η οποία, δυστυχώς, θα μπορέσει να συνεχίσει για τουλάχιστον έξι μήνες να θέτει εν αμφιβόλω την εδαφική ακεραιότητα και τα κυριαρχικά δικαιώματα της χώρας καθώς και να ξεπουλά την ιδιωτική και δημόσια περιουσία με πλειστηριασμούς των funds ή με απευθείας αναθέσεις. Τη στιγμή που διαπιστώνεται η ραγδαία μεταστροφή της κοινής γνώμης και η μείωση των εκλογικών ποσοστών της Νέας Δημοκρατίας η πρόταση της συστημικής Αντιπολίτευσης Ανδρουλάκη και Κασσελάκη είναι φανερό ότι αποσκοπεί στη βλάβη μόνο και μόνο της Νέας Δημοκρατίας, ώστε να μπορούν να τη διαδεχθούν εκείνοι. Εκείνοι οι οποίοι στήριξαν τις υποχρεωτικότητες που τα κόμματά τους ψήφισαν μαζί και συνεχίζουν την πολιτική του ξεπουλήματος της Μακεδονίας και της δημόσιας περιουσίας στους δανειστές του εξωτερικού, της κατάργησης της κυριαρχίας του εθνικού κράτους έναντι των ξένων δανειστών με τα μνημόνια και αυτών οι οποίοι θέλουν να αντικαταστήσουν τον πληθυσμό της Ελλάδος από τη λαθρομετανάστευση και τις άλλες πολιτικές της Ευρωπαϊκής Ένωσης, της παγκοσμιοποίησης και της τουρκικής απειλής.

Το Δημοκρατικό Πατριωτικό Κίνημα «Νίκη» προτείνει, αντί του φύλλου συκής που δίνουν Ανδρουλάκης και Κασσελάκης, τη γύμνια της αποτυχημένης Κυβέρνησης Μητσοτάκη να ψηφίσει σύσσωμη η Αντιπολίτευση μαζί με όποιον άλλο Βουλευτή θέλει τη σύσταση ειδικής κοινοβουλευτικής επιτροπής για τη διενέργεια προκαταρκτικής εξέτασης με την εντολή να διερευνήσει άμεσα τις ποινικές ευθύνες του τέως Υπουργού Συγκοινωνιών Κώστα Καραμανλή καθώς και άλλων Υπουργών του επιτελείου του Πρωθυπουργού για το διπλό έγκλημα των Τεμπών. Και φυσικά του ιδίου του Πρωθυπουργού. Δηλαδή, να μάθει ο ελληνικός λαός ποιοι είναι οι πραγματικά υπεύθυνοι για να τιμωρηθούν όχι μόνο αυτοί οι οποίοι ήταν υπεύθυνοι και είναι υπεύθυνοι για τον θάνατο πενήντα επτά ανθρώπων αλλά και για τις βαριές σωματικές βλάβες άλλων τριάντα δύο, αλλά και για όσους μετά το έγκλημα έστησαν μονταζιέρα και μηχανή συγκάλυψης των αληθινά υπευθύνων με σκοπό την αλλοίωση στοιχείων για τα πραγματικά αίτια και τους πραγματικούς ενόχους.

Πρέπει, επιτέλους, να μπει τέλος στην νεκροπολιτική της διαχρονικής κομματοκρατίας που παράγει θύματα στη Μάνδρα, στο Μάτι, στα Τέμπη, στους σεισμούς και στις πλημμύρες, στις πυρκαγιές και στους δρόμους, στην πολιτική που σκοτώνει τους φτωχούς για να γίνουν ακόμη πιο πλούσιοι οι εκλεκτοί επιχειρηματίες της εκάστοτε πολιτικής εξουσίας. Η Αντιπολίτευση μπορεί και οφείλει να διαφυλάξει το κοινοβουλευτικό εργαλείο της πρότασης μομφής για την περίπτωση που η Κυβέρνηση τολμήσει να ακρωτηριάσει την πατρίδα μας, ξεπουλώντας το Καστελόριζο και την ΑΟΖ στην Τουρκία με την Κύπρο στο έλεος της κατοχικής δύναμης και με τον χορό των πετρελαϊκών συμφερόντων πάνω από το πτώμα της Ελλάδας. Σε λίγο η Κυβέρνηση Μητσοτάκη δεν θα μπορέσει να σχηματίσει μετά τις ευρωεκλογές Κυβέρνηση με ποσοστά κάτω του 30%, αλλά ούτε θα μπορούν να κάνουν το ίδιο τόσο ο Ανδρουλάκης όσο και ο Κασσελάκης. Τότε να ξέρετε θα είναι η ώρα της Νίκης. Και αυτό δεν είναι ένας αφελής λόγος ή ένας κομπασμός. Θα είναι η στιγμή που οι άνθρωποι της Νίκης θα είναι οι μόνοι ικανοί να εμπιστευτούν το όραμα των Ελλήνων και να το τραβήξουν μπροστά. Και να είστε σίγουροι ότι, παρά τον αποκλεισμό μας από τα μέσα ενημέρωσης, ο ελληνικός λαός σιγά σιγά το πληροφορείται.

Τελειώνοντας, θα ήθελα να πω ότι είναι αυτονόητο ότι εφόσον τελικά ήρθε προς συζήτηση στη Βουλή πρόταση μομφής, οφείλουμε να τη στηρίξουμε και θα τη στηρίξουμε, ενημερώνοντας, όμως, τον ελληνικό λαό, όχι μόνο για το αλυσιτελές της πρότασης, αφού από την πρώτη στιγμή δεν έχει καμμία προοπτική επιτυχίας, αλλά κυρίως για το επιζήμιο αποτέλεσμά της.

Και θα είναι επιζήμιο γιατί, στην πραγματικότητα, η Κυβέρνηση θα μπορέσει, δυστυχώς, να απολαύσει ένα ακόμα εξάμηνο καταστροφικής διακυβέρνησης. Πρέπει η Κυβέρνηση αυτή να παραιτηθεί, γιατί είναι επικίνδυνη για την Ελλάδα και για τη δημοκρατία.

Αντίθετα με τα υπόλοιπα κόμματα, εμείς το Δημοκρατικό Πατριωτικό Κίνημα Νίκη, επιμένουμε να φωνάζουμε ότι αντί της πρότασης μομφής έπρεπε να προβλεφθεί πρωτίστως το κύριο αίτημα του ελληνικού λαού, δηλαδή να συσταθεί άμεσα ειδική κοινοβουλευτική επιτροπή για τη διενέργεια προκαταρκτικής εξέτασης σε βάρος των εμπλεκομένων πολιτικών προσώπων στο διπλό έγκλημα των Τεμπών.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κλείνουμε τη συζήτηση με τον κ. Κατσιβαρδά.

**ΧΑΡΑΛΑΜΠΟΣ ΚΑΤΣΙΒΑΡΔΑΣ:** Αξιότιμε κύριε Πρόεδρε, αξιότιμη κυρία Υπουργέ, αξιότιμε κύριε Υπουργέ, κυρίες και κύριοι συνάδελφοι, κατ’ αρχάς εγώ θα ξεκινήσω με το εξής, καθ’ ότι προ μίας εβδομάδος, όταν συμμετείχα ως ομιλητής κατόπιν κληρώσεως ως ανεξάρτητος Βουλευτής στο να διατυπώσω τη γνώμη μου αναφορικώς με το πόρισμα της εξεταστικής επιτροπής καθόσον αφορά το έγκλημα των Τεμπών, ξεκίνησα με τη φράση «ότι οι οιμωγές των ακρωτηριασμένων αποβιωσάντων και δη νέων, βρίσκονται ακόμη στο μυαλό μας και στη σκέψη μας. Και ότι όλοι εμείς οι πολίτες, κύπτουμε το γόνυ ευλαβικά και η μνήμη μας βρίσκεται προς τα πρόσωπα αυτά».

Αυτό είναι ένα ζήτημα, το οποίο είναι πανανθρώπινο, διότι η ανθρώπινη αξία είναι ένα διακύβευμα το οποίο κατοχυρώνεται ρητώς, πέραν και πάνω από ιδεολογίες, ιδεοληψίες, κόμματα και χρώματα. Βεβαίως, αυτή είναι η ηθική και η ανθρωποκεντρική, η διαχρονικά αναλλοίωτη, διάσταση μιας αντικειμενικής πραγματικότητας με την οποία ουδείς συμφωνεί. Βεβαίως, υπάρχει μια τραγική κατάσταση. Αναγνωρίζεται το ανθρώπινο λάθος. Όμως, δεν δικαιολογεί σε αυτή την αξιολογική στάθμιση, σε αυτή την διελκυστίνδα, δηλαδή, το γεγονός ότι υπήρχαν πενήντα επτά νεκροί.

Πέραν αυτής της απτής, της ψηλαφητής, πραγματικότητας, η δικαιοσύνη ήδη πλησίστια,επιλαμβάνεται προκειμένου να διερευνήσει ενδελεχώς, να θέσει τον δάκτυλον επί τον τύπον των ήλων -προεχόντως και κυρίως ο ειδικός εφέτης ανακριτής- ούτως ώστε να μην υπάρχει καμμία πτυχή μη φωτισμένη.

Εις τον αντίποδα, να εντοπιστούν τα αίτια του τραγικού αυτού δυστυχήματος και οι υπαίτιοι, συναίτιοι, εν γένει όλοι αυτοί οι οποίοι ενέχονται κατ’ ουσίαν με πράξεις και παραλείψεις, να αχθούν στην οδό της δικαιοσύνης.

Όλοι επομένως εμείς, με αίσθημα ευθύνης, αναμένουμε τη λειτουργικά ανεξάρτητη δικαιοσύνη να προβεί στις δέουσες ενέργειες. Βεβαίως, υπάρχει και η παρέμβαση της εισαγγελέως από την Ευρώπη, η οποία συνεισφέρει προς την έρευνα αυτήν, προς την θετική κατεύθυνση.

Σε επίρρωση όλων αυτών, υπάρχει μια υπόνοια ότι αν προκύψουν και ποινικές ευθύνες, υπάρχει ήδη το άρθρο 86 του Συντάγματος, ο νόμος περί των ποινικών ευθυνών των Υπουργών, ούτως ώστε η δικογραφία, δυνάμει των επίμαχων διατάξεων του Συντάγματος, να διαβιβαστεί αμελλητί στη Βουλή. Κατόπιν τούτου, να συγκροτηθεί προσηκόντως η επιτροπή, η οποία θα διενεργήσει προκαταρκτική εξέταση και από εκεί και πέρα να αποφανθεί περί ποινικής δίωξης και μετά ταύτα να επιληφθεί το ανώτατο ειδικό δικαστήριο.

Αυτές είναι οι διαδικασίες του αρκούντως ικανοποιητικού πλαισίου, υπαγμένου βεβαίως στη λειτουργική ανεξαρτησία της δικαιοσύνης, προκειμένου να απονεμηθεί ακριβοδίκαιη δικαιοσύνη.

Αυτά είναι εκείνα τα οποία είπα την προηγούμενη εβδομάδα. Τα επαναλαμβάνω και συντάσσομαι αναφανδόν προς την κατεύθυνση αυτή.

Και έρχομαι ευθύς αμέσως στο επίμαχο ζήτημα περί της επιτροπής δυσπιστίας. Η επιτροπή αυτή δυσπιστίας εμένα με βρίσκει αντίθετο. Και με βρίσκει αντίθετο για τον λόγο ότι παρατήρησα, μετά τεταμένης προσοχής, τα κόμματα της Αξιωματικής Αντιπολίτευσης και συλλήβδην της Αριστεράς να διαρρηγνύουν τα ιμάτιά τους και να επιχειρούν υπό τα δικά τους κομματικά οματογυάλια κατ’ ουσίαν να σφετεριστούν και να οικειοποιηθούν τον ανθρώπινο πόνο. Επιχείρησαν και αποπειράθηκαν μια μορφή διαστρέβλωσης του θεσμού, κατά την ταπεινή υποκειμενική νομική μου γνώμη. Δηλαδή, τι εννοώ; Κατά καταχρηστική επίκληση και προσφυγή στον θεσμό της επιτροπής δυσπιστίας. Και είναι -και αιτιολογώ- καταχρηστική διότι δεν πληροί τις τυπικές προϋποθέσεις του Συντάγματος, αλλά και του κοινοβουλευτικού κώδικα, υπό ποια έννοια; Είναι μια προδήλως νόμου αβάσιμη και παντάπασιν ουσία αβάσιμη πρόταση, διότι πάσχει αφ’ ενός, αοριστίας και εξ ετέρου, δεν περιέχει ακριβή και σαφή θεμελιωτικά στοιχεία, τα οποία συνοδεύονται με τα θέματα, βάσει των οποίων να υπάρχει μια ενάργεια, μια σαφήνεια.

Ποια είναι η δυσπιστία; Είναι η δυσπιστία κατά της Κυβερνήσεως, δηλαδή να αρθεί η εμπιστοσύνη στην Κυβέρνηση, η οποία έχει νωπή εντολή για ένα ζήτημα το οποίο το γε νυν έχον έχει επιληφθεί, ήδη, η δικαιοσύνη για την προηγούμενη τετραετία της παρούσης Κυβερνήσεως; Θεωρώ ότι αυτό είναι ένα θεσμικόν παράδοξο και νομίζω ότι δεν θα παραγάγει κανένα απολύτως αποτέλεσμα.

Εις τον αντίποδα, είναι μια παρελκυστική πρακτική η οποία κατατείνει στην χειραγώγηση της κοινής γνώμης, απευθύνεται αποκλειστικά και μόνο στο εκλογικό Σώμα, προκειμένου, ουσιαστικά, να μετατοπιστεί το κέντρο βάρους του δημοσίου λόγου σε φύρδην μίγδην ζητήματα, δηλαδή ζητήματα ασύνδετα και ετερόκλητα, αναιτιώδη με το κεντρικό αυτό ζήτημα –επαναλαμβάνω- τη στιγμή την οποία η ανεξάρτητα λειτουργικά δικαιοσύνη και όλοι συντασσόμαστε προς την κατεύθυνση αυτή, έχει αναλάβει και από την οποία προσδοκούμε να χυθεί άπλετο φως.

Άρα, εδώ, για να μην παρεξηγηθώ, αποσαφηνίζω: Ηθικά και νομικά, βεβαίως, προσδοκούμε, είμεθα δίπλα στους συγγενείς γι’ αυτή την εθνική τραγωδία. Βεβαίως, βδελύττομαι και αποκηρύττω εγώ ως ανεξάρτητος Βουλευτής την αντικειμενική ευθύνη και την αβελτηρία ή ακηδία του κράτους επί τόσα χρόνια.

Εδώ όμως στενά νομικά, δεν προσιδιάζει η συγκεκριμένη παντελώς αόριστη και πρόδηλα αβάσιμη αυτή επιτροπή δυσπιστίας, η οποία κατ’ ουσίαν επιχειρεί περισσότερο να συγχύσει και να συσκοτίσει την πραγματικότητα, παρά να διασαφηνιστεί την πραγματικότητα ή ουσιαστικά να συμβάλει περαιτέρω στην ενίσχυση και στη θωράκιση του κράτους δικαίου.

Για όλους αυτούς, λοιπόν, τους λόγους εγώ θα καταψηφίσω την πρόταση δυσπιστίας, η οποία ουσιαστικά δεν θα συμβάλει σε απολύτως τίποτα, τη στιγμή την οποία θεωρώ ότι η πατρίδα χρειάζεται μια ισχυρή Κυβέρνηση και συν τοις άλλοις ας εμπιστευτούμε την ανεξάρτητη δικαιοσύνη, από την οποία προσδοκούμε το μέγιστο αποτέλεσμα.

Σας ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 3.29΄ λύεται η συνεδρίαση για σήμερα, ημέρα Τετάρτη 27 Μαρτίου 2024 και ώρα 9.00΄, με αντικείμενο εργασιών του Σώματος, συνέχιση της συζήτησης επί της προτάσεως δυσπιστίας κατά της Κυβέρνησης, που υπέβαλαν οι Πρόεδροι των Κοινοβουλευτικών Ομάδων «ΠΑΣΟΚ-ΚΙΝΗΜΑ ΑΛΛΑΓΗΣ» κ. Νικόλαος Ανδρουλάκης, «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Σωκράτης Φάμελλος, «ΝΕΑ ΑΡΙΣΤΕΡΑ» κ. Αλέξανδρος (Αλέξης) Χαρίτσης, «ΠΛΕΥΣΗ ΕΛΕΥΘΕΡΙΑΣ» κ. Ζωή Κωνσταντοπούλου και οι Βουλευτές των Κοινοβουλευτικών τους Ομάδων, σύμφωνα με τα άρθρα 84 του Συντάγματος και 142 του Κανονισμού της Βουλής.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**